
a 
ki k € \ . , . . 
: E \ : Za Kalnikom će sunce da se smiri, 


Al zlati jošte zabat jednog dvorca 

I zastrta mu u okanca gviri — 
Obljubljenoga pjesnika i borca. 

Tu leži teško bolan on već dane 

I jauče i grči se i stenje; 

Na časke samo u tih sanak pane — 

IL tih je, jer već rajsko sluša pjenje... 





Al sad se trže, gle, i uprije oči 
U sliku žene, što uz log mu visi 
I prošlost mu sa sadašnjošću sroči... 


Ne vara 1 vid me — šapće — glavom ti si 
U pohode mi zao u čas došla... 

O, zašto nisi onda za me pošla, 

U naponu dok bijah jošte zdravlja 
I ljubavnim te pjesmicama slavljah? 
Ti šutiš?... Ali radije mi kaži: 

U svome jesi li mi sretna braku, 

| Da bolest mi se malo bar ublaži — 
Ta bolest, što mi eto sprema raku. 
Al kakvi te leptiri, gle, oblijeću 

I zastiru mi tvoje lice milo — 

Ah, nije 1 tako već i onda bilo, 
Kad u tebi sam svu si gledo sreću? 
Al sada, jao, kuga mi pod krovom 
I žića pusta zadnji luč mi trne; 

Oh, bježi od te moje kobi crne, 
Oh, bježi, bjež" — al s mojim blagoslovom! 


I zastre oči grozničavom šakom, 

Da tužne slike na vidiku nema; 

II da pod gušćim možda ruke mrakom 
Bar dostane se časkom krepka drijema. 


Al sad je opet naglo ruku mako —' 
Ko njegve da se netko lednom tako. 


O, ti si majko — tepa kao dijete — 
Ja tebe samo baš i željno čekah, 
Do zadnje da me lijepo vodiš mete, 


Jer znaš taj put od mlada još si vijeka... 


Pa ajdmo umah! Ja sam spreman eto 

I nekud lagan, da bih uprav leto. 

Je I vidiš, kako snažno hrlim samo, 

Ko ljubav tvoja da mi dala krila; 

Još malo brže — pak smo skoro tamo, 
Gdje ti si drago sebi gnijezdo svila... 
Sad već nas eto zvijezda med milijunim, 
Tim putokazim ljudskoga života, 

Što svi trepere noćas plamom punim, 
Da mrak u mreže gdjegod nas ne smota. 
Al što to zasja, gle, vrh naših glava 

Od sunca ljepše jutrom kad izranja; 

Je VP čuješ sada poklič: Slava! Slava! 
Da s kraja na kraj svijetom se ozvanja? 
Ne stoji | ondje prijesto Stvoritelja 
A oko njega Svetih četa velja?... 

Tu stati ćemo, na koljena pasti 

U strepnji smjernoj ko za bure klasi — 
I molit mu se, puni rajske slasti, 

Da patničku nam domovinu spasi! 


I sklopi nato oči ko da spava — 
Al pjesnička je živa tek mu slava... 

ZADNJA ORGULJAŠEVA MISA 


Mrak je drevna grada ulicama svima 
Ko domare da mu smrt satrla prijeka — 
Star orguljaš samo prema crkvi klima, 
Gdje ga zvonar mladi sa svjetiljkom čeka. 


I ulaze stija u dom Božji oba... 


A ti pitaš: Čemu u to kasno doba? 

O, ne sluti na zlo! — Orguljaš bi rado, 
Da proigra misu, što je uprav sklado 
U čast sutrašnjega crkve imenjaka, 
Što ga godimice kuća slavi svaka. 


Sad se strmim stubama penju k orguljama, 
Mladić naprijed stupa, starac za njim hrama... 
Ali sad su gore... Zvonar pali svijeće, 

K mjehovima umah nekud veso kreće; 

Starac pak zaduvan na klupicu sjeda, 

Znoj otire s čela i lica si blijeda; 

Na drveni stalak kajde si namješta — 

Sad će da u tipke ruka dira vješta. 


I zvuci se — slušaj — hrlo rojit stali: 
Iz početka tisi ko da biser truni, 

Onda glasni jaki i tutnjave puni 

Ko za bure mora uzrujani vali. 

Srodni se sve više međusobno vežu 

I doimlju sada ko molitve vruće 

Sada kao slavlje k Bogu vapijuće — 

Pletuć skupa divnih melodija mrežu. 

A ta mreža eto ko da svojim čarim 
Hvata već i srca Svetih po oltarim, 

Jer se s udivljenja nekud stija tresu 
Kao vječno svijetlo u kandila lijesu... 
Al se starcu prsti dalje tipkama kližu, 
A zvuci u himne završnje se nižu: 

“I sve brže nekud u visine-jezde — 

Kao da još noćas kane stić na zvijezde. 
Ali u toj žurbi bivaju sve tiše, 

Te se opet čini ko da biser truni, 

A starac bi rado — koj već teško diše — 
Njima da ko vijencem imenjaka kruni! 


»Bolje ja ne umjem« — muca — »Bože prosti, 


»Slabo mi je srce, stare već i kosti; 
»Milostivo primi, što ti evo pružih — 
»Oko mene ko da groba mrak već kruži... .« 


Ali sad je, gledaj, izjedared susto, 

Na tipkam je trudne prekrstio ruke 

I spustio na njih glavu ko od muke — 

U prostorje hrama da ne gleda pusto. 

Zvonar ko od straha dršćuć k njemu pride — 
Jer ga tako blijeda nikad još ne odi — 
Pa ga drma sada, a sad već i vuče. 

U njedra mu seže — al srce ne tuče . 





KERUBIN ŠEGVIĆ, ZAGREB 


LUKA BOTIĆ 
PJESNIK SLOBODE I PRAVDE 


(rođ. u Splitu 28. I. 1850; umr'o u Đakovu 20. VIII. 1863.). 


I. 


Nijedan narod na svijetu ne može se ponositi time, da 
su svi njegovi pjesnici bili adamantinskog karaktera. A nisu ni 
uvijek svi pjesnici u praktičnom životu slijedili i provodili one 
maksime, koje su u pjesmama isticali. Imademo na klasičnom 
tlu Italije mnogo primjera nekarakternih i nedosljednih pjes- 
nika. Dosta je spomenuti Kvinta Horacija Flaka, koji je pje- 
vao: dulce et decorum est pro patria mori, a u praksi ne samo 
da toga nije učinio, nego je počinio nešto posve oprečno po- 
kleknuvši pred Imperatorom Rima i pjevajući mu slavospjeve. 
A poslije njega bilo ih je sva sila, ali nosi im barjak na pre- 
lazu između dva vijeka (/ un contra E altro armato), kako pje- 
vaše Manzoni, Vincenzo Monti, veliki artist riječi, ali čovjek, 
koji je mijenjao osvjedočenja i klanjao se uvijek pom 
kojega je jučer grdio. 

S jedne strane mecenatizam, a s druge strane siromaštvo 
ubiše karakternost u pjesnicima slabe kičme, ubiše duševnu 
otpornost. Mecenstvo je značilo od Augustovih vremena za- 
robljivanje duhova. Dvorovi vladara i vladarčića, u kojima se 
stjecahu pjesnici i umjetnici, bijahu prave tamnice slobodnom 
duhu. 

Nije čudo, što i u ovako malenom narodu, kako je naš, 
imade po koji pjesnik, kojemu bi se dalo prigovoriti s pogleda 
čovještva. Ali ovakve pustimo s vida, kad imademo tako velik 

broj pravih pjesnika, koji se svojim karakterom dižu visoko, 
visoko. 

Pjesnici su bili prvi odgojitelji naroda, prvi propovjed- 
nici vrlina i prvi učitelji prave etike. Već kod Grka opažamo, 


kako pjesnici u gnomama ili izrekama, cizeliranim i ritmičkim, 


šire u narodu misli dobrote i pravice. Poslije trojskoga rata 
počinje velika promjena u odgoju naroda. Mjesto prava sile 
ili prava jačega širi se u pjesmama pravo zakonitosti, pravo 
slobode. To je prijelaz iz herojskog doba, doba tirana i autokrata, 
u doba demokracije. Tada se pojaviše ljudi, koji su bili isto- 
dobno ustavotvorci, upravljači država i učitelji moralne mu- 
drosti. Solon s jedne strane piše mudre zakone za Atenu, a 
s druge strane poučava narod i mladež u krasnim stihovima o 
ljepoti čistog, kreposnog življenja. Pizistrat i njegovi šinovi po- 
dizali su po ulicama stupove, a na njima urezivali stihove etičke 
sadržine za pouku naroda. Pitagorici su se udruživali i u sti- 
hovima učili su svijet dužnostima prema Bogu i prema rodi- 
teljima. 

Tirtejeva lira pjeva Spartancima o dužnostima prema do- 
movini, uči ih, kako je. čast, obraz najveće i najsvetije dobro 
za svakoga čovjeka, i kako je u tomu najdragocjenija baština, 
koju mogu predati na amanet sinovima. Lijep glas. 

Istina je, bilo je pjesnika u svako doba, koji su sve te stvari 
poučavali i u pjesmama veličali, ali ih nisu uvijek u praksi 
slijedili. Hipokrizije, licemjerstva bilo je uvijek u svako doba. 
Osobito za Augusta u Rimu, u doba preporoda; po Italiji i u 
Francuskoj. ' 

Ako pogledamo samo letimice na život i rad Luke Botića, 
on nam se prikazuje veliki pjesnik, ali i još veći karakter, ko- 
jemu je jedva naći jednaka u onom crnom odlomku naše knji- 
ževnosti pod Bachovim apsolutizmom. 


lI. 


 Adamantinstvo Botićeva karaktera se ispoljava u prvoj 
mladosti. Pavlinović nam u kratko spominje, kako se on nije 

nikada isticao i gurao u prve redove. U svojoj je prirođenoj 
čednosti osjećao, da ne može nositi barjak u onim unutarnjim 
borbama i bunama, koje su izbijale u sjemeništu 1848. godine 
i dalje, u onim patriotskim izljevima mladih duša; ali se nije 
nikada tuđio ni od jednoga pothvata, stajao je uvijek uz braću. 

Ali onda, kad su sva braća smalaksala, kad su se pokajala 
za učinjeni zavjet i odluku, da će svi napustiti sjemenište, kad 
su svi podlegli uticajima, nagovorima i prijetnjama, pa i sam 
Pavlinović, — Luka najsiromašniji i najbjedniji, bez ikakova 
zaleđa i oslona, nije ustegao svoju riječ, nije napustio svoj 
zavjet, nego sam hoće da provede ono, što svi ostali ne imadi- 
jahu odvažnosti da počine. To je karakter! 

Pa i onda, kad mu je išlo veoma slabo, kad ga spopadoše 


golotinja i bosotinja i glad i studen, nije smalaksao, nije se 


htio vratiti natrag, premda su mu vrata stajala uvijek otvorena. 
I biskup splitski bi ga bio objeručke primio natrag kao onaj 
evanđeoski otac zalutala sina. 

Luka je ustrajao na svom putu i onda, kad se je razo- 
čarao ondje, gdje se bijaše nadao, da će postići svoj ideal. To 
je karakter! 

Treći dokaz njegove karakternosti vidimo god. 1860., kad 
je Bachov apsolutizam stavio njemu i cijeloj hrvatskoj inteli- 
genciji nož pod vrat sa strašnom dilemom: Ili priseći, ili osta- 
viti službu! Ili sramotu ili glad žene i djeteta! 

; I svi njegovi drugovi prisegoše navodeći kojekakove iz- 
like i olakotne okolnosti, svi do jednoga! Sam Luka Botić ne 
htjede. Premda bijaše siromah, premda se imao brinuti ne 
samo za sebe nego i za ženu i za nejako dijete; premda mu se 
žena baš tada bješe razboljela. Sve bi to bile veoma olakotne 
okolnosti. Ali Luka ne poznaje transakcije s uvjerenjem, sa 
savješću! 

' Osim toga tu je izričita želja, da ne rečemo zapovijed 
biskupa Strosmajera, da se mora položiti prisega. A za njega 
je morala biti biskupova želja svetinja, jer ga je biskup zaštići- 
vao, jer ga je svojim ugledom podigao u javnom mnijenju, jer 
mu u teškim danima bješe dao kruh, eksistenciju, koja mu je pru- 

žala mogućnost, da podupire svoju majku, oca i sestre. No Luka 
nije podlegao. Luka je pregorio i sebe i svoje, napustio službu, 
jer nije htio da mu se rekne, da je rob, kako se sam izrazuje u 
pismu prijatelju Ivanu Filipoviću. Sve je stavio na kocku: i 
mecenatstvo biskupovo, i eksistenciju, i život svoj i svojih, jer 
odmah poslije te uskrate uslijedi nalog, da bude uhapšen. Sve 
za obraz! ' 

Hvala Bogu, naša književna povijest onoga crnoga vre- 
mena pozna nekoliko ovako ustrajnih, odlučnih i neslomivih 
karaktera, ali nijedan nije veći od Botića, a jedva jednak. Bo- 
gović i Ivan Filipović dočepaše se i tamnice radi jedne nevine 
pjesmice, ali nisu natkrilili prijegor_ Luke Botića, niti su us- 
trajali! ' 

Bilo je ljudi, koji poslije nego su poklekli i obraz prodali, 
nastojahu to opravdati ovom ili onom nepravdom, koja im je 
učinjena. 

Nikomu valjda nije bilo učinjeno toliko nepravdi, koliko 
Luki Botiću. Već u prvom djetinjstvu i kasnije u bogosloviji, 
kako pripovijeda Pavlinović, starješine su se najradije na njega 
iskaljivale i okašale. I onda, kad on ne bijaše ništa kriv, jer 
su ga starješine držale vječno na zubu, njega bi krivili, njega 
najradije kažnjavali. Ta nepravda je morala u njemu stvarati 
zalihu otrova i žuči, jer se nepravda duboko doimlje mlade 
duše; ali on nije na nepravdu odmah reagirao bacajući na dru- 
goga krivnju, pokazujući pravoga začetnika ili izvađača djela, 
koje mu pripisivahu. On nije bio delator ni denuncijant. Nego 
je stisnutim usnama trpio: bez mržnje, bez misli osvete. 

A kad se bješe spustio na duboko more života, klevetom i 
ogovaranjem po Splitu i po cijeloj Dalmaciji htjedoše ocrniti 
njegov obraz. Širile su se kojekakove vijesti o »rasipnom sinu«, 
koji pase svinje po Bosni, premda je takova stvar u realnosti 
bila nemoguća. Za turskoga vakta svinje su bile po Bosni i Her- 
cegovini proskribirane, a jedva je moguće zamisliti kojeg hri- 
šćanskog ili katoličkog gazdu, koji bi se u ono doba usuđivao 
držati krdo svinja, da ih može pasti Luka Botić. Pače se širilo, 
da se Luka u Bosni i poturčio. Takovim vijestima su ubijali 

srce one njegove bijedne majke, koja je sve sile bila uložila, 
da joj Luka postane svećenik; a Lukin obraz ostade čist. 

Luka, uistinu, u ono doba svoga boravka u Bosni bješe 
sklopio poznanstvo i prijateljstvo s fra Ivanom Jukićem i fra 
Grgom Martićem, s kojima je drugovao do smrti i koji mu 
omogućiše kod Vlasenice prijelaz preko Drine u Srbiju. Oni su 
omogućili, da u Sarajevu proživi nekoliko mjeseci i upozna 
temeljito jezik i običaje sarajevskih muslimana, kako je to po- 
kazao u »Dilber-Hasanu.« ' 

Da i kleveta i laž uvijek nešto ostave, premda se veli, da 
se rđa zlata ne hvata, vidimo u onim kratkim i oskudnim vi- 
jestima o Botićevu životu, koje se općenito navode u udžbe- 
nicima za školu. 

I u njima je Botiću nanesena velika nepravda. 

Kad je Pavlinović pisao kratak životopis Luke Botića u 
uvodu Matičinu izdanju njegovih pjesama, istaknuvši njegovu 
preranu smrt, htjede upozoriti i na uzroke njezine. »Iskončao 
je, — veli, — žrtva teških oskudica prve mladosti, pa možda 
i potonjih dokolica posavskih.« 

Ovdje Pavlinović iznosi dva uzroka njegove smrti posve 
oprečna: bijedu prve mladosti i potonje terevenke u Slavoniji. 
Prvi je uzrok pozitivan, a drugi je hipotetičan: možda! Za 
ovaj drugi motiv Pavlinović kaže samo mogućnost, a ne veli, 
da je baš tako bilo. I tu mogućnost on utvrđuje činjenicom, 
što je Luka bio »preživahne mašte, zanesen za govorom, za 
pjesmom i za narodnim običajima, ljubezna srca i nježna ti- 
jela.« Što znače slijedeće riječi: »Luka se pustio premlad na 
trudne i pogibeljne pute,« nije jasno, ako to ne znači, da je 
premlad pošao u Bosnu i ondje u 22. godini došao u svakojaku. 
opasnost. Ovo su morali biti uistinu »trudni« i »pogibeljni 
Puti.« Za tim Pavlinović nastavlja: »Pa svoj krat opet u kolu, 
na prela, na rodoljubne sastanke, gdje pjesma, ljepota, bijes 
momački, lasno da nanesu zanosnu mladost, — kao 


omamljena leptira na žižak, — na varavo svijetlo ljudskih 
slaboća.« 

Ovdje Pavlinović pregnantno prikazuje slavonski raspo- 
jasani život, u koji je Botić zapao u 24. godini života. Ne više 
premlad. M o gu će je dakle pomisliti obzirom na sve prilike i 
na samu ćud pjesnikovu, da se bacio u vrtlog onoga života. 

Kad je Pavlinović ovu mogućnost istakao, imao je on 
drugu svrhu: ne da ocrni pobratima svoga, nego da upozori 
mladež, da se na vrijeme čuva od raspojasana života, koji do- 
vodi rano do groba. 

Ovu hipotetičnu tvrdnju Pavlinovićevu prihvati Andrić u 
monografiji: »Pod apsolutizmom« i posve apodiktički ustvrdi 
za Luku Botića: »Ubio ga je raspojasani život slavonskog prela 
i kola...«. I odavle se ta tvrdnja proširi dalje i vrijedi kao 
istina, da je Botić prerano umro od razuzdana života. 

Naši pjesnici i književnici prošloga vijeka nisu bili baš 
uzori apstinentstva; poznata je to istina, a da ne navodimo 
imena. Sad su svi pokojni. Nalazimo aluziju u Šenoinu romanu 
»Diogenes«: 

omne in mundo trinum, 
mulier, tabacum, vinum, 


et qui curat de pluribus, 
maximus est asinus. 


I drugi su pjevali slavu Bakhu, isticali se u »stoloravnatelj- 
stvu«, a neki su uistinu zadobili i teških bolesti, od kojih ne 
ću reći rano, kao Botić, ali ipak prerano umriješe. Nu nikomu 
se nije dogodilo, da su ga poslije smrti ožigosali, da je pao 
žrtva »slavonskoga prela i kola«, da je umr'o s neuredna ži- 
vota, kao što su Luku Botića. 

A baš za njega to nije istina. 

Botić je dobio službu u Đakovu koncem god. 1853. Na- 
stupio je 1854. Te godine se počinje javljati u »Nevenu«, naj- 
prije s »Pobratimstvom«, onda sa trim manjim pjesmicama, a 
zatim sa »Dilber-Hasanom.« U jednoj od onih triju manjih pje- 
sama Luka se obara na nesolidnost života u Slavoniji, na dje- 
vojačko namiguštvo, nasuprot stavljajući mu uredan život obi- 
teljski. : 

Moglo bi biti, da je on tako samo pjevao, a da je radio 
drukčije, ali je on djelom pokazao, da ljubi uredan kućni ži- 
vot, jer se je odmah slijedeće godine 1855. oženio, što on bo- 
jažljivo javlja svojoj »braći« u Dalmaciji, da mu obavijeste 
roditelje osobito majku taktično i oprezno. Jedva je dakle on 
proživio nešto više od godine dana kao momak a samac u sla- 
vonskom kolu, pa nije imao ni dovoljno vremena da se pro- 
bećari. A kad mu je umrla prva žena od sušice, ostavivši mu 
jedinca sina, on se malo mjeseci za tim oženi ponovo. 

Još jači dokaz, da se on nije spustio niz strminu lagodna, 
razvratna života slavonskoga, jest u činjenici, što je bio 
čovjek veoma religiozan pače pobožan, kako se vidi iz njegovih 
djela i iz njegovih pisama »braći«. U jednom pismu posebno 


se tuži na bezvjerje slavonskih intelektualnih krugova i veli, 


kako se on drži daleko od slavonskog društva i sklapa veoma 
rijetko i oprezno prijateljstva. Tako on piše već prve godine 
svoga boravka u Slavoniji. 

Ovo su sve činjenice, koje govore protiv hipoteze da ga je 
»ubio slavonski život prela i kola.« 

Ovu posmrtnu nepravdu nije Botić oćutio na drugom svi- 
jetu, kao što nije osjetio ni onu drugu posmrtnu nepravicu, što 
je njegov grob ostao bez križa i bez ikakova vanjskog znaka, 
zaboravljen od svakoga, tako da se i danas dvoji, je li ono 
mjesto, gdje mu poslije dvadeset i pet godina podigoše spo- 
menik, uistinu njegov grob i jesu li njegove one kosti, nad 
kojima se diže onaj nadgrobni obelisk. Ono, što je on najviše 
žalio kod svoga po srcu brata Petra Bačića, da mu se za grob 
ne znade, to se je dogodilo i »splitskoj sirotici«. 


II. 


Luka Botić bio je od prve mladosti tankoćutan, profinje- 
nih osjećaja, suverenska duša, koja je duboko osjećala nepravdu 
i na nju reagirala. Bio je odviše osjetljiv, a da bi hladno pre- 
šao preko događaja, koji su vrijeđali pravičnost. Reagirao 
je na nepravde, bilo da su njemu nanesene, bilo drugomu. U 

tome se sastojao njegov altruizam. Devedeset i devet po sto 
ljudi prelaze preko tuđih nepravdi hladnokrvno. Samo neka 
se njima ništa ne dogodi. Ljudi traže samo vlastitu udobnost: 
lijepa kuća, obilan stol ukusnih jela, ukusno odijelo, večernjih 
zabavica, to su im ideali. Tuđe boli ne nalaze odjeka u njihovu 
srcu. Pa da bi se neko još izlagao opasnostima za druge, makar 
i za narod! Rad za bližnjega, pregaranje za svoga, to je ro- 
mantika, to je poezija. A realni svakidanji život ne pozna poe- 
zije, ne pozna romantike! 

Botić je romantik, pjesnik, koji trpi sa svima, koji pate, 
i daje oduška svojim i tuđim bolima. 

U »Pobratimstvu« Radmilović i Draganić bjehu se pobra- 
tili, da nepravdu osvećuju. Cijela pjesma nije drugo nego re- 
akcija na nepravde, koje izvađahu nasilnici nad bespomoćnom 
rajom. U zemlji nepravde i bezakonja, kad čovjeku sve otmu, 
ne prestaje mu drugo nego ono, što su radila dva pobratima. 

Veli Radmiloviću majka: 

Što imasmo, više neimamo, 
naša stada više nisu naša, 


naše gore više nisu naše, 
naša polja više nisu naša. 


Jadna raja za Turčina pase, 
jadna raja za Turčina gradi, 
jadna raja sije za Turčina, 

tužna raja i žedna i gladna! 


U takovim prilikama što se je dalo učiniti nego ono, što 
veli Radmilović: 


JI! nam naše krvnike ukrotit, 
ili nam je slavno poginuti, 
našom krvlju dušmana zabrinut. 


Pjesnikovo srce reagira i na nepravde učinjene Turčinu. 
U »Dilber-Hasanu« Pavao Cvijetić se buni protiv svojih su- 
vjernika, kad nepravo napanu mladoga Turčina Hasana i hoće 
da ga tuku i vrijeđaju. Cvijetić reagira i ta reakcija mu pribavi 
prijateljstvo Hasanovo, koje nadoknađuje ranu zadobivenu u 

njegovoj obrani. Taj duboki osjećaj pravde približi dvije duše, 
vjerom odijeljene ali osjećajima srodne, i stvori primjer nepo- 
kolebljivog prijateljstva, kakova nemamo prije Botića u našoj 
literaturi. Pobratimstvo kršćanina i Turčina! 

Reagira i sarajevski Mula na nepravdu, koju počinja sa- 
mosilnik Selamdzić nad kršćanskom djevojkom i na »braći« 
Hasanu i Pavlu. 

Reagira Petar Bačić, junak pripovijesti, na nepravde, koje 
bjehu učinili Albertievi njegovu ocu i njemu. A jer nije imao 
snage, da se inače obrani protiv nepravde, pribjegne dušma- 
nima grada, eda bi njihovom pomoću došao do osvete nad 
Albertievima! 

Pjesnikova je duša takova, da osjeća tuđe boli i nad njima 
jadikuje, traži im lijeka i melema. 

Gledajmo malo na Franju Boktuliju, kojega mletački iz- 
vori zovu: letterato e poeta. Njega je Luka plazmirao po svojoj 
duši. A drugačije nije moguće ni zamisliti, kad o njemu ne- 
mamo nikakova drugog podatka osim onoga, Što pišu mletački 
izvještaji. A ono je vrlo malo. 

Pjesnik nije onaj, koji stihove pravi, makar kako ti stihovi 
bili dotjerani, uglađeni, muzikalni. Nije pjesnik po tome, što piše 
stihove poput Ovidija Nazona, koji veli za sebe: Et quod ten- 
tabam dicere, versus erat. To može sačinjavati poseban talenat, 
ali samo stihotvorstvo nije poezija. Bez jakih osjećaja i profi- 


njenog ukusa nema poezije, 


Ovakav je pjesnik bio i Luka Botić, dotično njegov Franjo 


Boktulija: jakih osjećaja, profinjenog ukusa. 


On je po materijalnim dobrima siromah, kao što veli Botić 
za sebe: ' 
Ja sam jedan čovjek siromašak, 
nemam otkud da svijeću kupim, 
kupu vina sastavit ne mogu, 
niti dinar, da na crkvu dadem. 


Stanuje u siromašnoj sobici i sanja, kako je Luka sanjao 
negdje u Novoj Vesi u Zagrebu. Sin prirode i prirodnih sila, 
zadojen prirodnim ljepotama. 

Ako je pjesnik siromah i ubog, on je duševno velik, kralj 
nad kraljevima svijeta. Njega kruni vijencem slave sama božja 
priroda. ki 


Kada pjesnik u prestolje sjeda: Što su krune blaga zemaljskoga 
što je prestolj od suhoga zlata, na glavama gordijeh vladara, 
iskićeni blagom i kamenjem, prema kruni trakova sunčevih, 
na kom sjede zemaljski carevi, što isplete zora na uranku, 


pram prestolju jednom pjesnikovom da umilna okruni pjesnika? 
bescjenomu duha samotvora? 


Šetajući po divnoj splitskoj okolici, da mu se duša razve- 
dri i nadahne: : 


Blažen pjesnik gleda i uživa, lakom srče, al u čudu ne zna, 
blažen pjesnik sluša i uživa, da I se radost s zemlje vije k nebu 
zrakom srče tihu vedru radost, ili s neba prihodi na zemlju, 
rasijanu kao k4d tamjana kako su se rajski priljubili! 

u tom božjem hramu velikome, Živa slika nebeskijeh vrata! 


Pjesnik slika majstorskim kistom prizor, što mu se pruža 
pred očima u času, kad stane rudjeti zora povrh Mosora a za 
njom sunce sijati zrake po onoj divnoj panorami od Mosora i 
Kozjaka pa sve do Suleta i Brača a niz kaštelansku rivijeru do 
klasičnog Trogira. 

Sve sad igra veselo i pjeva, 


sve pozdravlja poželjeno sunce: 
brda, doli i ptica i travka. 


Tu nijemu pjesmu pjesnik sluša 
i duša mu raskošno zapliva 
povrh sjajnih zraka sunčanijeh 
pa zanesen i sam zapjevao... 


Pjesnik osjeća duboko boli ljudskoga srca. Svaki zaljub- 
ljenik imade sa pjesnikom srodnu dušu. Naš pjesnik miluje za- 
travljenog Adela Sejmovića, nesretno zaljubijena u Maru 
Vornićevu, miluje i tješi Dizdarevu Melku zaljubljenu u Adela 
i žali za sudbinom bijedne Vornićeve Mare, koja u samostan- 
skim zidinama svete Marije vene i zazivlje smrt, da je riješi 
muka nesretne ljubavi. Na koncu ganut nad preranom smrću 

V. Becić: Prača (Bosna) 





bijedne Mare zapjeva tužaljku, koja je na plač ganula cijeli 
Split i očuvala spomen nesretnoj djevojci. 
Jednako prodiru u srce pjesnikovo i ljubavne boli nesret- 


noga Hasana i nesuđene njegove Sofije, boli Petra Bačića i 


njegove Jelice, koje silom razdvajaju socijalne opreke i pred- 
rasude onoga vremena. Para ti srce nesretna sudbina Šerife 
djevojke smrtno zaljubljene u Miju Draganića i konac Ajkune 
Alagićeve žrtve očinskoga jara i vjerske mržnje. 


IV. 


Imade jedna oznaka u Botićevim pjesmama, koja ga nad- 
visuje nad sve pjesnike naše iz prve polovice XIX. vijeka, a 
to je neugasiva želja za slobodom. Njega je izvukla iz sjeme- 
ništa želja za slobodom onda, kad su njegovi drugovi strepili na 
pomisao, da će izgubiti eksistenciju, ako slijede njegov primjer. 
On je sve pregorio samo radi slobode, jer se je u sjemeništu 
osjećao robom. Osjećao se ponižen i u svojem narodnom i 
u svojem ličnom ponosu; ne opravdanom sjemenišnom stegom, 
nego odredbama, koje su ponižavale njegov materinski jezik. 
U doba, kad se je taj jezik penjao do kulturne visine najdo- 
tjeranijih jezika; u doba, kad su se zapadni narodi divili puč- 
kim proizvodima u tom jeziku, kad su izlazile narodne pjesme 
sakupljene po svim krajevima, gdje se ovaj jezik govori, ali 
osobito po Dalmaciji Hrvatskoj i po Bosni; u doba, kad je 
Vuk tiskao svoje zbornike, a Jukić i Martić svoje; u doba, kad 
su Nikola Jakšić, Nikola Tommaseo, Ferdo Pellegrini s tali- 
janskim prijevodima tih pjesama Primamili zanimanje zapadne 
Europe: poniženje i omalovaženje narodnog jezika, zabrana, 
da se njime služe sinovi toga naroda, bijaše takov insult, da ga 
Botić nije mogao podnijeti. 

I njega koraci vođahu put oslobođene Srbije, opjevane i 
oglašene s podviga Crnoga Đorđa, kasnije Miloša, i njihovih 
knezova i serdara. Što je bila za Jevreje obećana zemlja, to se 
Botiću u tadašnjim prilikama činila Srbija. 

Botić je tražio slobodu. Koju i kakovu? 

Unutarnju moralnu slobodu niko mu ni je mogao oteti, niko 
ograničiti. Tu je moralnu slobodu on imao; to jest nije bio rob 
svojih unutarnjih, materijalnih nagona, nisu u njemu prevla- 
davale ljudske slaboće i poroci; nego zato, što je bio od njih 
slobodan, mogao je poduzeti onaj veliki korak, pred kojim su 
uspregnuli svi njegovi drugovi i povukli prvu odluku i zavjet 
od straha pred neizvjesnim. ' 

On je pošao, da traži materijalnu slobodu, koju su mu 
kratili poznati apsolutistički Bachovi patenti. On je tražio onu 
slobodu, za kojom su čeznuli Francuzi do god. 1848., Španjolci, 
Nijemci, a pogotovo Rusi, gdje nije bilo slobode za čovjeka, 
nego je sve bilo sputano: i sama misao. Za očuvanje slobode 
i dostojanstva čovjeka on je sebe pregorio i kad je ostavio sje- 
menište i kad je, osam godina kasnije, napustio službu. — Ne 
ću da budem rob, piše on svomu prijatelju Ivanu Filipoviću. 


Za Botića možemo opetovati stihove Danteove: 


Liberta va cercando ch' č si cara, 
Come sa chi per Ilei vita rifiuta. 


koje je veliki Gibelinac upravio na Katona utičkoga, čuvara 
purgatorija. Ovaj nije mogao pregorjeti slobodu Rimljanina, 
slobodu čovjeka, pa se je radije ubio nego da bude rob namet- 
niku Augustu. : ' 

No osim borbe za slobodu čovjeka, za pravo demokracije, 
vodila se je onda druga borba u vezi s prvom: borba za slo- 
bodu naroda. Irska pod vodstvom O'.Conella, kasnije Parnella, 
kidala je okove engleske; španjolske kolonije su se bunile protiv 
dominacije majke zemlje. U Italiji su se stvarala tajna druš- 
tva Karbonara i Mlade Italije, da zemlju oslobode od Burbo- 
naca i Habsburgovaca. Poljaci redovno dizahu svakih 15 go- 
dina po jedan ustanak, da se oslobode od jarma ruskoga. Mala 
Crna Gora se bijaše baš onih godina (1852.) oslobodila suve- 
renstva turskoga. Srbija, Bugarska, podunavske kneževine 
Vlaška i Moldavija, Bosna i Hercegovina oštrili su oružje i pu- 
nili puške za postignuće slobode. Hrvatska, Slavonija i Dalma- 
cija grizle su uzde austrijskog despotizma i očekivale su po- 

moć s istoka i sa sjevera. Madžarska emigracija pod Košutom, 
Klapkom i Tiirrom podjarivala je zapadne države protiv »stare 
grešnice« Austrije i Habsburgovaca. Dok je Austrija punila 
tamnice talijanskim intelektualcima, pjesnicima i pripovjeda- 
čima, dotle su se krišom po cijeloj zemlji širili buntovni himni, 
»canti di riscossa e di liberta«, a Garibaldi je kupio crvene ko- 
šulje od Alpa do Lilibea. Luka Botić, po primjeru talijanskih 
pjesnika, pokazuje narodu njegovu prošlost punu slave, ali 
i punu tuge, pa kliče: 

Jao pusto povjesnice groblje 

uveloga hrvatskoga slavlja! 


Kroz to groblje teku dvije rijeke veoma velike; jedna je 
rijeka krvava od same krvi hrvatskih junaka, prolivene za slo- 
bodu; druga je rijeka od samih suza istočenih »nad: otražjem 
slave bolje.« : 


Svojim dubokim osjećajima za pravdom i za slobodom 
naroda dao je pjesnik oduška u onom krasnom vapaju Suncu 
u IV. pjevanju »Bijedne Mare.« 


Sjaj mi, sunce, domovini slatkoj, da kreposti nema bez slobode, 
oj preslatkoj, miloj domovini, da ljeposti bez slobode neima. 
da s' nagledam njenog divnog čara. I ti, sunce, sjaješ neumorno, 
Al ti ne sjaš, sunce, da je krasiš, kroz toliko stoljeća već sjaješ 
kroz krasotu njenu da me tješiš, bez promjene iz dana u drugi 
što robuje tuđinu grešnica, da jedinu slobodu proglasiš. 
što nepravdu tuđu svojom prozva. = Pa tko te je, sunce, dosad čuo? 
Već ti sjaješ, odsjev Stvoriteljev, Kad li će te čitav svijet čuti? 
Da pokažeš čovjeku propalom, Al jedine, oj blage utjehe, 
njemu jednom razumnom da kažeš što si, sunce, toliko ustrajno 
od toliko božjijeh stvorova: što ja ne ću, da ugledat sre: 
da života nema bez slobode, da mi dom moj slobodu doživi. 


Od mene će otpuh praškabiti, 
alu grobu rastvoreni prašak 
za slobodu razigrat se hoće. 


' Melanholija je oznaka Botićeva duha i većine pjesnika 
poima doba. To je obično plod temperamenta i dubokog raz- 
mišljanja. Ali ovako tugaljiv nije se pokazao ni u jednoj pjesmi 

niti u odlomku njezinu, kako u ovoj himni Suncu, u ovom va- 
paju za slobodom naroda. 


Dante grdi svoju domovinu i nju krivi za njezine nevolje: 


Ahi serva Italia e di dolore ostello, 
Nave senza nocchiero in gran tempesta, 
Non donna di provincia ma bordello. 


Botić otklanja od svoje domovine odgovornost za sužanj- 
sko stanje njezinih sinova. On svu krivnju baca na tuđina, što 
mu domovina, kao grešnica, robuje, što tuđe nepravde prozva 
svojima. 

I Vladika Rade jadikuje nad ugašenim srpstvom: 

Pleme moje snom mrtvijem spava, 
suza moja nema roditelja, 

nad nama je nebo zatvoreno, 

ne prima ni plača ni molitve! 

Tako pjeva Leopardi o Italiji, tako gotovo svi naši pjes- 
nici prve polovine XIX. vijeka. Tuguju. Ali nigdje ni u jednom 
preostalom djelu naših ili tuđih pjesnika nema onako jake i 
pregnantne želje za slobodom, kakova je Botićeva. 

Gundulićeva je »Dubravka« dramska apoteoza slobode: 

»O mila, o draga, o slatka slobodo.« On hoće da utvrdi u 
dušama Dubrovčana značenje onih riječi napisanih na ulazu u 
grad: Non bene pro toto libertas venditur auro. 

Nema zlata, za koje se može sloboda prodati. 

Ali ni u cijeloj »Dubravci« ne ćete naći ovakova lirskog 
izljeva, ovako snažne želje i vapaja za slobodom, kakav je u 
gornjim stihovima: »Od mene će otpuh praška biti.. .« 


Mažuranić tek aludira na slobodu, kad pjeva: 


»Oro gnijezdo vrh timora vije, 
jer slobode u ravnici nije«, 


ali se skanjuje da išta pobliže kaže. 
On slavi Crnogorce osvetnike nepravde i zuluma, čuvare 
svoje slobode i ne ide dalje. 

Preradović naglasuje slobodu pjesme, nad kojom gine svako 
nasilje. 
Tek god. 1883. August Harambašić u Sušačkoj »Slobodi« 
pjeva: 
Oj slobodi najslađa mi pjesmo, 
kad budemo, što nekada bjesmo, 
kad ne bude silnika ni roba, 
ja ću smrtno snivati sred groba. 
I sa njega ruže će procvasti, 
nikad sa njih ne će cvijeće pasti, 
no će vijek se sa njih miris viti, 
on će tebi blagoslovom biti. 


Ista misao provijava u ovoj kitici, koju Botić bješe izre- 
kao u ona tri stiha: »Od mene će otpuh praška biti... .« 

Jedan od heroja mučenika u sviti kraljice slobode u raju 
jest 1 Luka Botić. 


Možemo reći bez pretjerivanja, da u našoj literaturi, oso- 
bito pjesničkoj, uz veoma rijetke iznimke provijava mržnja na 
Turke, antagonizam između kršćana i muslimana poradi vje- 
čitih borbi i klanja kroz puna četiri vijeka. 

Dubrovački su pisci bili oprezni, ovaj su predmet vješto 
izbjegavali, jer nisu htjeli svoju slobodu izvrgavati opasno- 
stima od turske strane. Ali drugi, osobito kasniji pisci, Iliri i 
njihovi nasljednici pišu o Turcima s mržnjom. U narodnim se 
pjesmama pjeva mnogo o paležu kuća, o pljački, o izmjeničnom 


- otimanju djevojaka, varkama i zasjedama; ali nikada o brat- 


skom sastanku, bratskom kolu Turaka i Kršćana. 
Osjećaje svih naših prijašnjih pjesnika i cijeloga naroda 
prema Turcima zbio je Mažuranić u onim stihovima: 
Ter se grle rukam gvozdenijem, 
ter se ljube kljunom gvozdenijem 


Krst i Prorok dok jednoga teče: 
tolika im mržnja srce peče! 


Luka Botić se javlja prvi da snažno naglasi. kako smo mi 
i Turci jedan narod. ; 

Gle! Mare Vornićeva umire, obraća oči prema nebu, žrtva 
ljubavi. Ganut pjesnik hrabri na bolnom prijelazu djevojke s 
ovoga na bolji svijet: 

Oj moli se Bogu, jadna, moli, 
on te ne će od sebe odbacit, 


ko što braća, ko što roditelji, 
jer on dobar Turčina ne mrzi. 


Ova velika misao, koja spaja Turčina i kršćanina, koja 
ujedinjuje sve ljude s višnjim Ocem, provijava kroz sve pjesme 
Botićeve. 

Sva četiri oveća njegova sastavka imadu jednu i istu tež- 
nju: da mire, da blaže, da utišavaju razbuktale strasti. On po- 
kazuje, kako i među Turcima pored nevaljalih ljudi imade i 
dobrih i kreposnih. U svakom sastavku se žigošu zulumćari, 
krvopije naroda, kojima je zakon u topuzu, ali istodobno do- 
lazi umirna strana. Dilber Hasan i Mula, Januš beg, Adel i 
Sejmović krasne su turske pojave. ' 

Dalekovidni otadžbenik Luka Botić »u najcrnijim danima 
suženosti i prignjetenosti otvorio je prozor na onoj strani naše 
kuće,« kako veli Andrić, »na koju neprijatelj nije ni pomišljao. 
A otvorio ga je u dobri čas, jer se taj prozor nije ni do danas 
zatvorio. A doskora su se otvorila širom i vrata vjerskom i ple- 
menskom jedinstvu rastrojenog naroda.« 

Dok se kod pjesnika svih naroda ističe i velika mržnja i 
velika ljubav, Botić je osjećao samo ljubav. On nije imao mr- 
žnje u duši svojoj ni onda, kad je reagirao na nepravde i na 
opačine; nije reagirao mržnjom, nego vlastitom boli. Kod njega 
ima i prezira, onoga uzvišenoga suverenoga prezira, kojim je 
gledao socijalne gmizavce svoga vremena, ali mržnje nije 
osjećao. Tim se on podigao nad sve pjesnike, koji su pjevali u 
ovako rastrovanoj atmosferi mržnje i netrpljivosti. 

Luka Botić, pjesnik slobode i pravde, bez žuči i mržnje! 
To bi bio natpis dostojan njega na njegovu grobu. 

M. NEHAJEV, ZAGREB 


KOSTRENKA 

Sjedili smo pod barsom na terasi i uživali: Dali su nam 
sjajnu večeru — pečena riba istom što je izvučena iz mora, 
preslatko grožđe s domaćim sirom, pa vino, ono slavno vino 
krša, koje ima u isti mah snagu grka i svježinu šampanjskoga. 
Sunce je zapadalo u bojama od ognja, odbljeskujući titravo 
zlato po modrikasto-olovnoj pučini — parobrod je pod nama 
davao sirenom veseli glas putovanja, obzorje se plavilo u bes- 
krajnoj providnosti: ova je večer imala u sebi nešto radosno i 
puno nade, u njoj se priroda nije odmarala od umora, nego se 
regbi još jednom rascvjetavala prije sna. Noć će pasti istom 
za uru i više; nas dvojica ne trebamo svijeće da oživimo raz- 
govor. Brbljamo baš od srca, i kucamo se, sretni i od prediv- 
nog dana i od nenadanog našeg susreta. 

Našli smo se — sjećam se toga popodneva kao danas — 
u Kraljevici iza nekih desetak godina što se ne vidjesmo. Njega 
su poslali u trgovačku školu ljubljansku i poslije u svijet u 
poslovnice Marsilje i Londona; ja sam otišao da svršim sve- 
učilište. Kao djeca bili smo puno zajedno i prvih godina 
đačkih u praznicima znali smo se igrati »balina« i jedriti 
mnogo. Ali nas je poslije sasvim razveo život. — Bio sam čuo 
o njemu, da se dao u velika poduzeća, da šalje svijetom lađe 
i prodaje tovare na veliko, da je čvrst na trgu u Trstu i na 
Rijeci. On se je valjda za me zanimao manje; ali danas, kad 
smo se slučajno zajedno našli na parobrodu iz Rijeke, njegov 
je pozdrav bio srdačan kao nekada; stisnuo mi je ruku sa svoje 

obje šake: po vanjštini je on dakako sasvim Englez, kao što 
su svi naši mladići bogatih kuća, koji rade u parobrodarskim 
poslovnicama. Obrijan, opaljen, košćat i očevidno zdrav i ve- 
seo do obijesti, pričinio mi se mlađim, nego što sam ja. Njegov 


je život uostalom sigurno burniji i puniji, pa nije čudo, što | 


me je Andre iznenadio svojom bučnošću. Bio je pošao van Ri- 
jeke na kratak odmor bez pravoga cilja — i sad je sa mnom, 
koji sam također skočio na dan dva u Primorje dovršiti praz- 
nike — ovdje pod barsom i pretresa uspomene. Užitak je pro- 
matrati ga. Možda za svojim stolom u pisarnici, kad govori 
s kapetanima, ili na sjednicama, kad se natječe o cijenama 
prijevoza, umije biti sasvim engleski miran i staračkiji; no tu, 
pod blaženim nebom i uz iskričavo vino on je sasvim mladić, 
brz u misli, nagao govorom, krepak u svakom pokretu. Na čas 
bi skupio mišice u ramenima, kao da mu se samome sviđa 
jakost i gipkost njegova tijela, — nekoliko puta pomislio sam 
u sebi: »Moj Andre, nemaš briga, vidi sel« Sve je na njemu 
poletno — i govor i usklik kod kucanja i lice poslije ispite 
čašice: — očito je vjerovao u sebe i u svoju sreću tako, da ga 
nikad nije podgrizala ni najmanja sumnja o budućnosti. Ima 
ljudi, koji nas osvježuju poput slapa — Andre bijaše baš takav 
neki slap, bujica, koja se u svijetlu ruši, i rasprskava svoju 
snagu, ne bojeći se, kuda je hrljenje nosi. 

Pripovijeda mi potanje, kako živi, i ja mu vjerujem, da 
ima razloga biti vedar i pun nade. Roditelji su mu Živi, otac 
je naslagao dosta imutka a sin ga i nadvisio u spretnosti. Nji- 
hova je firma na Rijeci prva. Posli idu da ne može bolje — 
veselje je kako sve napreduje; a sveze sa svijetom — to je 
bajoslovno. Andre iz svoje poslovnice govori, dopisuje, brzo- 
javlja sa svih pet kontinenata, nalozi se gomilaju, tisuće ljudi 
živi od njegove brige i od njegovih zapovijedi. Nema ljepšeg 
zvanja od njegova — doduše ovo, sve što imamo mi mali, malo 
je i ništa — što je to prema Hamburgu i New Yorku! Ali 


svejedno Andre se osjeća predvodnikom i ponosan je, što je. 


“on, Primorac, gospodar bar jednog dijelka tih oceana, koji 
spajaju i približuju ljude lađama i vitlima. Starije je poko- 

ljenje izgubilo glavu, kad je para zamijenila jedro. Andre se 
diči svojim ocem, koji je razumio nauku vremena i nije sinu 
ostavio u baštinu jedno od onih drvenih čudovišta sa stotinu 
križica, što su bila »armižana« u riječkoj luci, umirući bez 
posla i u preplitkoj vodi, jedrenjaci izvan službe, invalidi bro- 
darstva. Otac je rano dao svoje novce u paru i željezo. Andre 
je danas jedan od onih, koji odlučuju o navlima. On nije 
samo bogat nego i pothvatan; ah kakav je užitak stvarati! 
Andre se sav protegao, izrekavši pravilo svoga života; pak je i 
samoga mene, koji sam po prirodi trom i nesklon brzom djelu, 
povukla sa sobom ta njegova tako obilna i burna volja. Andre 
je imao pravo — njegov vlastiti napredak morao je služiti kao 
uzor; moramo i mi, usporedo sa svijetom, našu prirođenu da- 
rovitost spraviti u red prema velikima uzorima vani — pak 
eto za narod blagostanja! Govorio sam sasvim iskreno, kad 
sam digao čašu u zdravlje njemu, kao predstavniku žilave, 
radine i napredne generacije. 

Moja mu je pohvala laskala; nastavio je pričati sve raz- 
govorljivije i sa mnogo riječi, koje su sjekle. Bili smo već 
malo pri vinu; ne znam pravo ni sam kako — kad su nam za- 
palili svjetiljku i spustila se bila noć, mi smo raspredali na 
veliko, glasno, prepirući se — i mnogo od onoga, što je sad 
tvrdio i dokazivao Andre, meni se činilo netočnim. Ja sam po 
svojim naukama bio upućen tako, da sam opreznije pazio na 
dohvat riječi; Andre je, činilo mi se, zaključivao odviše opće- 
nito. Naročito mi se nije sviđalo, da u hvalu vlastitoga rada, 
na koju je imao bez sumnje pravo — upliće i neke premalo 
određene napadaje na naše domaće ljude i običaje. 

I tako smo još dugo sjedili pri stolu, pijući manje ali 
raspravljajući sve potanje o nekim stvarima, o kojima sam 
drugoga dana još više razmišljao. Ja sam odmah i zabilježio 
neke od misli, koje su se te večeri ukrštavale u našem razgo- 
voru; čudnovat je slučaj, kako je budućnost Androva bila u 
svezi s našim ili boje reći s mojim ondašnjim riječima. 

Među ostalim zapamtio sam naročito riječ »zaostalost«, 
koju je Andre rabio često puta ove večeri. 

— Mi imamo u sebi neku prokletu tvrdoglavost, držimo se 
onoga što smatramo našim, makar nam i škodilo. Pogledaj 
omišaljske žene — veli se, da četiri sto godina nose crninu za 
izgubljenim knezom. Žalost od četiri stotine godina! A drugi 
svijet napreduje od pokoljenja do pokoljenja. Zašto je propalo 
naše brodarstvo? Zato jer su naši ljudi ostali tvrdoglavo kod 
jedara. Turković, koji je bio pametniji, odselio se u Karlovac 
i postao žitar — oni, koji su i dalje htjeli biti armaturi, došli 
su na prosjački štap. Evo, ova ista Kraljevica imala je prije 
par desetljeća nekoliko bogatuna, a tako je i svagdje. Naši 
ljudi nisu dosta išli na Rijeku i u Trst da vide, što hoće nove 
prilike i novi gospodari — ostajali smo doma i zatvarali se 
u svoje kućice; to je krivo da su u jakom trgovačkom svijetu 
tako rijetko posijani naši. Mi imamo sjajnih kapetana, ali gdje 
su naše klasične, kroz duga vremena obogatjele familije, ona- 
kve kakve ima Hamburg? Mi smo zatvoreni, jer smo se zatvo- 
rili sami. — ' 

Andre je dakle sebe držao velikim pionirom i bio ohol 
radi svojega imutka i radi svojega ugleda. Zato je i toliko 
isticao razliku između svojih nazora, koje je usisao i iskušao u 
tuđini, i »zaostalosti« domaćega svijeta. Ja se nisam mogao 
složiti s njegovim mislima. Rekao sam mu, da poštujem i cije- 
nim njegov uspjeh. Ipak Primorci jedu bijeli kruh, koji je do- 
bar kao pariski, pa to već dokazuje, da u civilizaciji nismo to- 
liko natražni. Ako se nismo uvijek prilagodili zamahu novi- 
jih vremena, ima za to dublji razlog. Lako je Andru, koji je sin 
bogata oca, otići u Englesku, da posrka nove sokove, ali mora 
i netko ostati doma i čuvati ognjište; a to su mnogo puta činile 
upravo ove ženske, koje nose crninu u četiristogodišnjoj ža- 
losti. Pak nismo mi od jučer — trebalo je Primorje držati i 
braniti kroz stoljeća, trebalo je more orati za malu korist, dok 
smo se mi s njim sljubili i ono s. nama. Zalijetali smo se i u 
oceane, a tko će nas koriti, što nismo postali njihovi gospodari? 
Ja nisam osobito vješt u pobijanju, no osjećao sam jako, da je 
ta Androva »engleština« nepravedna i da su vrijedni obrane 

naši ljudi, koji možda nisu tako pothvatni, kako bi on htio, ali 
su tvrdi na svoje. ' 

— Ma šta ti govoriš! viče on na me. — Kakva li je to kre- 
post da postaviš klančinu između sebe i svijeta? Na, pogle- 
daj tu prijeko, tamo ti je gore Kostrena. Poznaš selo je li, na 
vrhu je brijega, Bog zna otkad već stanuju gore ljudi. A kroz 
sve duge vijekove, još ipak nisu dospjeli da sagrade sebi pri- 
stojan put do mora, veru se uz svoj brijeg kao koze, staza nije 
ljudska i pokoljenja se muče po istom oštrom kamenu. Ne će 
da budu blizu — stoluju gore u svojoj osami, kao da su sami 
sebe prokleli! Gdje hoćeš da se u takovoj pustoši razvije išto 
jači čovjek — u takovom nemaru ne giblje se duh, otromi i 
ulijeni se; ljudi postaju svi jednobojni, kao da se gušteri sun- 
čaju na svojoj nepristupnoj stijeni! 

Tu sam mu se opro odlučnije. Poznavao sam Kostrenu 
dobro i proučavao sam, boraveći više puta na brijegu kod ro- . 
đaka, značaj onoga kraja i onih ljudi. Andre se sasvim varao: 
Kostrenjani su bili znameniti mornari i dali su iz svoga sela 
izuzetnih ljudi. I muškarci i žene imaju i te kako svoju crtu 
osobitu. One večeri ja sam to tumačio Andru i spomenuo svoje 
misli o gusarima i tvrđama; taj čas dakako nisam slutio, da će 
se Andru upravo iz te Kostrene podignuti nešto, što će okrenuti 
cijeli njegov život. Pošto sam ukratko opisao, kakav je bio 
Andre, razumjet će se lakše moje pričanje o događajima, koji 
su ga stigli i koje ću od ranijih početaka poredati u nastavku 
ovih mojih zapisaka. 


II. 


Dvije su Kostrene, nazvane po crkvama; jedna je sv. Lu- 
cija, niže pri Rijeci na cesti i druga sv. Barbara na vrhu bri- 
jega, rastrkana u par kuća između propalih vinograda, koji su 
ograđeni gromačama od suho naslagana kamena. Obje Ko- 
strene imadu i svoju luku, u kojoj svaki dan pristaju parobrodi 
malih obalnih pruga; ali pravi starosjedioci mjesta stanuju 
visoko nad morem. Danas uz obalu ima vila i kupališnih ka- 


27 


bina i u ljetu stranaca; stanovnici u tom kraju već su i nešto 
drugačiji; ali ja pričam onako, kako je bilo prije trideset go- 
dina, kad su se zbile ove zgode. U Kostreni sv. Barbari tada 
gotovo i nije bilo muškaraca — i mornari i kapetani izbivali 
su od kuće kroz godine, a doma su s djecom živarile žene, 
vječne udovice. Nošnja je žena iz puka crna; možda zato, da 
budu uvijek pripravljene na pravo udovištvo. Jer u crkvi sv. 
Barbare i u hodniku župnikova dvora bilo je sva sila slika po- 
svećenih morskoj zvijezdi Djevici Mariji i prikazanih za hvalu 
od pomoraca, koji su se spasli u olujama. Valovi su na svim 
slikama sivo zeleni i strahovito zapjenjeni; lađe s tri jarbola 
bacane su od uragana kao dječja igračka; u desnom je kutu 
vazda slika Djevice sa bijelim trakama Nade, koja je osva- 
nula u najvećoj opasnosti. Kostrenjani su od vajkada stano- 
vali na brijegu i bili ipak mornari; čamce drže dolje pri obali 
— ali domove svoje nisu približili moru. Zbilja jest, kao da 
hoće biti nepristupni od morske strane, pa nisu nikad izgradili 
pravoga puta dolje, premda je u Kostreni bilo negda i bogatih 
ljudi, a i jedan je senjski biskup bio iz naselja Soića, Kostre- 
njanin. Stari su Kostrenjani imali divne vinograde, njihovo 
je vino bilo na Rijeci skupocjeno. Kad je došla uš i izjela lozu, 
ostale su od vinograda samo tugaljive kamene ograde. Smilje 
i kuš miriše oštro u ljetu, ose živo zuje, ali pogled na pustu vi- 
soku ravnicu steže srce. Jedva koza ima što da pobrsti na ogo- 
ljelom crvenom i surom stijenju. U prvo vrijeme ove propasti 
vinograda more je još prilično hranilo puk; bijede nije bilo 
u Kostreni, dok su njezini kapetani i mornari bili traženi po 
svijetu i dok nisu prevladavala velika, od država podupirana 
parobrodarska društva. Živjelo se skromno i štedljivo, kako 
je već običaj u Primoraca, prejeo se nije nikad nitko, ali u 
čistim kućicama bilo je i bijelog platna i lijepe staklenine a i 
žutog, starog, sumporno žutog zlata. Zimi bura na visini kosi 
kao da hoće odbrijati posljednji sloj pješčane zemlje; ljeti je 
žega od kamena paklenska, a kad se:iza mučnih dana s jugom 
prolomi oluja, gromovi udaraju sate i sate i strijele biju u 
kuće i stabla, izložena u osami. Čudna je stvar da su se baš 

na tom vrhu naselili ljudi. Istina, ljeto je žarko i prijalo je 
lozi, ali Kostrenjanin nije bio u prvom redu vinogradar nego 
mornar. Tko bi pažljivije pogledao taj stan ljudski, regbi ho- 
tice odijeljen od svijeta, i opazio podno Kostrene ruševine sta- 
rih fortica, mogao bi lako doći na misao, da je pradavni Hr- 
vat, još negdje u doba kraljeva ili pod knezovima s otoka, bio 
odabrao ovo gnijezdo, na vrleti nepristupnoj i besputnoj, radi 
toga, jer je ovdje mogao najlakše sakriti svoj gusarski plijen i 
sakriti se u slobodi. Od crkve sv. Lucije vidi se po bistrom 
danu sve do Senja; brod ne bi izbjegao uhađačkom pogledu 
nigdje na ogromnoj plohi mora. Zabilježeno je u kronikama, 
da su Venecijanci za prvih stoljeća svoga osvajanja na moru 
strepili od gusara u južnom dijelu Jadrana; ali i Morlački ka- 
nal je kano stvoren za gusarski posao, koji je dotrajao istom 
za Uskoka. Sve ovo može biti mašta ali je istina, da su Ko- 
strenjani i u naše vrijeme imali glas kano opor i zaseban na- 
rod. Na moru im je bilo malo premaca, stariji su gdjekad po- 
čimali služiti kao mali na parobrodu, pa dopirali do koman- 
dantskog mjesta na kolosima za Braziliju ili za Levanat, ima- 
jući plaću od trideset zlatnih lira šterlina na mjesec. U Kostreni 
se sabralo prilično ušteđenoga novca, oci sagradili sebi kućice; 
dok je bilo butilja od glasovite kostrenske loze, bilo je i tanca 
sa sopilima, bilo i kola i proštenja. : 

Trsi su poharani, more se iznevjerilo — Kostrena je pro- 
padala i propala mnogo očitije nego ostala mjesta, koja su, 
budući kraj mora, ipak nešto imala koristi od mjesnoga prometa. 
Kakogod se je Rijeka dizala, tako se Kostrena gubila u siro- 
maštvu i nemoći. Kostrenjanin je ostao i dalje povjesnički 
mornar, borac s olujom, da ga tražiš širom svijeta. Ali sad su 
bila nova vremena — nije bilo ni misliti na to, da postaneš 
kapetanom poslije nekih privatnih ispita, a najglavnije na te- 
melju iskustva, što si ga stekao od malih nogu. Tražilo se sada, 
da komandant broda bude neki kicoš, da zna kititi razgovore 
s gospođama, da bude zabavljač kod objeda, što li. Trebalo je 
neke finoće, koja nije pristajala teškoj službi na moru; a k 
tomu je za svako mjesto bilo sve više prijavljenih. Upravljači 

velikih dioničkih društava namještali bi listom svoje rođake. 
Sve je manje Kostrenjana nalazilo zaslužbu na moru, a sve 


više ih bivalo doma, u neradu i čekanju. Ušteđeni novčić nije. 


se trošio bez velike nužde; ali godine se duljile i na golom, od 
bure osmuđenom brijegu naselio se u mnogoj kući tihi očaj. 
Selo se regbi još više skupilo u sebe i udaljilo od svijeta. Su- 
sjeda sa susjedom šapće o zlim vremenima, mladost bježi za 
zaradom kud može; ostaju stariji s djecom oko praznih niskih 
ognjišta, sa »kapićem kave«, svojom glavnom hranom. 
Kapetan Mojze, vlasnik najljepše kuće u Kostreni, nije 
doživio potpunoga pada sela, ali je i na sebi morao osjetiti, 
kako su se mijenjale prilike na brijegu, u koji se bio priženio. 
Žena njegova, odvjetak bogate familije pomoraca, bila je na 
glasu ljepota. Njoj za volju preselio se on, jednako sin veoma 
imućnih brodovlasnika, u Kostrenu i tu osnovao svoj novi dom. 
To je dvorac sa željeznim, umjetnički okovanim vratima u pri- 
dvorju, sa popločanom pretkućnicom i glorijetom u vrtu, sa 
ormarima punima francuskih likera, sa slikama Kolumbova puta 
u širokim pozlaćenim okvirima, sa obilnim cvjetnjakom i ma- 
lim podrumom kostrenske vodice, koja je jednako znamenita 
kao i bakarska. Takva je raskoš pomorca, koji ima tri- 
deset lira mjesečno, upravlja poput vladara lađama od par hi- 
ljada tona i poslije dugih mjeseci dolazi kući, k ženi i djetetu. 
U teškoj crnoj svili i sa preobiljem zlatnih narukvica, kopča i 
lanaca na sebi, kapetanova je žena, idući u nedjelju na misu, 
bila smatrana kao prva gospođa i vladarica na brijegu. Njen 
muž nije više bio od starog pokoljenja kapetana, koji su počeli 
kao mozzi; odgojen je u većem svijetu, zna jezike, umije se 
ponašati u svakom društvu i uplesti u svaki razgovor, vrijedi 
kao prvak svoga staleža i na Rijeci. Kad bi se vraćao kući, jedva 
bi ga sumješćani vidjeli gdje. Nije se miješao ni u društva, što 
su čekala u nedjelju pred crkvom, nit je zalazio u krčmicu, gdje 
se sve opreznije pilo na male gutljaje; hodao bi ponosnim ko- 
rakom po svojoj pretkućnici i po vrtu, čitao novine i milovao 
svoju kćerku i domaće mačke. Kuća je njegova bila kao neki 
zatvoreni plemićki gradić — za razliku od svih ostalih, ona je 

na kat; dvorišna se vrata otvaraju jedino, ako pozvoniš. Pošto 
puk na brijegu ni noću ne zatvara svojih stanova, ova vrata 
i zvonce vrijede kao ovlast odličnika. 

Susjede, zavirkujući preko zidića u cvjetnjak, gdje je ka- 
petan probavljao većinu svoga vremena na dopustima, nisu ni- 
kad pomišljale, da ti dopusti pomalo podgrizavaju kapetana 
Mojza. Selo je držalo da kapetan »ima dosta«, pak mu se hoće 
odmora. Kostrena nije znala, da se i za ovog mogućnika spre- 
maju lošija vremena: kapetan bio je jednoga dana prisiljen 
da napusti svoje komandantsko mjesto u riječko-madžarskom 
društvu i morao se zadovoljiti skromnijom službom na bugarsko j 
liniji. Tri godine kasnije prihvatio se pače i toga, da negdje 
oko Carigrada na maloj pruzi prevozi ugljen. Ovo polagano i 
stalno nazadovanje nije se opažalo doma u promjeni života. 
On sam, dok je kod kuće, a još više žena i dijete, navikli su na 
škrt život Primorca, koji sebi ne priušti rasipnijeg zalogaja. 
Kupovao se je kao i prije komadić mesa za juhu, živjelo se 
od ribe i »pašte«. Kapetanova se gospođa još vazda sjala u 
svojoj svili i pod zlatnim lancima. No kad je Mojze, iza turske 
službe, u Kostreni proboravio bez posla čitavu godinu dana, 
vidjelo se, da je i njega zahvatila sudbina. U toj godini, pro- 
vedenoj u ljenčarenju i u kućnim kaputima, kapetan Mojze 
kušao je više puta da svlada sudbinu. Bivao je često na Rijeci 
i u Trstu, pisao i nudio se; nisu bila njega dostojna mjesta, 


* koja je mogao postignuti. On, prvi komandant na prekooce- 


anskim lađama, koji je kroz godine putovao za Brazil, nije se 
mogao poniziti, da primi službu na obalnom parobrodu, i da 
bude vječno pod bičem opazaka mlađih od sebe »putujućih 
nadzornika«. Pak i plaća je doma slaba a služba bez odmora. 
Kapetan Mojze računao je i zaključio, da se ne će predati tako 
lako. Radije je prodao nešto od svojih papira, i ostavivši opet 
ženu i dijete za dugo, ukrcao se, taj put kao putnik za sjevernu 
Ameriku. Tamo je imao rođaka i nadao se, da će sa ponese- 
nom glavničicom osnovati novo svoje bogatstvo i vratiti se da 
u miru provede dane starosti, koja nije bila više daleko. 

Vratio se je poslije pet godina kao starac. Nije u njega 
više bilo volje za život. Tamo prijeko u Chicagu bio se upu- 
stio u neiskušano sticanje blaga. Sa nekim drugom otvorio sa- 
loon i tako od nekoć komandanta na transatlantiku postao 
krčmar. Posao nije išao loše, ali su se i snovi o bogatstvu brzo 
raspali. Dohodci neveliki a muka je, Bože moj, i muka i poni- 
ženje. Kući je Mojze ženi pisao, da mu je dobro i da je zado- 
voljan, ali kad se je vratio sa nešto malo više novaca no što 
je bio ponio sa sobom: žena je po njegovim sjedinama i po ne- 
voljkom govoru razumjela, da je mnogo pretrpio, malo se užio, 
i malo zaslužio. Nije nikad više govorio o tim svojim poslima u 
Americi: htio je, da za svoje selo ostane kapetan Mojze. Bez- 
uspješni posljednji napor slomio ga je bez spasa. Doma se po- 
vukao sasvim u se, privikao se ležati i šutjeti po čitave dane 
i odrekao se svakog novog rada i poduzeća. Sviđalo miu se sa 
starcima kartati u seoskoj krčmici, kartati za tako male novce, 
da se igra pričinjala dječjom. Kroz sitan prozor dopire u 
konobicu nedostatno svijetla; na stolu je četvrt vina i napršnjak 
crne kave — sav potrošak za četiri čovjeka. Ni najsitniji gla- 
sak rada ili života ne dopire u ovaj zakutak izmorenih; prolaze 
dani i tjedni, a da se ništa ne mijenja u bivanju polaganom i 
bezvoljnom. Kapetan Mojze postaje sasvim čovjek opustjelog 
brijega. More je samo gledao sa svoje pretkućnice, ali silazio 
nije više nikud. Ne bi mu se ni mililo susresti s ljudima, koji 
su ga poznavali u negdašnjoj njegovoj veličini. 

U onih pet godina njegove odsutnosti u Americi splelo se 
i kod kuće nešto, što ga nije veselilo. Kći Mirica zaručila se i 
poslije očeva povratka vjenčala se s učiteljem na bakarskoj 
školi. Bili su divan par onako mladi i zaljubljeni; ali ocu Mi- 
ričinu nije bilo pravo, što mu zet nema uglednijeg položaja. 
Trudom nekih daljnih rođaka našlo se ipak za Mirina muža 
bolje mjesto i kapetan Mojze se smirio, primajući od djeteta 
radosne listove. No i to se okrenulo u nevolju. Najprije je 
žena kapetanova doznala neke čudne glase. Strepila je da ih 
povjeri mužu, ali doskora se istina nije dala tajiti. Zet je, kako 
se govorilo, od prevelikog učenja upao u melankoliju, bolest 

živaca, šta li i morao u bolnicu. Mirica je došla kući. Nekoliko. 
mjeseci kasnije, poslije uzaludnoga skupog liječenja po sanato- 
rijima, njenoga su muža odveli u ludnicu kao neizlječivog bo- 
lesnika i zatvorili za uvijek u odio onih, koji više ne izlaze van. 
Usred suza u svojoj kući, kapetan Mojze otromio je u duhu 1 
= toliko, te bi u potajnim uzdasima želio, da ga Bog k sebi 
uzme. Želja mu se domala i ispunila; i tako su iza njega ostale 
dvije ženske glave, da se pate, kako će prehraniti sebe i platiti 
mjesečni trošak za luđaka. 

Kad se je poslije smrti kapetanove pobrojilo sve, što je 
ostavio, vidjelo se da se od kamata ne će dati živjeti dugo. Tu 
je kuća i posoblje, vazda bogato i čisto držano, tu komad vrta 
s cvjetnjakom; ali što vrijedi prazna zgrada u ovoj Kostreni, 
u kojoj strši toliko zidina ostavljenih od ljudi? U novce pre- 
tvoriti ne može se ništa; prodati kuću značilo bi dobiti pre- 
malo, a odreći se svih navika, svega ugleda, pak i samog vla- 
 stitog bića. Primorac se lako odluči na skitanje po svijetu, ali 
ga uvijek mora čekati njegova kućica na žalu, koja je stalniji 
i svetiji domak njegov zato, jer je brod samo krhko drvo i 

opasno boravište. Mati i kći čuvale su kuću i svaku sitnicu u 
njoj. Dok su pozlaćene ure i kristalne čaše na svom mjestu na 
| kredencama i boroima, one obadvije znadu, da još nisu poni- 
| Sh g žene ni: siromaštvom ni prezirom ljudskim. Mirica se dala i 
so na rad. No za svoja veziva i pletiva, potajno nošena trgovcu 
na Rijeci, nije dobivala gotovo nikakve koristi. Sa duboko usa- 
đenom vjerom u duši, krepke prema svim nedaćama, mati i kći 
razumješe, da se valja stisnuti u svim potrebama. Kad bi Bog 
htio uzeti k sebi onoga siromaha u ludnici, za njih dvije našlo 
bi se možda i dosta. Za bolesnika trebalo je svaki mjesec slati 
Priličnu svotu. Ali ni mati ni kći nisu nikad pomislile, da ga 
naprte njegovoj općini, luđak bio je još uvijek zet i muž i za- 
koni kršćanski nalagali su, da se one pobrinu za nj, makar i 
otkidale sebi od usta. 
Godine su prolazile. Mirica nije sa sebe skidala crninu, i 
 Podnosila, u dugim molitvama, življenje. O mužu dobivala je 
: često vijesti. Posjećivala ga nije, jer ju je jedan takav susret 

gotovo bacio u bolest. Muž je već deset godina u ludnici; bolest 
mozga kao da više ništa ne škodi tijelu. Bolesnik je podjeti- 
njio, ali osim rijetkih navala bijesnog ludila, on je zdrav i 
pače odebljao. Teško je smagati za nj mjesečni trošak, tako 
teško, da Mirica u noćima plače, kad misli na svoju majku, 
koja će, ako tako potraje, oskudijevati u starosti. Da prodadu 
kuću? Majka, svaki dan boležljivija, ne bi toga ni preživjela; 
valja izdržati do kraja; Bog će se u svom velikom smilovanju 
pobrinuti za njih. Utjeha molitve i crkva davala je Mirici nove 
snage, premda bi drhtala svaki put, kad bi na Rijeci u štedio- 


nici dizala i otkidala novčić po novčić od negdašnjeg imanja - 


kapetana Mojza. Po kući se hodalo tiho; znanice, koje dolaze 
na razgovor, same su starice, ostavljene usred surih gromača, da 
A v . v . v . . 
se osuše poput kostura i dovrše svoje dane. Kao što se je zemlja 
opustjelih vinograda sve više sušila i pretvarala u besplodnu 
prašinu, ne dajući hrane ni trsu ni vlati, tako se je i život u 


kapetanovoj kući mlohavo raspadao u sitnice dnevne rabote, | 


bez iole jačeg pokreta duše. Ponosan nekad dvorac sa željeznim 
vratima nije više imao zvonca na ulazu; svečanih posjetnika, 
prijaznih odličnika, veselih gosti nema više; mati i kći imaju 
društvo samo onih, koji su preostali zaboravljeni u siromaštvu 
i odvraćeni od svijeta zemaljskoga. 

Prolazile su godine i jednoga dana bila je nužda, da se 
načne zamotak parobrodarskih akcija, koji je bio škrto čuvan. 
Na Rijeci je Mirica, po uputi, pošla u poslovnicu, da ih proda. 
Ovom prilikom prvi put su se vidjeli kći kapetana Mojza i već 
opisani moj prijatelj Andre, koji je imao kupiti akcije. Taj je 
prvi susret bio usudan; dogodilo se, da je planula ljubav. Andre 
je u hipu čuda osjetio, da će sa ovom krasnom crnkom, koja ga 
je zapanjila svojom kosom i svojim govorom, biti vezano nje- 
govo biće. Bila je to ljubav zrelog čovjeka, ljubav nagla i ne- 
odoljiva; kad je poslije prvoga susreta ispitao i saznao, kako je 
nevoljno življenje Mirino, čuvstvo se njegovo još i produbilo. 
Iza nekoliko tjedana njegova je odluka bila nepomična: Mira 
će mu biti ženom — mora mu biti ženom. 

I nje se je veoma dojmio sastanak s ovim bistroumnim i 
odlučnim muškarcem. Sakrita u svoje kostrensko duplje, Mira 
je nesvijesno osjećala potrebu da bude, u mučnim odlukama o 
posljednjem imutku svom i majčinom, zaštićena od zrelog muš- 
kog savjeta. Andre joj je pomogao, da bolje iskoristi papire, po- 
sjetio ih u Kostreni pod izlikom kupnje jednog pustog mai 
nog zemljišta, pobrinuo se za neke tražbine, koje su ostale iza 
pokojnog kapetana. Bilo je voljko razgovarati s čovjekom, koji 
je imao toliko jake i dobre volje i toliko ugleda — polako Mira ' 
se ne samo navikla, nego se i priljubila muškarcu, koji je sa 
svojim. zdravljem i srećom u poslima, sa živahnim govorom i 
zanosnim očima, sa brzim hodom i neumornim namjerama, bio 

opreka njenom dosadašnjem okolišu. ' 
Pothvatni je trgovac doskora i u ovom poslu svoje lju- 
bavi, koja ga je bila obuzela svega, stao postupati kao u svim 
svojim poslima, uprto i sa stalnim ciljem. Čim se je uvjerio, da 
smije govoriti Miri o svojim osjećajima, nije joj zatajio, da ju 
želi imati potpuno svojom. To, što je udata, nije ga mnogo sme- 
talo. Njemu, čovjeku od svijeta, činila se »stvar« sasvim laka 
— čudna li mi problema prekinuti takav brak s luđakom! An- 
dre je po svojim novim nazorima držao, da će njegov odvjet- 
nik lako bez mnogo truda naći smicalicu, radi koje će Mirin 
brak biti proglašen nevaljalim ili će, ako to ne uspije, prela- 
zom na drugu vjeru, kako je već uobičajeno, Andre postići 
glavni sadašnji cilj: napraviti Miru svojom ženom, gospođom 
svojega srca i svojega doma. Kad je Miri pokušao razjasniti 
ove svoje osnove, naišao je na zapreku, koja ga je zatekla sa- 
f nenadano. Mira se je svim njegovim prijedlozima oprla 
: E. a ieegiojeka 5o bez ikakovih uslova, koji bi što olak- 
5 ga poštuje, ona cijeni njegove osjećaje, ona sama 
ima duboko čuvstvo za nj; ali ne može biti ni govora o tom, da 
bi ostavila svog zakonitog muža. Andre joj je uzalud dole 
da da bi crkvena rastava bila moguća, Mira je znala, da je 
Be rlopljen po pravu dok još njen muž nije bio lud; a sve 
a i došlo do crkvene rastave, za nju nema drugoga vjen- 
Ja za živa muža. Promijeniti vjerozakon? To ne rade zna- 

čajnici, to znači na sebe navući prokletstvo za ovaj i onaj 
Život. Vjera nalaže da žena mora stati uz muža; Mira je začu- 
đenom Andri tumačila, da bi je i sam Bog osudio, a ljudi s 
pravom prezreli, kad bi išta pokušala, da se odijeli od luđaka 
i uda za drugoga. Udati se može kršćanska žena samo pod bla- 
goslovom svećeničkim; a ostaviti muža bijednika ne bi bio samo 
grijeh nego i sramota, nedostojna časne žene. Andre je oča- 
javao. Da li je moguće da još netko ima tako nesuvremene na- 
zore! Mira žrtvuje svoj život jednoj fikciji; ja joj nudim la- 
godan život i veliku svoju ljubav, nudim joj sjaj i vedrinu; 


ona bira radije siromaštvo i tugu! Što će biti od te dvije žene, | 


ako budu još deset godina morale čekati na smrt luđakovu? 
Glavnica se troši, nastat će dani skrajnjeg oskudijevanja, morat 
će prodati zadnje, što imadu, — a onda? Tako je promišljao An- 
dre i očajno govorio meni o toj ludosti ženskoj. Njega je uz- 
rujavalo sve, što ga je u toj nesretnoj Kostreni priječilo da 
priđe bliže k Miri; uzrujavao ga je mrtvi mir sela, uzrujavale 
bogomoljske navike žena, uzrujavala ga oporost ove vjere i 
ove časnosti, koja se kroz vijekove nakupila na brijegu. Pre- 
klinjao se je, da će prestati dolaziti — ali ljubav bijaše jača 
i Andre, da bar donekle uđe u Mirin život, da se bar u nečem 
združi s njom, odluči je uvjeriti, da nema smisla ići bez otpora 


u tu maglenu budućnost. On će njoj, po svojem znanju i po. 


svojim svezama, upravljati sa ono nešto preostalog imutka i 
spasavati njima neki sigurni prihod. Mira ga je ledeno pogle- 
dala poslije tih savjeta. Andre se prestrašio razumjevši, da ona u 
tom vidi sumnjivu ponudu. Kad mu je malo drhtavim glasom 
rekla, da mu je zahvalna za sve, ali ga moli, neka ne dira u te 
njihove prilike, koje nisu tako žalosne, kako on misli, tad je 
odlučni i na sve uspjehe navikli muškarac ostao pred njom 
plah i gotovo postiđen. 

Tako se je zbilo, da je moćni trgovac, brodovlasnik i šef 
poslovnice, koja je dopisivala, govorila i radila sa svim konti- 
nentima i po svim morima, počeo živjeti sasvim nenavadnim 
životom. Ostavio je svoje znance i svoje prvašnje zabave. Kad 
nije u poslu, njegovi se puti znaju: on je u Kostreni. Tamo je 

sebi sagradio vilu, da može živjeti u blizini svoje preljubljene. 
Dosta mu je, da je sretne na cesti, pozdravi pred crkvom ili 
posjeti u blagdan — više od toga nije dopušteno njihovoj 
ljubavi. Godine traju i siromaštvo u kući pokojnoga kapetana 
Mojza biva sve nesnosnije. Mati i kći prodavaju polako svoje 
posljednje zlato i živare od posta i molitve. U duši se Androvoj 
bure biju i on se ogorčeno tuži; ali odgovori su Mirini uvijek 
isti: ono što je Bog svezao, ne smiju razvezavati ljudi. Što su 
mučnije prolazili dani mladosti, koja je izmicala, Andre je sa 
sve većim poštovanjem pratio neprestanu: žrtvu Kostrenke. 
Tvrdoglava i opora ova žena dobivala je u njegovim očima neku 
izvanrednu kipovsku veličinu. Naučio se, da u njezinoj blizini 
živi i sam u nekom prisilnom udovištvu i da u muci svoje ne- 
utažene ljubavi sa strahom čeka čas, kad če se — a njemu nije 
dopušteno ništa činiti protiv toga — raspasti i posljednji ostaci 
imutka kapetana Mojza. U ovoj ženi, koju je beznadno ljubio, 
našao je značaj još silniji od svojega vlastitoga. 

Kad su se, oboje sasvim sijedi, vjenčali godinu dana po- 
slije smrti luđaka muža, ja sam bio svjedokom ženidbe. U pred- 
večerje svadbe, Andre mi je sa tolikim udivljenjem govorio o 
Miri, da sam ga morao podsjetiti na njegov negdašnji prezir 
Kostrene. Zazbilja ga je njegov mučni doživljaj na osamlje- 
nom brijegu očistio od grijeha prenaglog suda. Andre je spo- 
znao da imade veličine, koja nije u suludoj brzini napora i 
uspjeha. Kraj života proveo je u Kostreni, koja još uvijek nije 
imala uređene ceste do mora. 

I tamo je netko na kosini gorskoj 
Susretao narod u prozorje dana, 
A sunašce mlado na bijelo im ruho 


a rr Polagaše sjenke sa rascvalih grana, 
IVANA BRLIC-MAŽURANIĆ, ZAGREB j Dok. srebrne rese i zaprezi žena 


Lepršahu nježno ko krilašca snena. 
BALKANSKO GORJE NR Pa 
momci iđahu u koraku laku 
ZORI U PROZO RJE Pripijevajuć tihe starodrevne pjesni, 


A palice bijele iz kamene staze 


Još tama ovija gorostasne sklope Dovabiše jeku o Ladi i Vesni. 
I mraci još čuće u klancima gore, Na uspon se dižu po bilu planine 
Al vrhovi plamte ko latice zlatne ' A sjena im lebdi u modre daljine. 


U sjaju rumenom pod cjelovom zore — 
I Balkan se diže ko zlaćana ruža, 
Što Zemlja je nebu na uzdarje pruža. 


A pod njima dolje nepregledne šume 
Preplavile brda ko zeleni vali, 
I svako je brdo ko talas od mora, 


A staza se tamna sa blistavim rubom A svaka čistina ko otočić mali. 
Priljubila kruto uz gordu planinu, A krugom u okrug, i strašni i sivi, 
I diže se nekud put svijetla, put sunca, Oklopili obzor kameniti divi. 
I biva sve tanja gdje grli visinu. 

Kolike su snage, kolike gorčine, | II. 


Ispisale stazu na ove strmine! : : 
' Kud ide moj narod kroz ove divote? 





Kolika su srca i lomna i jaka Kud ide moj narod kroz ove strahote? 
P ronosila njome i nade i tuge, | Zar poslanik on je? zar molitvu nosi 
Koliko si puta već zasuta bila | Što bijednome ljudstvu iz grudi se ote? 
Ti planinska stazo kroz vijekove duge! , Zar zato se diže na najviše griče 
A gora bez staze i nijema ko groblje Gdje litica plamti i neba se tiče? 


Na podnožju svome sputavala roblje! i 
II možda su manji mog naroda puti, 


Al uvijek se snaga obnovljena digla Te možda po stazi, i mučnoj i skromnoj, 

Da pobijedi ove nebotične sklope, Tek naprosto goni bjeloruno stado 

I opet se nova osnivala staza I lomi se za njim po brdini lomnoj? 

I opet se puk moj na vrhove pope — I možda još dugo u knjizi sudbine 
Na bilo Balkana, u suncu i zlatu, Za narod moj nema ni brazdice ine!? 


Gdje snijezi još kopne, a trešnje već cvatu. Rie pije > us zd, | NSS 

Ah! sad se ne pita! Gle sunce se diglo 
A pjesma o Ladi zabrujala jače, 
U najdublje jame pokliznuli mraci — 
Što bilo da bilo: al dan eto zače! 
Na usponu narod, na osvitu sunce 
Bez pitanja traže sve više vrhunce! 


IV. 


I povorka eto na bilu planine 

Već digla se na vrh do kamene ravni, 

I stala je tiho, da odahne dahom, 

Na odihu drevnom gdje djedovi davni 
Od vijekova amo odmarahu snagu 
Na žarkome suncu, na kamenu nagu! 


A jedna je žena, — i mlada i skladna —, 
Položila nježnom i brižljivom rukom 
Svog jedroga sinka na kamenu ploču 
I ostala nad njim, nagnuvši se strukom. 
I smiješi se dijete i smiješi se mati 
Na osami pakoj, na sirahotnoj rati. 
Oj smiješi se, smiješi, Ti čedo mog roda, 
Ti grančice bujna od stabla junaka, 
Ti orliću mladi što tkeš svoja krila 
Od čemera ljuta, od sunca i zraka! 
Bez straha, bez strepnje, sred gordih čudesa 
U smiješku Tvom titra pozvanje s nebesa! 


A s Tobom i mi svi pristupamo Bogu: 


Nad glavom nam timor, a bezdan do nogu! | 

DR. RUDOLF HORVAT, ZAGREB 


BAN IVAN MAŽURANIĆ 


O 40-godišnjici smrti njegove. 


1. Mažuranićeva mladost. 


Među splitskim građanima 14. vijeka spominje se i Ma- 
žuranić. Vjerojatno se jedna grana Mažuranića poslije iz Splita 
preselila u Novi Vinodolski, gdje se 11. kolovoza 1814. rodio 
Ivan Mažuranić. (U obitelji Mažuranića sačuvala se predaja, 
da oni potječu iz Dalmacije, odakle sredinom 16. vijeka do- 
đoše u Hrvatsko Primorje). 

Ivanov se otac također zvao Ivan, a bavio se poljodjel- 
stvom u Novome. On bijaše ugledan čovjek, koga Novljani iza- 
braše za svoga »kneza«, t. j. suca, jer je znao dobro čitati i 
pisati. Njegova žena Marija, kći Josipa Ivića, rodila mu je 
četiri sina: Josipa, Antuna, Ivana i Matiju. Sve je sinove dao 
u pučku školu, gdje se tada njemački obučavalo, jer je Novi 
pao pod Vojnu Krajinu. 

Kad je Ivan Mažuranić g. 1827. svršio pučku školu u No- 
vome, htjede poći na Rijeku, da tamo uči »latinsku školu« (gi- 
mnaziju). U tu svrhu obrati se svom 9 godina starijem bratu 
Antunu, koji je tada slušao filozofiju na zagrebačkoj akade- 
miji. Ivan u njemačkom listu moli Antuna, neka ga »zagovori 
kod oca«. Antun je to i učinio, ali otac pošalje Ivana na Rijeku 
tek naredne g. 1828. Dotle je dječak privatno učio kod kuće te 
je na Rijeci položio ispit za prvi razred gimnazije. Za stan i 
hranu na Rijeci plaćao je Ivan Mažuranić na godinu po 65 fo- 
rinti. Kako njegov otac nije smogao toliku svotu, pošiljao je 

ostatak Ivanov brat Antun, koji se u Zagrebu bavio poučava- 
njem đaka. 

Tadažnja je gimnazija imala samo 6 razreda. Na riječkoj 
se gimnaziji predavahu svi predmeti na latinskom jeziku, koji 
bijaše »nastavni jezik«. Od živih se jezika učilo na Rijeci ta- 
.lijanski i madžarski. (Hrvatski se jezik nije kao predmet učio 
nigdje, pa ni u Zagrebu). Mažuranić je brzo naučio talijanski 
jezik. Već 15. listopada 1829. piše on svome bratu Antunu ta- 
lijansko pismo. Kao najbolji đak riječke gimnazije naučio je 
Mažuranić i madžarski jezik, koji je predavao profesor Csaszar. 
Na svečanom ispitu bijaše nazočan riječki podguverner Urmćnji, 
rođeni Madžar. Njemu se Mažuranić kao šestoškolac radi ma- 
džarske deklamacije tako svidio, da ga stade nagovarati, neka 
od vlade zatraži stipendij za učenje madžarskog jezika, pa da 
postane profesor toga jezika. 

Na jesen g. 1833. dođe Ivan Mažuranić u Zagreb, da uči 
filozofiju, t. j. današnji 7. i 8. razred gimnazije. Tada je prvi 
put vidio dra. Ljudevita Gaja, s kojim je njegov brat Antun 
prijateljevao već 2 godine. Ivan prione uz Gaja svim srcem 


svojim. Odmah počne i pisati novim pravopisom, kako ga je 


g. 1830. u svojoj knjižici izložio Gaj. Premda je Mažuranić 
morao instrukcijama sticati sredstva za svagdašnji život, ipak 


je zanosno pratio Gajev rad oko hrvatskog preporoda. On se - 


neizrecivo radovao, što je Gaj zatražio dopuštenje za izdavanje 
»Narodnih Novina« i »Danice Ilirske«. Vidio je, kako njegov 
brat Antun pomaže Gaju kod priprava za ove časopise. Zato 
Ivan već sada odlučuje, da će i on sudjelovati u književnom 
radu. Da se pak za taj posao bolje spremi, uze Mažuranić g. 
1834. učiti francuski jezik. Još iste je godine mogao već u iz- 
vorniku čitati francuske pisce. U isto je vrijeme marljivo učio 
filozofiju te je s odlikom svršio prvi tečaj. ' 
Dobivši stipendij, pođe Mažuranić na jesen g. 1834. u Su- 
botište (Szombathely), gdje se upiše u drugi tečaj filozofije. Tamo 
je dočekao proglas, kojim Gaj javlja, da će od početka g. 1835. 
izdavati »Novine« i »Danicu«. Mažuranić odmah pozdravlja 
»Danicu« pjesmom, koju je Gaj uvrstio u 2. broj pod natpisom 

»Primorac Danici«. Iste g. 1835. štampano je u »Danici« još 
8 pjesama Ivana Mažuranića. U 17. broju »Danice« počinju iz- 
laziti Mažuranićeve »Misli«, koje su već pisane štokavskim na- 
rječjem. Gaju se toliko svidio literarni rad mladoga hrvatskog 
đaka u tuđini, da je Ivanu preko njegova brata Antuna poslao 
u Subotište novčani dar. To je uopće bio prvi honorar, što ga je 
za svoj rad primio koji hrvatski pisac. 

Mažuranić nije rado boravio u Subotištu, gdje je također 
bio najbolji đak. Na jesen g. 1835. upiše se on u pravnički odio 
zagrebačke akademije. Tu je Mažuranić 3 godine učio i teme- 
ljito izučio pravne nauke. U isto je vrijeme naučio engleski, 
ruski, poljski i češki jezik te postao pravi poliglot. Kao mladi 
»jurat« stupi Mažuranić g. 1838. u odvjetničku kancelariju uz 
posve neznatnu plaću. Tada već bijaše Mažuranić zaljubljen u 
lijepu i milu Aleksandru Demetrovu, kćerku bogatoga grčkog 
trgovca u Zagrebu. Djevojka je svim srcem zavoljela visokoga 
i jedroga mladića, koji je već tada u zagrebačkim društvenim 
krugovima bio znan kao pjesnik i kao učenjak. Njihovoj se lju- 
bavi radovao Aleksandrin brat dr. Dimitrija Demeter, koji bi- 
jaše odan pomagač Gajeva pokreta i jedan od prvih preporo- 
ditelja hrvatskih. 

Poput svih zaljubljenih htjede i Mažuranić što prije k oltaru 
privesti odabranicu srca svoga. Ali prije vjenčanja mora Ma- 
žuranić naći podesnu službu, jer kako će bogata djevojka poći 
za pukoga siromaha? Srce je Mažuranića vuklo u profesorsko 
zvanje. Njegov je naime brat Antun još g. 1833. položio ispit za 
učitelja prvoga gimnazijalnog razreda. (Tada je svaki profesor 
morao u svome razredu predavati sve predmete.) Antun je g. 
1834. postao suplent, a g. 1836. i profesor zagrebačke gimnazije. 

On pomože svome bratu Ivanu, da je na jesen g. 1839. . 
mogao u istu gimnaziju stupiti kao suplent. I zaista je Mažu- 
ranić kao namjesni učitelj služio na zagrebačkoj gimnaziji te- 
čajem cijele školske godine 1839./40. Ipak je opazio, da kod 
škole kraj tadanjih prilika nema mogućnosti za napredovanje. 
Zato ostavi profesuru te 5. listopada 1840. s veoma dobrim 
uspjehom položi odvjetnički ispit. Dobivši advokatsku diplomu, 

pođe Mažuranić u Karlovac, gdje otvori odvjetničku kancela- 
riju. Tako je sebi stvorio egzistenciju i mogao misliti na ženidbu. 
Mažuranić se već 28. lipnja 1841. vjenčao s Aleksandrom De- 
metrovom. 

U Karlovcu ostade Mažuranić sve do g. 1848. Tamo postade 
prvak hrvatske čitaonice, koju su još 1. ožujka 1838. osnovali 
hrvatski rodoljubi pod imenom »Čitateljstveno društvo slaveno- 
ilirsko«. Uz Mažuranića djeluju u tome društvu Ambroz Vra- 
nicani, Karlo Klobučarić, Antun Vakanović, Nikola Vranicani 
i još neki rodoljubi. Oni su probudili tada još uspavane karlo- 
vačke građane, koji su većinom govorili njemačkim jezikom. 
Hrvatska je čitaonica u Karlovcu preporodila cijeli društveni 
život. Ona je za politički rad predobila karlovačke trgovce i 
obrtnike, koji su dotle mislili samo na svoje poslove. Hrvatska 
je čitaonica od Karlovca učinila najrodoljubniji grad u Hr- 
vatskoj. 

Još kao namjesni učitelj zagrebačke gimnazije zamislio je 
Mažuranić g. 1840. njemačko-hrvatski rječnik. Naporan je to 
posao, koji traži mnogo vremena i još više strpljivosti. Zato 
Mažuranić uze sebi za druga dra. Jakova Užarevića, svoga 
vjernog i dobrog prijatelja. Nijesu oni samo prevodili gole ri- 
ječi, već su pazili i na duh jezika, pa na fraze i na poslovice. 
Mažuranić je taj posao dovršio g. 1842. u Karlovcu. Tada je 
izašao iz štampe veliki »Njemačko-ilirski slovar«, koji je is- 
punio veliku prazninu u tadašnjoj hrvatskoj književnosti. Ovaj 
cje rječnik dobro poslužio hrvatskom narodu kroz mnoge go- 
dine, t. j. sve do g. 1860., kada je dr. Bogoslav Šulek izdao još 
bolji rječnik. ' 

Kao vrstan pravnik naumio je Mažuranić da napiše hrvat- 
sku knjigu o mjeničnom pravu. On je velik dio rukopisa već i 
dovršio, a u ožujku g. 1841. pođe u Peštu i položi ispit iz mje- 
ničnog prava. Ipak ga je prijatelj njegov Nikola Vranicani 
odvratio od izdanja ove knjige, koja bi bila prva pravnička 
knjiga na hrvatskom jeziku. Mažuranić se pače odrekne i advo- 
kature te u studenom g. 1841. stupi u službu gradskog pogla- 
varstva u Karlovcu. Tamo postade »sirotinjski kurator« uz 

plaću od 300 forinti na godinu. Ovu je službu — uz tako ne- 
znatnu naplatu — vršio 7 godina, t. j. do sredine g. 1848., kad 
ga je domovina trebala na drugom položaju. 


2, Mažuranić kao hrvatski pjesnik“. 


Tko pročita prva godišta Gajeva časopisa »Danica«, naći 
će u njoj većinom pjesme. Mnogi su hrvatski rodoljubi pro- 
pjevali: i zvani i nezvani. Pjesmom se tada još najlakše i naj- 
brže širio pokret Gajevih ideja oko preporoda hrvatskog na- 
roda. Ipak su već ondašnji čitatelji znali razlikovati, tko li je 
pravi pjesnik, a tko samo stihotvorac. Opće bijaše mnijenje, 
da su Mažuranićeve pjesme najbolje i da imaju najuzvišenije 
misli. 

Mažuranić je neobičnom lakoćom stvarao svoje pjesme. 
Najbolje nam to pokazuje zanimljiv događaj, što ga je dru. 
Milivoju Šreplu poslije Mažuranićeve smrti pripovijedao Mirko 
Bogović. Mažuranić je iz Karlovca često dolazio u Zagreb, gdje 
bi sa svojom ženom posjetio njene roditelje te svoga brata 
Antuna i njenoga brata Dimitriju. Takvom bi prigodom zalazio 
također u kavanu (ujedno i gostionicu) Čeha Černoga na Har- 
mici, gdje su se redovno sastajali tadašnji hrvatski književnici, 
da vijećaju o svojim književnim poslovima. (Ova se kavana na- 
lazila u Hacovoj kući na Jelačićevu trgu, gdje je g. 1929. trgo- 
vac Milinov podigao svoju palaču i hotel). 

Uoči tadašnjega Durđeva (t. j. 23. travnja) g. 1843. sa- 
stadoše se u toj kavani: Stanko Vraz, Mirko Bogović, Vjeko- 
slav Babukić, Antun Nemčić, dr. Dimitrija Demeter i dr. Jakov 
Užarević. K njihovom stolu sjedne mladi i rodoljubni grof 
Đuro Erdedi, koga su svi od milja zvali »naš Jurica«. Demeter 
je sa sobom doveo svoga šurjaka Ivana Mažuranića, koji je 
došao iz Karlovca. 


* Iscrpivu studiju o pjesničkom radu Mažuranićevu napisao je Tadija 


Smičiklas g. 1892. u spomen-knjizi Matice Hrvatske. Zato ovdje iznosim 
samo ono, što je najpotrebnije, da se upozna ličnost Ivana Mažuranića. 

»Prijatelji Bočnu odmah u slobodnom razgovoru rasprav- 
ljati o raznim književnim radnjama naših i tuđih pisaca. Stanko 
Vraz svrne razgovor na sonet i stane dokazivati, da se i u hr- 
vatskom jeziku mogu graditi dobri soneti, pa da vješta pjesnika 
u hrvatskom jeziku ne mogu ništa smetati metarske spone so- 
neta; ujedno dodade, da bi se vrijednim sonetima mogao mla- 
doj ilirskoj književnosti podati vrijedan ures. 

Svi to potvrde, a netko u društvu zapita, bi li se tkogod od 
nazočnih usudio — tako rekavši »svezanih ruku« — uz zadane 
sonetne rime sastaviti sonet, i preporuči, da tkogod zadade rime. 
Predlog bješe zanosno prihvaćen, a Bogović odmah skoči te na 
papiriću napiše ove rime: » Voda, meni, roda, sjeni, — poda, iz- 
mijeni, zgoda, stijeni, — glasi, stoji, časi, — moji, da si, tvoji.« 

Nato družina pozove Ivana Mažuranića kao: prvoga pjes- 
nika, neka smjesta spjeva sonet i tako dokaže, da se u milo- 
zvučnom hrvatskom jeziku mogu lako graditi soneti. Mažuranić 
se nasmije, uzme papirić s rimama, preleti ih okom, te u tili 
čas nadopuni sonet ovako: 


»Kud teče Drava, Sava, Kupa voda, 
Liep narod živi, blag i srodan meni, 
Liep i blag narod hrvatskoga roda, 
A živi još u strašnih predsuda sjeni. 


Što mu s početka Bog i narav poda, 
Sad tuđin teži svojim da izmieni; 
I da nanese huda i kleta zgoda, 
Na goloj bi nam bilo umrieti stieni. 


No domorodni još zanose glasi 
I domovine bolji dio stoji, 
A ufat valja, doć će i bolji časi. 


Dan Đurđev slave nad sve verzi moji, 
I stoga, Đuro, vazda zdravo da si, 
A s tobom, brate, prijatelji tvoji. 


Kad Mažuranić doreče ovu pjesmu, nazočni udare u živo 
klicanje. Meki Babukić zaplače od radosti i sreće, a grof Đuro 
Erdedi, koji će sutra slaviti godovni dan, razdragan s prijate- 

ljeve pjesme — naruči šampanjca, da prijatelji žarkom kaplji- 
com proslave »Đurđev dan« i njegova divnoga slavitelja.« 

Mažuranić je svoju mladost proveo u teškoj životnoj brizi. 
Ogleda se to i na pjesmama njegovim. Dok drugi pjesnici naj- 
vole liriku, izrazujući stihovima svoje osjećaje, naročito svoju 
ljubav, dotle Mažuranić u stihove meće svoje ideje i rodoljubne 
misli. Izuzetak čine jedino ljubavne pjesme, što ih je Mažura- 
nić spjevao svojoj zaručnici Aleksandri Demetrovoj. Ali i ove 
pjesme ostadoše od veće česti u rukopisu. Štampao ih je g. 1895. 
Mažuranićev sin Vladimir. 


Nije se Mažuranić dao ni na stvaranje dramatskih djela, 
a nije napisao niti jedne pripovijesti, no zato je stekao veliku 
slavu na polju epske poezije. 


Kad je g. 1842. osnovana »Matica Ilirska«, odlučiše njeni 
prvaci, da »Matica« najprije izda epsku velepjesan »Osman« 
od Ivana Gundulića. Ali kako će štampati »Osmana«, kad mu 
nedostaju dva pjevanja? Antun Mažuranić upozori »Matičin« 
odbor, da bi 14. i 15. pjevanje »Osmana« mogao dopuniti nje- 
gov brat Ivan Mažuranić. Odbor se zaista obrati Ivanu Mažu- 
raniću, koji je tada već službovao u Karlovcu. Već 10. srpnja 
1842. javlja Ivan svome bratu Antunu u Zagreb, da preuzima 


“ovaj teški ali i časni posao. Ivan će izraditi i tumač Gunduli- 


ćeva »Osmana« u posebnim bilješkama, jer ga inače ne bi s ra- 
zumijevanjem čitali Hrvati iz sjeverne Hrvatske. Za taj mučni 
posao traži u ime honorara 15 do 20 forinti za svakih 16 štam- 
panih stranica. 

Kako je Mažuranić bio savjestan u svome radu, odlučio 
je da će 14. i 15. pjevanje »Osmana« udesiti onakvim riječima, 
kakvima se služio sam Gundulić. Zato je pomno proučio svih 
18 Gundulićevih pjevanja te je marljivo bilježio sve Gunduli- 
ćeve riječi. I zaista je Mažuranić dovršio 14. i 15. pjevanje 
»Osmana« tako, da u njima nema baš nijedne riječi, koje ne 
bi čitatelj našao u ostalih 18 pjevanja Gundulićeva »Osmana«, 
Kad je g. 1844. popunjeni »Osman« ugledao svijetlo, smatralo 
se to sretnim događajem u hrvatskom književnom životu. 

Hrvatske je preporoditelje uvelike zanimala borba Crno- 
goraca s Turcima. Mažuranićevi su prijatelji već g. 1845. znali, 
da on radi oko epa, u kome iznosi događaj iz novije povijesti 
crnogorske. Mažuranićev šurjak dr. Dimitrija Demeter odluči 
da će ovaj ep štampati u svome almanaku »Iskri«. On je nepre- 
stano nukao svoga svaka, da što prije dovrši to djelo. I zaista je 
Mažuranić hrvatskoj književnosti g. 1846. predao pravi biser: 
»Smrt Smail-age Čengijića«. ' 

Mažuranić je g. 1847. u »Danici« objelodanio 3 divna so- 
neta, a g. 1848. jedinu svoju davoriju: »Tko je rođen Slavjan, 
rođen junak!« S tim prestaje njegov pjesnički rad, jer se od- 
sada sav odaje radu na političkom polju. 


3. Mažuranićevo djelovanje g. 1848. i 1849. 


Budno su karlovački rodoljubi pratili borbu hrvatskih nun- 


cija na zajedničkim saborima u Požunu, gdje su madžarski šo- - 
vinisti pod vodstvom Ljudevita Košuta nastojali, da Hrvatskoj | 


narinu madžarski jezik u sve urede, sudove i škole. Ova je po- 
litička borba između Hrvata i Madžara dospjela do vrhunca na 
proljeće g. 1848., kada se Košut usudio javno u saboru izreći, 


da ne priznaje hrvatsko ime ni posebnu hrvatsku narodnost, jer, 


da »pod ugarskom krunom« postoji »samo jedan narod i jedna 
narodnost«. 

Međutim je 22. veljače 1848. u Parizu buknula t. zv. fe- 
bruarska revolucija, koja je naskoro odjeknula u velikom dijelu 
srednje Evrope. Ova revolucija dopre 12. ožujka 1848. i u 
Beč, odakle sutradan pobjegne svemožni knez Metternich, koji 
je 33 godine vladao gotovo neograničeno mjesto slabih careva 
Franje I. i Ferdinanda 1. Već 15. ožujka bude car Ferdinand 
prisiljen, da ukine nesnosnu cenzuru, pa da proglasi slobodu 
štampe, sastajanja i udruživanja, a obeća i ustav. 

Košut sastavi 16. ožujka 1848. veliku madžarsku deputa- 

“ciju, koja pođe iz Požuna u Beč te u noći od 16. na 17. ožujka 
prisili kralja Ferdinanda, da grofa Ljudevita Baćana imenuje 

predsjednikom posebnoga ugarskog ministarstva. Baćani odmah 
sastavi ministarstvo, koje će biti odgovorno samo ugarskom sa- 
boru. Kralj potvrdi svih 8 ministara, koji odmah preuzmu svu 
vlast mjesto »kr. ugarskoga namjesničkoga vijeća«. Kako je to 
vijeće dotle bilo zajednička vlada za Ugarsku i Hrvatsku, počnu 
odmah i novi ministri izdavati odredbe hrvatskim »oblastima« 
t. j. županijama i slobodnim kr. gradovima. Svi su ovi dopisi ' 
dakako sastavljeni u madžarskom jeziku. 
Revolucija u Beču i politički uspjeh Madžara potakne hr- 
vatske političare, da i oni poduzmu neke korake. Ivan Kukulje- 
vić, Ambroz Vranicani i dr. Ljudevit Gaj pozovu hrvatske ro- 
doljube, neka 25. ožujka 1848. dođu u Zagreb, da kralju po- 
dastru »želje naroda hrvatskoga«. Na ovu prvu hrvatsku javnu 
skupštinu pohrliše u velikom broju karlovački Hrvati, među 
kojima bijaše također Ivan Mažuranić. Skupština se držala u 
»Narodnom Domu« (Opatička ulica broj 18), gdje je sada kr 
stol sedmorice. 
Gaj predloži, neka se od kralja zatraži, da se za hrvatskog 
bana imenuje barun Josip Jelačić, koji bijaše pukovnik prve 
banske krajiške pukovnije u Glini. Skupština to prihvati grom- 
kim klicanjem i pljeskanjem. (Nitko nije znao, da je kralj već 
23. ožujka imenovao Jelačića hrvatskim banom, a uz to pravim 
tajnim savjetnikom te generalmajorom i vlasnikom banskih pu- 
kovnija u Glini i u Petrinji). 
: Nato Kukuljević predloži ostale »želje naroda hrvatskoga« 
i to: 1. cjelokupnost Hrvatske; 2. odgovornu narodnu vaza; 
3. stalan hrvatski sabor, koji se ima sastajati svake salve: 
4. dokinuće Krajine; 5. hrvatski jezik u školi, kako je već s 
1847. uveden u sudstvu i upravi mjesto dotadašnjeg latinskog 
jezika; 6. ukinuće kmetstva; napokon 7. hrvatsku vojsku (pod 
biranim vojvodom), koja neka u mirno doba ostaje kod kuće 
Skupština klicanjem prihvati ove »želje«, koje postadoše hrast 
skim programom od g. 1848. Sjajna deputacija od 400 Hrvata 
među kojima bijaše i Mažuranić, krene odmah 26. ožujka 
u Beč, da pred kralja donese »želje naroda hrvatskoga« Kralj 
je 31. ožujka ljubazno primio Hrvate. Sve im je okean, ali 

Hrvatsko Kolo 4 


ništa nije odmah izvršio, već je Hrvate uputio, neka svoje želje 
izraze »ustavnim putem«, t. j. u hrvatskom saboru, koji se ima 
skoro sastati. 

Vrativši se iz Beča u Karlovac, napiše Mažuranić brošuru 
»Hrvati Madžarom«. U toj brošuri govori Mažuranić o geslu 
prve francuske revolucije: »sloboda, jednakost i bratimstvo«; 
podjedno iznosi, što Hrvati traže u političkom, socijalnom i 
kulturnom pogledu. Ova brošura, koja je štampana u travnju 
g. 1848., postade »vademecum« tadašnjih političara hrvatskih. 

Međutim je Hrvatska prekinula svaku vezu s Ugarskom. 
Prva se diže križevačka županija, koja na svojoj skupštini dne 
28. ožujka 1848. zabaci 2 dopisa ugarskoga ministarstva. Za 
njom se naskoro povedoše druge županije i gradovi u Hrvatskoj 
i Slavoniji. Napokon ustade protiv ug. ministarstva i sam ban 
Jelačić, koga je međutim kralj imenovao podmaršalom i zapo- 
vijedajućim generalom u Hrvatskoj. Jelačić upravi 19. travnja 
1848. svim oblastima u Hrvatskoj i Slavoniji cirkular, u kome 
kaže ovo: »Dok se ne sazove sabor združenih kraljevina, ima 
svako poglavarstvo i svaka općina pod osobnim odgovorom u 
svome krugu djelovati, od nikoga i od nikuda službene naloge 
ne primati, pa se u svemu i svačemu obraćati jedino isključivo 


na mene, kao na vrhovnoga zemaljskoga poglavara, postav- 


ljenog od Njegovoga Kraljevskog Veličanstva«. 

Ban Jelačić sastavi posebno bansko. povjerenstvo, koje će 
pripraviti sve, što je trebalo za saziv hrvatskoga sabora. U tome 
povjerenstvu, koje se prviput sastade u Zagrebu 8. svibnja 1848., 
bio je također Ivan Mažuranić. Kada se povjerenstvo konstitu- 
iralo, postade mu Mirko Lentulaj predsjednik, a Mažuranić 
perovođa. Ovo je povjerenstvo izradilo izborni red za biranje 
narodnih zastupnika 

Svi prijašnji hrvatski sabori bijahu samo staleški sabori. 
jer su u njima bili zastupani samo velikaši, svećenici, plemići 
i građani. Ali sabor, koji se u Zagrebu sastao 5. lipnja 1848., 
već je hrvatski narodni sabor. U njemu se naime nalaze pred- 
stavnici čitavog hrvatskog naroda, dakle i seljaka, jer je mani- 
festom od 25. travnja 1848. ban Jelačić ukinuo kmetstvo. Uz 

viriliste dođoše u hrvatski sabor i narodni zastupnici, birani po 
izbornim kotarima. Narodni zastupnik postade i Mažuranić. 
Izabraše ga — bez njegova znanja i utjecaja — općine Draganić 
i Cvetković, koje su činile jedan izborni kotar. Mažuranić po- 
stade perovođa hrvatskoga sabora, a Franjo Žigrović njegov 
zamjenik. Rijetko je kada Mažuranić u saboru govorio, ali je 
to više radio. On je sastavljao sve predstavke, što ih je ževataki 
sabor g. 1848. pošiljao kralju Ferdinandu. On je sastavio sve 
proglase na hrvatski narod, pa i znameniti manifest hrvatsko 
ao na oi mnijenje u Evropi. : 
rvats i je sabor završio svoje zasjedanje 9. j 
Odsada je u Hrvatskoj ban Jelačić ke oh Lu veni Dr je 
u Zagrebu sastavio bansku vladu, koja će poslove obavljati ad 
ikakva obzira na ugarsko ministarstvo u Pešti. Osnovu za ure- 
đenje ove banske vlade izradio je Mažuranić. Jelačić je namje- 
ravao uzeti Mažuranića u samu bansku vladu. Ali u prvom aba 
trebao ga je više u Hrvatskom Primorju, da paralizira dje- 
lovanje madžarskih emisara, koji poplaviše tamošnja mjesta 
I Ke je re kao banski povjerenik u Primorju odi 
rao Jelačiću i hrvatskomu iključ 
Primorja od Istre do Eo aki i 
' Jelačić je S hrvatskom vojskom 11. rujna 1848. kod Varaž- 
dina prešao preko Drave, te je odmah zaposjeo i Hrvatskoj 
Pripojio Međimurje. On je Madžare potukao 29. rujna 1848. 
kod Pakosda i Velenca, 30. listopada kod Švehata, 18. prosites 
kod Mošonja, 28. prosinca kod Babolne, a 30. pradidni 1848 
kod Moora. Svladavši 3. siječnja 1849. Gergeja kod Tetinju, 
uđe ban Jelačić 5. siječnja pobjedonosno u Budim i u Peštu, 
odakle je madžarska vlada utekla u Debrecin. Borba je ipak pie 
trajala sve do 13. kolovoza 1849., kada se ostatak madžarske 
vojske predao Rusima, koji dođoše u pomoć Austriji. 

, Međutim je novi car i kralj Franjo Josip I. za cijelu habs- 
buršku monarkiju 4. ožujka 1849. objelodanio novi »oktroirani 
ustav«. Za Hrvate je u tome ustavu najvažniji ovaj stavak: »Kra- 
ljevinama Hrvatskoj i Slavoniji — zajedno s pripadajućim im 
Primorjem (kotar bakarski i vinodolski), te s gradom Rijekom i 

kotarom njezinim — uzdržat će se posebne njihove uredbe u 
potpunoj nezavisnosti njihovoj od kraljevine Ugarske. Sa ze- 
maljskim saborom ovih kraljevina dogovarat će se dalmatinski 
poslanici — posredovanjem izvršujuće državne vlasti — o uvje- 
tima združenja (Dalmacije) s rečenim kraljevinama, te će re- 
zultat podnijeti caru na potvrdu.« 


4. Mažuranić za Bachova apsolutizma. 


Oktroirani je ustav u Hrvatskoj i Slavoniji 6. rujna 1849. 
proglašen za temeljni državni zakon. Hrvatske je političare 
oktroirani ustav rastavio u 2 stranke. Jedni su u njemu poput 
Ivana Mažuranića nazrijevali ideju federacije, jer taj ustav kaže: 
»Sva su plemena ravnopravna, te svaki narod ima nepovredivo 
pravo na čuvanje i njegovanje svoje narodnosti i jezika svoga«. 
Drugi pak Hrvati poput Kukuljevića, Šuleka i Bogovića naslu- 


ćivahu, da će se iz oktroiranog ustava izleći apsolutizam. Sva- 


kako oktroirani ustav uređuje cijelu habsburšku monarkiju 
centralistički, jer izričito kaže: »Zakonodavstvo glede državnih 
posala vrši car putem državnoga sabora, a glede zemaljskih 
posala putem zemaljskih sabora.« 

Prvo je razočaranje doživio Mažuranić još g. 1849., kad 
je s ostalim članovima »banskoga vijeća« pošao u Beč, da is- 
posluje potvrdu zakona, što ih je g. 1848. stvorio hrvatski sa- 
bor. Iz Beča se »bansko vijeće« vratilo bez uspjeha. Kralj i 
njegovi savjetnici ne htjedoše pristati na to, da se teritorij 
Vojne Krajine združi s Hrvatskom i Slavonijom. Tako je polo- 
vica Hrvatske ostala izvan dosega banske vlade u Zagrebu, Što 
više: kad je bečki dvor 18. studenoga 1849. u Bačkoj i u Banatu 
stvarao »Srpsku vojvodinu«, prida joj dio Srijema (kotare: 
iločki, iriški i rumski) s teritorijem cijele petrovaradinske kra- 
jiške pukovnije. Kao neku naknadu Hrvatskoj »zaključilo je 
13. prosinca 1849. ministarsko vijeće, da Međimurje ostane pred- 
bježno sjedinjeno s Hrvatskom dotle, dok se o tom ne stvori 
konačna odluka putem državnoga zakonodavstva.« 

Mažuranić je koncem 1849. opet pošao u Beč, i to kao član 
hrvatske delegacije, koja će učestvovati kod nove organizacije 
habsburške monarkije. On je neumorno iznosio različne prijed- 
loge, koji bi se imali uvesti kao zakonske reforme. Ovaj se rad 
protegnuo i na 1850., ali nije donio mnogo uspjeha. 

Jelačić je svakako želio nagraditi Mažuranićevo nastojanje 
oko valjanih reforma. Uz to je želio da takvoga trijeznog i 
pronicavog čovjeka ima vazda uza se. Zato Jelačić isposluje u 
Beču, da je Mažuranić g. 1850. bio imenovan generalnim pro- 
kuratorom za Hrvatsku i Slavoniju. Malo iza toga postade Ma- 
žuranić državni nadodvjetnik u Zagrebu, što ostade sve do g. 
1860. Sreća bijaše to za hrvatske rodoljube, jer bi tečajem de- 
setgodišnjega Bachovog apsolutizma nastradalo mnogo više 
Hrvata, da je mjesto Mažuranića bio državnim nadodvjetnikom 
kakav tuđinac. Ovu je odgovornu i tešku službu zaslugom bana 
Jelačića u najteže doba vršio Hrvat, dok na sva druga važnija 
mjesta sjedoše Nijemci ili ponijemčeni Česi i Slovenci. 

Kralj je 7. travnja 1850. odredio: »Raspuštamo bivši g. 
1848. sakupljeni zemaljski sabor hrvatsko-slavonski i sve po 
njemu postavljene odbore. Sebi pridržajemo pravo, da novi ze- 
maljski sabor sazovemo na temelju privremenog izbornog reda, 
koji će se imati naskoro objelodaniti«. — Car je početkom g. 
1850. svim austrijskim: pokrajinama dao posebne zemaljske 
ustave i uredbe, kako se imaju obavljati izbori. Ipak nije nigdje 
sazivao zemaljskih sabora. Još je manje želio saziv obećanoga 
državnog sabora, u kome bi sjedili zastupnici Austrije, Ugarske 
i Hrvatske. Mjesto toga otvori car 14. travnja 1851. t. zv. »ca- 
revinsko vijeće«. Ovo se sastojalo od carevih odabranika, koji 
će tobože svojim savjetom pomagati ministarstvo kod stvaranja 
novih zakona. Svatko je na prvi mah vidio, da će ovo »carevin- 
sko vijeće« biti puka stafaža »ustavnoga« vladanja. U cijeloj 
je monarkiji vladalo samo bečko ministarstvo. 

Patentom od 31. prosinca 1851. ukine car i kralj »oktro- 
irani ustav« od 4. ožujka 1849. Tako je Franjo Josip od 1. si- 
ječnja 1852. vladao posve apsolutno. Zanijemila je hrvatska sa- 
bornica; zanijemiše pače i dvorane starih županija hrvatskih. 

Nitko se više u Hrvatskoj ne bavi politikom. Svatko samo bol- 
nim srcem prati bezbrojne c. kr. patente, koji upravo vrcaju iz 
Beča. Ministarstvo je naime svojim naredbama bez ikakova 
obzira mijenjalo stare uredbe i uvodilo svakojake novotarije. 

Hrvatska je još g. 1850. dobila čudnu novost: žandare. 
Kasnije pridođoše i policajni uhode. Iz Hrvatske su k ministar- 
stvu u Beč letjele same denuncijacije, te nitko nije bio siguran, 
da ne će doći pred sud kao buntovnik. Svatko je u Hrvatskoj 
morao strepiti pred strašnom državnom policijom, koja je na- 
rodu zabranjivala i pjevanje na proštenju i pucanje na Božić. 
Sve je odisalo mržnjom na baruna Aleksandra Bacha, koji je 
kao ministar unutarnjih djela bio duša toga sustava. 

Nesnosna je cenzura pritisnula mladu književnost hrvatsku. 
Počevši od 1. siječnja 1852. izdavala je »Matica Ilirska« knji- 
ževni časopis »Neven« mjesto Gajeve »Danice«, koja je pre- 
stala izlaziti g. 1850. »Neven« je izlazio svaki tjedan, a uređi- 
vao ga je Mirko Bogović. Premda je »Neven« donosio samo 
pjesme, pripovijesti i poučne rasprave, ipak je i on bio zazoran 
ministarstvu bečkomu. Zato ni on ne uteče državnoj policiji. 
Ova je 16. rujna 1852. zaplijenila pjesmu »Domorodna utjeha«, 
koju je spjevao Ivan Filipović. U toj pjesmi pita Filipović hr- 
vatske rodoljube, zašto su duhom klonuli? Zar možda zato, što 
im se razvališe lijepi sanci? Pjesnik tješi Hrvate, neka ne oča- 
javaju, već »svatko nek se posla lati, koji k općoj svrsi vodi.« 

Redarstvo je u toj pjesmi našlo poziv na bunu. Zato Ivan 
Mažuranić kao državni nadodvjetnik dobije od ministarstva na- 
log, da podigne tužbu protiv Filipovića kao pisca i protiv Bogo- 
vića kao odgovornog urednika »Nevena«. Tako dođu oba knji- 
ževnika pred županijski sud kao »buntovnici«. Sav se hrvatski 
narod uzradovao, kad je županijski sud riješio Bogovića i Fili- 
povića svake krivnje. Mažuranić dobije nalog, da prizove na 
banski stol. No i banski stol proglasi Bogovića i Filipovića ne- 
krivima. Nato se stvar dugo otezala i došla pred vrhovno. sudište 
u Beču, koje osudi pisca i urednika »poradi bunjenja« na 2 go- 
dine teške tamnice. ' 

Bečko je ministarstvo zamjeravalo Mažuraniću, što i on 
surađuje kod »Nevena«. Mažuranić je naime u »Nevenu« g. 
1852. priopćio »Senjski štatut«, zatim prijevod »Orebite« i pri- 
jevod raspravice Sreznjevskoga »O glagolici«, a g. 1853. oštro- 
umne ocjene dramatskih proizvoda g. 1852. 

S obizorom na svoj književni rad bio je Mažuranić 27. ve- 
ljače 1851. izabran u odbor »Matice Ilirske«. Na skupštini 3. 
ožujka 1858. bude Mažuranić izabran za predsjednika »Matice 
Ilirske«, što ostade sve do konca g. 1872. — Svi su ga Hrvati 
štovali, jer su znali, da on još teže od drugih rodoljuba podnosi 
Bachov apsolutizam. Mažuranićeva je duša patila, kad je bečko 
ministarstvo g. 1852. zabranilo upotrebljavati staru hrvatsku 
zastavu te je izmudrilo 2 nove zastave, i to: bijelo-crvenu za 
Hrvatsku, a bijelo-modru za Slavoniju. Ministarstvo je g. 1854. 
počelo uvoditi njemački jezik u sve državne urede te je otpu- 
štalo one činovnike, koji nisu znali njemačkog jezika. Malo po- 
malo prodre germanizacija sve do općinskih ureda, te su hrvat- 
ski seljaci dobivali njemačke pozivnice i potpisivali njemačke 
zapisnike. Na jesen g. 1854. započnu njemačka predavanja u vi- 
šim razredima gimnazijskim. Naskoro postade njemački jezik 
nastavni jezik u svima školama. — Kako je ove reforme primao 
Mažuranić, razabiremo iz njegove pjesme »Hrvat«. (Ovu je 
pjesmu g. 1858. složio, prekrojivši prema novim prilikama svo- 
ju pjesmu »Ilir«, koja je izašla 27. studenoga 1835. u Gajevoj 
»Danici«). Mažuranićeva pjesma »Hrvat« štampana je g. 1858 
u zbirci pjesama različnih pjesnika; ona pokazuje Mažuranićevo 
mišljenje i osjećaje u doba crnog apsolutizma, a glasi ovako: 


Daj slušaj, pobre, u grmu ptića onoga, 
Gdje nježne ugrijan ognjem ljubavi 
Vijernu dragu pojuć boravi 

I dole jekom puni grla iz svoga; 

Kom Bog u duši, a duša u oku sjedi, 
I kog pretiče blagi raj i slijedi. 


O, koja od slastih rijeka onud protiče, 


Kako se odzivlju stijene i javljaju 
Očinska brda, kad se slijevaju 

Vilinski glasi, u koje blažen kliče! 
Nije I ti mio? O dajde kaži, tko je? 
»Hrvat u pjesmi krijepi srce svoje!« 
Pak gledaj tamo u polju zmaja onoga, 
Gdje vjeran junak kletvu postavi 

»Za kralja i narod« svetoj zastavi, 
Pak dole zvekom puni mača svoga; 
Kom grom u ruci, munja u oku sjedi, 
I kog pretiče grozna smrt i slijedi. 


Uh, koja od krvi rijeka onud protiče, 
Kako sja gvožđe, i kako valjaju 
Bojni se ljudi, kud ga tjeraju 
Junački gnjevi i kuda sabljom miče! 
Nije 1 ti strašan? Dajde kaži, tko je? 
»Hrvat djedinsko brani pravo svoje!« 


5. Mažuranić postaje hrvatski kancelar. 


Bachov je apsolutizam bio od koristi jedino Nijemcima u 
habsburškoj monarkiji. Njima je prijala i centralizacija i ger- 
manizacija, te se Beč dizao na račun svih zemalja habsburških. 
No zato su Nijemce zamrzili drugi narodi u monarkiji, poimence 
Madžari i Talijani, te svi Slaveni, osobito Česi, Poljaci i Hrvati. 
Samo je ona država jaka, koju ljube njeni državljani. Gdje 
ove ljubavi nema, tamo država počiva na slabim temeljima; 
takvu zgradu — može prva oluja srušiti ili bar oštetiti. Vidjelo 
se to u Austriji za Bachova apsolutizma. Protiv Austrije ustade 
kraljevina Sardinija, koja je u Italiji imala Piemont i Genovu. 
Sardiniji pomogne francuski car Napoleon III. Tako dođe 30. 
travnja 1859. do velikog rata u Lombardiji, koja je zajedno 
s Venecijom pripadala Austriji. 

Ovaj rat nije oduševio nezadovoljne narode u habsburš- 
koj monarkiji. Mnogi su pače željeli, da Austriju zadesi poraz, 
jer se nadahu, da će tada pasti i Bachov apsolutizam. I zaista 
je Napoleon 4. lipnja 1859. kod Magente potukao austrijskoga 
generala Dulaja. Uzalud je sada vrhovno zapovjedništvo nad 
velikom austrijskom vojskom (220.000 ljudi) preuzeo sam car i 
kralj Franjo Josip I. On bude potučen u krvavoj bitci kod Sol- 

ferina, gdje 24. lipnja 1859. pade 28.000 ljudi. Mirom u Zi- 
richu morade Austrija 10. studenoga 1859. cijelu Lombardiju 
osim Mantove i Peschiere odstupiti Napoleonu, koji ju dade 
Sardiniji u zamjenu za Nicu i Savoju. : 

Poraz kod Solferina otvori oči mladome caru i kralju Fra- 
nji Josipu 1. Manifestom od 15. srpnja 1859. javi on svojim 
narodima, da želi promijeniti zakonodavstvo i državnu upravu. 
Ljudi su prstom pokazivali, da bi najprije trebalo maknuti 
ministra Bacha, koga držahu za poglavicu čitavog apsolutizma. 
Kralj se toj želji odazove, te Bach ode u Rim za austrijskoga 
poklisara na papinskom dvoru. Na Bachovo mjesto dođe 22. 
kolovoza 1859. poljski velikaš Agenor grof Goluhowski. 

U ožujku g. 1860. raspiše Austrija zajam od 200 milijuna 
forinti. Takav je raspis najbolje mjerilo, koliko povjerenja 
ulažu kapitalisti u koju državu. Ako su državne financije ure- 
đene, a narod u državi zadovoljan, jagme se novčari za dr- 
žavnim obveznicama te redovno potpišu znatno veću svotu, 
nego država traži. No Austrija nije g. 1860. mogla niti najvećim 
naprezanjem dobiti više od 76 milijuna forinti zajma. 

To je ponovno otvorilo oči Franji Josipu. On je vidio, da 
novčari nemaju pouzdanja u njega i u ministre njegove. Za 
sigurnu otplatu zajma može jamčiti samo narod preko svojih 
zastupnika u parlamentu. Zato car i kralj 20. listopada 1860. 
objelodani t. zv. listopadsku diplomu, kojom ukida 10-godišnji 
apsolutizam te svojim narodima vraća ustav. Sve »krunovine« 
dobit će svoje sabore. O zajedničkim poslovima za cijelu mo- 


 narkiju raspravljat će »carevinsko vijeće« u Beču, koje će bro- 


jiti 100 članova, kad u njemu budu također izaslanici ugarskog 
i hrvatskog sabora. Bez ovih bit će t. zv. »uže carevinsko vi- 
jeće«, kojemu pripada pravo, da stvara zakone za sve zemlje, 
izuzevši Ugarsku i Hrvatsku. Listopadska se diploma smatrala 
velikom narodnom pobjedom nad apsolutističkom vladom. 
Hrvatski se rodoljubi radovahu budućem saboru hrvat- 
skom. Da se on može što prije sastati, treba utvrditi izborni 
red. Zato ban Josip barun Šokčević već 29. listopada 1860. po- 
zove k sebi na dogovor neke ugledne političare, među kojima 


57 


bijaše također Ivan Mažuranić. Ovi ga nagovore, neka po sta- 
rom banskom pravu sazove bansku konferenciju (vijeće). I zai- 
sta bude na konferenciju pozvano 55 muževa iz svih staleža, 
među kojima se isticahu: biskup Strosmajer, Ivan Kukuljević, 
Mirko Bogović, Metel Ožegović, Ljudevit Vukotinović, Ambroz 
Vranicani, Herman Bužan i Julije grof Janković. 

Duša konferencije bijaše Ivan Mažuranić. On je sastavio 
predstavku, u kojoj se iznose tadašnje »želje naroda hrvat- 
skoga«. Predstavka traži: 1. Neka se u sve javne poslove uvede 
hrvatski jezik, koji je već priznat carskim patentom od 7. 
travnja 1850. kao poslovni jezik kod zemaljskih oblasti. 2. Neka 
se Hrvatskoj i Slavoniji pripoji cijela Dalmacija, a od Istre: 
kvarnerski otoci (Krk, Cres i Lošinj) i tri istarska — od starine 
hrvatska — kotara: Volosko, Labin i Novigrad (ili Podgrad). 
Ove zemlje neka budu po svojim zastupnicima zastupane već 
na budućem saboru hrvatskom. 3. Neka se pri državnom mini- 
starstvu u Beču mjesto hrvatsko-slavonskog odsjeka, koji sada 
postoji, odmah osnuje hrvatsko-slavonska dvorska kancelarija 
poput ugarske kancelarije. Našoj kancelariji neka se predadu 
svi poslovi, koji se sada nalaze kod državnoga ministarstva te 
kod ministarstva za pravosuđe, za prosvjetu i za redarstvo. 
4. Neka se odmah između domaćih sinova imenuje hrvatsko- 
slavonski kancelar, koji će dobiti nalog, da što prije kralju na 
imenovanje za velike župane predloži lica, kako će ih označiti 
banska konferencija. ' 

Ovu je predstavku primila banska konferencija u svojoj 
sjednici od 28. studenoga 1860. Odličnu deputaciju povede 
ban Šokčević u Beč, gdje je kralj 2. prosinca primi. Kralj je 
pače Hrvatima dopustio, da 3. i 4. prosinca budu nazočni kod 
sjednica ministarskoga vijeća, gdje je naročito biskup Stros- 
majer sudjelovao u raspravi o hrvatskoj predstavci. Već 5. pro- 
sinca dade kralj Hrvatima odgovor na predstavku. Kralj pri- 
staje na to, da se odsjek za Hrvatsku i Slavoniju, koji postoji u 
državnom ministarstvu, izluči 1 privremeno uredi kao samosta- 
lan »dvorski dikasterij«. Predsjednik toga dikasterija imat će u 


ministarskom. vijeću da podnosi i zastupa sve važnije poslove 

kraljevine Hrvatske i Slavonije. Djelovanje toga dikasterija 
»obuhvatat će tri grane državne uprave, naime unutarnje, pra- 
vosudne i bogoštovno-nastavne poslove«. Kralj određuje, da 
hrvatski jezik ima odsada vladati kao službeni i uredovni jezik 
također kod banske stolice i kod namjesništva (t. j. kod tadašnje 
hrvatske vlade u Zagrebu), i to ne samo u nutarnjoj službi, već 
također u općenju s ostalim političkim i sudbenim oblastima. 
Ban će putem dikasterija predložiti zaključak banske konferen- 
cije o uređenju županija te o imenovanju velikih župana. Kralj 
je pripravan, da Hrvatskoj pripoji Dalmaciju. U tu svrhu »na- 
ređuje, neka se na bansku konferenciju pozovu također posla- 
nici iz Dalmacije«, da se tako riješi pitanje sjedinjenja. 

Šokčević je kraljev odgovor pročitao u sjednici banske 
konferencije, držanoj dne 10. prosinca 1860. Nastade opća ra- 
dost, što će se ispuniti bar neki narodni zahtjevi. Biskup Stros- 
majer od radosti daje 50.000 forinti za osnutak » Jugoslavenske 
akademije znanosti i umjetnosti« u Zagrebu. Njegov primjer 
slijede drugi hrvatski rodoljubi. Za 11 mjeseci naraste glavnica 
akademije na 160.000 forinti. 

Kralj je 27. prosinca 1860. imenovao Ivana Mažuranića 
za predsjednika »dvorskog dikasterija za Hrvatsku i Slavoniju«. 
Sad je svatko očekivao, da će biti uspostavljene stare hrvatske 
županije, koje su Hrvati smatrali najčvršćim bedemom ustava 
svoga. (Naredbom od 3. lipnja 1854. ukinuo je ministar Bach 
starih 7 hrvatskih županija te je Hrvatsku i Slavoniju samo- 
voljno podijelio u 5 županija, kojima su upravljali »c. kr. 
okružni predstojnici«, a ne »vrhovni župani«.) I zaista je kralj 
posredovanjem Ivana Mažuranića 5. siječnja 1861. imenovao 
Svih 7 velikih župana, a 16. siječnja počeše opet uredovati stare 
hrvatske županije u svome opsegu od god. 1848. Ivan pl. Ku- 
kuljević postade župan zagrebačke, Ljudevit pl. Vukotinović 
križevačke, Ivan Nepomuk grof Erdedi varaždinske, Bartol vi- 
tez Smaić riječke, Julije grof Janković požeške, a Petar grof 
Pejačević srijemske županije. Velikim županom virovitičke žu- 
Panije imenuje kralj đakovačkoga biskupa Strosmajera, da 
mu time iskaže svoje povjerenje i odlikovanje. 

6. Mažuranić i hrvatski sabor g. 1861. 


Još u listopadu g. 1860. bio je grof Antun Sečen imeno- 
van ministrom za Ugarsku kod državnoga ministarstva u Beču. 
Početkom siječnja g. 1861. zatraži Sečen u ministarskom vijeću, 
neka se Ugarskoj vrati Međimurje. Tomu se odlučno uspro- 
tivio Mažuranić, koji je u ministarskom vijeću zastupao Hrvat- 
sku. No Sečen izjavi, da će položiti svoju čast, ako zaladska 
županija ne bude »iscijeljena« pripojenjem Međimurja. Mini- 
starsko je dakle vijeće moralo pristupiti rješavanju pitanja o 
Međimurju. I zaista pozove kralj ručnim pismom od 7. siječnja 
1861. bansku konferenciju, neka »izvede pravo, koje Hrvatskoj 
pripada na Međimurje«. ' 

Tim povodom sazove ban Šokčević članove banske konfe- 
rencije, neka 15. siječnja 1861. dođu na sjednicu. Banska kon- 
ferencija nije naime vijećala od 18. prosinca 1860., jer se če- 
kalo na delegate iz Dalmacije. Ovi ne dođoše, jer se Dalmatinci 
podijeliše u 2 tabora. Jedni bijahu za sjedinjenje s Hrvatskom, 
a drugi protiv sjedinjenja. Prvi se na talijansku nazivahu 
»aneksijonisti«, t. j. pristalice aneksije (sjedinjenja), a drugi 
»autonomaši«, t. j. borci za autonomiju (samoupravu) Dalma- 
cije. Prevladaše autonomaši, s kojima je držao i sam feldzeug- 
meister Lazar barun Mamula, koji bijaše tada namjesnik u 
Dalmaciji. 

Banska se konferencija sastala 15. siječnja 1861. bez dal- 
matinskih delegata, što je djelovalo veoma bolno. Konferen- 
cija zamoli kralja, neka raspravu o pravnim naslovima Hrvat- 
ske na Međimurje prepusti hrvatskom saboru; dotle neka u Me- 
đimurju ostane »status quo« (sadašnje stanje). Ban Šokčević 
raspusti konferenciju 17. siječnja 1861. Nato grof Sečen u mi- 
nistarskom vijeću jednostavno zatraži od Mažuranića privolu, 
da se Međimurje pravno i faktično odcijepi od Hrvatske. 

Mažuranić se volio odreći svoje službe, nego da pristane 
na Sečenov zahtjev, koji su podupirali i drugi ministri. Dok je 
Mažuranić bio u ostavci, udovoljilo je ministarsko vijeće za- 
htjevu madžarskomu, te je Međimurje silom vlasti odcijep- 

ljeno od Hrvatske i pridano Ugarskoj, premda u Međimurju 
stanuju sami Hrvati. — Virovitička je županija u svojoj skup- 
štini od 12. veljače 1861. u Osijeku instalirala biskupa Stros- 
majera za velikoga župana. Tom prigodom pošalje pouzdanicu 
Ivanu Mažuraniću radi njegova odvažnog držanja u ministar- 
skom vijeću kod rasprave o Međimurju; podjedno ga zamoli, 
neka povuče svoju ostavku, što je Mažuranić zaista i učinio. 
Mažuranića su radi njegova zauzimanja za Međimurje neki 
gradovi u Hrvatskoj, pa i sam Zagreb, izabrali za počasnoga 
građanina. On je 8. travnja 1861. došao iz Beča u Zagreb, da 
banu Šokčeviću pomogne savjetom kod priprava za otvorenje 
hrvatskoga sabora. Tom mu je prigodom priredilo građanstvo 
sjajan ophod s bakljama. U ime akademske omladine pozdra- 
vio je Mažuranića pravnik Napoleon Špun. 

Mjeseca ožujka i travnja 1861. obavljahu se u Hrvatskoj 
i Slavoniji izbori narodnih zastupnika. Mažuranić je izabran u 
Draganiću. Hrvatski je narod poslao u sabor ugledne ljude. 
Među ostalima bijahu za narodne zastupnike izabrani učenjaci 
i književnici: Ivan Kukuljević, dr. Franjo Rački, Matija Mesić, 
dr. Ante Starčević, Mirko Bogović, dr. Eugen Kvaternik, Lju- ' 
devit Vukotinović, Josip Torbar, dr. Stjepan Ilijašević, Luka 
Botić, Ivan Perkovac, Adolfo Veber i Andrija Torkvat Brlić. 

Na hrvatski sabor 15. travnja 1861. dođe 135 zastupnika 
i virilista. Ipak se opazilo, da je srijemska županija poslala 
samo 2 kolektivna zastupnika (Jovana Živkovića i Hinka grofa 
Khuena) mjesto 15 narodnih zastupnika. To je učinjeno zato, 
jer istočni dio srijemske županije (t. j. kotari: iločki, iriški i 
rumski) još nije bio upravno vraćen Hrvatskoj, premda se već 
— na zahtjev Madžara — ukinula »Srpska vojvodina«. Po kralje- 
voj odluci od 21. veljače 1861. nije bio obavljen izbor narodnih 
zastupnika u Vojnoj Krajini, što je veoma boljelo hrvatske ro- 
doljube. Međimurje bijaše već dio zaladske županije te je bi- 
ralo zastupnike za ugarski, a ne za hrvatski sabor. Na Rijeci 
bijaše izbor raspisan i postavljena 4 kandidata. No riječki tali- 
janaši razviše velik pokret protiv sabora hrvatskoga. Od 1222 
izbornika dođe na biralište njih 870, ali s namjerom, da spriječe 

izbor. Zato je 840 izbornika riječkih glasovalo riječju »Nessuno« 
(Nitko). Postavljeni kandidati dobiše samo 30 glasova, uslijed 
čega se nisu držali za izabrane. 

Kralj je 21. veljače 1861. povodom nastojanja Ivana Ma- 
žuranića odredio, da se što prije sastane. dalmatinski sabor. 
Ovaj ima prije svega izabrati svoje izaslanike, koji će s hrvat- 
skim saborom raspraviti pitanje o sjedinjenju Dalmacije s Hr- 
vatskom i Slavonijom. Međutim je protiv toga sjedinjenja ra- 
dio državni kancelar, t. j. ministar unutrašnjih djela, dr. Antun 
Schmerling, koji je još 11. prosinca 1860. naslijedio grofa Golu- 
howskoga. Schmerling dade Dalmaciji nepravedan izborni red, 
po kojemu gradovi biraju 23 zastupnika, a sela samo 20. Uza 
to su izbori za dalmatinski sabor provedeni tolikim nasiljem, 
da su od 43 zastupnika dobili autonomaši 31, a pristalice sje- 
dinjenja s Hrvatskom samo 12 zastupnika. 

Većina u saboru dalmatinskom ne htjede se odazvati kra- 
ljevu pozivu od 1. veljače 1861. te spriječi izbor izaslanika, 
koji bi s izaslanicima hrvatskoga sabora raspravljali o sjedi- 
njenju. No zato je hrvatski sabor već imao 2 dalmatinska 
Hrvata. U Križevcima je naime za narodnoga zastupnika iza- 
bran grof _ Niko Pucić iz Dubrovnika, a u Đakovu pjesnik 
Luka Botić iz Splita. A kad se 27. .travnja na galeriji pojaviše 
Vinko Milić, Stjepan Ivičević i grof Medo Pucić, sabor jedno- 
glasno stvori zaključak, da im se dade časno mjesto u samoj 
sabornici blizu predsjedništva. Jednakim načinom stupiše po- 
slije u hrvatsku sabornicu: Mihovil Pavlinović, Tripković i dr. 
Miho Klaić. Njima je hrvatski sabor 22. svibnja 1861. na pri- 
jedlog biskupa Strosmajera podijelio pravo govora u svim 
Pitanjima, koja se tiču Dalmacije. Nato je Pavlinović »poslije 
žalosnoga rastanka od više vijekova« pozdravio »braću s ove 
strane Velebita«. 

Hrvatski je sabor g. 1861. zasjedao u t. zv. redutnoj dvo- 
rani hrvatskoga narodnog kazališta, gdje se danas drže sjednice 
gradskoga zastupstva. U toj sabornici zavlada veliko veselje 
28. svibnja 1861., kada u dvoranu stupiše krajiški zastupnici. 
Mažuranić je naime 9. svibnja 1861. isposlovao kraljev otpis, 

po kojemu »svakolika hrvatsko-slavonska Krajina čini cjeloviti 
dio kraljevine Hrvatske i Slavonije«. Zato su u Vojnoj Krajini 
sredinom svibnja g. 1861. obavljeni izbori za hrvatski sabor. 
Krajiški su gradovi poslali 15, a seoske općine 40 zastupnika. 


Krajiški zastupnici po uputi Ivana Mažuranića sastaviše 5. 
srpnja 1861. molbenicu, kojom izravno mole kralja, neka teri- 
torij Vojne Krajine sjedini s provincijalnom (građanskom) 
Hrvatskom .i Slavonijom. Hrvatski je sabor 15. srpnja jedno- 
dušno usvojio ovu molbu krajiških zastupnika. Tim povodom 
bude stvoren 74. zakonski članak »o ukinuću hrvatsko-slavon- 
ske Krajine«. Prema tome članku trebalo bi u Krajini osnovati 
3 županije: krbavsku, slunjsku i petrinjsku. Teritorij križevačke 
i đurđevačke pukovnije neka se prida županiji križevačkoj, 
kojoj je nekada zaista i pripadao. Gradiška pukovnija imala 
bi se dodati požeškoj, brodska virovitičkoj (osječkoj), a petro- 
varadinska srijemskoj županiji. 

. Po kraljevu nalogu morao je hrvatski sabor raspraviti pi- 
tanje o budućem državopravnom odnošaju s Ugarskom. Zato je 
sabor odmah birao »osrednji odbor«, koji će iznijeti prijedlog, 
u kakav odnošaj ima Hrvatska stupiti prema Ugarskoj. Odbor 
je svoj elaborat stavio u sjednici od 17. lipnja 1861. To je 
faktično bilo djelo Ivana Mažuranića, a služio je kao prijedlog 
»narodne stranke«, koju je vodio biskup Strosmajer. 

Protivni prijedlog staviše zagrebački zastupnici: Mirko Bo- 
gović, Vjekoslav Frigan, dr. Mirko Šuhaj, Robert Zlatarović i 
Josip Žuvić. Ovaj prijedlog podupriješe svi »unionisti« pod 
vodstvom grofa Julija Jankovića. Dok je »narodna stranka« 
predlagala samo personalnu uniju s Ugarskom, tražili su »unio- 
nisti« realnu uniju. Naprotiv dr. Eugen Kvaternik 18. lipnja 
predlaže, »neka se Hrvati najprije upuste u dogovaranje sa 
samim svojim kraljem, jer će nas u zagrljaju svome ugušiti i 
Nijemci i Madžari«. Uz Kvaternika pristadoše dr. Ante Starče- 
vić i Franjo Lovrić. Debata je trajala do 23. srpnja, kada je 
primljen Mažuranićev prijedlog, koji je ušao kao 42. zakonski 
članak. sa 

7. Mažuranić kao hrvatski kancelar. 


U hrvatskom je saboru 24. srpnja 1861. došla na dnevni 
red rasprava o odnošaju Hrvatske prema Austriji. Kralj je 
naime svojom propozicijom od 12. ožujka 1861. pozvao hrvat- 
ski sabor, neka »iz svoje sredine izabere i (u Beč) na carevin- 
sko vijeće pošalje 9 sposobnih i miroljubivih  zastupnika«; 
ujedno neka sabor utvrdi način, kako će se u buduće birati i u 
carevinsko vijeće šiljati zastupnici iz Hrvatske i Slavonije. 
Hrvatski je sabor iza podulje rasprave 3. kolovoza 1861. jedno- 
dušno glasovao, da »Hrvatska i Slavonija ne udioničtvuju na 
carevinskom vijeću«. Javno mnijenje u Hrvatskoj bijaše — 
radi nedavno minulog apsolutizma i germanizacije — tako 
ogorčeno na Nijemce, da se nitko nije na saboru usudio zago- 
varati savez s Austrijom. ' 

Hrvatski je sabor adresom od 24. rujna 1861. priopćio kra- 
lju svoje zaključke. Na ovu je adresu 8. studenoga 1861. slije- 
dio kr. otpis, kojim se raspušta hrvatski sabor. To se općeno i 


očekivalo, jer je kralj raspustio i ugarski sabor zato, što ne 


htjede poslati svoje zastupnike na carevinsko vijeće. 
Mažuranić je svojim utjecajem sklonio kralja, da u istom 
otpisu od 8. studenoga 1861. podijeli svoju sankciju nekim za- 
ključcima hrvatskoga sabora. Tako je kralj potvrdio čuveni 42. 
zakonski članak. Kralj pače obećaje, da će ovaj članak »prvom 
budućem saboru ugarskom predložiti na raspravljanje« kao 
kraljevski svoj prijedlog. Jednako obećaje, da će »privremeni 
kr. dvorski dikasterij hrvatsko-slavonski definitivno pretvoriti 
u kr. hrvatsko-slavonsku dvorsku kancelariju«. Za »sudbene 
stvari, raspravljene u Hrvatskoj i Slavoniji, postavit će se oso- 
bita vrhovna sudbena instancija«. Kralj priznaje cetinski sabor 
od g. 1527. i hrvatsku pragmatičku sankciju od g. 1712., a 
hrvatsko državno pravo želi dovesti u sklad s potrebama čitave 
monarkije. Hrvatsku i slavonsku Krajinu priznaje kralj »sa- 
stavnim dijelom trojedne kraljevine«, ali je još ne može admi- 
nistrativno pripojiti »materi kraljevini«, jer je vojnički sustav 
u Krajini nuždan »u pogledu jakosti ukupne države«. Sjedinje- 

nje Dalmacije s Hrvatskom i Slavonijom provesti će se odre- 
đenim već putem, t. j. slobodnim sporazumom. 

Još 14. ožujka 1861. isposluje Mažuranić od kralja dopu- 
štenje, da se u Zagrebu osnuje nova zemaljska vlada pod ime- 
nom »kr. namjesničko vijeće kraljevina Dalmacije, Hrvatske i 
Slavonije«, i to — kako ističe kralj u svojoj odluci — »na na- 
čin Našega kr. ugarskoga namjesničkoga vijeća«. Tako je eto 
Hrvatska u pogledu zemaljske vlade postala ravnopravna Ugar- 
skoj, dok je od g. 1854. Hrvatskom upravljalo »c. kr. namjes- 
ništvo« u Zagrebu. Na čelu »kr. namjesničkoga vijeća« stoji 
ban, komu je kao doglavnik pridijeljen 1 dvorski savjetnik. 
Činovništvo ove hrvatske zemaljske vlade činilo je 6 savjetnika, 
6 tajnika, 6 perovođa i primjeren broj pomoćnog osoblja. 

Hrvatska ostade bez sabora pune 4 godine. Nije u to vri- 
jeme ni Ugarska imala svoga sabora. Državni je kancelar 
Schmerling otvoreno ispovijedao, da je ovo neustavno vladanje 
posljedica negacije zajedničkih posala s Austrijom. Schmerling 
je tvrdi centralist. On hoće da stvori jedinstvenu Austriju. Zato 
se odlučno bori protiv federalističkoga uređenja monarkije, 
koje traže Madžari, Hrvati, Česi i Poljaci. Schmerling će i dalje 
neumorno nastojati oko toga, da prema ustanovi t. zv. »veljač- 
kog patenta« (od 26. veljače 1861.) predstavnike svih naroda u 
monarkiji dovede u »carevinsko vijeće«. Bude li monarkija cen- 
tralizovana bar u glavnim državnim poslovima (vojska i za- 
stupstvo u stranim državama), porasti će njezin upliv u »savezu 
njemačkih država«. 

Schmerling se isprva nadao, da će Hrvate predobiti za sa- 
vez s Austrijom na taj način, ako ispuni bar neke njihove želje. 
Zato Schmerling izradi, da je Ivan Mažuranić 20. studenoga 
1861. bio imenovan pravim hrvatskim kancelarom i kraljevim 
tajnim savjetnikom. Nato je kralj 3. veljače 1862. dopustio, da 


se mjesto dotadašnjega dikasterija uredi »kr. dvorska kancela- 


rija za kraljevinu Dalmaciju, Hrvatsku i Slavoniju«. U djelo- 
krug ove kancelarije pripadaju svi poslovi, koji se odnose na 
Hrvatsku i Slavoniju u pogledu bogoštovlja, školstva, uprave i 
pravosuđa. Prema tome je dvorska kancelarija zapravo posebno 

hrvatsko ministarstvo u Beču. Hrvatski je kancelar stajao u 
drugom dnevnom razredu. Na pomoć mu bijahu 4 dvorska sa- 
vjetnika; 3 dvorska tajnika, 4 perovođe, 2 perovodna pristava 
i manipulacijsko osoblje. 

Početkom g. 1862. ishodi Mažuranić kod kralja potvrdu 58. 
zakonskoga članka, što ga je stvorio hrvatski sabor. Ovim se 
zakonom proglašuje hrvatski jezik jedinim službenim jezikom 
u Hrvatskoj i Slavoniji. Kraljeva je potvrda pobudila u Hrvat- 
skoj veliku radost, jer je sada posve odzvonilo njemačkom je- 
ziku. 

Kralj je na Mažuranićevu molbu 30. lipnja 1862. osnovao 
u Zagrebu »kr. stol sedmorice kao vrhovno sudište kraljevina 
Dalmacije, Hrvatske i Slavonije«. Predsjednik toga sudišta bit 
će hrvatski ban. 

Hrvatska je 2. listopada 1862. dobila prvu željezničku 
prugu: od Siska preko Zagreba do Zidanog mosta, gdje je imala 
svezu prema Gracu i Beču na sjever te prema Ljubljani i Trstu 


na jug. Tečajem gradnje ove pruge niknula je u Hrvatskoj: že- | 


lja, da se gradi velika željeznička pruga, koja će voditi od Ze- 
“muna preko: Rume, Vinkovaca, Đakova, Požege, Siska, Zagreba 
i Karlovca na Rijeku. O tomu su raspravljali odlični hrvatski 
rodoljubi, koje je ban Šokčević pozvao 20. kolovoza 1862. na 
bansku konferenciju u Zagreb. Mažuranić isposluje od kralja 
nalog, da se izvedu prethodne radnje. Kad je zaista došlo i do 
trasiranja ove pruge, mnogi se Hrvati nadahu, da će u Hrvat- 
skoj s pomoću Austrije procvasti promet i trgovina. 

Sve ovo bijaše razlog, da se u Hrvatskoj našlo iskrenih 
rodoljuba, koji nijesu više Austriji bili tako protivni, kao što 
bijahu prije godinu dana. Mažuranić se bojao, da će Hrvatska 
— stojeći skrštenih ruku između Austrije i Ugarske — podleći 
bilo jednoj bilo drugoj. Jao pak Hrvatima, ako se Ugarska po- 
godi s Austrijom te obnovi dualizam, makar i u drugom obliku, 
nego je postojao do g. 1848. Tada će se odlučiti »de nobis« (o 
nama), ali i »sine nobis« (bez nas)! 


Sada bi se naprotiv dalo s kraljem pogađati o »uvjetima«, | 


uz koje će Hrvati unići u »carevinsko vijeće«. Glavni bi dakako 

bio uvjet: sjedinjenje Dalmacije s Hrvatskom. Ovo ne će biti 
teško polučiti, ako Hrvatska sklopi realan savez s Austrijom 
mjesto s Ugarskom. 

Za ovu se Mažuranićevu politiku izjaviše: Ivan Kukuljević, 
Ljudevit Vukotinović, barun Ambroz Vranicani, Ivan Vončina, 
dr. Jovan Subotić, Adolf Veber, Makso Prica, dr. Ljudevit 
Gaj, Avelin Ćepulić, Nikola Krestić i još neki članovi »narodne 
stranke«. Mažuranića je krepko uz bana Šokčevića podupirao 
kardinal Juraj Haulik, nadbiskup zagrebački. 

Protiv saveza s Austrijom mjesto s Ugarskom ustadoše 
odlučno u Hrvatskoj svi »unionisti«. Protivni bijahu također 
dr. Eugen Kvaternik i dr. Ante Starčević, koji g. 1861. uteme- 
ljiše »stranku prava«. Najviše je ipak Mažuraniću škodilo, što 
se protiv njegova nastojanja izrazio i veći dio »narodne 
stranke«, naročito: biskup Strosmajer, dr. Franjo Rački, Ma- 
tija Mrazović, Ivan Perkovac, Slavoljub Vrbančić, Mirko Hrvat, 
dr. Bogoslav Šulek, Ante Jakić, dr. Lavoslav Šram, Franjo 
Žužel, Josip Torbar, dr. Marijan Derenčin, barun Dragojlo 
Kušlan i dr. Josip Vranicani. 

Ovi se rodoljubi bojahu, da će Hrvati preko »carevinskoga 
vijeća« dospjeti u njemačko more, gdje bi se mogli i utopiti; 
Austrija je naime tada još bila član »Deutschbunda«, t. j. sa- 


. veza njemačkih država. Strah pred germanizacijom raskolio 


je eto moćnu »narodnu stranku«, te Mažuranićevi pristaše uzeše 
ime »samostalna narodna stranka«. Oni se zovu »samostalci«, 
a protivnici im dadoše naziv »centralisti«, jen »samostalci« 
priznavaju, da po hrvatskoj pragmatičnoj sankciji od 1712. mo- 
raju cijeloj habsburškoj monarkiji biti zajednički poslovi: dvor, 
vojska, diplomacija i dio financija. ' 
Protivnici austrijskog centralizma pišu polemičke članke u 
»Pozor«, koji uređuje Ivan Perkovac, a stalni su mu suradnici: 
Josip Miškatović i Blaž Lorković. Schmerling naloži banu Šok- 
čeviću, neka »Pozoru« što prije zakrene vratom. Radilo se po 
Bachovu tiskovnom zakonu, koji određuje, da se novine moraju 
obustaviti, ako dobiju 3 opomene. Šokčević je zaista »Pozor« 
dva puta opomenuo g. 1863., a treći put 11. siječnja 1864. Toga 

dana bude obustavljeno dalje izlaženje »Pozora« najprije na 3 


mjeseca, a zatim trajno. Tako je hrvatska opozicija ostala bez 
svoga organa. ' 
Malo iza toga osnuju »samostalci« svoj stranački dnevnik 
pod imenom »Domobran«. List je počeo izlaziti 14. svibnja 
1864., a uređivao ga je Đuro Deželić. Lijepe članke piše u 
»Domobranu« Ivan Kukuljević .On ističe, da se Hrvati moraju 
složno s austrijskim Slavenima braniti od dualizma, koji im već 
kuca na vrata. »Domobran« je izlazio tri godine. Mažuranić 
htjede nagraditi nastojanje Kukuljevićevo. Zato izradi, da je 
kralj 2. srpnja 1865. imenovao Kukuljevića »banskim namje- 
snikom«, koju je čast do tada nosio nadbiskup Haulik. 


8. Odstup kancelara Mažuranića. 


Ministar se Schmerling nadao, da će novine u Hrvatskoj 
(»Domobran«, »Narodne Novine« i »Agramer Zeitung«) predo- 
biti javno mnijenje za austrijski centralizam. Zato je već kon- 


cem god. 1864. pomišljao na to, da sazove hrvatski sabor, koji | 


će vijećati o realnoj svezi s Austrijom. Trebalo je samo još pro- 
mijeniti izborni red, da samostalna stranka dobije u saboru 
većinu. U tu svrhu izađe 17. siječnja 1865. kraljevski otpis, 
koji bana Šokčevića poziva, neka izradi izborni red za budući 
saziv sabora hrvatskoga. Već 20. siječnja sazove Šokčević bari- 
sku konferenciju, kojoj stavi ova pitanja: 1. Da li se imadu 
velikaši pozvati na sabor lično (kao virilisti), ili da i oni biraju 
zastupnike između sebe? 2. Kako da se smanji broj narodnih 
zastupnika? 3. Kako bi se točnije utvrdio broj izabranih izbor- 
nika za svaku općinu? 4. Kako bi se osigurao poglavarstveni 
nadzor izbora po županijama i gradovima? — Od »unionista« 
budu na bansku konferenciju pozvani samo: grof Julije Janko- 
vić, Ignjat Brlić i barun Juraj Rauch, a od narodne stranke: 
jedino biskup Strosmajer i Matija Mrazović. Kako nije došao 
nitko od opozicije, sastanu se u banskoj konferenciji sami pri- 
stalice Mažuranićevi. Konferencija je trajala od 4. do 11. ve- 
ljače 1865. Izborni red god. 1848. i 1861. bude znatno pro- 

mijenjen. Mjesto 79 velikaša imat će u buduće virilno pravo 
glasa samo 24, jer su velikaši hrvatski bili većinom »unionisti«. 
Prelata će biti 10, a svi drže uz Beč, osim biskupa Strosmajera. 
Gradovi, trgovišta i sela u Hrvatskoj i Slavoniji birat će samo 
74 zastupnika, dok su prije birali 120. Tako će se broj svih 
članova sabora iz »provincijala« sniziti za 90, t. j. od 219 na 
129. Naprotiv će Krajina i dalje birati 55 zastupnika, jer se u 
Krajini može prigodom izbora prilično komandirati. 

Čim se u Hrvatskoj doznalo za ovakvu promjenu izbornoga 
reda, obrate se velikaši na kralja s molbom, da taj prijedlog 
ne potvrdi, već neka budućem saboru prepusti, da mijenja iz- 
borni red. No ta molba ostade bezuspješna. Kralj je naime ot- 
pisom od 24. svibnja 1865. odobrio promjenu izbornoga reda, 
a već 27. svibnja odredio, da se hrvatski sabor ima sastati 
17. srpnja. Sad se razvije u Hrvatskoj velika izborna borba. 
Mjeseca lipnja birala je najprije vojna Krajina. Izabrani budu 
gotovo sami prijatelji Beča. Upravo udara u oči, da je Krajina 
birala većinom časnike, i to: 6 pukovnika, 4 potpukovnika, 8 
majora i nekoliko kapetana. Birani su među časnicima i od- 
lični ljudi, na pr. pukovnici Gedeon Zastavniković, Došen, pa 
majori: Trnski, Turković i Šašić. Ipak su rodoljubi sa zebnjom 
u srcu gledali, kako će krajišnici po komandi glasovati za re- 
alnu uniju s Austrijom. To više pregnuše rodoljubi raditi u 
»provincijalnoj« Hrvatskoj. Pošto se »narodna stranka« ko- 
alirala s unionistima, dobila je opozicija kod izbora dvije tre- 
ćine, a samostalna stranka jedva jednu trećinu glasova. Ma- 
žuranić je god. 1865. bio jednoglasno izabran u trgovištu Da- 
ruvaru. 

Izbori u Hrvatskoj pokazaše, da ministar Schmerling ne će 
uspjeti s namjerom svojom. Ovaj neuspjeh bijaše za njega po- 
sljednji udarac. Prvi mu udarac zadadoše češki zastupnici iz 
kraljevine Češke, koji 18. lipnja 1863. ne dođoše u »carevinsko 
vijeće«. Kad su njihov primjer 14. studenoga 1864. slijedili 
češki zastupnici iz Moravske, ostade carevinsko vijeće »krnje«. 
Protiv Schmerlinga stajahu dakle 3 naroda: Hrvati, Mađari i 
Česi. To je ozlovoljilo iste Nijemce, koji počnu Schmerlinga 

smatrati nesposobnim za provedbu austrijskog centralizma. 'Tre- 
balo je samo naći zgodnu priliku, da uklone Schmerlinga. 

U ono su doba postojale 3 madžarske stranke: konservativ- 
nu je vodio grof Sečen, radikalnu Koloman Tisa, a srednju 
(umjerenu) Franjo Deak. Može se reći, da je Deak reprezen- 
tirao javno mnijenje madžarske inteligencije. Deak je dobro 
znao za raspoloženje, koje vlada u Austriji na proljeće god. 
1865. Zato u svome listu »Pesti Naplo« napiše, da je sada kuc- 
nuo čas, kad bi se Madžari mogli pomiriti s kraljem. U »Honu« 
pak objelodani 18. travnja 1865. članak, u kojem priznaje, da 
doista postoje neki zajednički poslovi za čitavu monarkiju; o 
njima bi se moglo u smislu zakonskog članka 12. god. 1790. 
raspravljati putem »delegacija« (odbora), a ne na »carevin- 
skom vijeću«. Deak je dakle našao izlaz iz dosadašnjega dar- 
mara. To se općenito primilo veoma dobro. Posredovanje pre- 
uze grof Mavro Esterhazy, koji je od god. 1861. bio ugarski 
ministar bez lisnice. Sam kralj odluči, da Madžarima pruži pri- 
liku za pomirenje. On dođe naime 6. lipnja na gospodarsku iz- 
ložbu u Peštu, gdje ostade 3 dana. Madžari ga dočekaše najve- 
ćim slavljem, a on im se doskora odužio. Znao je kralj, da 
ugarski dvorski kancelar grof L. Zichy ne uživa kod Madžara 
nikakvih simpatija. Zato 26. lipnja 1865. imenuje ugarskim 
kancelarom popularnog rodoljuba i državnika Đuru Majlata. 

Odmah iza dovrešnih izbora u Hrvatskoj ponudi (10. srp- 
nja 1865.) svoju ostavku hrvatski kancelar Mažuranić. Istodobno 
i ministar Schmerling zamoli otpust. Zato bude hrvatski sabor 
od 17. srpnja odgođen na 28. kolovoza. Mjesto Schmerlinga 
postade državni kancelar 27. srpnja 1865. moravski velikaš 
grof Rikard Belkredi. Odmah početkom kolovoza bude u Beč 
pozvan biskup Strosmajer. Njega je Belkredi kušao predobiti 
za austrijsku politiku. No Strosmajer mu 7. kolovoza otvoreno 
izjavi, kako ne može pristati na to, da se ustavna i samostalna 
kraljevina Hrvatska utopi u »njemačkom savezu« (Deutschbund). 
Neka se putem federacije vrate zakonita prava svima narodima 
u monarkiji, pa će se onda lako naći izlaz, kako treba monar- 
kiju upravljati jedinstveno. 

Pošto je tako položaj ostao nejasan, odgodi kralj opet hr- 
vatski sabor do 9. listopada. Za to vrijeme izađe 20. rujna 1865. 
carski manifest narodima. Vladar obustavlja djelovanje care- 
vinskog vijeća, pa veli: »Budući da se velik dio carevine usteže 
od skupnoga zakonodavnoga poslovanja, odlučio sam stupiti na 
put sporazuma sa zakonitim zastupnicima istočnih zemalja ca- 
revine. Radi toga obustavljam krepost zakona o zastupstvu ca- 
revine (t. j. valjačkog patenta), da prije čujem mnijenje sa- 
bora istočnih zemalja (Ugarske i Hrvatske) glede eventualnih 
promjena zakona.« — Manifest podjeljuje amnestiju političkim 
osuđenicima, a to su u Hrvatskoj: Ivan Perkovac, dr. Starčević 
i dr. Eugen Kvaternik. Uopće se odmah zapaža u Hrvatskoj 
veća sloboda. Od 14. studenoga 1865. opet izlazi »Pozor« pod 
uredništvom dra. Bogoslava Šuleka. Listu je vlasnik Perkovac. 
Hrvatima protivni dalmatinski namjesnik barun Lazar Mamula 
bude 2. listopada 1865. umirovljen. Nasljednik njegov po- 
stade 16. listopada podmaršal barun Franjo Filipović. Tim po- 
raste u Dalmaciji snaga narodne stranke, jer je Filipović vladao 
pravedno. Profesor dr. Miho Klaić bude opet pozvan u službu, 
te je kao školski nadzornik počeo u škole uvoditi hrvatski jezik. 

Dulje se nije mogao održati ni hrvatski kancelar Ivan Ma- 
žuranić. On je u Hrvatskoj izgubio mnogo od nekadašnje po- 
pularnosti svoje. Narod mu je prigovarao, što još nije otvorena 
jugoslavenska akademija, premda su toliki naši naučenjaci svo- 
jim radnjama u »Književniku« dokazali, da imaju sposobnosti, 
koje se traže od članova akademije. Velika je nestrpljivost bila 
i radi toga, što kralj još nije potvrdio zakonski članak o sve- 
učilištu. No povjesnica priznaje Mažuraniću, da je istrijebio u 
Hrvatskoj njemački jezik i tuđe činovništvo. Za Mažuranićeve 
je vlade Hrvatska mnogo stekla na polju prosvjete, uprave i 
sudstva. Kulturna povijest hrvatska bilježi i prvu hrvatsku go- 
spodarsko-obrtnu izložbu, koja se otvorila 18. kolovoza 1864. 
A da su Hrvati god. 1865. mogli unaprijed vidjeti, što će se 
dogoditi god. 1866. i 1867., ne bi jamačno Mažuraniću toliko 
zamjerili ni politiku njegovu. Mažuranić je želio, da se Hrvat- 
ska pogodi s Austrijom sasvim neodvisno od Ugarske. Narod 

hrvatski ne htjede na to nikako pristati. Tako će se dogoditi, 
da se kasnije sami Madžari pogađaju s Austrijom, ali ne samo 
u ime Ugarske, već i za Hrvatsku! ' 

Mažuranić-je odstupio 1. studenoga 1865. Hrvati se nadahu, 
da će ga naslijediti barun Metel Ožegović, koji je već god. 
1860. bio kandidat za to mjesto. No dogodilo se nešto sasvim 
protivno: kancelar hrvatski postade podmaršal barun Milan Ku- 
šević, rodom Samoborac, a osjećajem unionist. Tako se dakle 
kod nas dogodila lična promjena, ali — kako će pokazati bu- 
dućnost — na gore! Od sada vladaju nad Hrvatima 3 podmar- 
šala: ban Šokčević u Zagrebu, kancelar Kušević u Beču i na- 
mjesnik Filipović u Zadru. Dogodila se još jedna lična pro- 
mjena: Haulik postade 6. prosinca 1865. opet namjesnik banske 
časti mjesto Ivana Kukuljevića. 

Iza poznate revizije nagodbe g. 1873. trebalo je popuniti 
bansku stolicu. Grofovi Julije Janković i Ladislav Pejačević 
ne primiše ponuđenu im bansku čast. Isto tako odbije Mažura- 
nić čast hrvatskog ministra, koju mu je ponudio novi ministar 


predsjednik Josip pl. Slavy. Narodna je stranka kandidirala . 


za bana u prvom redu Ivana Mažuranića. To su poduprli gro- 
fovi: Pejačević, Janković, Nugent, Đuro Jelačić i Dragutin 
Drašković, te barun Gustav Prandau. Zato je min. preiistednik 
Slavy pismeno zapitao Ivana Mažuranića, da li je voljan pri- 
miti bansku čast. U dogovoru s političkim prijateljima svo- 
jim odgovori Mažuranić jesno. Nato ga Slavy pozove u Budim- 
peštu, kamo je Mažuranić iz Zagreba otputovao 16. rujna 1873. 
Sutradan na večer (iza razgovora s Mažuranićem) pođe Slavy 
iz Budimpešte u Beč, da izvijesti kralja. Javno mnijenje Ma- 
džara odbije Mažuranićevu kandidaturu. Ipak bude Mažuranić 
20. rujna 1873. imenovan za bana. Tome se uzradovao čitavi 
narod, jer je Mažuranić bio prvi demokrat na banskoj stolici. 
Već 15. rujna 1873. piše Miškatović u »Obzoru«: »Plebejstvo 
je vodilo hrvatsku opoziciju; plebejstvo mora i hoće dokazati, 
da umije voditi i vladu na korist i razvoj zemlje«. 

Mažuranić je 22. rujna 1873. položio zakletvu kao novo 
imenovani ban hrvatski, a 27. rujna stiže iz Beča preko Žaka- 

nja u Zagreb. Hrvatski je šipod Mažuranića svečano dočekivao 
na svim željezničkim postajama od Žakanja do Zagreba. U 
Drnju ga je u ime brojnog naroda pozdravio načelnik Jan- 
čarić, u Koprivnici gradski sudac (načelnik) Martin pl. Ožego- 
vić, u Križevcima veliki župan Ladislav pl. Kukuljević, grkoka- 
tolički kanonik Poturičić i gradski sudac Zerpak, u Gradcu 
župnik Mijo Smetiško, a u Dugom selu kotarski sudac Vrab- 
čević. U Koprivnici i u Križevcima svirahu na kolodvorima 


gradske glazbe i gruvahu mužari, a u Sesvetama zapališe seljaci 


tri velika krijesa. 

U Zagreb je žakanjski vlak stigao na večer u 7 sati i 20 
časa, i to na tada još jedini kolodvor. (Sada »Zagreb—Sava«.). 
Ovdje je Mažuranića najprije pozdravio barun Bartol Smaić 
kao predsjednik »osrednjega kluba« na hrvatskom saboru, a za- 
tim gradski načelnik Vrabčević. Nato se sastavila duga povorka, 
koja će Mažuranića od kolodvora kroz Ilicu otpratiti u bansku 
palaču. Naprvo stupahu nosioci lampiona, zatim vatrogasci, 
onda hrvatsko pjevačko društvo »Kolo« i do 300 bakljonoša. Iza 
njih se vozio ban Mažuranić s barunom Smaićem u četvero- 
prežnoj kočiji nadbiskupa Mihalovića. Ovu je kočiju slijedilo 
oko 200 kočija, u kojima bijahu velikaši, plemići, građani, či- 
novnici i narodni zastupnici. Cijelim putem od kolodvora do 
banske palače bijahu sve kuće rasvijetljene te okićene cvije- 
ćem, sagovima i hrvatskim zastavama. S prozora bacahu go- 
spođe cvijeće na bana Mažuranića. 

Pred banskom palačom pozdravi Mažuranića dr. Pavao 
Muhić, odjelni predstojnik za bogoštovlje i nastavu. Njemu je 
odgovorio ban, koji se zahvalio zagrebačkomu građanstvu na 
tolikoj ljubavi i počasti. Mažuranić je u tome govoru izrazio 
svoju želju, neka se ovaj doček smatra banskom instalacijom, 
da se tako izbjegne skupocjenim paradama. Zato je odmah su- 
tradan — mjesto u magnatskom odijelu — stupio ban Mažura- 
nić u običnom građanskom odijelu u hrvatsku sabornicu, gdje 
ga kao novoga bana pozdraviše narodni zastupnici i pune ga- 
lerije. Narednih pak dana dolazile su u Zagreb deputacije hr- 
vatskih gradova i trgovišta, da se poklone banu Mažuraniću i 
da mu preporuče interese svojih mjesta. 

9. Banovanje Ivana Mažuranića. 


Nitko nije od »bana-pučanina« mogao očekivati, da će 
Hrvatskoj pribaviti neodvisnost. Ali je njegova prošlost obeća- 
vala, da će u okviru autonomije iskreno raditi na korist domo- 
vine. Sam je ban gojio opravdanu nadu, da će Hrvatskoj pri- 
Pojiti Krajinu*). Kralj je još 8. lipnja 1871. dao Krajini ze- 
maljsku upravu, sličnu hrv. zemalskoj vladi u Zagrebu. Krajina 
bude podijeljena na 6 okružja (županija), a ova na kotare, da 
se i u tome pogledu približi uređenju »provincijala«, t. j. gra- 
đanske Hrvatske, kojom je vladao ban. Krajiški sudovi budu 
god. 1872. preuređeni od prilike onako, kakvi bijahu tada su- 
dovi u građanskoj Hrvatskoj. Od 1. listopada 1873. vrijedi i u 
Krajini opća vojna obvezanost, kao što je u Hrvatskoj bila ure- 
đena zakonskim člankom 40. od god. 1868. Krajina će davati 
samo 2 pješačke pukovnije (broj 70. i 79.) i 1 lovački bataljun 


(broj 31.), a ne 11 pukovnija, kako ih je davala do 8. lipnja 


1871. (Iza god. 1871. postojalo je samo 9 krajiških pukovnija). 
Pošto je kralj 8. rujna 1873. napokon razvojačio Krajinu, ne- 
stade i glavne zapreke njezinom sjedinjenju s Hrvatskom i 
Slavonijom. 

Ban Mažuranić provede mnoge reforme u školstvu, upravi 
i u pravosuđu. On otvori 19. listopada 1874. sveučilište u Za- 
grebu na temelju zakona od 5. siječnja 1874. o »ustrojstvu 
sveučilišta Franje Josipa u Zagrebu.« Na temelju pak zakoria 
od 14. listopada 1874. »o ustroju pučkih škola i preparandija za 
pučko učiteljstvo« provede Mažuranić opću obvezanost o po- 
lasku škole. Do njega je u Hrvatskoj u pogledu štampe vrije- 
dio Bachov patent od god. 1852. Mažuranić dade god. 1874. 
ustavnim putem stvoriti »zakon o štampi«, te uvede porotu kao 
jamstvo za slobodu tiska. Ban je 17. svibnja 1875. isposlovao 
kraljevu privolu za taj »zakon o porabi tiska« te za drugi za- 
kon »o uredbi kaznenoga postupka zakona o porabi tiska, o sa- 


*) Prigodom popisa 31. prosinca 1880. brojila je Krajina 697.516 
duša, banska Hrvatska sa Slavonijom 1,191.845 žitelja, a grad Rijeka s ko- 
tarom svojim 21.363 žitelja. 

stavljanju porotničkih listina i o postupku u tiskovnim poslo- 
vima«. Sloboda sastajanja bude zajamčena zakonom od 14. si- 
ječnja 1875. Politička uprava bude 31. svibnja 1875. sasvim 
odijeljena od sudstva na temelju »zakona od 15. studenoga 
1874. o ustroju političke uprave«. Dotle je građanska Hrvatska 
(bez Vojne Krajine) imala 8 županija i 67 kotara. Mažuranić 
je Hrvatsku razdijelio na 20 upravnih oblasti, koje dobiše ime 


»podžupanije«, a svaka je imala po 50.000 žitelja. Mažuranić 


. je uopće Hrvatsku učinio modernom državom. Na temelju za- 


kona od 10. siječnja 1874. može »sabor bana odnosno njegova 
zamjenika pozvati na odgovor dotično optužiti ga za njegov 
čin ili propust, kojim bude hotimično teško povrijeđen koji te- 
meljni državni zakon..., a tako i za svaki njegov čin ili pro- 
pust, kojim bude dražavopravnoj samostalnosti kraljevine Hr- 
vatske i Slavonije hotimice nanesen težak uštrb ili teška pogi- 
belj«. — Ujedno bude uveden »kraljevinski sud« koji će suditi 
banu i odjelnim predstojnicima. 

Sve do bana Mažuranića nije Hrvatska imala posebnog 
zavoda za umobolne. Nesretni umobolnici bijahu smješteni u 
posebnom odjelu »bolnice milosrdne braće« u Zagrebu. Pošto 
je njihov broj bivao sve veći, a bolnica ih nije mogla primati, 
dade Mažuranić na hrvatskom saboru stvoriti »zakon o ustroje- 
nju javne ludnice za opseg kraljevine Hrvatske i Slavonije.« 
Kralj je tomu zakonu 28. studenoga 1873. podijelio svoju sank- 
ciju, a Mažuranić se brinuo, da smogne sredstva za gradnju 
velike moderne ludnice. Ova se počela graditi u svibnju g. 
1878. u Stenjevcu. Već 16. studenoga 1879. preseljeni su umo- 
bolnici iz Zagreba u novu ludnicu, gdje je za 445.000 forinti 
izgrađeno 9. zgrada. 

Mažuranić je dao ustavnim putem stvoriti »zakon o otkupu 
od javnih radnja«. Po tome zakonu, koji je kralj potvrdio 30. 
prosinca 1873., ukinuto je dotadašnje podavanje težaka u na- 
ravi kod izvođenja i uzdržavanja zemaljskih, kotarskih i općin- 
skih radnja i građevina. U ime otkupnine ručnih težaka dužan 
je svaki muški stanovnik, čim je navršio 18 godina, plaćati na 

godinu u gotovu novcu 1 forint i 20 novčića. Za svaki komad 
tegleće marve (konja ili vola) plaća se po 1 forint. 


Da se zaštiti i osigura neodvisnost hrvatskih sudaca, stvorio 
je hrvatski sabor »zakon o vlasti sudačkoj« i »zakon o karnosnoj 
odgovornosti sudaca.« Oba je ova zakona potvrdio kralj 28. 
veljače 1874. — Mažuranić je opazio, da narod sve teže pod- 
nosi Život u obiteljskim seljačkim zadrugama, pa da sve jače 
traži mogućnost diobe zadruga. Zato je na hrvatskom saboru 
stvoren »zakon od 3. ožujka 1874. o zadrugama«. — Mažuranić 
je ustavnim putem dao stvoriti i »zakon od 15. studenoga 1874. 
o uređenju zdravstva«, na temelju kojega je osnovao »zemalj- 
sko zdravstveno vijeće«. — Uređenje sudova prve molbe (t.j. 
kotarskih sudova i kr. sudbenih stolova) proveo je Mažuranić 
na temelju posebnoga zakona, koji je 21. studenoga 1874. ste- 
kao kraljevu privolu. 


Sve do g. 1874. bio je grad Bakar spojen sa susjednim 
općinama od Trsata do Kraljevice u t. zv. »bakarskomu muni- 
cipiju«, koji je sjećao na »riječki municipij«, što su, ga činili 
grad Rijeka i sela (Drenova, Kozale i Plase). Hrvatski je sabor 
stvorio poseban zakon, kojim se od bakarskog municipija od- 
cjepljuju sve općine od Trsata do Kraljevice. Bakar ostaje sa- 
mostalan grad, dok se od spomenutih općina stvara »bakarski 
kotar«, koji se utjelovljuje riječkoj županiji. 


Kako je u Bjelovaru bilo sjedište posebne bjelovarske žu- | 


panije, zamoliše njegovi žitelji, da se njihovo mjesto uzvisi na 
čast slob. i kr. grada. Tome bijaše sklon i sam ban Mažuranić, 
koji je u Bjelovaru ponovno bio biran za narodnoga zastup- 
nika. Zato je hrvatski sabor zaključio, — a kralj 5. kolovoza 
1874. potvrdio, — »zakon o uvrštenju gradu Bjelovaru u red 
slobodnih i kraljevskih gradova«. 


Hrvatski je sabor ponukom bana Mažuranića stvorio »za- 
kon od 18. veljače 1875. o ustroju ureda i vijeća za zemaljsku 
statistiku«. Na temelju toga zakona osnovao je Mažuranić još 
iste g. 1875. u Zagrebu poseban »kr. zemaljski statistički ured«, 
koji sve do danas uzorno djeluje. 

Mnogo se ban Mažuranić brinuo i za one nesretnike, koji 
su došli u sukob sa zakonima, pa tako dospjeli u kaznionice. Na 
njegov je poticaj stvorio hrvatski sabor »zakon od 17. svibnja 
1875. o ukinuću okova«, koji su dotle mučili teške zločince, te 
»zakon od 22. travnja 1875. o uvjetnom dopustu kažnjenika«, 
po kojemu kažnjenik, ako se u kaznionici dobro vlada, može 
biti stavljen na uvjetan dopust, čim izvrši polovicu dosuđene 
kazne. 

Povodom raspravljanja o tim zakonima povela se riječ ta- 
kođer o samim kaznionicama. U Petrinjskoj ulici u Zagrebu 
postojala je već od g. 1855. ženska kaznionica, kojom su uprav- 
ljale milosrdne sestre. Ova je kaznionica tečajem vremena po- 
stala premalena. Zato je Mažuranić odlučio, da u Zagrebu sa- 
gradi novu i moderniju kaznionicu. Pribavivši: sredstva, počeo 
je g. 1878. graditi žensku kaznionicu na Savskoj cesti. Istodobno 
dade proširiti mušku kaznionicu u Lepoglavi, koja bude ure- 
đena po irskom sustavu. Mažuranić je u Zagrebu na Zrinskom 
trgu počeo graditi veliku palaču, u koju smjestiše kr. sudbeni 
stol, kr. kotarski sud i kr. zem. statistički ured. Ova se palača 
počela graditi u lipnju g. 1877. Hrvatski je sabor stvorio »za- 
kon od 21. veljače 1878. o pokriću građevnih i nabavnih troš- 
kova za gradnju sudbene palače u Zagrebu, za nabavu zgrada, 
opredijeljenih za više sudove (stol sedmorice, banski stol i 
državno nadodvjetništvo), te za žensku kaznionu u Zagrebu, za 
adaptaciju i dogradnje, potrebite u ženskoj kaznioni u Za- 
grebu, u muškoj kaznioni u Lepoglavi i na uzištu sudova prve 
molbe u Zagrebu«. Gradnja sudbene palače na Zrinskom trgu 
stojala je 168.858 forinti, nova ženska kaznionica na Savskoj 
cesti 71.522 forinta, a dogradnja kaznione u Lepoglavi ravno 
100.000 forinti. 

Mažuranić se brinuo i za srednje škole. Zakonom od 14. 
studenoga 1874. konačno su uređene pravedne plaće za srednjo- 
školske profesore, kakove ostadoše kroz dalja 3 decenija. Zako- 
nom od 29. siječnja 1877. preuzela je hrvatska zemaljska vlada 
veliku realku u Osijeku, koju je dotle uzdržavao grad Osijek uz 
pripomoć nekih slavonskih velikaša. U Požegi je hrvatska vlada 


Kod 


troškom od 58.634 forinta izgradila godine 1878. novu gimna. 
zijsku zgradu. 


Zakonom od 29. listopada 1876. osnovano je u Zagrebu 
primaljsko učilište, da se s pomoću vještih primalja umanji broj 
smrtnih slučajeva kod poroda. Da se unaprijedi narodno go- 
spodarstvo, izglasan je zakon od 21. siječnja 1877. o preu- 
strojstvu kr. gospodarskoga i šumarskog učilišta u Križevcima. 
Zakonom od 26. studenoga 1876. uređeno je u Zagrebu »vijeće 
za zemaljsku kulturu«, te su ugledni ljudi iz cijele Hrvatske 
bili imenovani »kulturnim vijećnicima«. Zakonom od 14. rujna 
1878. konačno je uređen »narodni muzej« u Zagrebu. 


Hrvatski je sabor stvorio »zakon od 10. siječnja 1876. o 
konačnom  rasterećenju  izvanselišnih, krčevinskih, gornih i 
činženih zemalja«. Važni su također ovi zakoni: od 16. rujna 
1876. o sastavljanju gruntovnih uložaka; od 3. listopada 1876. 
o sudbenosti trgovačko-mjenbenoj i o postupku pred trgovačko- 
mjenbenim sudovima; opet od 3. listopada 1876. o mjesnim su- 
dovima i o postupku pred njima i još od 3. listopada 1876. o 
postupku u pravnim poslovima manje vrijednosti pred kr. ko- 
tarskim sudovima. (To je t. zv. malični ili bagatelni postupak.) 
Da se glavni grad Hrvatske može razvijati bez ikakve smetnje, 
stvoren je na hrv. saboru zakon od 26. studenoga 1876. o iz- 
vlazbi nekretnina u gradu Zagrebu. 


Vo o#.. . . . ' 
Od važnijih radova bana Mažuranića treba još spomenuti 


zakon od 7. veljače 1875. o imovnim općinama; zatim zakon 
od 23. lipnja 1875. o rasprodaji nepokretnog vlasništva hrvat- 
sko-slavonskih zaklada*) (vjerozakonske i naukovne); napokon 
zakon od 6. srpnja 1875. o preinaci i nadopunidbi (Rauchovog) 
zakonskog članka 3. od g. 1870. o izbornom redu. 


Mažuraniću je desna ruka bio državni nadodvjetnik dr. 
Napoleon Špun. Koncem g. 1873. postade podban Jovan Živ- 
m Vjerozakonskoj zakladi pripadahu imanja: Dijankovec u križe- 
vačkoj, Svetice i Vukovina u zagrebačkoj, te ekspavlinske entitete u riječkoj 


županiji. Naukovna je zaklada posjedovala imanje Potočec-Ivanec u križe- 
vačkoj i Kutjevo u požeškoj županiji. 

ković, koji će tu čast kao pouzdanik Madžara držati 10 godina. 
Kad je 15. ožujka 1873. umro vladin odjelni predstojnik za 
pravosuđe Maksim Prica, naslijedi ga dr. Andrija Gostiša. Po 
Gostišinoj smrti postade 20. siječnja 1876. odjelni predstojnik 
za pravosuđe dr. Marijan Derenčin. Mažuraniću je pomagala 
i »narodna stranka«, naročito Mrazović, Vončina i Miškatović 
(»triumvirat«). Ipak se dio »narodne stranke« nalazio u opo- 
ziciji protiv Mažuranića. Do god. 1876. vodi opoziciju popu- 
larni i nesebični hrvatski rodoljub dr. Milan Makanec. Kad 
se radi slabog zdravlja povukao s političkog polja, počne Fran 
Folnegović uspješno širiti »stranku prava« na temelju Starče- 
vićeva programa. U opoziciju stupaju samostalno: dr. Fran 
Vrbanić, dr. Luka Marjanović, dr. Šime Mazzura, dr. Josip 
Frank i Đuro Deželić. Mažuranić je kao ban proveo posve 
slobodne izbore za hrvatski sabor g. 1875. i 1878. On je g. 1875. 
bio jednoglasno izabran u gradu Bjelovaru, a g. 1878. u No- 
vom sa 62 protiv 53 glasa, što ih je dobio sveučilišni knjižničar 
Ivan Kostrenčić, rodom iz Crikvenice (Tada je postojao lokalni 
spor između Novljana i Crikveničana, te su Novljani glasovali 
za Mažuranića, a Crikveničani za Kostrenčića.) Pošto je Ma- 
žuranić g. 1878. bio jednoglasno izabran u gradu Bjelovaru, 
odrekao se mandata u Novom, gdje je nato 4. siječnja 1879. 
izabran Ivan Vončina, rodom Novljanin. Mažuranić je od 
svoje popularnosti mnogo izgubio radi Bosne i Hercegovine. 
Ondje se naime g. 1875. digla bijedna raja protiv zuluma tur- 
skoga. Ustaše razviju zastave s natpisom: »Živio hrvatski kralj 
Franjo Josip I.« Hrvati se povesele, da će sada doći do izra- 
žaja virtualno pravo Hrvatske na Bosnu i Hercegovinu. Zato-- 
rado primahu brojne tisuće bosanskih bjegunaca, koji su tra- 
žili zakloništa u Hrvatskoj. Ustaše dobiju pomoći od Srbije i 
Crne Gore, koje navijeste Turskoj rat. Javno je mnijenje u 
Hrvatskoj tražilo, neka se i Austro-Ugarska zarati s Turskom. 
Hrvatski sabor u adresi izriče nadu, da će kralj »osigurati 
uvjete narodnomu razvitku naše do zdvojenja nesretne braće«. 
No Mažuranić se vladao vrlo oprezno, da ne prekorači djelo- 
kruga svoje vlasti. S pristankom turskih punomoćnika povjeri 

berlinski kongres 4. srpnja 1878. Austro-Ugarskoj, neka Bosnu 
i Hercegovinu zaposjedne i tamo obnovi red. S hrvatskim voj- 
nim zborom provali barun Josip Filipović 29. srpnja 1878. kod 
Broda u Bosnu, pa 19. kolovoza zauze Sarajevo. U isto je doba 
i general Jovanović iz Dalmacije provalio u Hercegovinu, te 
6. kolovoza ušao u Mostar. Muslimani se okupaciji opru vrlo 
hrabro, te je došlo do žestokih okršaja kod Maglaja, Žepča, 
Banjaluke, Jajca, Doboja, Majevice, Bihaća, Livna i Peći, 
Stolca i dr. Austro-Ugarska morade u Bosnu poslati 150.000 
vojnika. Istom 2. listopada 1878. bude ustaški vođa Hadži Loja 
uhvaćen, a onda 1. siječnja 1879. uređena zemaljska vlada u 
Sarajevu. 

Hrvatski. sabor, koji se sastade 18. rujna 1878., upravi na 
kralja adresu, u kojoj se nalazi i ovaj stavak: Zadatak, koji 
je monarkija preuzela okupacijom Bosne i Hercegovine, mo- 
gao bi se trajno osigurati samo onda, ako se ustroj zadobivene 
pokrajine malo po malo tako udesi, kako bi se vremenom mo- 
gao pripojiti na ustroj kraljevine Hrvatske, Slavonije i i Dalma- 
cije u njihovu državopravnom odnošaju prema kraljevini Ugar- 
skoj«. Naravno da je i ta adresa — poput prijašnjih — tražila 
reinkorporaciju (utjelovljenje) Dalmacije, sjedinjenje Krajine 
i rješenje pitanja o Rijeci. No ta adresa pobudi veliku zlovolju 
madžarske štampe, koja uze tražiti odstup Mažuranićev. Ugar- 


sko ministarstvo izradi, da je kralj hrv. deputaciji odgovorio: 


»Sabor je prekoračio svoju djelatnost, govoreći o Bosni i Her- 
cegovini«. 

U Zagrebu je Mažuranić 15. prosinca 1879. otvorio prvu 
umjetno- obrtnu izložbu. Za nju je cijeli prvi kat svoje nove 
palače na Zrinskom trgu (broj 19) predao Dragan barun Vra- 
nicani. Tu je u 11 soba bilo izloženo 2500 predmeta. 

U isto je vrijeme dovršena gradnja nove — umjetno izve- 
dene — ceste od Marije Bistrice preko Laza i Kašine do Sesveta. 
Za gradnju ove ceste dao je Mažuranić još g. 1878. u zemalj- 
ski proračun uvrstiti svotu od 70.000 forinti 


Kako se financijska nagodba između Hrvatske i Ugarske 


sklapala na 10 godina, izabere hrvatski sabor god. 1878. kra- 

J. Miše: 





Glava djevojke 








ljevinski odbor. Ovaj se dugo nije mogao sporazumjeti s ugar- 
skim kraljevinskim odborom. Rasprave su trajale čitavu go- 
dinu 1879. Početkom god. 1880. podnese Mažuranić spomenicu, 
u kojoj izjavi, da ne može ostati na banskoj stolici, ako se Kra- 
jina odmah ne sjedini s Hrvatskom, te ako se financijska na-' 
godba ne riješi u prilog hrvatskom stajalištu. To su Madžari 
jedva dočekali! Mažuranić je 18. veljače 1880. poslao ministru 
predsjedniku Kolomanu Tisi svoju ostavku. I zaista bude on 
21. veljače 1880. na vlastitu molbu riješen banske časti, a grof 
Ladislav Pejačević imenovan za bana. Svima je uoči udario 
hladan ton kraljeva pisma Ivanu Mažuraniću. Niti mu kralj 
izriče običajnu hvalu za dosadašnju službu niti mu daje kakvo 
odlikovanje. »Pesti Naplo« piše, da se to »zbilo radi toga, što 
je Mažuranić u svojoj ostavci uvrijedio krunu«. Mažuranić je 
naime bio uvjeren, da kralj za volju Madžara oklijeva provesti 
sjedinjenje Krajine s Hrvatskom, premda je to više puta obećao. 


10. Mažuranićeva starost i smrt. 


«Mažuranić je u veljači g. 1880. za 21.000 forinti kupio u 
Jurjevskoj ulici bivšu Fischtenauovu kuću, o koju su mu već 
prije zapinjale oči radi prekrasna vrta uz kuću. Ovamo se iz 
banske palače preselio Mažuranić već 25. veljače, kada se opro- 
stio od vladina činovništva. 

Tom prigodom treba istaknuti da je Mažuranić kao ban 
vladao s onim činovničkim aparatom, koji je u službi zatekao 
iza Raucha, Bedekovića i Vakanovića. Od ljudi »narodne stran- 
ke« uzeo je u vladu jedinoga dra Marijana Derenčina. Mažu- 
raniću je mnogo smetao Jovan Živković, koji bijaše kao pod- 
ban pouzdanik Madžara. Više od Živkovića bijahu banu Mažu- 
raniću skloni veliki župani, koji su po kralju iza dugog čekanja 
imenovani tek 15. ožujka 1875., naime: Ognjeslav Utješenović 
za varaždinsku, Aleksandar Fodroczy za riječku, Lazar Davi- 
dović za križevačku, Ljudevit Raizner za bjelovarsku, Dra- 
gutin pl. Pogledić za zagrebačku, Ivan Vardian za požešku, 
Mirko Kršnjavi za virovitičku i Julije Bubanović za srijemsku 

županiju. Odjelni predstojnik za bogoštovlje i nastavu bijaše 
neprekidno dr. Pavao Muhić. Mažuranić je htio g. 1877. u Za- 
grebu na vladin trošak graditi novu gimnazijsku zgradu, te je 
u tu svrhu zatražio od grada besplatno gradilište. Gradsko je 
zastupstvo to otklonilo, jer da nema za to prikladnog gradilišta. 

Prigodom Mažuranićeva odstupa piše Josip Miškatović u 
»Obzoru« ovo: »Mažuranić je imao dosta ljutih neprijatelja, 
koji su mu ponajviše obilazili leđa po modernoj taktici rato- 
vanja. Narod mu je zahvalan za dobro, što se pod njim stvorilo 
< i prašta mu za ono, što se dobra propustilo. Ne slavi ga u ve- 
liko, kao prije 5 ili 6 godina; ali mu još nije uskratio povje- 
renja, jer u njemu poštuje dobra hrvatskoga sina, dobru hrvat- 
sku volju. To je uvijek svakomu najljepša preporuka«. 


U ono je doba grof Julijo Sapari kao. ministar financija ' 


nastojao oko pomadžarivanja hrvatskih financijalnih ureda. U 
tu svrhu bude još god. 1879. zemaljskim financijalnim ravna- 
teljem u Zagrebu imenovan Antun David, rođen Madžar. Po 
naredbi ministra Saparija otvori David 1. lipnja 1880. u Za- 
grebu naukovni tečaj, u kojem će financijalni činovnici učiti 
madžarski jezik. Okružnica je govorila, da će o znanju madžar- 
skog jezika ovisiti promaknuće financijalnih činovnika. Radi 
ove »Davidove škole« istupi Mrazović sa 22 zastupnika iz »na- 
rodne stranke«, pa 3. rujna 1880. osnuje »neodvisnu narodnu 
stranku«. — Pejačeviću je uspjelo, te je 27. studenoga 1880. 
uglavio financijalnu nagodbu. Kraljevim manifestom od 15. 
srpnja 1881. bude proglašeno sjedinjenje Krajine 
s Hrvatskom. Pejačevića zapade zadaća, da kao kr. po- 
vjerenik provede ovo sjedinjenje, za kojim je hrvatski narod 
čeznuo kroz 300 godina. Vlast zagrebačke generalkomande, kao 
vrhovne upravne oblasti krajiške, prestade 1. kolovoza 1881., 
kad je uprava Krajine bila predana banu. 

Iza otstupa s banske stolice živio je Ivan Mažuranić još 
preko 10 godina. I pod starost bijaše impozantne vanjštine, 
miran i dostojanstven čovjek. U razgovoru je bio izvanredno 
pronicav i ugodan, katkada odviše kratkorjek, a katkada i sa- 
tiričan. Zadnje godine svoga života proveo je poput mudraca 

priprosto i čedno. U dokolici svojoj proučavao je prirodne 
zakone, a najvolio se baviti astronomijom i matematikom. 

3 Klasično obrazovan čovjek imponira svakome. Mažuranić 
bijaše zaista protkan klasicizmom. Osim toga čitao je i dobro 
poznavao deset jezika: talijanski, francuski, engleski, njemački 
ruski, češki, poljski, madžarski, latinski i hrvatski. Zato je i so 
gao kao kancelar i kao ban razgovarati sa svaki strancem u 
njegovu jeziku, što je svakome dakako imponiralo i bilo ugodno. 

Kralj je Mažuranića 20. studenoga 1861. imenovao za svoga 
pravoga tajnog savjetnika. Za velike svoje zasluge, što ih je 
stekao prigodom vojne mobilizacije 1878. i prigodom dose- 
ljivanja, opskrbe i preseljivanja bosanskih bjegunaca 1875. do 
1879., dobio je Mažuranić od kralja red željezne krune prvoga 
razreda. Po tom redu imao je Mažuranić pravo da dobije ba- 
runat. Ipak nije nikada zatražio barunata, već ostade sve do 
svoje smrti pravi demokrat. Više mu je prijalo, što su ga neki 
hrvatski gradovi (Zagreb, Rijeka, Varaždin, Koprivnica, Kar- 
lovac i Bjelovar) imenovali svojim počasnim građaninom. 

' U hrvatskom narodu uživao je sve do smrti svoje glas 
najvećega pjesnika hrvatskoga. Mažuranićeva epska velepjesan 
»Smrt Smail Age Čengijića« služila je u hrvatskim školama kao 
uzor pjesma, koju moraju svi đaci poznavati i proučavati. Ma- 
žuranić je doživio prijevod svoga djela u gotovo sve kulturne 
jezike. 

Mažuranić je u uzornom braku proživio sve do 20. stude- 
noga 1885. Tada mu je smrt otela ljubljenu suprugu Aleksan- 
dru Demeter u 70. godini. Od sada je Mažuranićevo kućanstvo 
vodila njegova svast Rozalija Demeter. Zdravlje mu je po- 
voljno služilo sve do mjeseca veljače god. 1890. Tada je u 
Hrvatsku prvi put doprla nova bolest (influenca), od koje 
oboli i Mažuranić. Iz ove se bolesti rodila astma, radi čega nije 
Mažuranić više mogao spavati u krevetu. Njegova je svast Ro- 
zalija Demeter umrla 30. srpnja 1890. Njezina je smrt uskorila 
i konac životu Mažuranićevu. U ponedjeljak dne 4. kolovoza 
1890. ujutro čitao je Mažuranić neku Flammarionovu knjigu. 
Pri tomu mu iznenada veoma pozli. Ukućani ga prenašahu 

s jednoga naslanjača na drugi, kad li Mažuranića u jedanaest 
i po sati prije podne udari srčana kap, te umre u 77. godini 
života. 

Sprovod bana »pučanina« obavljen je 6. kolovoza u 5 sati 
poslije podne. Može se reći, da je kod njegova pogreba uče- 
stvovala gotovo sva inteligencija grada Zagreba. Sprovod je 
vodio kanonik opat Nikola Horvat, koji bijaše Mažuranićev 
drug iz mladih dana. Nad grobom su govorili: sveučilišni pro- 
fesor dr. Kosta Vojnović i slušalac filozofije Juraj Tomlje- 
nović. 

Prije Mažuranića umro je njegov sin Teodor, koji bijaše 
konjanički satnik. Oca svoga preživi Vladimir Mažuranić, koji 


kasnije postade predsjednik banskog stola i predsjednik Ju- | 


goslavenske akademije, te koji je hrvatskom narodu sastavio 
znamenit rječnik pravno-povjesni. 

Mažuranić se neko vrijeme iza svoga odstupa od banske 
časti nije bavio politikom. No kad je god. 1883. postao hrvat- 
ski ban Dragutin grof Khuen HedervAry, ustade protiv njega 
i Mažuranić. Kod prvih izbora godine 1884. glasovao je Mažu- 
ranić u prvom izborništvu grada Zagreba za opozicionalnoga 
kandidata. A kod narednih izbora god. 1887. kandidirao je Ma- 
žuranić u svome rodnom mjestu Novome kao član »neodvisne 
narodne stranke« (Obzoraša). Khuen mu postavi protivukandi- 
data A. Pintarića, za koga je angažovan čitav upravni aparat. 
Ipak je pobijedio Mažuranić sa 73 glasa, dok je madžaron 
Pintarić dobio 72 glasa. Ovi brojevi pokazuju svu žestinu 
izborne borbe. 

Na hrvatskom je saboru izrekao Ivan Mažuranić g. 1887. 
ove svoje posljednje riječi: »Nitko me nije pitao, dok sam bio 
ban, što vjerujem? Da su me pitali, bio bih im odgovorio: 
»Vjerujem u prošlošt, sadašnjost i budućnost Hrvatske!« 

LADISLAV ŽIMBREK, LJUBLJANA 


DRAGUTIN M. DOMJANIĆ 
(Uz njegov jubiley). 


I ako nam nije svrha napisati opširnu studiju o tom na- 
šem priznatom pjesniku, koji se na hrvatskom Parnasu nalazi 
neprekidno nešto preko četrdeset godina, pokušat ćemo dati 
zaokružen njegov portret, kako bi on danas pred nama uskr- 
snuo cijelom svojom pjesničkom ličnošću kao dokument neo- 
sporne umjetničke vrijednosti. U naše doba, koje nije naklo- 
njeno ni pjesnicima ni umjetnicima, koje brzo: baca u zaborav 
mnoge kulturne vrednote, koje se ne osvrće na one nosioce-stu- 
pove kulturnog hrama jednoga naroda, nego daje veću vri- 
jednost relativnim ljudskim vještinama i njihovim reprezen- 
tantima, potrebno je više nego ikad dan za danom govoriti o 
vječnim vrijednostima duha i reprezentantima toga duha. Po- 
trebno je na sva usta vikati i uvjeravati, da su bogodani umjet- 
nici jedini nosioci onoga najljepšeg, što je u čovjeku dano, a 
da to nikad nisu i ne će biti momentani poklonici vremenskih 
slaboća, vještinari i bezimenjaci, koje svako doba naplavljuje 
a i odbacuje iz svoga korita. Jasno nam dani govore, da na 
dnevnom redu nisu proslave reprezentanata duha nego repre- 
zentanata nogu i nožnih vještina, pa tko onda da vodi računa o ti- 
him i u dnevnom metežu nevidljivim ljudima, jer je zanimanje 
za njih minimalno. To nam dokazuje najbolje dnevna štampa, 
resumć dnevnih događaja i kulturnog zbivanja. U tim događa- 
jima ima vrlo malo mjesta nosiocima ljudskog duha, a pjesnici, 
nažalost, nisu sportaši, da gombaju svoj duh tako, kako se to 
publici sviđa, nego rade preko svakidašnjosti, koja je bila 
uvijek nezahvalna svojim najboljim sinovima. Pa ona ih je 
hranila i pokopavala glađu, prešućivala i zabacivala, a oni su 

uvijek pobjeđivali, jer je primat duha van te svakidašnjosti, 
jer je on djelić vječnosti. ; 

Nije čudo da u takvim zaspalim prilikama ne vodimo do- 
voljno računa o živim umjetnicima, književnicima i pjesnicima, 
a o mrtvima da i ne govorimo, kad se na primjer Zagreb nije 
sjetio da dostojno proslavi Domjanića, toga eminentno svojeg 
pjesnika i regionalistu, kad je to učinila Ljubljana (15. III. ove 
godine u kazalištu), kad se cijela Slovenija skupila na njegovu 
slavu i pozdravila ga po svojem najvećem živom pjesniku O. 
Župančiču, davši mu prvo mjesto među suvremenim hrvatskim 
pjesnicima. Imali ste dojam, da je taj kajkavski lirik par ex- 
cellence kod kuće negdje iz slovenskih gorica, a ne iz našeg 
kajkavskog vilajeta tamo ispod Zagreba i zagrebačke gore, 
gdje cvatu njegove krvave ciklame i »gdje plava mesečina tke 
tenko tkanje i cesta polako zavija vu kmicu«. Gdje glicinije tako 
tužno dišiju, a hižice slamnate sjede po brežuljcima ko dobri 
stari ljudi, kojima se iz usta trusi slatki naš »kaj«. 


- Dragutin Domjanić zauzima u hrvatskoj književnosti po- 


sebno mjesto naročito zato, što je on jedini živi kajkavski pjes- 
nik, kojega nije bilo od kajkavske stare književnosti ovamo, 
i kojega, vjerojatno, tako brzo i ne će biti. Ta činjenica mu 
daje prednost među ostalim njegovim suvremenicima; daje mu 
posebnu notu, kolorit i privlačnost, koje nemaju ostali nje- 
govi drugovi. Imamo u svojoj literaturi više reprezentanata-re- 
gionalne poezije: od Matoša do Galovića i Wiesnera, koji su 
u svojim štokavskim pjesmama dali Hrv. Zagorje. Galović 
je pokušao pjevati kajkavski kao i Matoš, ali su to bili samo 
pokušaji. Domjanić je prvi razvio cijelu poeziju na kajkav- 
skom dijalektu i pokazao sve finese toga u literaturi gotovo 
zaboravljenog dijalekta. On je u početku bojažljivo počeo pje- 
vati kajkavski, ali vidjevši, da je to kao i susjedni sloven- 
ski jezik vrlo podesno za neposredan lirski izražaj, predao se 
potpuno kajkavštini i u posljednje vrijeme se odaje gotovo 
samo toj poeziji. Pobudu je za to dobio i otuda, što je pratio i 
dobro poznavao slovensku poeziju, bio pod njezinim utjeca- 
jem, a rođen kao kajkavac pa mu nije bilo teško, jer mu je 

materinji dijalekt bio kajkavski. Slovenski jezik, budući da je 
Hrvatsko Zagorje tako tijesno naslonjeno na Sloveniju, ispre- 
miješan je kajkavskim riječima i obrnuto, pa su mu slovenske 
pjesme zvonile kajkavskim naglaskom i budile u njemu emocije 
ranog djetinjstva, koje je progovorilo kajkavski. 

Što ga je direktno navelo na to da pjeva kajkavski, bio je 
jedan doživljaj za vrijeme rata, pa ne će biti zališno ako ga 
iznesemo. U to je vrijeme jednom išao u Vrapče, kraj Zagreba, 
na šetnju. Uzeo je sa sobom fotografski aparat: kad je htio 
fotografirati seljaka s vozom sijena, opazi to neki čovjek i 
prijavi ga na općini kao špijuna. Bio je uhapšen i predveden 
pred načelnika općine, koji ga je poznavao i lijepo pogostio. 
Domjanić se tom događaju narugao u kajkavštini u humori- 
stičnom listu »Šišmišu«. Vidio je, da je kajkavština vrlo zgodna 
za humor, pa je nastavio s manjim humorističnim stvarcama, 
dok nije kasnije vidio da je ona vrlo prikladna i za lirsku 
pješmu. Od onda datira njegova kajkavska poezija. 

Treba naglasiti, da je, kako je to sam Domjanić jednom 
zgodom rekao, kajkavski iza ruskoga i slovenskog jezika naj- 
poetičniji dijalekt za pjesmu. To bi trebalo opširno obrazlo- 
žiti, ali nam ovdje to nije moguće, budući da bi trebali kon- 
kretnim_ primjerima ilustrirati, a to je predmet jedne cijele 
rasprave. Tko poznaje ruski i slovenski jezik, tko je prevodio 
iz tih jezika, kao što je to činio Domjanić, svatko će lako doći 
do te tvrdnje. Svakako je Domjanić dokazao, da je kajkavski 
vanredan dijalekt, i, makar se on k njemu vratio poslije pje- 
vanja u štokavštini, njegove kajkavske pjesme, koje su već 
dosad izašle u dvije knjige, dokazuju, da ga i vrlo dobro po- 
znaje, a valjda i jedini, jer dosad nema pravoga nasljednika 
kod nas. ' 

Dragutin Domjanić ulazi u hrvatsku književnost vremen- 
ski s Lackom Vidrićem (rođeni iste godine, intimni prijatelji), 
dalje s Milanom Begovićem, isto tako Zagorcem, ali dalma- 
tinskim, Mihovilom Nikolićem, Vidrićevim i svojim antipodom, 
te konačno s Nazorom, tim do danas neiscrpnim pjesnikom 
svih mogućih motiva, najžilavijim bardom Moderne, kojoj su 

svi ovi autori. Moderna je imala četiri jaka stupa, koji su je 
nosili sve do današnjih dana. Jedan od najjačih — Lacko Vi- 
drić — prvi se sagnuo u crnu zemlju i preko stenjevačke ludnice 
otputovao tamo, gdje je »bijela mjesečina po stubama hrama 
pala«, a njegov najbolji prijatelj Domjanić (šetajući su jedan 
drugome govorili prve svoje pjesme) prebrzo je izgubio svo- 
jega poticatelja i pjesničkog savjetnika. Vidrić je bio onaj, 
koji je na Domjanića učinio prvi presudni utjecaj, koji je is- 
prva bio tako jak, da Domjanić prepjevava. cijele njegove 
strofe i uzima ih za moto. To Domjanić čini često s Nadsonom, 
Puškinom i Župančičem, uzimajući od njih ili ideju ili motiv, 
kao na primjer: 


Župančič: »Tiho prihaja mrak« Domjanić: »Tiho prihaja mrak« 
»Tiho prihaja mrak, »Tiho prihaja mrak, 
plah je njegov korak, Rože dišiju mi tak, 
ni ga čuti. Gineju z ljubavi same. 
Srce, zakaj drhtiš? Dojdi mi, dojdi mi sad, 
Česa, povej, se bojiš Tak bi ti gladiti rad 

. v tej minuti?« Guste, dišeće prame«. 


Vjerojatna je pretpostavka, da bi bio išao drugim smje- 
rom razvoj Domjanićeve poezije uz živa Vidrića, jer je Vidrić 
bio originalan talenat i posebnih duševnih dispozicija, a takav 
temperament, koji lako utječe na bližu okolicu. 

Premda je Vidrić ostavio vrlo tanak sveščić pjesmica, nje- 
gov je utjecaj vidljiv i kod Begovića, a naročito kod ranoga 
Nazora. Domjanić konačno i sam ističe Vidrićev utjecaj, pa bi 
se to lako i na pjesmama pokazalo. Ostali Modernaši se riziđoše 
po literarnoj njivi, a i utihnuše (Nikolić), ili odoše preko lirike 
brzo u prozu i dramu (Begović), ili ostadoše neumorno vjerni 
stihu (Nazor), dok Domjanić najkonsekventnije završava let 
svog Pegaza »u ljubljenoj domaćoj mu reči«. 

Prije nego prijeđem k analizi Domjanićevih pjesama, htio 
bih se osvrnuti na već poznate tvrdnje nekih kritika naročito 
pok. Lunačeka, a po njemu i drugih kritika i književnih hi- 
storika (Prohaska), koji ističe vrlo jako t. zv. Domjanićev ari- 
stokratizam u njegovoj poeziji kao neku posebnu pjesničku vr- 

linu i prednost. Ja toga aristokratizma niti sam gdje našao niti 
vidio u njegovim pjesmama. Domjanić se rodio (1875) u vla- 
steoskom dvorcu u Krčima kod sv. Ivana Zeline. Tu je proživio 
djetinjstvo. Djetinjstvo provedeno uz slijepoga djeda: 


. »A doma su bili vu brigi 
I dedek je pošel k ormaru 
Polako je steklo odpiral 
I vuru opipal tu staru. 


On, bogec, je z rukami gledel, 
Te velike oči lepe 

Vu mraku navek su mu bile, 
Čez leta i leta vre slepe«. 


(»Deca«) 


Kako nam kaže ova pjesma, nije mu se djetinjstvo kretalo 
ni u kakvim »aristokratskim« sferama, nego je to bilo jedno 
vlasteosko dobro na zalazu, i on je bio na njemu samo gost, 
koji je tek na prekide dolazio k svojoj baki i djedu. Kakvo je 
bilo to vlastelinstvo, evo nam i opet pjesma govori: 


A ceste vu draču vse stajeju 
I cucki na mene tak lajeju, 
I Krčim kad došel sem bliže, 
Ni bilo dvorišća ni hiže. 


I stranjski su muži se čudili: 
»Kaj oni su gospon zabludili? 
Tu nemreju dojti do sela, 

Ta cesta već nikam ne pela!« 


Dom je taj brzo razrušen, od njega ništa nije ostalo, a 
sve njegove uspomene vezane su na nj: 


Tam trni se meni vugibljeju, 
I stare se sljive nagibljeju, I šume vu dole se žuriju 
Diši mi senokoša ravna, I oblak beli se i zgine 

Mi zdavna se poznamo, zdavna. Za one tak plave planine«. 


(»Na Krče«) 


Pastiri još ogenj si kuriju, 


Ta kajkavska pjesma ima svoj pandan u štokavskoj pjesmi 


»Krče«: 
»Sve je tu ugar, al oko još moje 
Dom ko nekad, sav u suncu gleda. 
Vidim: iz vrta sad starica vodi 
Starca svog slijepa — i miri rezeda«. 


Nisu to stihovi »aristokratskoga« pjesnika, kako ga Lu- 
naček naziva, nego su to stihovi sentimentalne rezignacije, ako 

hoćemo, pesimistički. Njegova dispozicija za povučeni, samot- 
nički život plod je literature (Schopenhauer, Flaubert, Nietzsche), 
a ne nekoga aristokratizma. Isti taj njegov pesimizam nije nešto 
posebno domjanićevsko, nego vremenska dispozicija, koju je 
kod kajkavskih pjesama zamijenio s potenciranom tugom i no- 
stalgijom, t. j. u daljem -razvoju pomalo nestaje i mijenja se. 
Flauberizam je ono njegovo povlačenje od ljudi, bježanje od 
života: (»Hoće li jednom već svanuti jutro?! 
Kako je živjeti dosadno jadno!«) 

ali nikakav »radikalni aristokratizam«. A u najranijim njego- 
vim pjesmama nalazimo čist utjecaj njegove njemačko-roman- 
tične okolice, one okolice, iz koje je Stanko Vraz slao prve pjesme 
u Gajevu »Danicu«, prve svoje Đulabije (Lisičar); s onih polica 
gledali su ga stari njemački klasici i romantici, koji su ga poslije 
odveli Heineu, i koje mu je prve davala u ruke baka i djed. 
Tu je Domjanić komponirao prve svoje »đulabije«, na koje se 
opet vraća na svršetku svojega pjesničkog stvaranja. Jer nje- 
gove kajkavčice fino su spleten stručak »đulabijica«, koji je tako 
intenzivno zamirisao, i kojega je sabrao sa zaboravljenih Krča 
i bližeg zagorskog pejsaža, koji okružuje njegov rodni kraj. 

= Kad se pojavio Domjanić u našoj književnosti, utrenik 
k pjesničkom individualizmu bio je vrlo slab. Pjesništvo domo- 
ljublja, trubadurizma u distanci od nekoliko desetaka metara 
od »ljubljene žene«, nazdravičarenje u stihovima, davorije u 
novim izdanjima (Hranilović, Harambašić, Badalić), našlo se 
pred vratima moderne. Već je Kranjčević sa svojom pojavom 
prvi zadao najosjetljiviji udarac cijelom tom pjesništvu i utro 
put onima, koji su iza njega došli i udarili temelje Moderne. 
Kranjčevića smo naročito spomenuli zato, jer je Domjanić bio 
jedini od Modernaša, koji je u sebi imao kranjčevićevskih dis- 
pozicija. Njih ne nalazimo ni kod Vidrića ni kod Nazora, a 
još manje kod Begovića. Prve Domjanićeve pjesme, kako ćemo 
vidjeti, spjevane su s jakom filozofskom dispozicijom. Pitanja 
Života, smrti, prolaznost, pam ljudske sreće, sve su to tajne 
koje ga muče: 

»Otkrij tu nesretnu tajnu, što život mi razara kradom, 
Ispunja dušu mi čežnjom i strahom i nemoćnim jadom. 


Što će mi sunčani dani, kad mrtvačkim skrije ih velom, 
Ona, što podlo krije se ovdje — za mojim čelom. 


-_ — —_ — —_ — — — — > 


Otkrij tu nesretnu tajnu, što krije se vječno ko laži, 
Ostavi me il kaži, ja kunem te, — tko si ti, kaži! 
(Tajna) 

Ili: »Pa kad se stiša sve, što naše srce lomi, 

Zar to je utjeha, da vječni su atomi?! 

Zar nije jednako, je | koje zviježđe manje, 

Jl život čovječji, il paukovo tkanje?« A 
(Onkraj groba) 


Ili: »O, tako sam htio da počivam, . I da se ne probudim više, 
O, tako sam htio da snivam, Dok ne stignem na onaj žal, 
Da valu me predaje val Gdje duša će slobodna biti 
I miluje, nosi i njiše; Bez tijela i boli i strasti 
I čista ko rose kap«. 
(Stella Maris) 


Takvih pjesama, kakve su citirane, našli bismo još više 
kod Domjanića, a naročito pjesama individualističkoga akcenta. 
Sve te pjesme ne mogu nas uvjeriti o dubljoj, intenzivnijoj fi- 
lozofskoj dispoziciji, kakvu na pr. nalazimo kod Kranjčevića. 
To Domjanićevo je više knjiško, lektirsko, časovito, dispozi- 
ciono i kratkovremeno. Ono se s vremenom raspitajuja, prelazi 
u drugu jednu jaču dispoziciju: 


»Ne trebam ničiju sklonost i milosti prositi ne ću; 
Zaht'jevam svoje pravo na mladost, na život i sreću. 


Htio bih nekuda proći iz močvare te, iz tih laži, 
K suncu i k mladosti strasnoj, to duša i tijelo mi traži. 


Pa da i oslabljen klonem i sav da se slomim i starem, 
Znati ću makar jedno, za život sam umro barem«. 


(Život) 

Nakon te programno »dekadentne« pjesme (Lunaček), 
kakvih tako reći više nema, Domjanić prelazi u čistu ljubavnu 
liriku i njoj ostaje vjeran do današnjih dana. Ona se najljepše 
ispoljila u njegovim kajkavskim pjesmama. Po tim svojim 
pjesmama je on najreprezentativniji pjesnik ljubavi u svim va- 
rijacijama. Neiscrpan u motivu, u ritmu i rimi, on varira ero- 
tičke štimunge od romantične trubadurštine do naivno-iskrenih 
intimnih lirskih ispovijesti, s kojima je dostigao vrhunac u 
kajkavčicama. U tim pjesmicama nije toliko dubok, koliko je 
iskren, otvoren i raznježen; nije toliko nov, često banalan, ko- 
liko melodiozan i muzikalan. Zato su te njegove pjesme van- 
redne da se muzički upotrebe (što i učiniše slovenski i hrvatski 
skladatelji: Sajovic, Širola, Šafranek-Kavić i drugi). Te kom- 
zpozicije, naročito kajkavčice, sjećaju nas na stare kajkavske 
narodne pjesme, koje sve više izumiru. Njih je svakako Domja- 
nić u kajkavskom ambijentu u mladosti čuo, pa mu je ostao 
onaj nostalgičan ritam, koji nalazimo kod nekih kajkavskih 
pjesama, naročito u zbirci: »Kipci i popevke«, u drugom dijelu, 
u popevkama: 

Kiša pada, kišica, 
Travnike primače, 
Duša moja, dušica 
Tak se stiha plače. 
(Kiša) 


Ili: »Noć ti vre pada, Ili: »Spi jašina 
Kaj bi sad rada Mesečina 
Želja za ljubavlju, ti?! Tenko tkanje tke 
Prešli su rani I med breze 
Mladosti dani, Riše steze, 
Spi moja želja, spi!« Po nji senja pš«. 
(Kmiči se...) (Mesečina) 

' Ljubav spram žene u bezbroj predočaba i varijacija nala- 
zimo u njegovim zbirkama, jer je njegov temperament ideali- 
stično sanjarski i svaka nova emocija izaziva dematerijalizirano 
sanjarenje. Takve su njegove pjesme pred prelaz na kajkav- 

štinu. One redovno imadu tužan refren, melankoličan i nostal- 

gičan: 

»Volim te, volim, al odat ti ne ću, Ili: »Tek kad su noći tihe, kad sanci 

Ne ću da radost ti smutim. prenu se, sklope ti oči, 

Uživaj život i mladost i sreću, čuti ćeš tiho kucati negdje 

Ja ću da ginem — i Šutim«. crva, što drvo toči...« 
(»Rezignacija«) (Crv) 


Najljepše su mu svakako i najlirskije, kakovih ne ćemo 
imati tako brzo, a niti smo ih imali, njegove suptilne lirske 
kajkavčice: 

Macice mehke se njišeju, 

Z menom bi dragati štele, 

Rože kaj z vustah ti dišeju, 

Lica ti lilije bele!« 
(Protuletna) 


»Njiše se, trusi se macica, 
Z jalše rasiplje se svila, 
Zakaj bojiš me se, pucica, 
Belo si lice si skrila? 


»A ti si tak draga, 

Kaj nikaj mi ni, 

Kak slatka popevka 

Tvoj smeh mi zvoni...« 
(Kupine) (Popevka) 


Ili: »Kaj će meni put i steza, 
Gde su tvoje oči, 
Tam bi ja pogodil slepi 
I po črnoj noći...« 


Hrvatsko Zagorje, ta domena Domjanićeva, a ne samo 
njega nego i Đalskoga, Matoša, Horvat-Kiša, A. Kovačića, 
Galovića, Lj. Wiesnera i Milkovića, dalo je Domjaniću glavne 
motive njegovih pjesama, izazvalo najljepše emocije i pružilo 
najtoplije pejzaže. Bregovi, brežuljci i brežuljčići; dolovi, pro- 
dolice i dolčići; jaruge, zavoji i zavojčići; putovi, ceste 1 cestice; 
trnjaci, grmi i grmići; vrtovi, bašće i vrtići; šume, lugovi i šu- 
mice; vrbici, vrbe i vrbice; sjenokoše, lugovi, i pašnjaci; pastiri, 
pastirčice i pastirice; gorice, kukuruze i pšenice; dvorišta, šljivici 
i šljivice; orači, plugovi i volići; mostići i brvčice; magla, 
megla i meglica; kravica, tele i teličica; štalica, kuća i kućica; 
cura, puca i pucica; ruža, roža i rožica; raspelo, crkva i crkvica; 
sumrak, večer i mjesečina; sunce i toplo sunčece; plava mjese- 
čina po pustim alejama, lijepo dijete u tuđem vrtecu, toplo 
srce pod starim krovovima, gorka suza na crnoj zemljici, oviti 
bršljan po starim dvorima, starinška pjesma i molitva u noći, 

cvijet na tuđem grobu, tiha žalost u slamnoj kućici, Zdrava 
Marija po pustim cestama, drago dete u čežnji i ljubavi i slatki, 
domaći »kaj« — to su motivi, sadržaji, napisi i naslovi, slike, pej- 
zaži Domjanićevih pjesama, romanca, baladica, kipcov i po- 
pevek. Da Domjanić nije ništa više napisao nego dvije tanke 
zbirčice: »Kipci i Popevke« i »V suncu i senci«, dovoljno je, 
da je svoje ime za vijekove urezao u siromašnu zagorsku grudu, 
gdje će živjeti tako dugo, kako dugo bude živa njegova »reč 
domaća«. 

Njegovo vjerovanje, njegova radost, njegova nada je nje- 
mu ta riječ njegovog rodnog kraja: i 

»Vre tičeki spiju 

A šume mučiju, 

Naj moja popevka zvoni 

Po dolu i gaju, 

Po dragomu kraju, 

Od kojeg mi lepšega ni. 


I srce mi greje 

I z menom se smeje 

I v žalosti plače takaj. 

Em nikaj ni slajše 

Ne čuje se rajše 

Nek dobri i dragi naš kaj!« 
(»Kaje) 


: Što je Šandor Đalski dao u svojim romanima, pripovije- 
stima i novelama, to je Domjanić rekao u svojim kajkavskim 
popevkama i pjesničkim slikama; što su Vanka i Šipek oživjeli 
na svojim platnima, to je Domjanić opjevao u svojim pejza- 
žima i kipcima; a kako je Horvat-Kiš prikazao u svojim neza- 
boravnim novelama i pripovijestima zagorskoga siromaha, tako 
je Domjanić progovorio njegovim rođenim, na oko, neugled- 
nim jezikom; što su Matoš, Wiesner i Milković spjevali što- 
kavski, to je Domjanić prenio u kajkavski. On jednako toplo 
crta pejzaž Zagreba kao i nedjeljni štimung sa sela: 


Hi: 


»Vulice vuske i tužne 

S kmicom v oblokih vsih, 
Zakaj ste meni tak drage 
Kaj mi tam korak tak tih? 


»Cirkva još zdalka se vidi, 
Stara je leta i leta, 
Groblje vu njezinoj senci 
Puno je tuge i cveta. 

V senci se stiščeju hiže, 

Valda je teško im stat, 

Njim bi se štelo počinut, 

Njim bi se štelo vre spat«. 
(Stari Zagreb) 


Zvoni na mašu zvoniju, 

Narod pobožno dohaja, 

Vsigde se ćuti Nedelja 

S kraja do dalkoga kraja«. 
(Nedelja) 


Ne samo da voli on svoj kajkavski dragi kraj, nego voli 
cijelu tu hrvatsku grudu domaću, koja ga je rodila i kajkav- 
skim mlijekom napojila. Nitko joj se nije mogao ljepše i iskre- 
nije odužiti nego Domjanić svojim pjesmama. U njima je on 
rekao ono, što mnogi drže i prigovaraju mu, da je zakašnjeli, 
nesuvremeni romantični patriotizam. On takovih pjesama ima 
malo, a poznata je ona njegova »U rudniku«: 

»Ruke su zgrčene, jedna o mašklin, Našli su samo sirotinjske zemlje, 
Druga grčevito srca se hvata, Bila je njegve domovine gruda, 


Vrećicu drži, i u njoj je možda Došo je konzul Yankee i reko: 
Prištednje teške i krvava zlata«. »Bit će to Hrvat, taki su svuda!« 


A isto tako je poznata njegova pjesma iz rata: »Ciklame, 
krvave ciklame«, kao i pjesma, koja je nastala za vrijeme bal- 
kanskog rata, 1913., a štampana u »Srp. Knjiž. Glasniku«, pod 
napisom: »Vi umirete.. .« 

»A mi svaki bol vaš i drhtaj vaš znamo, 
Sva duša je uz vas i srce nam cijelo 

I stradat bi s vama i pomoć se htjelo, 
Al što je još naše? Još želje su samo. 
Mi nemamo drugo, i želje te iste 

Već zločinom sude. Ne, mi smo sirote, 

I dok nam i posljednje tuđin ne ote, 
Mi moramo živjeti, sretniji vi ste: 

Vi umirete!« 


Domjanić je u nekih desetak svojih pjesama čisti roman- 
tik, naivan, čeznutljiv, i te su mu pjesme slabe. Time ne želimo 
reći, da su mu samo te pjesme slabe, jer nam ovaj put nije bila 
svrha da govorimo o njegovim slabim pjesmama i da damo 
iscrpnu analizu, nego da naglasimo sve njegove pozitivne strane 
i prednosti, da bi mu oprostili sve njegove slaboće, kojih nje- 
govi Modernaši imadu kudikamo u većoj mjeri. Domjanić, kao 
pretežno pjesnik ljubavi, artist kajkavskog stiha, pada često u 
ponavljanje i varira štimunge i pejzaže kao i slike na isti način 
više puta; tako je na pr. njegov neizbježni rekvizit »pramovi 
kose«, koji se ponavlja u pjesmama preko dvadeset i pet puta, 
a da druge i ne spominjemo. 

Završit ćemo taj sumarni prikaz jednom od njegovih naj- 
ljepših pjesama, koja se nalazi na posljednjoj stranici kajkav- 
ske zbirke »Kipci i popevke«, pjesmom: »Za zbogom«. 


»Oslepele budu jenput te oči, 
Kaj tak su mi gledale rade 

I leta ti v cvetju i jesenih žalost 
I sneg i protuleti mlade. 


Na zadnju molitvu mi sklopili budu 
Te ruke, kaj dragat su štele 

I zlatni tvoj klas i črlene ciklame 

I sence i lilije bele. 


Već ne budu vusta mi šeptati mogla 
Te reči ti sladke, bogate. 

Već ne bu mi tuklo nesrečno to srce, 
Kaj, dom moj, je živelo za te. 


Znam, skoro me ne bu i ja bum pozabljen, 
I samo popevke te male 

Još dale se budu spominjale z vami, 

Tak same si zvonele dale. 


I štel bi, da v vsakoj živi moje srce, 

I štel bi, da vsaka ti vraća 

Vsu ljubav, vse lepo, kaj ti si mi dala, 
Ti draga, ti reč mi domaća«. 

ŽETVA 


Kao dobri putnik srpanj ide 
Cestama — noseći mirise hljeba, 
U prozirnom se srcu rijeke vide 
Obrisi za goru paloga neba. 


Šuma na cesti rađa sjenu, 

U travu su staze klonule, 

Slap se potoka ruši u pjenu, 

U plastiku su dana sve stvari potonule. 


Kosci režu njivi zlatnu kosu, 

O, hoće li je sunce ljubiti? 
Glasan joj se plač u suton prosu; 
Mjesto sunca jesen će je snubiti. 


JESEN 


Jesen je slikar sa žutom bojom na paleti. 
Prazninom miriše vrt. 

Paučja svila na vjetru leti, 

A u svili smrt. 


Mraz je skinuo odjeću sa šuma, 
Tužni dani beru hrizanteme, 
Jedna je ptica umrla kraj druma. 


Utihnuli su vinogradi, 
Putove ostavili koraci, 


Samo još praznim nebom 
Putuju oblaci. 


97 Hrvatsko Kolo 7 





SMRT SUNCA 


Sunce je na zapadu vatru gasilo 
I došli su oblaci: 


Ne bi 1 im ono odjeću zlatom ukrasilo. 


I kad su si odjeću zlatom obrubili, 
Onda su sunce ubili. 


Mrtvo sunce sniva u sutonjoj raci, 
U noć — vjetrom gonjeni 
Bježe krvavi oblaci. 

ĐURO VILOVIĆ, ZAGREB 
TRI LJUBAVI U JEDNOJ NOVELI 


Umorno, tjeskobno i za zebnjom odložio je pisac posljed- 
nju stranicu svoga novog, netom prijateljima pročitanog ro- 
mana »Opijum«. Prije nego je pogledao prijatelje, osjetio je, 
da se nije nitko pomaknuo. Nitko nije ustao i nitko nije pri- 
lazio, da mu stisne ruku. 

U tjeskobi očekivanja prevrnuo je još nekoliko puta tu 
posljednju stranicu rukopisa, očito da dobije vremena i da se 
spremi i podnese mišljenja. 

— Ivane, što ti bijaše... .? 

Bio je prvi glas, koji je čuo. Tih, mekan i tužan. — Ti 
nisi do sada tako pisao? 

— Opijum? Zar opijum? 

Tek je sada podigao glavu, pogledao prijatelje i osjetio, 
da su oni potreseni, nemirni i da nisu zadovoljni. 

— Strašno je. Djeluje kao pomor. Razorno je. 

— Istina je... Rekao je pisac. I ponovio je: — Istina je. 

— Ah, istina? Što je istina? Ne živi čovjek od istine, 
nego od iluzije, Ivane... Sve nas vara; od prirode, koja nas 
daje, do majke, koja nas doji... Varaju nas, jer nas vole i jer 
nas poznaju i znadu, koliko naša snaga može da podnese. 

— Pjesniče, daj poeziju, ne trebamo od tebe istine... 

— Strašno je. 

— Opustošuje kao pomor. 

— Čovjeku je potreban opijum, da podnese... 

Svi su se slagali, da je novi roman strašan, da opusto- 
šuje kao pomor i požar... »Opijum«. 

Taj, ovaj čas pročitani roman teško i silno je lomio, raš- 
činjao i rastvarao jednu poetičnu i vrlo staru i uvijek mladu 
poetičnu iluziju čovječanstva. Nju je uzela u eksploataciju ve- 
lika i savršena organizacija i drobila je u hiljade doza i varija- 
nata na malo i veliko. Svim mozgovnim napinjanjima i svim 
tehnikama i mističnim blefovima uvjeravala je i prisezala, da to 
nije nikakva iluzija, nego stvarnost u kojoj se živi i po kojoj 
se živi i po kojoj se nikad, nikad ne umire. U stvari je samo 
majstorija oko jedne poetične iluzije, kojoj je čovjek tako 
sklon. 

Prikazivao je to netom pročitani roman u tako snažnim 
zamasima i osvjetljenjima, da nije ostavio pukotine. 

Jedna stara i velika iluzija bila je skršena i mrtva i podno 
zadnje stranice novog romana »O piju m«. 

To su svi osjetili. Dodirom su utvrđivali smrt stare lijepe 
iluzije. ' 
Potresli su se i zgrozili. Mislili su na sebe i na svijet. Na- 
pose su mislili na naše selo. i 

Nitko se ne mače i nitko ne pristupi piscu, da mu stisne 
ruku i da mu čestita. 

Uspjeh su svi osjetili, ali ih taj uspjeh nije razveselio i 
oni mu se ne obradovaše. 

— Opijum? 

— Opijum! 

Pisac je pred prijateljima stajao ne kao pobjednik, nego 
izbjegavan kao zlo. : 

— Uništi. 

— Zataji. 

— Ne iznosi na javu. 

— To je pomor. 

— Kuga. 

— I ti imaš djece. 

— To može biti i njihova nesreća. 

— Zataji jedan svoj uspjeh na korist milijuna... 

— Isvoje djece... 

— Da i svoje djece... Ponovili su prijatelji. 

Prijatelji su ga molili rasplakano, zaufano. Molili su ga 
«riječju, očima, sklopljenim rukama. ' 

Desetci sklopljenih ruku podiglo se prema njemu i rastao 
im je broj na stotine, hiljade, milijune. 

— Žrtvuj jedan uspjeh! Od tolikih žrtvuj ovaj jedan... 

Žrtvuj nam ga... 

Pisac je blijed od uzbuđenja mahnuo rukom, da govori: 

— Prijatelji... Stao je. Odmah je zastao i prekinuo se. 
U taj je čas ugledao svoju ženu opruženu na otomanu i kao da 
je čuo njezin glas: 

— A naša djeca? A tvoja djeca? 

Pisac je osjetio da se prekinuo i da je nastala pauza, koju 
treba što prije prekinuti. Tražio se. 

— Gospodo i prijatelji, sutra ćete imati moj odgovor. 
Potrebno je da razmislim i da sve odvagnem. Sutra, sutra na- 
večer... 

Dao je znak,da ga ostave na samu... 

Dok su prijatelji nijemi i teški izlazili, u jednom času 
htio je da im povikne: 

= — Čekajte, stojte, hoću da vam odmah kažem: pristajem. 

— A naša djeca, a tvoja djeca? Uleti glas žene sa oto- 
mana. ' 

Nije ništa rekao. Nije zaustavio prijatelje, nego im se 
nijemo naklonio i za njima zatvorio vrata i ostao sam. Sam 
sa glasom, koji nije ovaj čas rečen, a koji je bio čujan i osjet- 
ljiv, kao da je ovaj čas rečen. Bliz i jasan. Isto tako bliz i 
jasan, kao onda kad je golema žena, opružena na otomanu 
nijemo i s najvećom važnošću ogledala svoje do udivljenja i 


pore njegovane nokte, ponavljala svoj kratki i teški 
refren: 


— A naša djeca? Tvoja djeca? 
E Ta žena, o kojoj svi govore, da je venerski lijepa, fidijski 
modelirana, a to je i on jednom osjećao, ništa drugo ne radi 
nego prati njegove poslove, račune, sastanke, osnove kao ar- 
ge A 
gusovski čuvar, pa samo u odlučnom času ponovi svoj teški 

refren. Ona lijepa žena pretvorila se u strašnu stražu, koja ga 
motri kroz sve zidove, na sve daljine, motri ga_ mrtvim, beš- 
ćutnim i računskim okom i u času, kad se pokrene, kad je na 
skoku da izvrši svoju volju, stane pred njega u pozi uzničkog 
stražara, u nesmiljenosti luđačkog pazitelja, pa mu svojim 
groznim refrenom sve pokida i pomrsi. Samo tim hladnim, su- 
him idiotskim refrenom: 

— A naša djeca? A tvoja djeca? 

Da se bar pomakne, da se raspali, da pusti bujicu riječi 
sa usana, da se užari, usplamti, da problijedi od bijesa ili da se 
smrkne od očaja! Da se pokrene? Ne, opružena: velika i lijena 
na otomanu ima samo tih pet riječi i dva upitnika i to je njoj 
potpuno dosta da ga kida, zarobi i tiranizira. Ona zaudara od 
lijenosti i ležanja. Ona je putrificirana negativnošću i nepo- 
kretnošću. Ona je personifikacija hlada, računa i nesmiljenosti. 

— Pokreni se! Zamahni! Ubij me! Ubij me nožem, da 
vidim tvoj taj jedan i to kratak zamah. Hahaha! Ja znam, da 
me ti ne bi mogla ni revolverom da ubiješ i ako za to treba 
samo da malo podigneš ruku, a trebalo bi i da pokreneš licem 
kod gađanja, bar da zažmiriš okom. Ti ne bi ni to mogla. Ja 
znam, kad bi me ti htjela ubiti, onda bi pozvonila sobarici i njoj 
bi istim lijenim, putrificiranim glasom, koji se toči i rasteže 
kao ricinus, rekla da to učini ona. Istim onim glasom, kojim 
joj govoriš da ti donese veramon, da rastjera migrenu, što ti 
je natjeruje upaljeno, ulijenjeno salo, rekla bi joj: 

— Uspi mu dozu strihnina u jelo. 

— Ubij me nožem da vidim jedan tvoj pokret i u njemu 
zadnji put, da si lijepa. Ubij me nožem! 

— A naša djeca? Tvoja djeca? 

— Živjet će. Muka, napor, pokret će ih oživljavati, uljep- 

oŠšavati. Pokret bi ih mogao stvoriti mediokritetima od idiota, 
što su sada. 

— Baš onda... Ako su idioti, moraš im puno steći, da bi 
Živjeli bez pameti i bez volje. 

Drugi je put na isti hladni refren odgovorio: 

— Djeca? Pa živjet će. Oni su geniji. 

— Baš onda... Tvoja je dužnost da im namakneš što 
više da bi mogli potpuno izraziti svoju genijalnost. 

— A ja? Ja? Pitao je samoga sebe. — Tko sam ja? 

Nju to nije mogao da pita, jer je posve točno znao, što 
je on u njezinim očima: vol jedan, neko tegleće marvinče, što 
ima jedino pravo i jedinu dužnost da tegli. 

— A ja? Tko sam ja? Stroj neki, neka tvornica novca, 
trgovačka agencija, mešetarov telefon, kupac, darovatelj, zakla- 
datelj. Da namiče do neizmjernosti za tu lijenu, uležanu ženu i 
idiote, koje mu je ona rodila bez zanosa, s računom. 

To je on njoj. Njima? Onim mnogim rukama, pogledima 
punim molitve i tolikim glasovima, koji su ga nijemo obvijali: 

— Uništi jedan uspjeh, žrtvuj nam ga! Ti možeš, ako 
hoćeš. 

— 'Ti si gospodar. 

— Ti si stvaralac i rušilac. 

Refreniralo je milijun sklopljenih ruku: 

— Tisi... 

— Tisi... 

— Tko sam ja? Trpko, sabrano i konkretno je upitao 
samoga sebe: Tko sam jaP — ———————-—-—- 

Pretražujući sebe susreo se sa svojom prvom ljubavi. Bila 
mu je ovog časa blizu, dodirivao ju je, gledao, slušao i osjetio 
je, tko je bio u njezinim očima. On je bio nasmijani vitez neki, 
a ona mlada djevojka sa bijelim tetivama, elastičnim poskokom 
i melodičnim šaptom, koji je zujao kao u mladoj hrptenjači 
proljeće. ' 

Suptilna bijela 'sa vječno nasmijanim očima. Lagana i 
pamučno meka. 

Donio ih je jedno drugome vir ulice, koji je mriještio iz 
nebrojenih zjenica, kovitlao nebrojena lica, tetive, ukrštavao 
poglede, fluide, odzvanjao dinamičnim plesom mladosti. 

Stali su jedno pred drugo: mladi, drhtavi i zagrijani prvim 
valom proljetnog lahora. 

— Kuda djevojko? 

— Kuda momče? 

— U život! 

— Ija u život! 

— Što je to? 

Oboje su se slagali u tome, da je to jedan raspjevani, 
namirisani valcer, ples neki, koji nema svršetka, opojenost neka, 
koja nikad ne prelazi u hladnu treznoću i nikad ne . postaje 
glavobolni mamurluk. 

— Plešimo zajedno! 

— Plešimo! 

U plesu su zalazili jedno u drugo sve dublje. On se iz- 
gubio u njoj, ona u njemu. Kad je ona otišla, on je osjećao, da 
je odnijela i njega, a kad je on odlazio, odnosio bi nju. 

— Ja nemam sebe, Tea... 

— Ni ja, Ivane... 

Svaki dan na sastanku uz sjenaste blokove sumraka i grada, 
po alejama, za koje im se činilo da su samo njima za pozadinu, 
za dekoraciju. Uvijek u novoj varijanti šaptali su u dijalogu 
slatki confiteor prve ljubavi. 

Ona je htjela da zna za cio njegov dan. Nezadovoljna, 
ako je i jedan čas prošao, a da nje u njemu nije ni malo bilo. 

— Radim. Učim. 

— A sunce je sjalo bez nas i proljeće je pjevalo bez nas? 
Tea je žalila svaku zraku sunca i svaki dah proljeća, u ko- 
jem oni nisu sudjelovali. 

— Dobro. Danas si učio, a sutra? 

Trebao. bi da kaže, da će i sutra učiti, ali to nije kazao. 
Tražio je nešto između laži i istine. I 

Dok je on tražio, ona je osjetila, da traži i znala je što 
traži. Sve joj je bilo jasno po intuiciji i po instinktu zaljub- 
ljene žene, koja je cijelu sebe prenijela u njega. ' 

Svi njezini časovi, sve radosti i cijelo očekivanje poči- 
njalo je i izviralo je iz njega. Zrak, koji je udisala, bio je dio 

njega. U sunčanoj toplini on je grijao. Šuma je mirisala, šap- 
tala njegovim šaptom. Njihalo se granje njegovim pokretima, 
Zvijezde su pričale o njemu. 

Tražila ga je, da mu sve to nijemo kaže. 

— Tea, što ti očekuješ od mene? 

— Tebe. 

— Ali ja ništa nemam. 

— Imaš ljubav, ona je moja. To mi je i dosta. Dosta mi 
je da mi daš, da ti dajem... Daj mi, da ti dajem svoje vrijeme. 
Danas si učio, sutra idemo nekud van, u okolicu, u šumu. 

— Idemo. Rekao je, jer je samo mogao da kaže. 

Znao je što to znači otići s Teom u šumu. Znao je kako 
je šuma obuzme, pretoči je i ona postaje neukočena, široka, 
velika i ekspanzivna. U šumi ona pleše divnom mladošću, za- 
ljubljenim osjećajem, koji je baca u zanos. U zanosu se podaje 
i otkriva sretna, beskonačno sretna. Ona je davala, da bi njega 
razveselila. Davala je sve, što je imala: osjećaj, mladost i 
vjeru. 

Bila je uvijek žedna, neutaživo žedna, da se daje. 

Sve, što je imala, davala je. Imala je ljubav, dala ju je. 
Imala je osjećaj za njega: dubok, elementaran, Kern 
Davala je. 

Imala je u sebi njegovu cijelu ličnost i nije tajila, da je 
u njoj i da vlada njome. 

Kad su se prve zvijezde pokazale nad zaljubljenom šumom 
i kad se trebalo vraćati u grad, ona je mae 

— A sada? Kuda sada? 

Nije htjela da se rastane s njim ni da ih odijeli noć. 

Bila je zadovoljna svakim prijedlogom. Svagdje, gdje je 
bio on, bilo je njoj: prekrasno, čarobno. 

U kasnoj noći, kad je i sama osjetila, da se više nema 
kamo, pitala je: 

— A sutra? 

— Sutra ću raditi. I preksutra. Mjesec dana bih htio ostati 
na poslu. Htio bih da svršim. Onda se više ne bi rastajali. 

— Mjesec dana? 

— Da! 

— Cio mjesec? 

— Barem. Onda... 

— Dobro, neka bude mjesec dana poslu, a onda meni.. 

— Tebi! 

Njezini su cjelovi mirisali po ljubicama. Plesala je ples 
djevičanstva, koje se podaje sa srećom. Bila je ljiljanski čista 
i živahna kao varnica. 

Radio je povišenim elanom. Radio je pod osmijehom nje- 
zinih usana. 

Bili su mu kratki dani. Noći su mu brzo prolazile. Radio 
je požudno, grabežljivo. U radnoj grabežljivosti bio je lijep 
sa snagom stvaraoca i osvajača. 

Takvoga ga je opazila kolegica Dora. Opazila ga je, mo- 
trila ga je i nađe se osvojena. 

— U dvoje bi to brže svladali, rekla mu je u jednom času 
tiho i rumeno na prekrasnim obrazima. 

Pogleda je sa začuđenjem. 

— Kako to, da on nije pomislio, da se učenje u dvoje 
brže svlada? 

Dora nije ni čekala, da on pristane. Odmah je počela. 
Stvarala je, pribavljala i donosila sve što je trebao. Namicala 
je knjige, koje je trebao, potrepštine i preuzela sve sitnije brige 
na sebe. 

Brinula se za odijelo, za stan i za dugove. 

Divna kao Čerkeskinja, sabrana i budna kao jaka žena 
biblije. Išla je pred njim i sva mu je vrata otvarala. Silila je 
svakoga, da ga prizna, pomogne i da s njime računa. 

Dora je imala neobičnu moć nad ljudima. Svi su joj sa 
zadovoljstvom iskazivali male, sitne usluge i pomoći. 

Ona ih je tražila samo za njega. Govorila je samo o njemu. 


Dora je uvela red u njegovoj sobi, među stvarima i knji- 
gama. 


106 


Ona je jedne noći ostala u njegovoj sobi. Ostala je onda, 
kad je znala, da je neće i da je ne može otjerati. Ostala je 
onda, kad je znala, da treba — nju. 

Njemu se činilo, da je ostala samo zato, jer je to on trebao. 

On, ne ona. Radi njega, ne radi sebe. 

Lagan, opskrbljen i oterećen radio je požudno, nezasitno. 
Kršio je materijal i osjetio je kako vlada njime i kako je jak. 

Dora mu je dala punog njega. Osjetio se dobro i zado- 
voljno. 

On više nije ništa tražio. 

Tea je u beskonačnosti dana i sumraka bolno, nezado- 
voljno i skršeno kidala listiće sa kalendara. 

— Petnaesti dan. 

— Dvadeset dana. 

— Još osam dana. Brojila ih je na svojim prozirnim ma- 
lim prstićima: jedan, dva, tri, četiri... I osjeti, da ih je još 


* mnogo. 


— Osam dana je veliko vrijeme. 
Nije ga tražila. Želila je samo da ga vidi, da mu zaviri 
u oči i da ga pita: 
— Misliš li na mene? 
— Još punih osam dana. 
On ih nije brojio. Brojila ih je Dora. 
— Za ispite si prijavljen. Još osam dana. 
— Dosta je. Mogao bih i prije. Odmah. 
* — Osam dana nije ništa. Odmah će osmi dan. 
Kad je prošao osmi dan i kad je Tea držala zadnji kalen- 
Eli listić, da ga punim užitkom razdere u sitne komadiće, 


on nije ni mislio na nju. 


Čekala ga je do iza podneva. 

U predvečerje je nervozno i trzavo uletjela u njegov stan. 
— Što ste vi ovdje? 

— Sve — rekla joj je Dora. 

Pogledom je pitala Tea njega. 

On je potvrdio: — Sve! 

Krasna i nesretna Tea vratila se u svoju sobu sa nesrećom 
a : Šu 
1 smrću u duši. 

U noći je ispila otrov. 

Tea nije smatrala da može išta drugo učiniti, nego ispiti 
otrov. 

Na sprovodu je bio on i Dora. 

za a Prekrasan mrtvac. Kao da ti se mrtva smješka, — 
Fea 

rekla je Dora u mrtvačnici, prije nego su zakovali mrtvački 
sanduk. 

— Ubaci joj zemlje u raku. Oplači je — rekla mu je 
Dora nad otvorenom rakom, kad je mrtvački sanduk već ležao 
položen u dnu rake. 


Skupio je šaku zemlje, bacio je u raku i ona je muklo 
udarila o dasku sanduka. 
— Tako. Baci. -. Bila je dobra, a bila je i sva tvoja. 
.. Ono malo svijeta, Što se našlo na pogrebu samoubojice, 
razišlo se, izgubilo po uređenim puteljcima groblja. 
— Sad možemo i mi poći... 
Vratitli su se u zajednički stan. 
U jednom času, kad je Dora znala, da je neće odbiti 
rekla mu je: d ' 
— Mi ćemo se vjenčati. Ne trebaš svečanog odijela. Ne tre- 
bam ga ni ja. Vjenčat ćemo se skromno, bez buke. 
Nedugo iza toga, probudila ga je jednog jutra: 
— Ustani! Idemo na vjenčanje. Kumovi nas čekaju. 
Pred crkvom ga je Dora predstavila kumovima. Zajedno 
su išli u crkvu i bila je potpisana knjiga vjenčanih. 
— Jesi li zadovoljan? 
— Zadovoljan sam. 


On je bio uvijek zadovoljan, jer je bio sav svoj. 
Radio je. Stvarao je. ' 
' Dora je bila uz njega. Mirisala mu je svojim zdravim 
dahom i grijala ga svojim predanim zagrljajem. 
= — Našla sam nakladnika. 
— Dobra? 

— Vrlo dobra. On ima i čovjeka, koji će te uvesti i pri- 
kazati svijetu. s 

Dora je nalazila nakladnike, kritičare. Ona je stvarala 
veze, informirala javnost, tumačila joj i obećavala. 

Njoj su svi vjerovali. 

Gotovo svakoga dana je pronašla koga čovjeka, što ga je 
osvojila za stvaranje svoga muža, zarazila ga njegovim krugom 
ideja i širila, množila grupu suradnika oko obljavljivanja ve- 
likoga i iskrenog umjetnika. 

Ona je počinjala, stotine su nastavljale. 

On je postao pisac hiljada, i hiljade su stvarale uvijek 
nove hiljade. Ona je bila njegova veza s njima, a on je osta- 
jao dalek, zatvoren i svoj. K njemu se dolazilo njezinom ulaz- 
nicom, sugestijom i otvaranjem vrata. 

— Mi imamo novaca i slave. a 

On je osjećao, da ima i jedno i drugo i nije mnogo pitao. 

Ostao je zatvoren radnik u sebi. Sve je drugo bila ona. 

Njezine su dvije magične ruke jednako grlile njega, kao 
i njegova djela. Njezine su usne jednako pripadale njegovim 
usnama, kao i njegovim djelima. 

— Prometejski čovjek, stvaralac — govorila je o njemu. 

Bila je jaka, zadovoljna i sretna, što ljubi i što surađuje 
sa stvaraocem. 

Dora je u sreći i stvaranju postajala sve ljepša i neodo- 
ljivija. 

— Mi imamo mnogo, mnogo. 

— Zaista mnogo? 

— Kao u priči mnogo. ' 

— Komu? Za koga? Upitao je on jednom i glasno. — 
Htio bih baštinika! 

— Baštinika? Njega ne ćeš naći u mojoj retorti — mislila 
je Dora žalosno. ' 

Dugo je čekala na tu njegovu rečenicu. Znala je da će 
ona svakako doći i da će on jednog dana nešto reći o baštiniku. 

— Hoćeš dijete? 

— Da. 

— Stvori ga. 
28 


o si Re Šaka, ko o ud : 
— Ti možeš imati sina i taj tvoj sin može imati majku. 


— P? 

— Što buljiš u mene, ti, koji si toliko stvorio? 

Nasmijala se iskreno i bez boli. 

On je mislio, da je to bila samo laka ženina šala. On je i 
zaboravio na tu jednu šalu u jednoj večeri. 

. On je ostajao kod sebe, ona je išla u svijet i vrzla se po 
njemu. 

Više se puta vratila s nekom od prijateljica. 

— To je krasna žena, zar ne? — rekla bi mu za neku. 

— Lijepa je. 

— I dobra prijateljica. 

Neko se vrijeme muž čudio: 

ne: Drugi u prvoj mladosti imaju prijateljstva, ti tek sada 

počinješ da ih skupljaš? 

— Nisam prije dospjela. 

Na tome je ostalo. Njemu se činilo, da se pravi prijatelj 
rađa i da ga slučaj pronalazi. Nekoga rano, a nekoga i kasno. 

Dora nije ni pokušala, da mu objašnjava svoje pojačano 
bogatstvo prijateljicama. 

Dovodila je nove. Uvijek samo lijepe žene. Uvijek ih je 
samo kao slučajno njemu pokazala. 

— Klara je brbljava? 

— Brbljava je. 

— Uza sve to nije ti ipak ništa rekla? 

— Ništa. Što bi mi rekla? 

. Klare više nije vidio. Dora je kod zgode izvijestila, da je 
nju pohodila, ali on je nije vidio. Ni Lauru, ni Dragicu, ni 
Zlatu. 

— Baš ni jedna ti ništa ne reče? 

— Ne. 
. Susrela je još jednu. U velikom nizu zadnju. Upoznala ju 
je kod zubara i sprijateljile su se. 

Dora je i kod zubara sa zanosom govorila o svom prome- 
tejskom čovjeku. Nabrajala je njegova djela i o svakom je 
napose govorila. 

— Zar to toliko nosi? — pitala je osupnuta zubareva asi- 
stentica. ' 

— Nosi. Mnogo je već prikupljeno. 

Asistentica je uzdahnula. 

— Ja bih tako rado, da bar jednom vidim toga čovjeka. 

— Mislite, da je to teško. Ja njega ne čuvam kao zmaj 
zlatno runo. ' 

Asistentica je bila jaka, stasita, sa bogatim ženinim tije- 
lom. Velika i raskošna kao egipatska Kleopatra. Imala je glavu 
sličnu pokojnoj Teji, mladoj djevojci, koja je ispila otrov. 

Nije joj odmah pokazala muža. Prije joj je pokazala sve 
što imaju i mogu nastojeći steći njezino prijateljstvo za sebe. 

— Voliš li me, Ano? 

— Ti znaš. 

— Koliko me voliš, Ano? 

Asistentica je ponovila odgovor Simona Bar Jone: — 
Ti znaš. 

— Šta bi za mene učinila? ' 

— Mnogo. Ti si moja jedina prijateljica. 

— Dakle bi mi bila iskrena do zadnjega časa? 

— Zašto to govoriš, Dora? Ti sumnjaš? 

Zubareva je asistentica plakala i bila neutješiva. — Čime 
sam ja zaslužila da sumnjaš u moju iskrenost i prijateljstvo? 

— Ne znam, Ano. Nisi ništa učinila i ja ne sumnjam, 
samo tako... pitam, jer svi govore i pišu, da lijepa žena dru- 
goj lijepoj ženi ne može da bude prijateljica, a ne može ni 


-* iskrena da bude. 


— Glupani, koji govore i pišu. Otkuda oni mogu nešto 
reći za svaku ženu, za sve žene. 

Posjećivale su se. Zajedno izlazile i zajedno se izvozile na 
šetnju. 

— Vidiš, ne mogu bez tebe, Ano... Osjećam: da si mu- 
škarac, da bi se uskolebala moja vjernost i moj bi muž ostao 
bez žene. Bježala bih s tobom, ako hoćeš, baš na kraj svijeta. 

— I ja s tobom — rekla je asistentica Ana. 

— Moj je muž suh, sabran, mrk i vječno radi. Sav je nad 
zemljom. On može samo da pribavi mnogo novaca. 

— Mnogo? 

— Puno, ali vedrine ni osjećajne raskoši on nema. 

Ana nije razumjela, da negdje može biti mnogo novaca, 
a bez vedrine i osjećajne raskoši i čudila se mnogo. 

— Kako je to moguće? 

— Tako je. 

— Kad bih ja imala novaca, bila bih tako sretna. Ništa ne 
bih radila, ne bih išla u ordinaciju ni dodavala razne igle, 
komadiće bijele vate ni ispirala tolike aparate. Odijevala bih 
se, izlazila i bila bih sretna. ' 

Iza dužega vremena poznanstva jednog je dana Dora po- 
sve kao slučajno predstavila mužu svoju prijateljicu s kojom 
bi mogla da pobjegne na kraj svijeta. 

— Molim te, budi tako dobar i zabavi moju prijateljicu 
pola sata, ja moram po nešto u grad. Požurit ću se natrag, ali 
znaš, dok sve to svršim ... Proći će nešto malo vremena. 

Dora je rekla i izišla. 

Kad se je vratila, nije pitala: 

— Je li ti što rekla Ana? 

Muž je doskora počeo da je uvjerava, da je oslabila, i 
slao ju je daleko nekud na odmor. 

Dora je pošla, jer je mislila, da je potrebno da ode. 

U daljini je mislila i strahovala nad razvojem igre, u koju 
je turila prijateljicu i muža. 

— Možeš li roditi, Ano? 

— Da. 

— Ja bih htio dijete, moje dijete... 

Ona se osmjehnula hinjenim stidom. 

— Dijete? To je skupa stvarca. 

Nasmijao se. 

— Htio bih da imam dijete i da to dijete ima majku. 
Smjestio bih ih na brežuljku u prekrasnoj vili i donosio bih 
im kao ptić mužjak. Vila bi bila tvoja i često bih dolazio da 
pratim uzrast djeteta. 

— Moja vila? 

— Tvoja, čim se bude znalo za dijete. 

Ana pristala da ima dijete. Ana je i znala, da će imati 
dijete, jer je već nekoliko puta zanijela i svaku je koncepciju 
odbacila hladom i ravnodušnošću, kojom se odbacuje pljuvačka. 

Ana je donosila raskošno tijelo. Toliko raskošno, da drugo 
ništa nije trebalo da donese. 

Nije trebala ništa drugo da donese, ali ona je donosila 
mlakušan šapat, koji je u svom polutonu i u polusjeni zamje- 
njivao stidljiv žar nelegalne ljubavi. 

: Uz taj je šapat prostirala raskošno tijelo, i on nije pitao 
ništa. 

Šapat se u jednom času pretvorio, i ona je govorila sa 
ogorčenošću i uvredom: 

— Pošli smo predaleko. 

— Imat ćeš sve, Ana. 

— Što je to sve? Vila, novac? To šije ništa. To je tek 
neki tvoj višak, dobacuješ mi pretičak neki, suvišnost jednu.. 
Dijete treba cijelog oca. 

Plakala je, grčila se i pokazivala duboku, beznadnu ne- 
sreću: 

— Jadno dijete. Naše dijete! 

Dobro se sjeća, kad je izrekla prvi put tu rečenicu. Sjeća 
se, jer je bila to tvrda, kratka, ali potresna rečenica. Ova ga 
je grabila i tresla je njime. Osjećao je, da bi moglo biti ne- 
sretno dijete, koje nema cijeloga oca. 

Tražio je neko rješenje. Pisao je Dori, neka još ostane na 
moru, jer joj ne može vjerovati, da se tako brzo oporavila. 


— Dolazim. — Glasio je brzojavni odgovor na to pismo. 
— Dora dolazi.. rekao je s tjeskobnim nemirom Ani. 
— Pa? 


— Pa? Dora dolazi i ujutro je tu. 

— Pa? 

— Ne dolazi neko vrijeme. ' 

— To sam mogla očekivati nakon svega, što sam ti dala 
i žrtvovala. Sakrij me, odreci me se. Tako to obično biva. A 
dijete ? A naše dijete? 

.— Sve ćeš imati. 

— To nije ništa. 

— Što hoćeš još? 

— Ja ništa... ali naše dijete...? 

— Imat će dosta.. 

Ana nije nastavila. Zašutila je 1 pokazala svoje nezado- 
voljstvo,. . 

— Neka ti dođe ona, ja ću i moje dijete... 

Ona se očito nije prekinula, da nešto zašuti o tome: što 
će to ona i dijete, nego samo da spomene dijete. 

Bila je raskošna i u nezadovoljstvu. Lice joj je oružnjelo, 
ali je tijelo ostalo veliko i raskošno tijelo. 

On je osjetio tu raskoš, a ona je osjetila taj njegov osjećaj. 

— Dali to znači, da se poslije danas više ne ćemo vidjeti? 
pitala je Ana 

— Zašto se ne bi vidjeli? 

— Dakle ćemo se vidjeti? Onako potajno, kradomice. Pred 
"svima ćeš mi kazati: poštovana gospođice Ano.. a ja ću te na- 
zivati uglednim gospodinom. Jedva smo se upoznali, eto tek 
smo se upoznali — zaključivat će svijet o nama, kad nas vidi 
zajedno. 

—> 

— Da, da samo tako. To je samo moguće, razumijem i 
nemam ništa protiv toga, ali što od toga može imati dijete, koje 
treba cijeloga oca? 

— Što hoćeš, Ano? 

— Hahaha.. ja ću krasti. Pred kim, od koga? Ja, koja 
nosim tvoje... pred onom, koja samo umije da brblja o tebi. 
Hahaha! ' 

Smijala se tako ujedljivo i s toliko glupe snage, da čo- 
vjeka prođoše ledeni srsi. Prođoše ga srsi baš od te njezine 

glupe snage, koja se sva sastojala u trpkoj konkretnosti časa 
i položaja. 


Dora je razumjela sve. Ona je tražila jednu žensku kon- 
kretnost: da Ana bude samo majka djeteta njezina muža. Obe- 


ćavala je svaku pomoć, pa i to, da će i ona voljeti to malo, 
koje dolazi... 


— Hahaha... 
Nastala je duga, trpka borba između dvije žene. 
.Dora za sebe nije tražila drugo, nego da i dalje ostane u 
blizini muža i da mu surađuje tamo, gdje ne pomaže nikakvo, 


: “apkansA 
pa ni raskošno tijelo. Da bude uz njega i da se zove njegovim 
imenom. 


— Hahaha... 


— Ano, razgovarala sam otvoreno s Ivanom: dijete će 


imati sve i bit će baštinik svega. Mi umiremo svakako. Komu 
bi ostavili? 


— Hahaha. 

Borba dviju žena ulazila je i u piščev kabinet: ometala ga, 
zaustavljala i skrućivala u poslu. 

— Smeta me. 

— Kaži Ani. : 

— Kaži Dori. 

Dora je prva razumjela i udaljila se. 


a. Iz inozemstva mu je pisala: Smjestila sam se i mislim, da 
ću izdržati duže vremena. Nastojat ću i da budem mirna, možda 
mi uspije i da budem hladna, jer nema bojazni, da život ne će 
pobijediti i da ćeš ti osjetiti potrebu stare suradnice. Ubija 
me besposlica. Oteta mi je svaka mogućnost rada, a bez 
stvaranja ne mogu da živim i nalazim, da ovako sličim neka- 
kvoj beskorisnoj i suvišnoj životinji. Nastojim da nađem koga, 
tko bi se zagrijao za tvoje stvari. Osjećam, da bi ovaj svijet u 
tebi našao mnogo novo i živahno. Imam više poznanika, ali još 
među njima nema onoga pravoga. 

— Hahaha. Što se ona brine za to? Htjela bi nešto 1 za 
sebe? Što će ostati našem djetetu? Tvojem djetetu? 





Nedugo iza Datina odlaska Ana je ostavila svoju vilu na 
brežuljku, iznajmila ju je. 

— Promislila sam, a zašto da to ide u izgubljenje. Nešto 
je ipak nešto. 

— Pa? 

— Ostat ću kod tebe. Bolje je tako, bliže smo. Bolje je 
i zato, jer ja imam tetke i one su vrlo siromašne, ta će im sta- 
narina iznajmljene vile pomoći. 

Iz soba je izbacila svaku sitnicu, koja bi mogla sjećati na 
Doru. Tražila je i nov namještaj i posteljinu. 

— Smeta. Sve me smeta. Tako... sad je sve naše.. 

Nigdje jedne, pa ni najsitnije stvarčice nije ostalo, koja 
bi govorila o tome, da je tu nedavno živjela, vladala i bila 
sve Dora. 

— Tako. Sad je sve na svomu mjestu i sve moje. 

Ona je legla na otoman i zadovoljno zašutjela. 

— Idi i radi i gledaj da svršiš nešto dobro i korisno. Nikad 
čovjeku nije dosta. 

— Korisno? Kako to misliš: korisno? 

— Da donese novaca. Ja trebam mira. Štogod bi mene 
mučilo, ostalo bi na tvom djetetu. 

— S Dorom ipak moramo nekako urediti. Ona je radila 
mnogo i mnogo je stekla. 

Namrgodila se, potamnjela, ali se nije ni za milimetar 
pomakla na ležaju. 

— A naše dijete? A tvoje dijete? 

Na sve, što je on govorio i dokazivao o potrebi, da se uredi 
stvar sa Dorom, nije odgovarala. 

Zanijemljela je i ležala. 

Bunili su je njegovi koraci, riječi. Prestao je ša spominje 
ime svoje žene, koju je još i sada volio iskreno i nostalgično. 
Nije je više spominjao, da ne bi naškodio djetetu, koje dolazi. 

Dori je pisao često i molio ju je, da ostane što dulje, bar 
do iza poroda, a dotle ili bar onda bit će drugačije! 

— Znaš, da nam je glavno i najvažnije doći do djeteta. 
Pisao joj je. — A kad ja ugledam dijete, onda. . Junačio se, 
tvrdio je da će onda pokazati da je muško i ča će urediti s 
onom ženom. 

Prvo je dijete ik kćerka. 

— Htio sam sina. Pisao je Dori. — Morat ćemo počekati 
sina, a kad dođe sin. 

Kad je drugo dijete zaista bio sin, Ana je povisila za pola 
tona glas i unijela malu izmjenu u svoj refren: 

— A naša djeca? A tvoja djeca? 

Taj je refren ostao trajno dalje bez izmjene i onda, kad je 
došlo na svijet i treće dijete. 

Bilo je troje, pa četvoro djece i svi su bili jednako jadni, 
jednako kržljavi i jednako bolesni u zglobovima i siromašni u 
mozgovnim funkcijama. Grupica kretenčića začetih, nošenih i 
dočekanih bez topline i bez oduševljenja. 

Svijet ih je gledao, vidio i divio se kako je istinita stara 
tradicionalna tvrdnja: 

— Veliki ljudi rađaju glupu djecu. 

Ana je ostala mrzovoljasta, pospana i nije nalazila nikada 
da nešto duže i toplije razgovara s ocem svoje djece. 

Nikad joj nije dosta radio, dotično ona baš nije ni pazila 
na to, koliko on radi, ali joj se činilo da mnogo ne radi, jer 
ono, što je on zarađivao, nije joj bilo mnogo. 

— A naša djeca? A tvoja djeca? 

Jednom joj je rekao: Imam veliku stvar. Imam je pot- 
puno u rukama i svladao sam je. Treba samo da je stavim 
na papir. 

Pogledala ga je sneno. 

— To bi moglo i da donese novaca. 

Pogledala ga je nešto malo, malo živahnijim pogledom. 
Bez riječi. 

Kad je novo djelo bilo pri kraju, rekao je Ivan: 

— Zadovoljan sam. Očekujem mnogo. 

— Što od toga imaju tvoja djeca? Dora je tvoja žena. 

— Dora je još uvijek moja žena. 

— A djeca? Tvoja djeca? 

Ni pomakla se nije, ni riječi nije nadodala. Snena, puna 
dosade i krepke snage zagledala je nokte. 

Čovjek ju je časom motrio i njezin ga je refren nosio u 
dubinu trpke sadržine. Ta djeca nemaju prava, imaju samo 
milost. Da sutra naleti na njega auto ili mu se surva cigla na 
glavu, da se nabode na za'rđali čavao, djeca već za malo ča- 
saka nemaju ni prava ni milosti. Gdje su im upisana prava i 
tko će im udijeliti milost? 


— Da se nagodimo s Dorom i da joj osiguramo življenje? 


— A naša djeca, a tvoja djeca? 

— Pa ne možemo, bar ja ne mogu samo tako da se razi- 
đem sa ženom, koja me voli i koja mi je toliko stekla. Ona ima 
preko polovine udjela u svemu, što imam. 

— Više. Ona ima tvoje ime i tvoje sve. 

— Što hoćeš? 

— Ja ništa. Naša djeca, tvoja djeca? 

Žena, koja nije tražila ništa za sebe, ležala je na otomanu 
punana, teška, utovljena u svili i u draguljima. Zapovijedala 
je brojnoj posluzi i tvrdila je, da je samo privremeni koman- 
dant kućne posluge i nadzornik kućnog reda i rada u kuhinji, 
“u kojoj nije bila. Izlazila je na šetnju, kupovala po dućanima 
i mnogo vijećala sa svojim tetkama, koje su štampale posjet- 
nice i okupljale neka društva oko sebe. 

Ta je žena bila vlasnik vile na brežuljku i gotovo do kraja 
ispisane uložne knjižice sa velikim brojkama. 

Sve sitnice u kući stajale pod njezinom voljom i sve se 
zbivalo samo onako, kako je ona htjela. 

— Što hoćeš još? 

— Nije riječ o meni. Govori o onima, koji te trebaju. 

Ne mudruj, stvar je vrlo jasna. 

Čovjeka je hvatao mrak tjeskobe i svrbež nemoći. 

— Neka bude i to. Vjenčat ćemo se... 

— Meni je svejedno. Ja sam svoje sve učinila. Rodila 
sam ne jedno, nego četvoricu. To su ti djeca i ništa. Kako ho- 
keš... 

Bilo je neko vjenčanje i djeca dobiše isprave sa Ivanovim 
prezimenom. . 

Čovjek se nešto smirio i potpuno se prepustio poslu. 

Djelo je zorilo i bilo svršeno. 

— »Opijum« je gotov. U srijedu naveče doći će prija- 
telji. Da čuju, da kažu svoje mišljenje, da vidim na njima 
snagu djela. 

Bez riječi, samo tvrd pogled, kao da kaže: 

— Što tu ima tko da govori? Kakvi prijatelji? Postoje 
samo naša djeca, tvoja djeca. 

Ležala je apatično, tvrda kao klada i budno je pazila, 
stražarila, da nikud ne ode ni jedna para, da nitko ne ispruži 
dlana prema bogatom čovjeku. 

— A naša djeca? A tvoja djeca? 

Čovjek bi zamrzio i tu djecu, da nisu bila onako slaba, 
duševno i tjelesno kržljava i da nije znao, da ona ništa ne 
znadu o majčinom refrenu. 


Teški su se koraci prijatelja još čuli na nasutom pijesku 
po širokoj stazi, kojom se odlazi do uličnih vrata njegove resi- 
dencije. 

Prijatelji su vjerovatno izricali teške dojmove o »Opi- 
jumu«, jer su se čuli i njihovi ozbiljni glasovi iza već za- 
tvorene kapije. 

Kad je nestalo koraka i glasova, pomaknuo se čovjek, da 
siđe ženi. 

Još mu je zujalo u ušima: 

— Uništi! 

— Zataji! 

— Strašno je! 

— Opustošuje kao pomor. 


— Uništi. 

— Iti imaš djece... 

Još su mu stajali pred očima toliki pogledi, koji su ga 
molili, tolike uzdignute ruke u ime nebrojenih, u kojih su ime 
molile: 

— Zataji! 

— Uništi! 

Težak, drven i neodlučan približio se hladnoj i u lijenom 
polusnu budnoj ženi. 

— Uspjelo? 

— Uspjelo. 

U očima joj zatalasa nešto požudna osvjetljenja radosti. 
Vidjela je neke nove pare. 

— Što su rekli? 

— Da uništim, da zatajim. 

= “2 

— Na korist i na sreću ljudstva, koje bi se osjetilo osiro- 
mašeno i osakaćeno, ogoljeno. 

— Koliko ti daju za to? 

— Daju za to? Oni ništa ne daju. Zašto bi dali? Oni samo 
mole. 

— A naša djeca? A tvoja djeca? 

— Baš je o njima i govor. Možda i njih taj moj »Opi- 
jum« liši jedne meke, poetične iluzije. 

— Prodaj negdje vani u inozemstvu. . 

—Itada... 

— Koliko bi mogao dobiti? 

— Mnogo. 

— Pa? 

— Ne znam, bojim se.. 

— Glupost! Misli na svoju djecu. 

— Ti si majka, zar se ne bojiš? 

— Pa ne će baš na njih? Njima se kaže: to je sve onako, 
da se zaradi... 

— Nemam snage. 

— Ti nikad nemaš snage, kad se radi o dobru naše djece. 

— Baš je to u pitanju. 

— Što? Neka poginu milijuni, samo da je dobro tvojoj 
djeci. 

— Milijuni jakih, zdravih za onu tvoju četvoricu slabih? 
Mislio je on trzavo i nijemo. Nervozno je šetao sobom i nije se 
zaustavljao. Na ženu nije više ni pogledao. 

— Zar zato, da bi njezinoj djeci bilo bolje, odnosno njoj 
uz tu cijenu i ispred te djece? 

Nervozno je šetao sobom i nije se zaustavljao. Na ženu 
više nije ni pogledao. 

Razmišljao je o svom djelu. 

— Opijum je velik, dubok i strašan... 

— A naša djeca? A tvoja djeca? ozvala se ona.sa otomana 
ne dižući pogleda sa svojih nokata... 

LJUBOMIR MARAKOVIĆ, ZAGREB 


MODERNI OBJEKTIVIZAM 


v . . , . .. . 
Pokušaj karakteristike nove faze u razvoju književnosti. 


I. 


U svojim studijama o ekspresionizmu uglavio sam, da je 
karakteristični momenat iz kojega je potekao ekspresionizam, 
atmosfera rata i revolucije. S odmicanjem godina i sa sve jasni- 
jom spoznajom o tom, da nema većega zla koje je moglo zade- 
siti čovječanstvo nego što je bio rat, sve više su se stale odra- 
žavati u životu čovječanstva dvije protivne težnje: ideja mira 
i želja za konsolidovanjem političko-socijalnih prilika. Ali kako 
se nikada cilj ne postizava neposredno i smjesta nego tek nakon 
duga traženja i postepenog razvoja, i kako često i najbolja na- 
mjera iz jednog ekstrema pada u drugi, to i ovdje ide put raz- 
voja ljudske misli i čovječjeg društva različitim prolaznim po- 
stajama koje odvode od cilja, bar momentano, ili se zadržavaju 
na čudnim stramputicama, dok konačno ne nađu pravog smjera. 

Ideja mira nije našla svoga izravnog izražaja u načelnom 
pacifizmu, u apriornom i apsolutnom otklanjanju oružja i oru- 
žanih sukoba: bio bi to suviše nagao a i suviše sjajan skok iz 
onoga općeg klanja i šovinističke zasukanosti koja je bila za- 
hvatila gotovo čitav civilizovani svijet. Naprotiv, prvi je most, 
čini se, bio jedan dosta obični i dosta neznatni psihologijski 
momenat: radoznalost. Države, dotad, zatvorene blokadom kao 
sasma nepoznat i neprilazan svijet, otvorile su se dojučerašnjim 
neprijateljima, i putovanje, i ako ne baš najprijatnije, mamilo 
je s jedne i druge strane na otkrivanje novih svjetova, gotovo 
kao u Kolumbovo vrijeme. Neobično oštre carinske revizije, 

bezbroj potrebnih viza, fantastične razlike u valutama, politička 
sumnjičavost činili su takve pothvate smionim, a baš zato i pri- 
vlačnim, to više što se nakon svih tih mukotrpnih procedura 
otkrivao, uzdrhtana srca i neočekivano, čitav jedan začarani 
svijet duha, srca, topline i čovječnosti koji je bio zatrpan duboko 
ispod surove kore mržnje, okrutnosti i nesnošljivosti. Istovre- 
meno je diplomacija, vođena katkad politikom, a katkad supe- 
riornom čovječnošću prominentnih pojedinaca, nastojala da 
učvrsti i osigura svoje uspjehe osnivajući Društvo Naroda, in- 
stituciju općeg mira i sporazuma, i ako od praktičnih rezultata 
same te institucije nije često preostajalo ništa do činjenice, da 
su zasjedanja Društva Naroda pružila mogućnost da se sastanu 
najistaknutiji pojedinci nekad zaraćenih naroda i da, prestižom 
same svoje impozantne ličnosti, nametnu čitavom svijetu dah 
svoga nadmoćnog duha i sjaj svojih naročitih ideja. Pojava Čiče- 


rina u Đenovi i Mac-Donalda u Ženevi n. pr. bacila je u poza- 


dinu sve stvarne pojedinosti dotičnih zasjedanja: na sve se utis- 
nuo žig njihove neočekivane čovječje pojave i superiorna spon- 
tanost kojom su zasegli u najdelikatnije probleme suvremenog 
života. A tako je bilo i sa Stresemannom, sa Briandom i, sasvim 
na početku, s Wilsonom; rase su se izredale bacajući na arenu 
svjetskog ravnovjesja cvijet svoje intelektualne i moralne 
snage u ličnostima pred kojima se gubilo sve okolo. Slično se 
desilo i sa svim nebrojenim kongresima i savezima koji su osno- 
vani iza rata za međunarodno zbliženje i sporazumijevanje na- 
roda: počevši od studentskih federacija pa sve do Pen-kluba 
koji je, na pobudu Engleske, imao da okupi književnu elitu svih 
kulturnih naroda, dok su radničke, seljačke i druge internacio- 
nalne institucije vukle svoj korijen iz predratnih, i prema tome 
imale više tehničko i ekonomsko značenje. 

T. zv. nacionalne revolucije postigle su svoje, često vrlo 
kratkovidne, ciljeve, preživjele su se, a pomalo i izvjetrile: 
prava je nacionalna revolucija izvojevana oružjem duha, pred 
stotinu godina, u doba romantičkog pobuđenja evropskih na- 
roda; a ova, vođena vatrenim i plinskim oružjem, na zemlji, u 
zraku, pod vodom i na vodi, morala je da se zaplete u trista 

apsurda i kompromisa, do kojih uvijek dovodi nasilje i proli- 
jevanje krvi. Druga, znatnija, socijalna revolucija postigla je 
svoj stravični paroksizam u pomamnoj i bezobirnoj najezdi 
boljševizma, koja je zaprepastila i ustremila čitav ostali svijet, 
i u jednom naglom i grčevitom srhu građansko je društvo svih 
ostalih evropskih država uspjelo da zaustavi tu opasnu bujicu 
i da, pod njenom izlikom, obračuna s nebrojeno mnogo ljudi i 
pojava koji često s njom nisu bili ni u kakvoj vezi. Ali kriza 


socijalnog života sa svojim strahovito teškim ranama ratnog ir 


poslijeratnog života ostala je latentna i očitovala se ubrzo u 
općoj krizi parlamentarnog režima, koja, postepeno ali vidno, 
preobražava socijalno-političko lice Evrope. Neizbježiva opas- 
nost podzemne podrovanosti izazivala je nagle odluke i ener- 
gične zahvate, za koje su najmanje sposobna bila ideološki razno- 
rodna i demagoški zatrovana parlamentarna tijela različitih 
evropskih država: i preko noći, ne ostavljajući vremena ni za 
zaprepaštenje, popeli su se smioni pojedinci do apsolutne moći 
i stvorili pojavu moderne diktature. U psihologijskim predispo- 
zicijama mase, ali isto tako u psihologijskim kvalitetama tih 
vidnih pojedinaca treba tražiti uzroke ovoj neobičnoj pojavi 
koja je, nakon velikih kriza kolektivizma, ponovno iznijela na 
površinu kult individua i njegovu bezgraničnu nadmoć nad ma- 
sama. 


II. 


Uporedo s ovim, literatura je krepko naglasila jedan i drugi 
momenat. Putopisna literatura silno je porasla, iznoseći »otkrića« 
pojedinaca koji su se prvi usudili da prekorače ratom zatvorene 
granice, ili su prvi zapazili one karakteristične promjene poslije- 
ratnog života koje su običnom putniku ostale nepoznate. Jedna 
je grana modernog života na ovom polju snažno pritekla u po- 
moć literaturi: žurnalizam, novinarstvo sa svojom danas već 
toliko razvijenom reportažom. Poznato je, da je još u doba koje 
se nama današnjima čini prilično staro, »New York Herald« iz 
vlastite pobude i na vlastiti trošak opremio čitavu Stanleyevu 

ekspediciju u centralnu Afriku sa zadaćom, da pronađe izgub- 
ljenog Liwingstonea. Toj se ekspediciji ima da zahvali jedna 
od najzanimljivijih i najznamenitijih knjiga o otkrićima; koje 
čudo onda da danas, u doba aeroplana i radija, golema novin- 
ska poduzeća ne sustaju u sve smionijim pothvatima, te čak 
žene-reporteri postizavaju rekorde kao putnici i kao pisci, kao 
n. pr. Francuskinje Marcelle Vioux o Sahari, Nočlle Roger o 
Kemalovoj Turskoj a najsrčanija, Andrće Viollis, prolazi čita- 
vom sovjetskom Rusijom, i u času najtežih borbi o Afganistan- 
sko prijestolje, šalje svoje izvještaje iz srca Afganistana. Od 
Američanina Theodora Dreisera do pofrancuženoga Grka Pa- 
naita Istratija nebrojeni su istraživači ponajveće suvremene za- 
gonetke, Sovjetske Rusije; druga karakteristična točka oko koje 
se kupe vješta pera i koja znači vrlo ozbiljan problem za čitavu 
evropsku civilizaciju, jest Amerika, zemlja koja je u ovo neko- 
liko godina iza rata nevjerojatno porasla u intenzitetu vanj- 
skoga razvoja, a na polju književnosti stvorila čitav niz svojih 
pisaca. Oni doduše nisu umjetnički superiorni, ali su zapanjili 
evropsku publiku svojim nemilosrdnim šibanjem američkog ži- 
vota kojemu na taj način ipak nehotice čine reklamu. U isto 
doba američki film preplavljuje Evropu i ugrožava pojmove o 
umjetnosti i o produhovljenosti života, a što je najteže, svojom 
plačljivom  sentimentalnošću i naivnim happy-end-moralom 
istiskuje iz svijesti gledalaca pojam istinske tragičnosti. Repor- 


tažom koja se uzdiže do prvorazrednog umjetničkog djela dao 


je Paul Morand u svom »New Yorku« nesravnjivo živu i plas- 
tičnu sliku američkog života na njegovu vrhuncu koja, uza svu 
stvarnu kritiku, ostaje ipak poemom američkog intenzivnog ži- 
vota i apoteozom njegova naglog materijalnog uspona. Na ovaj 
report-putopis svih nijansa i različitih stupnjeva umjetničke vri- 
jednosti nadovezuju se, s jačim misaonim akcentima, sa suptil- 
nijom analizom psihologijske atmosfere, eksotični i kosmopolit- 
ski romani i putopisi od Josepha Conrada do Ossendowskoga 
i od Valćry Larboudova umjetnički superiornog »Bernabootha« 
do ozloglašenog, ali mnogo čitanog Mauricea Dekobra (Ma- 
donna des Sleepings). 

Isto tako, i još jače, razbuktala se druga paralelna grana 
suvremene književnosti: beografija. Franz Werfel, najizrazitiji 
predstavnik njemačkog ekspresionizma, izlazi upravo iz tog 
smjera biografijskim romanom »Verdi«; o nj se odmah veže 
jedno od najsenzacionalnijih djela posljednjih godina, Jeluši- 
ćev »Cezar«, pa sve do t. zv. »romansiranih biografija« koje su 
postale pomalo već i dosadne svojim obrađivanjem ličnosti o 
kojima imamo i premalo podataka iz povijesti. Istina, u tom 
se i sastoji slava »romansirane« biografije, da pisac snagom 
svoje intuicije rekonstruira ono čega u historijskim izvorima 
nema; ali kod lica koja su u historiji bolje poznata, taj se rad 
sastoji u prvom redu u oživljavanju karakterističnih pojedino- 
sti ili u premošćavanju praznine između po kojih momenata iz 
junakova života. Inače fantazija preotima suviše maha, a djelo 
ipak nije roman, jer mu za to nedostaje čisti umjetnički karak- 
ter i ona obuhvatnija idejna dubina koju biografijski roman 
ima kao jače umjetničko djelo. Tako n. pr. Werfel u svom Ver- 
diju, pored umjetničke sinteze Verdijeva života, iznosi čitav 
problem opreke između Wagnerova i Verdijeva stila u operi, 
Jelušić osim ličnosti Cezarove iznosi problem autokracije i de- 
mokracije uopće. 

Ali i sama biografija kao historijski točan prikaz ličnosti 
postaje umjetničko djelo. Problem jake ili izrazite ličnosti u su- 
vremenom životu bez sumnje je zaoštrio i ovo pitanje i dao mu 
presudnu pobudu. Biografija ove vrsti nije historijska mono- 
grafija, nije isječak velike historije koji je samo nuždan detalj 
za velike prikaze čitavih epoha povijesti. Umjetnička biografija 
samostalno je i zasebno djelo; ona nije samo plod istraživanja, 
nego i proživljavanja junakove ličnosti. Ona, ponajprije, uzima 
za svoj predmet čovjeka koji svojim životom pruža nešto za- 
sebno, nešto što se razvija kao zanimljiv roman ili snažna 
drama. Zatim, ona pušta po strani sve što ne služi neposrednom 
i izravnom osvjetljenju ličnosti, shvaćene u prvom redu kao čo- 
vjeka, naglašujući uvijek jače intimnu stranu njegova Života 
nego li javni tok njegove djelatnosti. Na taj način biografija 
postaje uzbudljivom lektirom koja se ljepotom stila i vještinom 





kompozicije takmi s romanom, ali, kao historijska istina, ima 
druge zakone ne samo stvarne, nego i umjetničke uvjerljivosti. 
Teorija i ponajzanimljivija praksa ove književne vrsti potječe 
od Andrć Mauroisa. On je, u svojim cambridgeskim predava- 
njima, iznio osnovne misli o biti i tehnici ovakve biografije 
(Aspects de la Biographie), a uporedo s tim izradio ciklus bio- 
grafija koje osvjetljuju tu teoriju. Pritom je naročito karakte- 
ristično n. pr. to, da Maurois u svojoj biografiji Shelleya (koja 
je izišla pod imenom »Ariel« i u prijevodu u Zabavnoj Biblio- 
teci), prikazujući tako istaknuta i velika pjesnika, ipak gotovo 
i ne govori o njegovoj poeziji, osim u koliko je to u neposrednoj 
vezi s vanjskim peripetijama njegova života. Kako Shelleyeva 
biografija ima još dosta izrazit karakter romansirane biografije, 
to pisac sam uviđa da je u toj metodi pošao nešto predaleko i 
u svom posljednjem djelu, majstorskoj biografiji Byrona, 
upleće nešto više analize njegovih pjesničkih djela, ali dakako 
samo u koliko ona osvjetljuju njegove lične crte ili situacije iz 
njegova života. Između mnogih pisaca biografija na kojem se 
polju ističu naročito Francuzi (a i Papinijeva proslavljena 
Storia di Cristo pripada upravo ovamo), osvaja napose odlično 
mjesto Nijemac Emil Ludwig sa svojim Bismarkom i Napole- 
onom, a naročito, i to vrlo obilno, poglavlje zauzimaju hagio- 
grafijske biografije t. j. životopisi svetaca takva stila, oko kojih 
su se okupili ponajbolji francuski katolički pisci kao Goyau, 
Bernoville, Baumonn, L. Bertrand, H. Bordeaux, Ghćon i dr. 
s genijalnim Dancem J. Joergensenom, kao pretečom, na čelu. 


NI. 


Današnja književnost ima pred prošlim epohama tu pred- 
nost, što nema nikakva unaprijed stvorenog doktrinarnog pro- 


grama niti imena koje bi sugeriralo neka pravila. U prošlim 


epohama često su se vodile ogorčene borbe oko imena, a da pri- 
tom ni samo to ime nije bilo točno definirano. Ipak, ako struč- 
njaci označuju današnju umjetnost modernim objektivizmom, 
izražene su tim samo neke njene karakteristične crte, nipošto 

kakav kompaktni smjer ili izgrađeni program. Dok je književ- 
nost ekspresionizma bila lirski uzbibana i subjektivno eksplo- 
zivna, današnja književnost ne smatra vanjski svijet samo 
sredstvom za ekspresiju umjetnikove ličnosti, nego objektivnom 
podlogom našega života, bez koje on ne bi imao određenih 
obrisa i konkretnih ciljeva. Revolucionarac i frondeur, ekspre- 
sionistički je pjesnik bio nezadovoljan sa svijetom i s poretkom 
u njemu: slika je svijeta bila, u njegovoj poeziji, ili iskrivljena 
njegovim nezadovoljstvom, ili eksaltirana njegovom čežnjom 
za nekim idealnim novim poretkom koji je svojom nejasnom 
neodređenošću ličio na čarobne dvorce iz priča. Otuda grandi- 
ozna koncepcija ekspresionističke lirike ili drame: idejni se nje- 
zini akcenti dižu do neba, i ako je čitavo djelo, po svom vanj- 
skom opsegu i po svojoj unutarnjoj kompoziciji, često samo 
jedan srh i vapaj, jedan krik i grč. Današnja je književnost, na- 
protiv tome, monumentalne koncepcije; računajući s čitavim 
kompleksom svih problema života i s čitavim krugom vidnoga 
svijeta, ona je golema vanjskim opsegom i neobično obuhvatna 
svojom slikom života. Galsworthyjeva Forsyte-saga, ili historij- 
ski romani Sigride Undset, ili Heinricha Manna trilogija »Das 
Kaiserreich«, ili koje drugo od reprezentativnih djela suvremene 
književnosti, predstavljaju impozantan niz svezaka kojima se, 
eventualno, još pridružuju kao stvarni nastavci dalja, pobočna 
djela obrađujući sudbinu pojedinih lica. Karakterističan je slu- 
čaj s Mauroisovim ciklusom biografija: pošavši od Disraelija 
on je, iz iste epohe i istog kruga, posezao za Shelleyem, da onda 


zahvati Byrona, njegova neposrednog prijatelja. Tako se ista , 


lica, s nešto promijenjenim kutom gledanja, ogledaju u jednom, 
drugom ili trećem djelu. Na taj je način neobično intenzifici- 
rana slika vanjskog objekta i, tako rekavši, svestrano provje- 
rena njegova objektivna vrijednost. 

Što se tiče pridjeva »moderni« koji se dodaje izrazu »objek- 
tivizam«, to on ima da znači naročiti način gledanja objektivnog 
svijeta, koji nije ni idealističan, kao u klasicizma, romantizma 
ili ekspresionizma, niti materijalističan kao u realizma, natura- 
lizma ili mođerne. On je u svojoj biti podijeljen, kao što je po- 

dijeljen današnji svijet: agnostičan kod Galsworthyja, kato- 
lički pozitivan kod Undsetove, i između ta dva oprečna pola ima 
mnoštvo nijansa. Ali što njegovu »profession de foi« razlikuje 
od pređašnjih smjerova, to je to, da ona: nije nikakvo svečano 
očitovanje, nikakav teatralni patos, nikakva udešena stilizacija. 
Sigrid Undset piše romane u kojima svaka stranica odiše dubo- 
kom i živom vjerom, a ipak se služi slikama i riječima za koje 
se prije mislilo da ih ne može slušati vjerničko uho. Galsworthy 
intenzivno analizira život svoje domovine, obara se na mnoštvo 
pojava i otkriva mnoštvo otvorenih pitanja javnog života, no 
nigdje ne protestuje, ne optužuje, ne alarmira: on prema svemu 
zadržava svoj blagi osmijeh čovjeka kojemu je u prvom redu 
stalo do unutarnjeg ravnovjesja, do mirnog, trijeznog i promi- 
šljenog stava prema čitavoj vijavici katastrofa koja se s ratom 
iživjela i počela da sliježe. Možda je najbolje osvjetljenje te 
karakteristike današnje književnosti knjiga koja je doživjela 
najsenzacionalniji uspjeh: Remarqueov roman »Na zapadu ništa 
novo« koji je u milijunskim nakladama uzbudio i potresao či- 
tav svijet. Valjda nikada dosad nije napisano djelo koje bi do- 
nosilo toliko tragične udarne snage sa toliko malo formalne pa- 
tetike i sa toliko malo razmaha strasti. Kroz niz jednostavnih kon- 
statacija stvarnih činjenica, ocrtanih dakako sablasno sugestiv- 
nom plastikom, ne provlači se nikakvo, kako bi rekao sam pisac, 
ni priznanje ni optužba; za pisca je pitanje krivnje sasma spo- 
redno i neznatno prema usudnoj dubini istinske tragike. A točno 
takvo je i drugo senzacionalno djelo velikog obračuna s ratom, 
Sherriffova jedinstvena tragedija »Svršetak putovanja«. Već 
sam naslov odbija svaku agresivnu oštrinu; u srcima tih vojnika 
ima engleskog patriotizma, ima intimne tragike, ima istinskog 
heroizma; ali svi oni, i junaci i kukavice, i zanosni i ravno- 
dušni, pogibaju s propašću čitave divizije. Dakako, nije to baš 


Sasvim isto: ali pisac ničega ne podcrtava; snaga samog dram- 


skog zbivanja govori za sebe. 

Prema tome je jasno, da su subjektivne vrste uzmaknule u 
današnjoj književnosti pred objektivnim. Dok je za ekspresio- 
nizma snažno. iskočila lirika i preplavila gotovo svu literaturu 

kidajući zatvorenu formu drame i rastvarajući pripovjedački 
oblik romana u lirske, sasvim subjektivne vizije tako da je ro- 
mana u pravom smislu gotovo nestalo, zauzeo je sada roman 
upravo prvo i najznačajnije mjesto u obliku goleme i opsežne 
epopeje. Proustova »Potraga za izgubljenim vremenom« (A la 
recherche du temps perdu), Galsworthyjeva Forsytesaga, Hein- 
richa Manna trilogija »Carstvo (Das Kaiserreich) i dr. najsjaj- 
niji su predstavnici monumentalnih romana u kojima je prika- 
zan, kao u kakvu kompendiju, duh i život čitave jedne epohe 
(t. zv. Zeitroman). Pored toga je historijski roman doživio svoj 
preporod: ne više kao historija velikih političkih događaja niti 
kao rekonstrukcija efektnih dekorativnih tableaua s bitkama, 
paradama, saborima i t. d. velikoga stila, nego kao uživljavanje 


u intimni duh i život vremena, kao traženje analogije u mišlje- | 


nju i osjećanju. Dakako da tome pridolazi i naročito intenzivna 
psihologijska analiza, izoštrena novim tekovinama teorije o pod- 
svijesti i dr., a tehnika filma dala je romanu po koji novi ele- 
menat u konkretiziranju apstraktnih pojmova, u naglom trans- 
poniranju i ukrštavanju . raznovrsnih elemenata pripovijeda- 
njait.d. 

Čovjek našega vremena postao je opet zamišljen i pro- 
mišljen, on ne pozna više onog genijalnog srtanja 1 na sve 
spremne volje za rad koja je bila oznakom ekspresionizma. 
Drama, nosilac akcije, uzmaknula je znatno pred romanom koji 
razglaba probleme i registrira opažanja. Doba režijskih čudesa 
koja su zapanjivala svojom smionošću i novošću iscrplo se, 
pozornica ne nalazi više svoga zadatka u tom da vanjskim nači- 
nom konkurira filmu: njeno je glavno sredstvo postala opet 
riječ i misao, i snažno zacrtana unutarnja radnja. Sherriffov 
»Svršetak putovanja« pokazuje upravo antiknu sažetost scen- 
skog shvatanja: apsolutno jedinstvo mjesta, u rovu, u polutami, 


bez ikakvih naročitih rekvizita, uokvireno jedino paljbom izvan : 


pozornice; jedinstvo vremena omeđeno na nekoliko dana. Samo 
u izgradnji radnje osjeća se karakteristična prinova poslijerat- 
nog shvatanja: kao u Remarqueovu romanu, i ovdje je u stvari 
glavnim junakom zapravo ne jedan sam čovjek, jedan dramski 

»karakter«, nego jedan naročiti zbirni pojam, koji je obilježen 
zajedničkim osjećajima i jednakom sudbinom: tamo četa voj- 
nika, ovdje grupa časnika — tragedija kolektiva. 


IV. 


, Ove karakteristične oznake vremena osjećaju se, u raz- 
mjerno izdašnoj mjeri, i u našoj književnosti. Srbi, kako je do- 
bro konstatovao g. M. Crnjanski već u karakterističnom naslovu 
svoga romana »Seobe«, naginju na izvjesni romantični nemir, 
na mijenjanje boravišta i milieua. Osim toga oni, kako se čini, 
momentano raspolažu vezama i sredstvima koja omogućuju po- 
jedincima izlete u svijet. Stoga je na njihovoj strani procvala 
putopisna literatura: g. M. Crnjanskoga Ljubav u Toskani i Iris 
Berlina, te g. R. Petrovića Afrika pokazuju jaka i vješta pera 
koja s uspjehom stvaraju ovakav tip književnosti. Hrvati su na- 
suprot uvjiek nalazili više pobude u povijesti, ona ih je zanosila 
i krijepila, jer je i čitavo tlo posijano nebrojenim historijskim 
spomenicima svjetskog značenja. Zato se kod Hrvata jače javlja 
biografija s jednim vrlo interesantnim i modernim djelom na 
čelu, »Conte Zanovićem« g. M. Breyera, pa privlačno i sažeto 
pisanim esejima g. P. Butorca o Zmajevićima: u oba slučaja ne 
radi se samo o obradi historijskog materijala, nego i o naročito 
pointiranom predmetu: ljudi pustolovni, osobita karaktera, 
evropskog značenja — biografije dakle koje se same po sebi 
ukazuju kao fantastični romani. Zbirka svetačkih biografija koju 
pokreće dominikanska revija »Duhovni život« svojim prvim 
sveskama (Bl. Imeldom gđe. Š. Jurkićeve i Bl. Henrikom Susom 
gđe. S. Košutićeve) pokazuje paralelno nastojanje na polju ha- 
giografije. 


Historijski roman dobio je dva jaka zastupnika koji se, 


različiti po koncepciji, takme u umjetničkoj vrijednosti: g. M. 


Crnjanskoga »Seobe« i g. M. Nehajeva »Vuci«, bogati plastič- 
nim crtanjem historijskog milieua i intenzitetom pjesničkog 
ugođaja, prvi karakterističan zaronjenošću u psihologijsku at- 

mosferu, drugi na istaknutoj biografijskoj podlozi, gotovo gra- 
ničeći s romansiranom biografijom svoga glavnoga junaka, Kri- 
stofora Frankopana: ali dublji, jači, obuhvatniji, poetičniji od 
romansirane biografije, sinteza jedne epohe i definicija sud- 
.bine jednoga naroda. Karakterističnu trijeznost i objektivnost 
modernog shvatanja pokazuje doslovna upotreba čitavih odsjeka 
iz historijskih dokumenata ondje, gdje bi inače historijski ro- 
man tražio najjače patetične efekte. 

»Zeitroman« ne može kod nas da se razvije u monumen- 
talnom obliku i na doličnoj visini stoga što književni rad ne 
može da namakne piscima, kao kod velikih kulturnih naroda, 
sredstva za mirniji Život i naročito bavljenje problenima vre- 
mena. Roman ovoga stila ne može nikako biti djelo same in- 
spiracije ma kako bio jak talenat; on traži mnogo životnog is- 
kustva, mnogo studija i mnogo stvarnog poznavanja svih strana 
suvremenog života. G. Krleža pokušava da stvori ovakav monu- 
mentalni ciklus obrađujući, dosad samo u ulomcima, svoje 
»Glembajeve« u obliku romana; ali budući da istovremeno kon- 
cipira dramski niz o Glembajevima koji, kako se čini, ima kud 
i kamo jaču udarnu snagu, to bi osnova romana mogla i ostati 
samo u fragmentima. Drugi su pisci, kao naročito gg. A. Ce- 
sarec (Zlatni mladić) i B. Ćosić (Vrzino kolo, Dva carstva) 
obradili po neku stranu današnjeg života, ali ti prikazi još ni 
izdaleka nisu zaokruženi, niti su još našli svoj definitivni stil. 

Na polju drame predstavlja Krležin ciklus »Glembajevih« 
neobično karakterističnu i zanimljivu pojavu suvremene knji- 
ževnosti. Izrazito različit od djela iz ekspresionističke epohe 
istoga pisca, ciklus u svim svojim dosadanjim dijelovima (U 
Agoniji, Gospoda Glembajevi, Leda) pokazuje značajna obilježja 
novog stila: veliku koncentraciju radnje (svaka od triju drama 
odigrava se u jednoj jedinoj noći), jednostavnost scene, poveza- 
nost dijaloga, oskudicu vanjskih efekata: sve zajedno trijezna 
i mirna slika života čiji intenzitet je duboko sakriven; samo u 
unutarnjoj potrebi zbivanja i neodoljivoj uvjerljivosti psiho- 
logijske analize. Karakteristično je, da se na taj način Sher- 
riffov »Svršetak putovanja« koji upravo i nije prvotno koncipi- 

ran kao drama nego je dramatizovana novela, popeo do tako 
velikog značenja i jakog scenskog dojma. Mjereći prema ovome, 
i prema dosta rijetkim dramama posljednjih godina, koje su 
imale uspjeha u svijetu, možemo mirno kazati da Krležina 
drama »U Agoniji« kao najjača iz Glembajevskog ciklusa, 
znači jednu od najsuperionijih i najkarakterističnijih drama 
koje su ovih godina prošle preko evropskih pozornica. 

U ovom nacrtu nije nikako bila moja namjera da pružim 
iscrpan prikaz, nego samo da prođem osnovne pojave i pobe- 


. rem karakteristične analogije. Rekao sam, da umjetnost našega 


vremena ne znači nikakav istaknuti program ni organizovani 
pokret: ime koje joj je dano zasad i samo za orijentaciju znači 
samo zbroj vidnih analogija, sve ono što je srodno i slično kao 
odraz naročitog duha i bila našega vremena. Svako drugo uokvi- 
rivanje i procjenjivanje bilo bi preuranjeno i neosnovano. Ali 
da zaista postoji taj nevidljivi i nedifinovani duh »nove stvar- 
nosti« ili modernog objektivizma, svjedoči analogan preokret 
i u suvremenom shvatanju i oblikovanju slikarstva i, što je ne- 
stručnjaku možda najočitije premda mu stvarno nije sasvim 
jasno, u suvremenoj, toliko karakterističnoj i diskutovanoj 
arhitekturi. 

ISO VELIKANOVIĆ 


SUDNJI DAN 
I. 


' Kad je načelnikov pijetao uzletio na plot, kukurijeknuo 
tri puta, lijevo, desno i preda se, klanjajući se na sve te tri 
moe a zatim skočio u susjedno dvorište, nije nitko ni od ko- 
košaka ni od ljudi, koji su ga čuli, ni na kraj pameti slutio, da se 
je u taj mah zbio historijski događaj. 

M jegova gospodarica, načelnikovica, čak se i nasmijala u 
kući i rekla: 

NEZ Grlat je taj razbojnik Gaćan, framasun! On će valjda 
i o sudnjem danu buditi mrtvace. 

Zašto je domaćica obijedila Gaćana za razbojstvo i fra- 
ić morii ne zna se jasno. Ali je jasno, da mu je jedino od 
silne ljubavi i ponosa poželjela onako važan posao na sudnji 


dan. A zna se dobro, da se rijetko vara srce u ljubavnim stva- 
rima i slutnjama. 


I teško je zaista reći, tko se je jače ponosio Gaćanom, go- 
spodarica njegova ili njegove koke. ' 
Kad su ga bračne drugarice njegove spazile, kako uzlijeće 
na plot, zastadoše odmah čeprkanjem i kljuckanjem po dvo- 
rištu, te se s divljenjem i ponosom zagledaše u junačko djelo 
Gaćanovo. A tek kada je Gaćan izvršio ono, što ni po ljudskom 
ni po kokošjem pravu ne smije da čini ni za živu glavu, kad 
je. preletio u tuđe dvorište, kokoške njegove u prvi sjeti za- 
nijemjele doduše od strepnje i prepasti, ali odmah im ponosno 
. zakucalo srce te one sve do jedne, zaboravljajući i njegovu 
opasnost i svoju opravdanu ljubomornost, zakokodakale na sav 

glas, kao da i ne slave samo to junačko djelo svoga gospodara, 
nego da još i javljaju neku pobjednu, nečuvenu vijest, da će 
sad od radosti svaka od njih za tili čas snesti najmanje deset 
jaja. ' ' 

A za čudo, u isti mah zakokodakale i kokoške u drugom 
dvorištu. Iznenadile se i uplašile ponešto, kad su nad sobom 
u uzduhu ugledale junaka Gaćana, ali nisu mogle da odole 
ženskom srcu, pa da ne pozdrave ovako naočita pijetla. Jer Ga- 
ćan, ako se i računa u običnu seosku pasminu, nije ipak, znaju 
one, običan pijetao. 

Znaju kokoške u učiteljevom dvorištu, da su one od ple- 
menitije pasmine. Od talijanske su kokošje pasmine, s nekim 
osobitim engleskim imenom, a bijele su bjelcate kao snijeg. 
Ali to knjiško ime i svjetska slava često im je samo na nepri- 
liku. Susjedske šarene kokoške dobacuju im kroz plot iz načel- 
nikova dvorišta porugljive primjedbe i grohotom se smiju nji- 
hovoj plemenitoj pasmini. A i one same, kad gledaju svoga 
pijetla, Karlina, i susjedskoga Gaćana, počinju da sumnjaju 
o pasminama. 

Istina je, Karlino se bijeli kao snijeg, baš kao i one. Ali 
ta im je vjekovita bjelina baš i dosadna. To je kao neka odjeća, 
na koju moraš cio bogovetni dan da paziš, te radi nje zebeš 
neprestano, kao da i nije tvoja, nego uzajmljena. 

A gle Gaćana! I crven je i plav, i žuti zelen. Pod suncem 
nebeskim nema boje, koja se ne bi sjala na njegovu perju. 
A tek rep i uhor, — rep je njegov carska perjanica, a uhor 
mu živa Žeravica. I kako je stasit i uzrastan! Najmanje za tri 
pijetlovske glave nadvisuje njihova Karlina, a po junačkom 
srcu i za sto glava. Čim se samo kroz plot pogledaju, Karlino 
k crnoj zemlji obara oči. I sve se bijele koke u tajnim mislima 
iznevjeravaju svomu bijelomu pijetlu i sanjaju o šarenom, 
prsatom, perjatom, repatom, grlatom Gaćanu. 

Kad je dakle junački Gaćan preletio plot i osvanuo u tu- 
đem dvorištu, jasno je razumio bijeli pijetao Karlino, zašto su 
zakokodakale i njegove koke, i oči mu se zamutile od ljubo- 
mornosti. Nije mu doduše bilo do junakovanja, a i bio je baš 

zabavljen dnevnim pregledavanjem smetišta, ali radi ponosa i 
ugleda svoga morade i on da se razjunači i da poteče u susret 
drskomu provalniku. Zaprepastile se kokoške u oba dvorišta, 
trnu i čekaju. 

Zatrčao se Karlino bijesnim korakom sa smetišta, posr- 
nuo nekoliko puta od žestine ljubomorne i od straha junačkoga, 
i stigao već nadomak nuzljubu. A junački se Gaćan ustobo- 
čio među bijelkama kokoškama, kojima je valjda već dospio 
da prišapne koju opasnu riječ, razrogačio strašne, ubojničke 
oči, napeo uhor, crven kao krv, te dočekuje uvrijeđenoga do- 
maćina. I bio bi se izlegao ljut boj i krvav pokolj, da se nije 
u posljednji čas, kad je među junacima preostao samo još ra- 
zmak od dva tri skoka kokošja, umiješala dobrostiva sudbina, 
koja često zna da čuva junačke glave, te među bojdžije doba- 
cila veliku smetnju, koja im je sasvim omela sve opasne snove 
i osnove. Baš u onaj posljednji trenutić, kad su koke već pa- 
dale u nesvijest, kad je Karlino trnuo sav od kljuna do ostruge, 
a 1 samomu junaku Gaćanu življe zakucalo srce, doleti među 
njih na bojište golema brezova metla, kojoj je sudbina dosu- 
dila, da omete ljuti boj. Pade metla baš među kljunove juna- 
cima. Kokoške prsnuše kud koja po dvorištu. Junaci se trgoše, 
odskočiše dva tri skoka unatrag i ljuto se zagledaše u tu kobnu 
metlu, a metla, kako pade među njih, onako granata i laka 
odskoči od zemlje, preleti Gaćana i spusti se po drugi put ni 
kud ni kamo nego ravno na junački rep njegov. Zaciknu ju- 
nak ljuto od tog nenadanog napadaja, posrnu na lijevu nogu, 
ali se odmah dočeka na snažne pandže, odbaci se od zemlje, te 
uz gromovitu ciku, od koje protrnuše koke u oba dvorišta, pre- 
leti u jedan mah i za tili čas, i ne zastajući na plotu, ravno u 
svoje dvorište. 

Kokoškama odlanulo na srcu, što im se Gaćan vratio živ 
i zdrav, ali kad se on dočekao na noge te se obazreo, protrnuše 
i on i kokoške. Nestala mu iz repa dva najljepša pera, najdulja 
i najšarenija, ponos i dika njegova. 

Ali ni jednim jedinim glaskom ne odade Gaćan svoje ža- 
losti, nego se dostojanstvenim korakom odšeta ravno u koko- 

šinjac, premda još nije vrijeme lijeganju, a za njim i sve koke. 
njegove, zabrinute i snuždene. 

U isti se mah skloni s nesrećnoga bojišta i druga družba, 
Karlinova. Opustjelo bojište. 

Potraja još malo vrijeme, a onda se sastadoše uz plot 
obadvije susjede. Dozvala ih kokošja graja. 

Gleda načelnikovica po dvorištu i čudi se, što su joj da- 
nas tako rano polijegale kokoške. 

— Šta je to bilo? — pita susjedu. 

— Preletio vaš Gaćan, pa sam ga otjerala, — odgovara 
učiteljka. 

— Razbojnik je on, framasun, preletio bi i kuću. A zar 
nije ono tamo njegovo perje? 

Obazre se učiteljka i digne dva sjajna pera Gaćanova. 

— Otkud to? — čudi se. — Nisu se ni zdrpili, rastjerala 
sam ih za vremena. Valjda sam mu ih ja odbila metlom. Ajaoj! 
— i ona u neprilici pogleda susjedu. ' 

Ali od načelnikovice nije bilo nikakve zamjerke. Uzela 
ona perje te će reći: 

— OkKitit će se moj Nikica. 

Tako se rastadoše, a kad se je načelnikovica vraćala u 
kuću, zamahnut će još prema kokošinjcu i poprijetiti: 

— Ti razbojniče matori! Dok te samo uhvatim,. iščupat 
ću ti sav rep! 

& iz kokošinjca se začulo s pijetlova sjedala samo neko 
tiho gunđanje. . 

Tako se toga dana završila Gaćanova postolovina. Susjede 
se radi njegova junakovanja nisu svadile, muževi im se nisu 
umiješali, stvar nije iskočila pred seosku javnost, općinsko 
zastupstvo nije tu zgodu uzelo u pretres, ni jedna se riječ o 
Gaćanovu junaštvu nije javila u novinama, — zašto dakle 
ne bi stvar legla, zaspala, zaboravila se? 

Ali stvar nije zaspala i nije se zaboravila, nego se samo 
prihinila da spava, a potinjala i dalje pod pepelom. Neumitna 
historija, koja jedina zna da sudi o vrijednosti bilo koje zgode, - 
toga je dana zapisala i Gaćana među svoje besmrtnike. 

IL 


Kokinci nisu veliko selo, imaju tek nešto oko dvjesta kuća, 
ali leže na tako zgodnu mjestu, da su već odavno pretekli 
mnoga veća sela. Imaju i općinu, i školu, i žandare. Općinu su 
izmolili sami i jako joj se radovali, a školu i žandare dobili su 
za prid, bez pitanja, no i s njima su se zadovoljili. 

Zašto se je selo prozvalo Kokincima, ne zna nitko da kaže. 
Možda po kakvom Koki, Kosti, a možda i po kokama. Jednom 
se o tom rasprela debata čak i u općinskom vijeću. Pokojni čiča 
Blaž Čvorić, kojega kasnije nisu više ni birali u zastupstvo 
baš zato, jer od njegova mudrovanja nije nikad mogla sjed- 
nica da se završi bez graje, iznio je jednom i taj prijedlog, da 
bi se selo prekrstilo i nadjelo sebi drugačije ime. Zašto, veli, 
da se selo zove po kokoškama? Još da su kokoške u većini u 
selu, moglo bi da bude. Ali ako ih i ima više od ljudi, ipak ih 
nema više nego ljudi, gusaka i pataka svih zajedno. Cijelo se 
selo bijeli od gusaka i pataka, pa zar ne pjevaju ljudi već od 
pamtivijeka, kad ulaze u selo: 


Šta se ono u Kokincih bijeli? 
I! su guske, il su labudovi? 


A ipak se selo ne zove ni Guščinci, ni Patkovci. Ne treba dakle 
da se zove ni Kokinci. 

Čiča Blaža ispustili zato iz općinskoga zastupstva i oda- 
brali starog umirovljenoga učitelja Jandriju. On je, misle, u 
penziji, nema posla, pa neka sjedi tamo. Kao star čovjek pri- 
lično je već i pametan, pa i sanljiv je, ne će mnogo dosađi- 
vati kao čiča Blaž. Bit će načelniku mir od njega. A i onako su 
dobri prijatelji i susjedi. I još, nije ovdašnji starinac, nije ni 
s kim u srodstvu, nego kao neki čovjek za sebe. Zato se i zove 
jedini u selu Jandrija, — svi su drugi imenjaci njegovi An- 
drije, pa i susjed i prijatelj njegov načelnik. 

Ali starac Jandrija, kad ga izabraše, ne htjede da bude 
besposlen i zališan u općinskom vijeću. I sasvim je drugačiji 
bio nego čiča Blaž. Čiča Blaž je predlagao sve nove stvari i 


138 





stare zaboravljao, a učo se zadire u jednu stvar i ne odustaje 


“od nje. Ja sam, veli, starost svoju posvetio bijeloj pasmini ko- 


košjoj i ne ću da mirujem, dok cijelo selo ne bude imalo same 
bijele kokoške. i 

I tako se Kokinčani ništa ne pomogoše, što su izbacili čiča 
Blaža. Općinske im se sjednice pretvorile kao u neke zborove 
peradarskog društva. I u selu ih prozvaše kokošarskim odbo- 
rom. 

A Jandrija smislio, kako će najsigurnije pridobiti ljude. 
Pozvao iz grada gospodarskog stručnjaka, da održi sastanak i 
razloži svijetu, kolika je korist od bijelih kokošaka. No taj mu 
se posao izjalovio. Stručnjak se za objedom počastio odviše, pa 
kad se poslije podne okupili ljudi, stručnjaku se zapleo jezik. 
Hoće da govori o kokoškama, a ne može da im izgovori ime. 
Sve ispada neki koš, koš, a jednom ispala i čitava košara, samo 
nikako kokoška. A i od šarene čulo se samo neko ša-ša i ništa 


više. Tako se zbor zaključio jedino s tim, da su stručnjaka 


prozvali šašavcem. 

A načelnik, već kao prijatelj, smije se i govori uči: 

— Znaš, Jandrija, dok naše kokoške stignu u tvoje go- 
dine, i one će pobijeljeti kao i ti. 

No ako je prijateljstvo veliko između načelnika i susjeda, 
još veće je između načelnikove kćerke i učina sinovca. Među 
njima ne samo da nema nikakve rasprave o bijelim i šarenim 
pasminama, nego se od prvog dana, kad su se upoznali, stvo- 
rila ona osobita sloga, koja i mladića i djevojku navodi ili na 
dobro ili na zlo, a sav drugi svijet na mnoge razgovore. 

Jandrijin je sinovac i prije dolazio k stricu svake godine 
nedjelju dvije dana, ali ove godine odjedared toliko silno za- 
volio strica i strinu, da im dolazi gotovo svakog mjeseca, čim 
uhvati koji zgodniji blagdan. Ali za čudo, što više dolazi i što 
volije strica, sve je manje u njegovu društvu, a sve više s na- 
čelnikovom Malom, koja je sad već povelika, i već toliko pa- 
metna, da zna s njim i po čitav sat razgovarati i još im nema 
razgovoru kraja. 

— Kakva je to tebi filozofija u bašti kraj plota? — šali 
mu se stric. — Ili bi da podupreš plot? 

A strina priklapa: 

— Govorile smo već ja i njena majka, da ćemo vas raz- 
vitlati metlama, kao i živad. 


govor. 
A djevojčina mati hoće da ispovijeda kćer: 

— Šta on tebi pripovijeda toliko? Da nije o zelenom 
vrapcu? ' 

No i Mala šuti kao zalivena. 

Mladi ne kazuju ništa, ali susjede ipak znaju već, i šta je, 
i šta oni razgovaraju, i šta će roditelji kazati, i uopće sve, što 
će se izleći iz cijele te filozofije kraj plota. 

I nikomu se mladi ne zamjeriše svojim postajkivanjem 
uz plot, koliko Gaćanu, jer on sad misli, da to dvoje namjerice 
čuva plot i priječi njemu prelazak. Smišlja on zato neprestano, 
kako bi obranio plot od tih nametnika, te ljuto virka za dje- 
vojčicom, kad ide u vrt, i od bijesa odbacuje prašinu tako da- 
leko, da mu se dive sve kokoške. 


No osim njega nema ta mlada ljubav nikakvog protivnika 
više. Djevojčina se majka sjetila, da mora malko pripaziti na 
kćerku, otac se čini posve nevješt, kao da ništa ne vidi, i samo 
naveče sluša bez ijedne riječi šta mu žena javlja, — a oni pri- 
jeko, učitelj i učiteljka, kako nemaju svoje djece, uhvatili živu 
zgodu, da se srode s imućnom susjedskom kućom i ne mogu 
da se nahvale sinovčeve sreće i pameti. Mlad je, tek će za ne- 
koliko mjeseci svršiti filozofski fakultet, djevojčici je šesna- 
esta godina pa mogu i odmah da se uzmu, a mogu i da počekaju 
još, — sve im valja, zakasniti ne će. 

Tako se načelnikova kćerka uvrtjela u glavu stricu go- 
tovo isto kao i sinovcu. Toliko ga zaokupila da nije skoro ni 
slušao, kad mu je žena uzela pripovijedati, kako je Gaćan pre- 
letio u njihovo dvorište, ali ga ona na svu sreću opazila odmah 
i otjerala metlom. Što više, kad je čuo, da je metlom odbila 

No sinovac ne odgovara i sve navraća na drugačiji raz- 


Gaćanu dva pera iz repa, otišao pred veče k susjedu i ispri- 
čao mu se. Ali susjed mu se začudio: e 
— Kakva pera? Ja i ne znam. A, zato se moj Nikica zaki- 

tio! Eto vidiš: da je Gaćan bijelac, ne bi se ni dijete moglo 
zakititi. Ni tolike koristi ne bi bilo od njega. “ 

I onda se, kao slučajno, razgovorili o sinovcu. : 

— Dobar je moj Marko — hvali ga stric, kao da mu je 
već provodadžija ili prosac. — Svršit će sada, a onda, kako ga 
volja. Imat će i od roditelja, a dobit će i ovo malo, što je moje. 

— Hm! — odgovara načelnik. — A često ti dolazi ljetos. 

— Dolazi. Voli silno da dolazi u naše selo. Žao mu je, 
veli, što ovdje nema kakva srednja škola, pa da dođe na nju. 

— Hm, hm! — opet će načelnik. — Da je otišao u po- 
pove, mogao bi lako doći u Kokince. Ni to nije loše. Na 

Jandrija pogleda ispod oka, da li mu se susjed samo šali 
ili ozbiljno govori. Poznaje ga, da je šaljivac i da ga ta ve- 
sela narav jedino i drži na načelničkom mjestu, ali ga ipak 
žacnulo, zašto on sad odjednom tjera Marka u popove. A na- 
čelnik će opet: iti . .. 

— Ti valjda još i ne znaš, šta je s našim popovima: ' 

— Šta bi bilo? — začudi se učo. — Ne znam. Nisam već 
tri dana odlazio od kuće. A čudim se, kako moja žena nije 
čula. . 

— Ne zna se još po selu. Moglo bi biti, da otpire obadva. 
Radi večernje... m... 

— Zato zar? Čuo sam, čuo. A zar zato može da im išta 
bude? : 

— Eto vidiš, da može. A tko bi znao! Ja ti ne znam ka- 
zati. 

U taj mah im naiđoše žene, da sjednu na klupu pred ku- 
ćom, i razgovor se svrati odmah na desetu i dvadesetu stazu. 


NI. 


i 
U Kokincima su dvije crkve, zapadna i istočna. Sagra- 
đene su još nekad, za vojne krajine, i stoje kao vojnici jedna 

prema drugoj. Kad su otvorena vrata i popovi se okr d 
oltara, mogu da se gledaju. de 
. Samo dabogme obično se i nisu gledali, ni s oltara ni 
ulici. Tek prije desetak godina, kad su gotovo u isto dipen 
došli današnji župnik i paroh, sve se odjednom pade a 
Na župu i na parohiju došla dva stara druga iz dni ea. 
koji su se još za mladosti bili rastali i sad se, skoro ise k ' 
starci, sastali opet i sprijateljili se, i kao stari drugovi i _ 
tovo kao supatnici. Jer ovamo u Kokince, znaju dim io di 
cijelo selo, ne dolazi nitko za nagradu, pogotovo star čovjek. 
. Neženja župnik i udovac bez djece paroh drugovi i ned 
sjedi, kako se prvog dana sastadoše, gotovo se ine ma sie. 

Svaki dan pred večer izlaze oni na šetnju. Idu polagani 
koracima, obojica sitni i mršavi, i tiho razgovaraju . m 
se sastaju opet i nastavljaju svoje tihe, duge a voj 
Bob >< obk im vrijeme, — govori župnik, — još Bože 
ji ! e jesenske kiše i zarana moram u krevet 
e me .. čama. Ležim i mislim, te odjednom pavalim 
. a mii eško ti je biti sam samcat na svijetu, kao kurjak 

.— Nemoj da plačeš, brate! — odgovara paroh. — Ne 
kudim ja nikako siroticu pokojnu moju, dobra je bila kao dan 
i čudim se, što je pošla za mene hajduka, ali da znaš kata 
tamnica je tamnica, sve ako je od mermera, a okovi sn oko 1 
makar bili skovani i od suhoga zlata. “ 

I onda uzdišu obojica. 


— Dok sam još bio mlad kapelan — nastavi župnik, — 
rekao mi jedan starac župnik ovo isto, što ja sada govorim tebi 
Kaže mi: smij se, sinko, dok si mlad, naplakat ćeš se t i 
Iskustvo je isto što i žalost. taka 

ir Rijedak čovjek, pametan čovjek, — odvraća paroh 
—A ja sam znao jednog starca protu, koji je govorio: hedla 
Bogu, što sam gotovo već sasvim ishlapio, pa se ni za što više 


ne iadi đ . . . , . . ... . . 
s: im. Bio je i on udovac. Taj je zgodniji. Smireni rab 

Sprijateljili se i združili oni toliko, da se je polovica sela 
dala u sumnju, jesu li to baš sasvim pravi popovi. Što se ne 
svađaju između sebe i ni s kim se ne kavže u selu, valjda je i 
bolje. No zašto su ih onda i poslali u to selo, kad su takvi? 
Prije su dolazili ovamo sasvim drugačiji ljudi, pa se je teško 
naučiti selu na ove. Teško ti je na selu s čovjekom, pogotovo 
s gopodinom, kojega ne možeš da uhvatiš ni za što. A ti ljudi 
ne će čak ni da se srde, kao sav drugi svijet. 

— Slažu se, kao da su vjenčani, — govore ljudi. 

— Da su vjenčani, — odgovaraju drugi, — onda se za- 
cijelo i ne bi slagali nikako. 

Najteže je ženama. Pokvarila im se sva radost. Teku go- 
dine, a one ne mogu da se zadru za bilo kakvu sitnicu, koja bi 
se mogla razduhati. 

I nije druge, nego da se upnu i ljudi i žene te da stanu 
izmišljati. Ona stara priča, da popovi skupljaju oblake, ne pali 
više. Zar bi oni potukli baš svoje vinograde, kako im se je do- 
godilo dvije godine redom? Najprije potukli, a onda cijelu 
godinu jadikovali? Ali nije lako ni izmišljati. Treba od Boga 
dara, da taj zanat znaš. 

Jednog dana opazili ljudi, da se je na parohovu dimnjaku 
nastanila roda. Roda i rodan. Bit će dakle i mladih. A zašto baš 
na parohiji? I to će nešto da znači. Došla roda čovjeku udovcu, 
bit će svašta. I sve bi tu dobro bilo, samo kad bi se uplela još 
i koja ženska. Ali koju ćeš? Zar onu babu, što kuha parohu? 
Njoj su se već i zaboravile godine, pa je ne bi mogli olajati 
ni seoski psi. A bez ženske ne može ni roda da donese ništa 
u kuću. ' 

Onda jednoga dana došle župniku iz grada neke tri ženske. 
Da je samo jedna, bilo bi bolje, ali su tri i s njima i muškarac. 
A za sat dva i otišli svi. Ne vrijedi opet. 

Došao župniku iz drugog sela dekan. Zacijelo je župnik 
skrivio nešto. To mu je istraga. Ali dekan otišao, dani prolaze 
i župnik se nikako ne miče iz sela. Zaboravila se valjda kri- 


vica. 

Mato berberin, koji je već po svom zanatu bistar čovjek 
i igra važnu ulogu kod svih izbora u selu, i za parlamenat, i 
za općinu, i za pogrebno društvo, prihvatio se i sam posla, kad 
je vidio, da se stvar ne miče s mjesta. On je već i Prije pro- 
kljuvao mnoge stvari, što ih nitko drugi nije mogao da dokuči, 
pa će prokljuvati i to, šta se ta dva prijatelja razgovaraju i šta 
oni snuju. j 

I nije potrajalo dugo, a selom se raznio glas, kako Mato 
berberin neprestano šapće nešto načelniku, a načelnik se smije 
te smije, ali nikomu ne kazuje ništa. Istom kad mu je žena izma- 
mila nešto malo, razglasila se vijest, ali još nejasna, zbrkana, 
da je Mato berberin poklopio ona dva prijatelja, popa s bra- 
dom i popa bez brade. Zapali oni sami u klopku i baš u pravi 
čas, kad je trebalo. 

Nagađalo se dugo, zucalo se dugo, dok se nije najzad ot- 
krilo, šta to starci uradiše. Tkogod čuje, zastaje iznenađen i 
ne zna, šta bi kazao. U prvi mah ne bi nitko ni da vjeruje 
pravo, a i kad povjeruje, ne može valjano da procijeni cijelu 
krivicu njihovu. Svi objesili glave i upinju pamet. Teška je 
stvar i ne može se za jedan mah dokučiti, a onamo svakomu 
je jasno, da se mora dosjetiti što težoj krivici. 

I nije čudo, kad je stvar baš nečuvena. Da svećenici služe 
subotom večernju, to se zna. Večernja se služi i u zapadnoj i 
u istočnoj crkvi. Ali pop s bradom i pop bez brade služe za- 
jedno večernju, to se još nikad nije čulo, otkad se svijet pamti. 
A to su baš, pripovijeda Mato berberin, učinili kokinački po- 
povi: odslužili zajedno večernju. 

Ako sva dosadašnja otkrića nisu vrijedila, ovo vrijedi. 
Sad treba još samo, da to bude prava istina, a onda još, da 
bude što teža krivica, pa je sve selo veselo. 


IV. 


Tek što se je ta nečuvena zgoda pravo pročula po selu te 
se uzela procjenjivati, puče i s druge strane glas, koji je odmah 
privukao barem polovicu seoske javnosti. 

Babić: Rćanjka u starinskom kostimu 












Junaštvo Gaćanovo, kako je preskakivao plot, da bi se 
= umilio bijelim susjedama, počelo već zapadati u historiju te 
= bi se bilo gotovo i zaboravilo, pogotovo uz onaj znameniti glas 
o dvostrukoj večernji, da nije na najstrašniji način iskrsla još 
* jedna nečuvena zgoda. 
ž Učiteljeve se bijele koke raskvocale i domaćica ih na- 
 sadila. Radost i očekivanje u kući. Učo se dao u brigu, kao da 
mu se rađa unučad, a žena njegova sva ganuta promatra koke 
i razgovara se s njima. Sve ih miti i upućuje, kako treba da 
> sjede, da hodaju, da se hrane, i gotovo se ispričava, što ih sili 
na tako težak. posao, radi kojega moraju da ostavljaju svaku 
“zabavu i razonodu u kokošjem društvu. I svaki dan im kazuje, 
koliko dana treba još da sjede. 

Stadoše i kokama dospijevati slavni dani, ali mjesto slave 
i dike, što im je proricala domaćica, nastalo opet čudo neču- 
> veno i pokor strahovit. Izlegli se pilići, ali kakvi! Čim ih je 
> smotrila domaćica, još onako pahuljave, maljave, zaprepastila 
se od čuda. Zar su to pilići od bijele pasmine, od plemenite 
bijele pasmine? Zabrinula se i uzela motriti. A kad piliće 
stalo probijati perje, nije htjela očima da vjeruje. Šutjela je 
isprva od čuda i neprilike, sve misleći još i nadajući se, da se 
vara i da će pilići ipak još pobijeljeti. A kad tamo, neki pilići 
= jesu doduše nalik na roditelje svoje od bijele pasmine, ali 
neki iz dana u dan bivaju sve zagasitiji i sve šareniji. Onda i 
muž njen, koji je star čovjek i slaba vida, uzeo da se čudi i da_ 
 zapitkuje, kakvi su to pilići. Od pedesetak pilića, Što se je iz- 
= leglo, veli on, čini mu se da je gotovo polovica nekih »sum- 
nNjivaca«. Kakvi su to odjedared neobični pilići? 
. Domaćica se još neko vrijeme tvrdoglavila, da nije, da 
ose on vara, da je sve u redu, ali naposljetku morade i ona 
 Pravcati šareni pilići, ispljunuta pasmina onoga prokletnika 
= Gaćana. 
= U jedan mah sinula njima istina. Ali otkud to? Kako? 
K Kada? Ta pazili su dobro, vitlali Gaćana, čim se javi na plotu. 
= Ai onaj jedan jedini put, kad je sasvim preletio plot, sprije- 

čila ga je u zlodjelu ona brezova metla i čak mu odbila dva 
pera iz repa, pa on nije ni onda dospio ni na kakvu napast 
bijelim kokoškama. 

Onda munu učiteljki u glavi, da se je jednom jedna bi- 
jelka provukla kroz plot u načelnikovo dvorište, ali je odmah 
vraćena svomu jatu. Nije tamo provela ni dva tri trena. Ali 
kad se je provukla ona, nisu li se možda provlačile i druge? 
Tko bi dakle znao, šta se je onda zbivalo? 

Ah, te nevaljalice! One su i skrivile sve zlo, svu štetu i 
svu sramotu. Kolika će sramota i poruga da pukne ne samo u 
obadva dvorišta nego i po cijelom selu! Nevaljalice kokoške 
zablatile čistu krv bijele pasmine. 

Nekoliko je dana trajalo vijećanje u učiteljevu domu, bi 
li othranili te uljeze, te nametnike, ili bi ih odmah podavili, 
dok im svijet nije još doznao za bruku. Ali na koncu konca 
požalili jadne piliće. 

Tajila se još koji dan ta sramota, a kad se najzad pročula, 
nije učo od stida ni izlazio iz kuće. No za to im stali u kuću na- 
valjivati susjedi, onda svi znanci, a naposljetku i sav radoznali 
svijet. ' 

Razbjesnio se najzad Jandrija. 

— Šta su nagrnuli kao na kakvo čudo! — uzvikao se. — 
A zar nije i komu od njih preskočio kakav susjed preko plota 
i pokvario rođenu pasminu njegovu! I kolikima u selu! Znao 
bih je odmah i kazati, tko je k čijoj ženi preskakivao. 

Nije učo ni riječi dalje pisnuo ni o čijoj pokvarenoj pas- 
mini, a ipak mu mnogi zamjerili te riječi. Uzbunilo se selo i 
hoće da zna, koga on to misli. Tko je komu preskakivao preko 
plota? Na sunce s njim! 

= Učitelj se ne miče iz sobe i ne odgovara, ali Mato ber- 
berin prvi se javio s odgovorom: 

— Ja bih gotovo pogodio, koga je Jandrija spominjao, da 
skače preko plota. K njegovoj je ženi preskakivao načelnik. 

Svijet se sasvim zadovoljio s pametnim odgovorom Mati- 
nim. Taj je odgovor bio izrečen nekako u podne a u veče sti- 
gao već Jandriji u kuću. 

Huče učo, a učiteljka vrišti. Zna i ona, otkud takav od- 
govor. Mato je neki rod načelnikovoj ženi i ne zna se više, 
kakav, ali rod jest, i to će zacijelo biti njeno maslo. 

— Idem da je zapitam! — riješila ona brzo. 

Zaustavljao je učo svom silom, odgovarao je, molio i 
preklinjao. No ona otišla i zaista zapitala, iz dvorišta u dvo- 
rište. A sva sreća, što se je između njena pitanja i načelnikovi- 
čina odgovora ispriječio čvrsti plot, koji se nije micao između 
njih i tako ih razvadio. ' 

Kako su odmah i muževi stigli po svoje žene, te ih odveli, 
prekinula se zasad borba. Nastavila se tek sutradan s mnogim 


* novim argumentima, koji su te noći bili dozreli za borbu, i 


s odlučnim izjavama, koje su obuhvatale i sadašnjost, i daleku 
prošlost, i još dalju budućnost. 

Tom se je prilikom tačno konstatovalo pred cijelom seo- 
skom javnošću, koja se je okupila uokolo po plotovima i na 
ulici, da jednoj stranci, to jest učiteljki, nisu četrdeset i dvije 
godine, kako bi se po njenoj tvrdnji moglo misliti, nego četr- 
deset i šest godina; da ona ima samo dvadeset i dva zuba, a 
imala bi još dva zuba, da joj ih nije izbio prije dvanaest i pol 
godina njen muž, a zašto joj je izbio, neka kaže sama, jer drugu 
je stranku stid da to rekne; da je njen, učiteljkin, jezik poznat 
u selu; da se je udala samo zato, da pokrije glavu; da joj je 
tetka bila udata za Židova, i da joj se svake godine kvare ki- 
seli krastavci. Isto takvi jaki argumenti izneseni i protiv na- 
čelnikovice: da je otrovna guja; da joj je muž pod papučom; 
da kuha šljivov pekmez od neljuštenih šljiva; da se hvali, kako 
zna igrati, a ne zna ni da se makne; da bojadiše kosu; da 
mjesto parhet kaže parket, i da su se zato sve mačke razbje- 
žale iz sela, jer ona pjeva. 

Tim su se argumentima zadivile obje stranke i gotovo 
zanijemjele od čuda, ali nisu mogle da nastave i dalje, jer su 
međutim bili i opet stigli muževi njihovi, — učitelj iz kuće, 
a načelnik iz općine preko puta, — te ih odveli kući. 

. Tako se prekinula rasprava kraj plota i tri dana potrajao 
mir. Ljudi se poradovali, da su im se žene ohladile, ali uto banu 

k načelniku Mato berberin i šaptom mu javi, da je Milan, ot- 
pušteni općinski pisar, sastavio učiteljki tužbu i jutros odnio 
u grad. 

Načelnik smisli, da bi se razgovorio s Jandrijom. On 
valjda i ne zna za tu tužbu. Ali kako bi se sastao s njim? Ne 
izlazi čovjek iz kuće, a sa ženom njegovom ne koristi zasad 
ni govoriti. 

Ne zna načelnik, na šta bi se nakanio. Ali kad mu pade 
na pamet, da bi možda i njegova žena mogla tužiti učiteljku, 
dosjeti se, šta će. Otići će i zamolit će župnika, neka dođe k 
njemu, pa da se razgovore sa ženom, a paroha će zamoliti, 
neka ode učiteljki, koja je njegova parohijanka, i neka joj, 
ako može, osoli pamet. 


V. 


Kad je načelnik došao k župniku, zatekao tamo i paroha. 
Pristadoše obojica, da odu s njim, ali će prije polaska zapitati 
župnik: 

— Koliko ste godina vi oženjeni, dragi načelniče? 

— Osamnaest. 

— Osamnaest godina? Za osamnaest godina niste je oba- 
vijestili, a ja da je obavijestim valjda za osamnaest minuta? 

— Corav je to posao, — primijeti paroh. — Nisam ni ja 
nikad obavještavao ženu, nego je obavještavala ona mene, i 
jošte kako! No hajdemo, pa šta Bog da! 


Došao načelnik sa župnikom svojoj kući i traži ženu. Nema - 


je nigdje u kući. Nema je ni u susjedstvu. Kud li je nestala? 
Pošlje djecu, neka nađu mater, a on i župnik sjednu. No tek 
sjedoše, evo i paroha. 

— Jesi li je umirio? — pita župnik. 

— Zar nju? Slabe sam petlje za taj posao. Hvala Bogu, 
što mi je i ostala brada. Ja na vrata, a ona preda me. Doče- 
kala me kao hajduka. Ni Boga mi nije nazvala. A šta mi je 
nagovorila! Velik si, Gospode... Nisam mogao da stignem do 
riječi. Kako sam došao, tako se i vraćam. 

Počekali svećenici gotovo cio sat, ali načelnikovica se nije 
našla. Načelnik ih ispratio, a kad se oni uputiše kući sami, reći 
će paroh: ' 

— Kakva nas je napast i snašla, da mirimo žene! Volio 
bih, da sam bos gazio po koprivama, nego što sam otišao ona- 
mo. Vidjet ćeš! 

— Šta ću vidjeti? 

— Vidjet ćeš već! — i dalje ne htjede paroh da govori. 

Nisu prošla tri četiri dana, a oni, ako-i nisu vidjeli, ba- 
rem su čuli, šta se iza brda valja. Ili se umiješao onaj nesrećnik 


.Milan pisar, ili tko drugi, samo se u selu stvorio neki metež, 


rusvaj. Kao da se i muškarci pretvorili u žensku čeljad: sve 
nešto šapuću, nešto se dogovaraju, nešto se kriju. Uskomešalo 
se, uznemirilo se selo i svi uzeli da vode brigu o župniku i pa- 
rohu, dok naposljetku ne dođe k župniku crkvenjak te mu ne 
reče: : 

— Zamjerit ćete mi, gospodine, ako vam reknem, a za- 
mjerit ćete, i ako ne reknem. 

Onda započeo okolišati, zatezati i zapodijevati razgovor o 
desetim stvarima, dok nije napokon izrekao: 

— Kažu ljudi, da ćete biti tuženi i vi i gospodin paroh. 

— Za što ćemo biti tuženi? 

— Za večernju? 

— Za kakvu večernju? 

— Za onu, što ste služili. 

— Služim .ja preko sto večernji u godini. Za koju onda? 
— nasmije se župnik. 


— Za onu... — htjede crkvenjak da kaže, ali se u po- 
sljednji mah ne usudi. — Pa ja ne znam, za koju, samo ljudi 
kazuju, da je za večernju... 

I nije ni slagao crkvenjak. Crni se oblaci počeli skupljati, 
da se nadviju nad stare prijatelje, župnika i paroha. Po selu 
se raznose sve jasniji glasovi, da će njima biti grdnog oka- 
Panja, a Bog bi i znao, šta će im još biti s mantijom i s reve- 
rendom, a parohu i s bradom. 

Pročulo se sad i malo jasnije, kako su se ono porazgovo- 
rili gospođa učiteljka i gospodin paroh. Kratko se razgovorili, 
ali svojski, malo drugačije, nego što je paroh priznao župniku. 
Istina je doduše, da je on govorio malo, ali je rekao prilično 
mnogo. A učiteljka njemu još i više. Ne zna im se svaka riječ, 
ali se sasvim pouzdano pripovijeda, da je paroh, kad nije mo- 
gao da dođe do riječi, doviknuo učiteljki, da je čegrtaljka. 
To je u prvi mah pokoristilo i ona iznenađena zašutjela na jedan 
trenutak, ali onda zavrištala tako strahovito, da se je iznenadio 
i paroh te je zapitao, šta dreči, kad nije jarac. Kad je napo- 
sljetku zahukala kao oluja i gotovo zaurlala kao vuk, pa joj 
paroh dobacio: »Ta ti, ženo, nisi pri pameti!« završila ona de- 
batu snažnim odgovorom i odlučnom izjavom, da će se već 
vidjeti, tko je lud, a ona nije luda, nego toliko pametna, da će 
on nju zapamtiti, zapamtiti, zapamtiti... I to se zapamćenje 
uzelo ponavljati neprestano i toliko puta, da se je paroh upla- 
šio 1 pobjegao. 

Jasno je dakle, da se je iz toga zapamćenja i izlegao sav 
dalji metež i rusvaj, kumovao mu za bolji napredak tko mu 
drago. 

I nije potrajalo dugo, tek nekoliko dana, te i župniku i 
parohu stali stizati najprije glasovi o opasnosti, što im se pri- 
miče, a zatim stigoše u selo u isti dan župniku dekan, a parohu 
proto. 

Cijelo selo odahnulo od zadovoljstva, a još više od rado- 
znalosti. Mnogo se je popova obredalo u Kokincima, ali ovako 
ljudski nisu Kokinčani zakuhali ni jednomu. Neka se sad vidi, 
kako će se izmotati. 

Općinski pandur zaobišao po selu, poziva ljude. Zove 
ovamo dekan, onamo proto, da dođu i da iskazuju, šta znaju o 
onoj čuvenoj večernji. M 

No sad se ljudi trgoše. Šta je to? Kakva se to neprilika 
odjedared svalila na njih? Zar da svjedoče? I odmah? Pa kako 
to? Ako treba da odmah sjedneš, pa da jedeš i piješ, to se može. 
Ako si mlad, a treba da poljubiš djevojku odmah, i to se može. 
I potući se možeš odmah, makar te i ne molili. Sve se to može, 

ali da svjedočiš ovako odmah, naprečac, to se ne može nikako. 
Zar je itko svjedočio, dok nije malo protresao glavu, malo se 
dogovorio sa svojim društvom, pa makar i sa ženom? Tako 
rade pametni ljudi, a ne rade tako, da trče na svjedočanstvo, 
kao prase u polje, čim mu otvoriš vrata. 


Pošao po selu jedan pandur, pošao i drugi, diglo se dakle 
na noge junačke cijelo seosko redarstvo, da sazove ljude, koji 
su javljeni, da će svjedočiti, ali nikoga ne dovode na sasluša- 
vanje. Kao da je odjednom izumrlo selo. Na ulici nigdje ni. 
žive duše. A komu upadnu u kuću, ili se razbolio, prenemaže se 
i krevelji se u krevetu, pa za lijek pije rakiju, ili ga nema kod 
kuće. Kud je odmaglio? pitaju. U grad? A kada brže? Malo- 
čas je još bio u selu. Na njivu? Pa kakav je danas posao? Ci- 
jele godine ljenčuje, a baš danas se utrgnuo! 


Natrčali se i naljutili se redari, a ne mogu nikog da uhva- 
te. Za njima otišli i crkvenjaci, ali ovi tek nasjedoše, jer njih 
se ljudi ni onoliko ne boje. Kad upitaju za kojega čovjeka, od- 
govaraju im ukućani svašta: Eno ga, sadi luk na tavanu. Nema 
ga, zametnuo je jutros nekud noge, pa otišao da ih nađe. Doći 
će, čim mu narastu zubi. U koliko sati da dođe: u pol na 
lijevo? Doći će o ponoći, jer ne vidi dobro po danu. Odmah 
će dotrčati, čim se rodi. Eno ga žena zadjenula za obojak, pa 
ne može da se iskobelja. 

No sreća namjerila župnikova crkvenjaka na čiča Lepordu, 
nekadašnjeg seoskog poljara. I on se u prvi mah uznećkao, ali 
kad mu je crkvenjak obećao čašu rakije, i još poveliku čašu, 
a zatim dometnuo, da njegovo ime Leporda nije makar kakvo, 
nego su se i carevi zvali tim imenom, onda se privoli čiča Le- 
porda i pođe za crkvenjakom. 


. — Haj, čiča Leporda, — dočeka ga župnik, — a jesi li 
mi trijezan? 
mi. — Po malo, po malo, prečasni gospodine, — odgovara 
čiča Leporda ponosito. — Nisam pio cijelu noć, dok sam spa- 


vao, a jutros tek mali malicak. 
— Dobro. Hodi dakle u sobu! 

Ušao čiča Leporda i stao pred dekana. Istupio junački, 
ali onda se u jedan mah uplašio sasvim. Svjedočenje ti nije 
mačji kašalj. Jedan počini kakvo zlodjelo, a drugi samo svje- 
doči, pa eto i njega znaju da zatvore. Kako to, za ime božje? 
Opasan je posao svjedočenje. 

Opomenuo dekan čiču Lepordu, da mora iskazivati istinito 
i po savjesti, pa se čiča Leporda uplašio još gore. Zar još i to? 
Ali šta će! Sad već mora da svjedoči, pa kud puklo, da puklo! 
Ta nije valjda baš svaki nastradao, koji je svjedučio. Ima za- 
cijelo, koji su se i srećno provukli. 

Dugačak je bio iskaz čiča Lepordin, pa se uznojio i dekan. 
i onaj kapelan, kojega je poveo, da piše zapisnike. Htio Le- 
porda da započne još od Italije, kako je njegov djed vojevao 
tamo, ali mu ne dadoše. Htio da rekne nešto i o lanjskoj berbi, 
ali ni to nije valjalo za zapisnik. Sve mu brane i samo treba 
do govori o onoj večernji. 

Pa hajde de, može on da govori odmah i o večernji. Ka- 
kva je to bila večernja? Pa kao i svaka druga večernja, samo 
su je služili obadva popa zajedno. A je li on to vidio? Dabogme 
da je vidio. I može li se zakleti? Ako baš treba, može se i za- 
kleti makar čim. 

Svi zašutjeli, kapelan piše, a dekan nastavlja da isputuje. 
Kada je bila ta večernja? Zna čiča Leporda i to: bilo je to 
upravo prve subote poslije uskrsa. A zna zato, jer mu je baš 
toga dana pobjegla junica, a on krenuo da je traži i tako slu- 
čajno dospio u crkvu. Dobro. A dekan pita dalje: 

— U koju crkvu? 

Čiča Leporda se zamislio, a onda će reći: 

— U koju crkvu? Pa valjda u našu. 

Ali odmah se trgnuo, jer se čini, da nije odgovorio sasvim 
dobro. 

— Ako si ušao u našu crkvu, zašto govoriš: valjda u 
našu crkvu? — pita ga dekan. 

— Pa velim zato, jer tako su valjda kazali i drugi. 

Kapelan prestao da piše a dekan se ozlovoljio, te će za- 
pitati: 

— A ako su drugi rekli, da je bilo u njihovoj crkvi, a 
nije u našoj, šta onda? Šta ćeš onda da kažeš? 

— E, onda je valjda onako, kako drugi kažu. Možda se ja 
bunim. Bilo je valjda u njihovoj crkvi. 


— Kako to, čovječe božji: — čudi se dekan, — sve ti znaš, 
i kako si tražio junicu, i kojega je dana bilo to, i da su oba sve- 
ćenika služila zajedno večernju, — sve si popamtio, samo ne 


znaš, u kojoj je crkvi bilo? 

— Eto tako, — odgovara čiča Leporda, — ono sam za- 
pamtio, a ovo sam slučajno zaboravio. 

I na tom zapela cijela stvar. Svega se dobro sjeća čiča 
Leporda, kao da je bilo danas, i neprestano se prisjeća još i 
novih sitnica, samo u kojoj je crkvi bilo, to zaboravio i ne 
može nikako da se sjeti. Bio je on u crkvi, kad se je služila 
večernja, zna sve i kao da još danas gleda rođenim očima, 
vidi još i popove, kako služe zajedno, no u kojoj je crkvi 
bilo, ne može da se dosjeti ni za živu glavu. 

Naljutio se dekan i otjerao čiča Lepordu. Još mu dovik- 
nuo, da je pijan. No dekan je našao bar tog jednog svjedoka, 
a proto ni toga. Ili je kuga potamanila sve svjedoke, ili ih nije 
ni bilo. 

Istraga se svršila, dekan i proto otišli iz sela, a ljudi, koji 
znaju sve na svijetu, uzeli pripovijedati, da su se njih dvo- 
jica odvezli zajedno željeznicom, a jedan od njih, ne zna se, 


koji, nije rekao ništa drugo, nego da u ludu selu možeš jedino 
budalaštinu da doživiš. 


A jedini svjedok kokinački, čiča Leporda, ostao bez čaše 
rakije, što mu je bila obećana, te se zakleo nožnim palcem, da 
nikad više ne će svjedočiti, ni što zna ni što ne zna. 


VI. 


Kad je učiteljka začula za svjedočanstvo Lepordino, a i 
za sva ona druga svjedočanstva, kojih nije bilo, zaciknula od 
jada. Ali cičala ona ili ne cičala, večernja propade, popovi se 

izvukoše, a ona se ne osveti svomu parohu, koji ju je okrstio i 
jarcem i nepametnom ženom. 


Tog istoga dana, kad se je završila popovska istraga, vra-. 


tio se pred veče načelnik iz grada, zamišljen i zlovoljan. Ušao 
u kuću i odmah se okosio na ženu: 

— Iti si dakle tužila nju? 

— Jesam dabogme, — otresito će mu žena. 

— Dobro, dobro, a mene i ne pitaš! Dobro, dobro! A sad 
sjedaj i piši odmah, da trgaš tužbu! Piši, kako ti kazujem! 
Sjedaj! 

Zna ona, da joj je muž dobar i rijetko se zlovolji, ali zna 
i to, da njegovim riječima nema pogovora. Sjela dakle, malo 
zaplakala i napisala sve, što joj muž kazuje u pero. 


— A sad, — mirnije će načelnik, — neka bude večera. 
Bit će gostiju. 

— Koliko? — pita žena. 

— Hm! — zamisli se načelnik. — Mnogo će ih biti. Ilija, 


hodi! 


Pandur, koji je bio odmah došao preko puta, čim je spa- 


zio, da se je dovezao načelnik, priđe i ukoči se, koliko već 


seoski pandur može da se koči. 

— Ilija, obiđi i pozovi na večeru gospodina bilježnika, 
gospodina blagajnika, mladog gospodina učitelja, gospodina 
Jandriju... 


— Ne će ga ona guja ni pustiti u kuću, — uplete se doma- 
ćica. — A ne treba ni on da dolazi k meni. 

— Mora da dođe, — nastavi načelnik. — Otiđi, Ilija, i 
dovedi ga! Da nisi dolazio bez njega! A onda zovni komšiju 
Peru, Matu berberina i... i ..koga te volja... Večeras je 
kod mene večera... Neka dođu... A i ti ostani... 


Nije ni čekao goste, nego uzeo odmah da pije te se pri- 
lično ponapio do večere. Dolaze gosti po jedan. Sa svakim se 
pozdravlja i pije. Kad je najzad došao i komšija Jandrija, 
izljubi se načelnik s njim te sjedoše za stol. 

— Sjedni, Andrija, do mene! — govori domaćin susjedu. 
— Žene nam se svađaju, žene nam se parniče, a mi se mirimo! 

— Ne dao Bog, da bi se i mi svađali! — odgovara učo. 
— Ali miriti se možemo. 

— Možemo, a umirit ću ja i njih, vidjet ćeš. 

— Bog ti dao, da mogneš umiriti i onu moju! — vajka se 
učo. 

— Hoću, hoću, — tješi ga domaćin. 

Ilija pandur, koji je raznio glas, da je kod načelnika ve- 
čera i da je onako nekako pozvat svaki, koji hoće, otvara ne- 
prestano vrata i pušta nove goste. Napunila se velika soba, a 
što više gostiju, načelnik se sve više smije i više pije. 

— Znate li, ljudi, — veli on, — šta sam mislio danas 
putem od grada do kuće? Da mi danas sudimo tim našim že- 
nama. 
Smiju se gosti, ali je nezgodno da išta govore, kad je tu 
i domaćica, poslužuje goste. 

Jedini se Jandrija usudio da progovori: 

— Dobro, ali tko bi i sudio onoj mojoj? Samo ja bih 
najprije sudio onomu nesrećniku Milanu pisaru. On je gori 

— Istina je, — potvrdi nekoliko glasova, a domaćin se 
nego sve žene u selu. 
okrene k Iliji panduru: 

— Slušaj, Ilija, otiđi i strpaj odmah Milana u buharu! 

Društvo se nasmija, a bilježnik htjede nešto da prišapne 
načelniku, ali ga on odgurne i ponovi nalog panduru: 

— Strpaj ga u buharu, ali mu ponesi evo i oku vina. Skot 
je on, ali je ipak ljudsko čeljade, pa neka pije! A ujutro ćemo 


se razgovoriti nas dvojica, ja i on. 


Međutim oživjeli su gosti i onda se zapodjela velika ras- 
prava, kako bi zapravo trebalo suditi ženama, ne samo za ovaj 
slučaj, za koji bi načelnik sada da im sudi, nego i za mnoge 
druge nevaljale riječi i poslove njihove. 

Komšija Pero, koji je udovac i vrlo slobodno govori o 
ženama, misli da bi općina trebala sagraditi veliku kuću, u 
kojoj bi bila samo jedna soba, ali bez ijednog prozora, i u tu 
bi se sobu trebale zatvoriti svakog mjeseca bar po jedan put 

preko noći sve žene, neka se svađaju i grizu, pa bi se tako 
odučile da grizu ljude. 

Mladi učitelj, koji je još neženja, strašno se rasrdio na taj 
prijedlog. On misli sasvim drugačije, da su ženske nježna stvo- 
renja te se mogu pridobivati jedino nježnošću. 

Nasmijalo se društvo i komšiji Peri i mladomu uči, a 
onda se javio Mato berberin, prilično već nakićen te još govor- 
ljiviji nego inače. Sve to ne valja, veli on, nego treba da za 
sve bude kažnjen onaj, koji je i skrivio cijelo zlo. A tko je 
taj krivac? Nitko drugi, nego načelnikov Gaćan. Da se on 
nije obezobrazio, da se on nije spleo sa susjedskim kokoškama, 
zar bi se i izlegli bijelim kokama šareni pilići? A da se nisu 
izlegli ti nesretni pilići, zar bi se i svadile te dvije susjede? 
Sve je dakle skrivio Gaćan i neka Gaćan kaje sve! 

Neki gosti odobrili, neki se protivili, a domaćin se zagledao 
u Matu berberina te onda, kao da mu je iznenada sinulo ne- 
što, čemu dosad nije mogao da se dosjeti, zaviknuo na sav 
glas i zgranuo se na govornika: 

— Ti li si to, čovječe! A nisi li ti bio onaj, koji je prvi 
zinuo? Nisi li ti mene uzeo na jezik i prebacio mene preko 
plota k susjedu? Nisi li ti to bio? A govori! 

Mati se u prvi mah učinilo, da domaćin zbija šalu, no kad 
je razbrao, da tu nema šale, uplašio se ozbiljno i skočio, da 
umakne. Ali se prekasno sjetio, pretekao ga domaćin te do- 
viknuo Iliji na vratima: N 

— Hvataj ga, Ilija, pa u buharu s njim! Ali mu ne daj 
vina! Neka gine od žeđe! A ako ne pogine, sutra ćemo se raz- 
govoriti. 

Bilježnik htjede opet da primijeti nešto, ali mu jezik ote- 
žao toliko, da se je jedva i čulo, što govori. A zašto i da pri- 
govara? Ako on za jedno prigovori načelniku, prigovorit će 
načelnik za drugo njemu, i onda će nastati samo to, da nikad 
nitko ne će moći da provodi svoju volju. Ovako je mnogo 
bolje: sad jedan učini Štogod, i drugi mora da šuti, sad opet 
obratno. Zar bi moglo drugačije i da bude života, — a kamoli 
kakvog posla! 

Nego tko bi i znao, šta taj raspojasi domaćin kani danas 
još da počini! Zvjera po sobi kao zvijer, koju vitlaju lovci, 
zanosi se svakomu u lice, upada svakomu u riječ. Šta mu je 
naspjelo? Da ne će opet koga otpraviti u buharu?? Kako se 
samo usuđuje! Bogme će se sutra česati junački. 

Jandrija kao star čovjek uznastojao nekoliko puta da iz- 
makne kući, ali mu domaćin ne da. ' 

— Ne miči se, učo! Danas ćemo da sudimo ženama. Pij, 
da se razjunačiš! Danas je sudnji dan. : 

I tako mu se sve do zore mijenjalo raspoloženje: čas u 
razuzdano veselje, čas u zamišljeno natucanje o sudnjem danu, 
što će danas da nastane. A koji su u društvu trezniji, nastoje da 
ga odvrate od tih naglih skokova i da mu zabašure razgovor 
o sudnjem danu. 

Ali kao da je on samo i čekao zoru. . 

— Ilija, — izdere se na pandura, koji je kraj vrata bio 
zadrijemao, — na noge! Otrči u općinu, uzmi bubanj i raz- 
bubnjaj po selu naredbu, da je danas sudnji dan. Jesi li ra- 
zumio? . 

— Jesam, — odgovara Ilija, a ne zna pravo, je li budan 


ili sanja. — Dobro. Sudnji dan. 

I on će na vrata. 

— Stani! — zaviče za njim bilježnik i zaustavi ga. — 
Sudnji dan? Ne može da bude sudnji dan. . 

— Zašto ne može da bude? — rasrdi se domaćin. 

— Ne... ne... nema zaključka. A bez za... zaključka 
ne može se proglasiti. 

— Ilija, idi, bubnjaj! — viče načelnik. m 

— Ne smi... smiješ, Ilija, ja ti za... zabranjujem, — 
viče bilježnik. njom 

— Zabranjuješ? — skoči domaćin. — Zabranjuješ Iliji? 


A zabranjuješ li i meni? Da vidiš odmah! o , 

I on poleti iz kuće, pretrči ulicu, uđe u općinu i za čas 
ispade odande s općinskim bubnjem. Za njim otrčao u općinu 
i istrčao iz općine Ilija pandur i sve mu nešto govori. 

Stao načelnik nasred ulice i zabubnjao. Na kućama se 
otvaraju prozori, neki ljudi, koji su već na nogama, pritrkuju, 
da čuju, šta se oglašuje u tako neobično vrijeme, i zastaju 
iznenađeni, kad ugledaše načelnika s bubnjem. A načelnik 
udara, kao da se je najmio, i javlja svima na znanje, da će 
danas, toga i toga dana, u selu Kokincima biti sudnji dan. Svaki 
čovjek, koji hoće, da mu sude ženi, neka se javi. Prijave su 
sasvim besplatne, a sudit će se po onom redu, kojim se prijave 
zapisuju. 

Odbubnjao načelnik i krenuo dalje selom, da bubnja, a 
za njim ide Ilija pandur i sav se očajan razmahuje rukama, no 
ipak dobro pazi, da to ne bi zamijetio načelnik. A _načelnikovi 
gosti čas istrkuju na ulicu, čas se vraćaju u kuću i piju dalje. 
Domaćica, čim je razabrala, na što joj se dao muž, utrčala u 
kuću i pobjegla na tavan. 


Naposljetku evo i načelnika. Ide on, s bubnjem na sebi, i 
bubnja iza sve sile stari marš generala Radeckoga iz Batalije, 
za njim koračaju složnim korakom obadva seoska pandura, a 
iza njih sva sila svijeta, i ljudi i žena i djece. 

Kad dođoše pred kuću, naloži, neka se otvori kapija, da 
svi uđu u dvorište. Onda zaviče: 

—  Jandrija, da čuješ! Evo ti Ilija, otiđi s njim svojoj 
kući i dobro pripazi, da ti ne utekne žena, dok ja ne dođem. 
Danas je sudnji dan. Da se nisi usudio pobjeći! Čuvaj i njega, 
Ilija! 

Uđe u kuću, potraži ženu, pogodi odmah, kamo se je 
sklonila, i dovede je s tavana: 

— Hodi, golubice moja! Ti bi dakle da se sudiš pred su- 
dom. A šta će tebi sud, kad suditi znam i ja još brže i bolje. 
Ljudi ljudski, pozor! Otpadajte, polovica na desno, polovica 
na lijevo! Vi jurišajte na kokošinjac, razbudite gospodara Ga- 
ćana i koke njegove, i proglasite im osudu, da će sada pogu- 
biti glave. Prijeki je sud danas, kako i mora da bude na sudnji 
dan, jer Gaćan je krivac veliki, a s njim mora da strada i iz- 
gine i cijelo pleme njegovo. On je osramotio plemenitu bijelu 
pasminu moga prijatelja Jandrije, zavadio domaćice naše, 

obrukao mene danas u gradu pred svom gospodom, da mi se 
smiju grohotom, što mi se u selu izlegla kokošja parnica, a i 
opio mene evo noćas. A vi drugi, brže u kuhinju po noževe, 
ako nemate kod sebe, pa na pokolj! Gaćanu nevaljalcu neka 
bude sramota, odvalite mu glavu, a koke koljite već na obični 
način kokošji! 

Poslušali ljudi i potrčali. Kratak časak potrajala u koko- 
šinjcu tužnu graja, a onda se lijepo poređale na zemlji mrtve 
žrtve razbludne obijesti i nevaljanštine Gaćanove. 

Onda se načelnik otputio u Jandrijino dvorište. Za njim 
idu ljudi s krvavim noževima u ruci, djeca skaču i vrište. Sva 
se povorka ugurala u dvorište, gdje ih dočekaše šuteći domaćin 
i domaćica, a načelnik im progovori: 

— Oj Jandrija, Jandrija, baš smo ljudi ti i ja. Hoće nam 
žene, da se pokoljemo radi kokošaka, a ja velim bolje da po- 
koljemo kokoške sebi i svojoj volji za čast. Na posao, ljudi 
božji! Pijetlu Karlinu odrubite glavu, a kokoške koljite nemi- 
lice! Danas je sudnji dan ženski i kokošji. 

Poklala se živad i sva se povorka, zajedno s učom i nje- 
govom ženom, vrati k načelniku i ponese zaklane bijelke i 
njihova gospodara pijetla. 

Sve se dakle srećno posvršavalo i načelnik se razblažio te 
odredio, neka se odmah ispeče sva živad, da se počasti cijelo 
društvo, pa i svak drugi, koji još bude došao. Ne može se 
valjda sudnji dan provesti makar kako, jer nigdje ne piše i 
nitko još nije kazao, da je sudnji dan neki žalosni posni dan. 


Ta se gozba na ženski i kokošji sudnji dan provela vrlo 
lijepo, ali pri koncu tako zbrkano i nejasno, da bi se teško 
mogla opisati i prikazati u pravom historijskom svijetlu. No 
još bi se teže opisale sve dalje dogodovštine poslije tog slavnog 
dana, o kojima bi se moglo u neku ruku čak i ustvrditi, da po- 
nešto zaziru od svakog historijskog svijetla. Zna se tek toliko, 
da su neke više oblasti, kojima je već takav običaj, uzele ispi- 
tivati, je li načelnik kao glavar seoske općine kompetentan da 
proglašuje sudnji dan i da izvršuje sve ono, što u takvom slu- 

čaju ima raditi. Na to je načelnik sasvim temeljito odgovorio, 
da nigdje ne piše, koja oblast smije a koja ne smije da pro- 
glašuje ženski i kokošji sudnji dan. Stvar se je prilično otegla, 
jako se zamutila i naposljetku se sasvim zamračila, da se ni 
naočarima nije razbirala više. Jasno je bilo jedino to, da se 
dva tri mjeseca nije pravo znalo, je li junak sudnjega dana 
još načelnik kokinački ili nije. No iza toga se vremena raza- 
bralo opet, da je on iznova, ili još, glavar te slavne općine. 

Jedino se nije moglo da dozna, kako je sad dalje sa sud- 
njim danima: je li načelnik kokinački izgubio pravo, da pro- 
glašuje, kad treba, sudnji dan, ili je zadržao to pravo te samo 
očekuje valjan datum, pa da onda proglasi u selu novi, možda 
još i strašniji sudnji dan. 

MIŠKINA, ĐELEKOVEC 


SKAKAVCI 


Poznate li skakavce, koje kod nas zovu još i kobilice. Čud- 
ne su to životinje: po zemlji hode, po zraku lete, a za nuždu i 
po vodi plivaju. No glavno im je ipak, kako im već i ime veli, 
skakanje. Ali nemojte misliti, da uvijek skaču. To ne. Kad gdje 
nađu u izobilju hrane, oni se primire i te kako dugo. Skakati 
počinju tek onda, kad ili na jednom mjestu sve požderu, ili im 
zaprijeti kakova pogibao. A tada upotrebe svu svoju snagu, 
znanje i vještinu, da izmaknu. 

Skakavaca imade više vrsti, većih i manjih. Svi imadu du- 
goljastu konju sličnu glavu, debele izbočene oči, velika ticala 
na nosu, tri para nogu i dva para krila. Po boji nijesu svi jed- 
naki: ima ih crnosmeđih sa kratkim krilima i velikim trbuhom, 
pa zelenih sa tankim tijelom, ali mnogo duljim krilima. Ali svi 
su jednako proždrljivi. 

Nekoliko takovih skakavaca doletjelo je poslije jedne ve- 
like bure u našu bašču. I to u vrijeme najbujnije vegetacije, 
kada se je u njoj sve najljepše zelenilo i bujalo, cvalo i mirisalo: 
od snage i života. A kako i ne bi. Zemlja zdrava, svježa, obra- 
dena marljivim rukama našega dobrog vrtljara. Nakvašena 
znojem, nagnojena naravnim i umjetnim gnojem, koji je dugo 
beskorisno ležao i čekao vrijedne ruke, da iz blata naprave zlato. 

Kad su doletjeli u bašču, bili su plahi. Sćućurili se na naj- 
donjem lišću povrća, da ih vrtljar ne primijeti, i tu su ostali 
nekoliko dana. Opazili su naime odmah, da vrtljar svaki dan 
Pregledava bašču, da nemilosrdno odstranjuje iz nje kojeka- 
kove kukce, gusjenice, grčice, balave puževe i druge nametnike, 


I6I Hrvatsko Kolo 11 


koji su podgrizali korijenje, brstili lišće, izjedali stabljike. 
Stoga su smislili prevariti ga time, što nijesu kao drugi namet- 
nici ostali kod svoje žrtve, koju bi izgrizli, već odmah odska- 
kali dalje i na drugom zdravom stablu pobožno se stisnuli i 
počivali. ' 

Videći skakavci, da vrtljar nije primijetio njihovu lukav- 
štinu, pa da se tu može živjeti, jer ih pušta na miru, osmjelili su 
se i sve malo po malo sa donjeg se lišća popinjali na vrhove cvi- 
jeća i povrća, gdje su ih vrtljareva djeca sa strahopočitanjem 
gledala i divila im se, jer su izgledali kao čuvari očeve bašče. 

Jednog dana vrtljar je nastradao. Okopavao je usjeve, pa 
onako znojnog zahvatila jaka kiša i teško je obolio. Dulje vre- 
mena nije mogao da pogleda bašču; bila je prepuštena sama 
sebi. A kad je prizdravio i opet u nju došao, imao je šta vidjeti. 
Tu se naleglo, nakotilo koječesa: miševa, gusjenica, grčica, ba- 
lavih: puževa i drugog kojekakvog gada i smrada, da je sve 
vrvjelo od toga. Ali ništa nije počinilo toliko štete, koliko ska- 
kavci; jer oni su obrstili sve ono, što je vrtljar ostavio za sjeme. 
' I sad će trebati velike muke, dok si opet uredi bašću. Neki 
vele da se to više nikad ne može onako, kako je bilo, jer tko bi 
odstranio toliko smrada i nabavio novog sjemena. 

Ja mislim; da uz marljiv rad sve je moguće. A šta vi ve- 
lite na to? : 


PSETO 


Okotio se kao pseto, pa kao pseto od svoje matere kuje 
naučio lajati i gristi, a što je naučio, tome se i priučio, to jei 
radio, gdjegod je bilo za to zgode. A te zgode i prilike — jer 
je bio pas — bilo je često. i 

Ta nije on kriv tome, što je pas — mislio je, kad ga je tko 
karao ili se ljutio na nj, što laje. Da je njegova mati bila krava, 
kobila ili šta drugo, ne bi ni on bio pas. No ovako, kad je bila 
kuja, šta je on onda mogao biti? 

A čuo je jošte i kao mali psić, kad su se s njime igrala 
djeca, kako pričaju, da pas vuče lozu od vuka. — Slaba bo- 

lesna vučica dojila mlade. Kako je bila slaba, nigdje za njih 
smoći hrane. Napokon nakon dugog traženja našla je u blizini 
ljudskog stana razbacane razne oglodane kosti. Time se hranila 
ona i othranila mlade. Kad je ojačala, u društvu sa svojim mla- 
dima nije više nikoga stranog puštala u blizinu toga stana, da joj 
ne preotme hrane. Čovjek je opazio, da ga životinja za one oglo- 
dane kosti čuva, i za nagradu dobacio joj još katkad i komad 
pokvarenog mesa, koje joj je bolje prijalo, pa mu je radi toga 
postala još vjernija. Odsad pratila ga i u lov na drugu divljač, 
pomagala u borbi za život, i tako od bijesnog vuka postao pas, 
vjeran sluga gospodaru, a bijesan neprijatelj svakome, koji u 
gospodara ili njegov imutak dira, bez obzira tko to bio da bio. 
Kad se je okotio, bio je, kao što već jesu psi, slijep, ma- 
len i slab. Kuja ga kao malo psetance lizala, mazila i dojila, 
kako to i druge matere rade. Kad je mogao hodati, učila ga ska- 
kati, lajati i gristi. A kad je poodrastao i dobro to naučio, došao 
je gospodar, metnuo mu na vrat uzicu, predao ga nekom nepo- 
znatom čovjeku, koji ga je odveo sobom daleko od matere. 
Pošto ga je novi gospodar obilno nahranio, ali i nekoliko 
puta dobro izlupao, odveo ga u dvorište, privezao o uzicu la- 
nac, a lanac na dugu žicu, koja je sezala od kraja do kraja nje- 
gova dvorišta, pustio ga da tude šeće, ali i određeno mjesto 
čuva. A da se zna, čiji je, objesio mu o vrat svijetlu medalju 
s rednim brojem i naslikanom pasjom glavom. ' 
Kroz to dvorište, gdje je on imao sada dužnost čuvati, vo 
dila je već više desetljeća staza, kojom su se služili pješaci, kad 
bi išli prečnim putom za svojim poslom. A on, da pokaže, da 


je tu, da je vjeran sluga svoga gospodara, da zna svoju dužnost, 


lajao bi na prolaznike, a znao bi katkad koga i ugristi. Osobito 
je to volio djecu, koja su idući stazom u školu i zalutala mimo 
staze bliže k njemu, našto bi on skočio na njih, poderao gaćice, 
a nekima i okrvario nožice. 

A kako bi nakon toga nastala vika i buka, dotrčao bi i 
gazda tobože, da umiri psa, a zapravo potreptao bi ga po le- 


ima, kao da mu je htio reći: — Dobro si uradio: laj ti samo, 
laj i grizi i dalje. Ta za to i jesi tu, a ne da kome ližeš noge, 

To si dužan tek meni, svome gospodaru. I pri tom bi pogledao, 
(je li dosta čvrsta uzica, koju mu je privezao o vrat, te da li nije 
izgubio medalju s pasjom glavom. 


Iz početka, kad je počeo biti tako drzovit, išli su neki stariji 5 


potužiti se gazdi na njegov bijes. Gospodar je obećao, da će u 
buduće pripaziti na psa, pa ga ispričao: — E, šta ćete, pseto je 
pseto, nema pameti, pa.ne zna što radi. Budite vi pametniji, 
pa mu se ugnite. A poslije im bahato govorio: — Idite putem, 
ne idite kroz moje dvorište. | 

I sad je u njegovoj službi, no već rjeđe grize, jer nema 
koga. Poznaju ga ljudi i ugiblju se. A gospodar se smješka i 
smješka, očito zadovoljan, šta se namjerio na tako dobra psa. 
A jer je tako dobar i vjeran, sigurno će ostati i dalje, tako 
«dugo, dok ne nađe gospodar još boljeg i vjernijeg od njega. 


HRUŠT 


Napokon nakon dugog i dugog čekanja došao je čas, da 
je mogao pobjeći iz svoje višegodišnje uze. Dočekao je čas, 
da je mogao poletjeti. 

Naužio se dosta tmine. Namirisao se i naglodao crne 
tvrde zemljice. U njoj je kao prvu hranu našao svoju mrtvu 
mater, koja se počela raspadati. I dok je toga bilo, zadržao se 
s braćom na njoj. A kad je toga nestalo, svi su se razišli trbu- 
hom za kruhom, kud je koji znao i mogao. 

I sve dalje i kao crv i kao kukuljica, dok je živio i u ze- 
mlji se preobražavao, niti je šta drugo vidio niti osjećao nego 
uvijek zemlju, zemlju, zemlju. Štogod je gdje našao, kakav 
korijenčić, sve je to mirisalo po zemlji. 

I tako je u tmini, u toj crnoj i tvrdoj zemljici, morao ži- 
vjeti godine! Svijetlo i svijet vidio je tek jedanput, i to više 
slučajno. Gospodar je preoravao njivu, i plug ga je sa zemljom 
okrenuo gore. Tad mu se nešto zasvijetilo, osjetio je obilje zraka, 
tijelom mu prostrujala neka ugodna, nikad još neosjećena 
toplina. No jedva što je od prevelike svjetlosti došao k sebi, 

već su neke crne prikaze kružile nad njime i grakćući iz svega 
glasa: kvar, kvar! sabirale njegovu braću. Jedna takova neman 
spustila se i k njemu, rastvorila nešto crno, šiljasto; jasno je 
vidio u tome neku crvenu glistu, koja ga je htjela poljubiti.. 
On se toga preplašio, trgnuo natrag i onako onesviješćen sru- 
Šio se nekud. Kad se osvijestio, opazio je, da je i opet u zemlji. 

I to je bilo sve, što je znao o svijetu iznad sebe. Ali odsad 
je uvijek sanjao o tome i želio, da barem još jedanput vidi 
taj svijet izvan zemlje. š 

I gle sad je to dočekao. Izišao je van, ali ne više onako 
slab, nezaštićen kao onda, već sa tvrdom korom kao oklopom 
oko tijela. Noge mu postale jake kao lopate, mogao je njima 
kopati zemlju, a i puzati po drveću. Oči žarke neistrošene, s ko- 
jima je mogao jednim poglčdony pregledati cijeli svijet. Na 
nosu narasla mu ticala, s kojimajje ki raspoznati prijatelja 
od neprijatelja. No šta je sve to? Ai: krije. krila, to je nešto, 
s kojima je mogao poletjeti, kad je htio 5 kuc o htio. 

Kudgod se okrenuo, kudgod je gledao, vidio 3. :fosta hrane. 
Zelena trava, drveće, puno slatkog lišća i divnih cvjetova, 
svojim ga mirisom privlačilo k sebi. 

Hrane je toliko, da živi ne znam kako dugo, ue bi je po- 
trošio. Uživao je to obilje besprekidno, dok se mije zasitio. 
Poznao je svako drvce, na kojem je zlatnije lišće. A kad se 
dovoljno zasitio, počeo je misliti na zabave i naslade. S tim 
više, što je na svakom drvetu našao po nekoliko svojih dru- 
gova i družica, koji su se isto tako veselili životu kao i i on, koji 
su sve to htjeli iskoristiti kao i on. 

Kada su se jednog dana u veče skupili na dogovor, gdje 
će se zabavljati, neki su predlagali, da se ide u pusto polje, 
gdje raste vrlinje, od kojega se dade živjeti, a nitko im ne će 
smetati. No on je to prezirno otklonio. ' 

Šta polje, vrlinje; to je za nuždu, a nije za užitak. U vrtove, 
bašče, gdje ima po izbor drveća, puno slatkog lišća i bjelocrve- 
nih cvjetova. Tamo se živi. 

Čega se sada trebaju bojati, kad imadu krila? Uznemiri li 
te tko, rastvoriš krila i ajde dalje. No tko se ipak boji, može 

ići kud hoće, a tko se ne boji, neka ide s njim: on će voditi. I 
odveo ih je veliku četu u zelenu bašču. Dok je bilo lišća na 
jednom drvetu, ostali su tamo, a kad je ponestajalo, ajd na 
drugo, gdje je ljepše zelenilo i gdje su bolje mirisali cvjetovi. 

Po danu, dok je sunce grijalo i peklo, dok su se drugi sta- 
novnici zemlje mučili i radili u polju, on je sa svojim drugo- 
vima i družicama bezbrižno spavao. A kad je počelo sunce to- 
nuti i mrak se spuštao na zemlju, on bi raširio krila i poletio u 
zrak. Najprije, da se prošeće, a onda da si nađe drugaricu, 
s kojom će se poveseliti. 

No jednog dana dogodilo se nešto neočekivano. Videći 
gospodar, da su mu u bašču navalili nezvani gosti i igrajući se 
bezbrižno obrstili toliko lišća, da je nekim voćkama zaprijetila 
opasnost za život, odlučio je osloboditi ih od tih napasnika. 

I kad je hrušt jednog dana na lijepom bijelom cvijetu u 
zagrljaju svoje družice najslađe spavao, prostro je gazda po- 
njavu i svom snagom uzdrmao voćku. Smjesta su svi ti drije- 


movni napasnici popadali dolje, pa su ih onda na ponjavi po- 


kupili i bacili u neku duboku sklisku jamu, gdje je i prije nego 
se mogao snaći dobio vrelu kupelj, Sia ga je zajedno s njego- 
vom družicom ubila. 

I tako je hrušt svršio svoj kratki sretni život. 

A. CESAREC, ZAGREB 
FLORA LORENZO-ORSATI-GOLF 


I. 


Flora Lorenzo bila je do svoje devete godine jedinica bo- 
gatog vlasnika brodova, u devetoj godini je dobila brata, ko- 
jega od prvoga časa nije mogla da trpi, u dvanaestoj godini 
je bila poslana na odgajanje Uršulinkama u Škofju Loku, a 
u šesnaestoj godini vratila se kući kao gospođica, koja je već 
mislila na bogatu i otmjenu udaju. No izbirljivost, zapravo 
taština njena bila je tolika, da je pravog čovjeka, koji joj se či- 
nio dostojnim i podesnim bračnim partnerom, našla tek u 
devetnaestoj godini, kad se u nju zaljubio jedan mlad konjički 
oficir sa zavodljivom titulom baruna. No taj barun je nesretno 
zaglavio u jednoj trci, pa se prilika za njezinu udaju otegnula 
opet na tri godine, kad je sebi Flora izabrala za muža sina 
bogata industrijalca. 

No još prije nego je došlo do udaje za toga čovjeka na- 
stupio je na pozornicu ne samo njene nego opće historije onaj 
luđak, kojega još i danas znadu nazivati herojem, nastupio je 
rat, i taj je potro sve njene ponovne bračne planove, potro 
uopće još toga mnogo više... 

Odmah od početka rata njen se otac radi neprijateljske 
blokade našao u sve težim neprilikama. Dotad je sa svojim 
brodovima kao s pčelama sisao med bogatstva po cijelom glo- 
busu i nosio ga u obiteljsku košnicu, a onda se najednom, 
ostavši uz to još bez nekih brodova, koji su mu na putu bili 
zaplijenjeni od neprijatelja, morao ograničiti samo na posao 
s domaćom obalom. I to, pa još koješta drugo, što se pokazalo 

kasnije, djelovalo je na njega tako, da ga je jednoga dana, 
bolesna već otprije na srcu, pogodila kap. 

Njega je nestalo, a ono, za što smo rekli, da se pokazalo 
poslije, pokazalo se skoro: na njegovoj inače još velikoj ostav- 
štini ležale su dvije također velike i teške mjenice, jedna, koju 
je podigao za izgradnju jednoga novog broda (zaplijenjenog 
od neprijatelja), i druga, koju je žirirao jednom prijatelju, 
palom na ratištu odmah prvih dana rata. 

I doduše tada je još vladao moratorij, te se sva presudna 
težina tih mjenica nije pokazala odmah. No sama njihova egzi- 
stencija je i bez moratorija, koji nije mogao biti vječan, bila 
dovoljna, da se mladi kandidat za ženidbu, sin industrijalca, 
kojemu su u ratu istom počeli poslovi, izvolio povući, pri čemu 
je, uostalom, bilo po srijedi i drugih razloga: Flora još nije 
bila svijesna katastrofe, koja se spremala, pa ga nije htjela ni 
mnogo da zadržava; nadala se naime još u druge i otmjenije 
partije... 

No moratorij je prošao, i obadvije mjenice — baš oba- 
dvije, jer su nasljednici očeva prijatelja pali pod stečaj — 
djelovale su kako to već djeluju neisplaćene mjenice: na svu 
ostavštinu pokojnog Lorenza vjerovnici su stavili odsvojnu 
zapljenu i Lorenzima nije, ako nisu htjeli potpuno u propast, 
preostalo ništa drugo nego da očevo preduzeće likvidiraju. 

I istina, ostalo im je još nešto gotova kapitala, pa: jedna 
kuća, i nada, da će poslije rata dobiti još nešto od naknade za 
od neprijatelja zaplijenjene brodove; no šta je to bilo spram 
onoga, čime se Flora mogla ponositi i sa čime je za svoje pla- 
nove prije mogla računati? 


Ali i tada je ona bila još pretašta, da pred društvom, u 


kojem se kretala, prizna i pokaže istinu svoga i obiteljskoga 
stanja. I to je onda bio jedan od razloga, da je ona, osim bez 
nekadanjega bogatstva, ostala i bez majke i brata; s ovima se 
naime potpuno razišla. ' 

Kao što svoga brata nije nikada trpjela, tako joj velika 
simpatija nikad nije bila ni majka. Jedino, koga je voljela, 
bio je otac, no i ta ljubav, kolikogod mnogoputa išla do obo- 

žavanja, svodila se u mnogom samo na taštinu i sebičnost. Za 
razliku od majke, koja je bila štedišna, otac je bio galantan i 
razdarušan, uvijek spreman, da djeci, njoj i bratu, zadovolji 
svaki hir. No ako je to godilo njoj, zar joj je moglo goditi, da 
to on čini i bratu? 

Još prije nego se taj pojavio uz nju u obitelji, ona je, još 
kao djevojčica, pokazivala već i spram odnosa majke i oca 
ponašanje, koje je s obzirom na prvu graničilo na pravu ljubo- 
moru. Njoj je bilo krivo, ako je otac majku pred njom polju- 
bio ili joj donio kakav dar. Odmah je poljubljena i darivana 
htjela biti i ona. I ne baš jednom se čak dogodilo, da je, kad 
je otac majku pred njom zagrlio, ona upravo surovo odrinula 
majku, natisnula se na oca sama. 

Poslije, kad se rodio brat, ta ljubomora, samo još svjesnija 
i dublje urezana u dušu, i sve više se pokazujući samo sebič- 
nom težnjom za vladanjem i prvenstvom, prenijela se kod nje 
i na njega. Brat joj se uvijek, i kad to nije bio, jer su oba- 
dvoje bili jednako maženi, činio suparnikom, koji ju je pred 
roditeljima potisnuo u drugi red, i koji će jednom kao mu- 
škarac i očev nasljednik — te misli su postale važne već dosta 
rano — biti razlogom, da će se njen miraz smanjiti na manje, 
mnogo manje od polovice cijele baštine. 

I baš te misli, kad su jednom potpuno sazrele, dovele su 
Floru do toga, da je u svojoj kivnji i zavisti stalno smišljala 
intrige, s kojima bi postigla, da se brat posveti kojem drugom 
zvanju od očeva, i naslijeđe da se tako razdijeli barem po po- 
lovici. Zato je ona kroz dugo vremena, umiljavajući se na sve 
moguće načine, a nalazeći i sve moguće razloge, salijetala po- 
gotovo oca s tvrdnjom, da bi njen brat bio najzgodniji za 
konjičkog oficira. Bilo je to, naravno, u vrijeme njenih brač- 
nih planova s isto takovim oficirom barunom, a podlogu za 
to joj je davala zbilja neobična strast bratova za konje (mali 
je imao i svoga ponya). 

Tako je bilo nekad... No poslije, kad je otac i sva stara 
slava bogatstva bila pokopana, Flora je promijenila mišljenje, 
te se desila ta upravo i smiješna situacija da se s majkom i 

bratom posvadila baš i radi onoga, što je nekad tako vruće 
htjela. sama... S majkom je doduše bio tu i drugi razlog; 
majka je tad pogotovo postala štedišna, pravila je pitanje gd 
svakoga većeg Florina troška, a to Flori, iz njenih opet ra- 
zloga i ciljeva, nije išlo u račun. No s bratom je uistinu došlo 
upravo na ono, što je nekad htjela ona sama. Mali je dorastao 
da se odluči u koju će školu dalje, i on je sebi, kad već zbilja 
nije mogao biti brodovlasnik (čemu se Flora potajno i vese- 
lila, 1 zato se naročito zalagala, da se očevo preduzeće likvi- 
dira), — on je, dakle, sebi odabrao to, da pođe u konjičku ka- 
detsku školu. 

No sada, kad je imutak tako grozno spao, sada da on pođe 
u tako skupu školu, za koju treba toliku opremu, i u kojoj se 
kaošto već jesu toliki oficiri, može podati samo lakoumnosti ž 
rasipnosti? 

.. Zato se tome opirala Flora; ali joj je to bilo uzalud, bu- 
dući da se s malim složila i mati. To je onda djelovalo dla su 
sveonei onako uvijek tanke niti, koje su je vezale s i dvoje 
majkom i bratom, pukle, te je ona od njih, uvrijeđena i bijesna. 
otišla k jednoj svojoj tetki u susjedan gradić, inače na slam 
primorsko ljetovalište. 

: I tu se tad odigrala uvertira u ono, što Flori nije uspjelo 
već dvaput, a što joj je sada postalo naročito važno. U tom je 
ljetovalištu poradi rane, koju je dobio na fronti, bio na opo- 
ravku mladi advokat, Oskar Orsati. Flora se s njime upoznala 
u jednome društvu na plaži; no sve bi sigurno svršilo između 
njih dvoje samo na poznanstvu, da taj novi znanac nije bio 
neoženjen, iz vojske da se naskoro nadao biti pušten u civil 
u civilu kanio nastaviti svoju već uspješnu praksu i, što je naj 
važnije, bio sin jedinac već starih, imućnih roditelja. To je 
Flori, koja je tada kao još riikad mislila o udaji kao još jedi- 
nom jamstvu svoje budućnosti, malo šire otvorilo oči za tog 
čovjeka; visoka njena nekadanja mjerila o mužu su postala 
niža, dobar joj sečinioi taj... 

I sve je tada, sav svoj ženski talenat (ako žena nema drugi 
talenat, onda ima još uvijek taj, da je žena) upravila samo na 

taj cilj. A mnogo, uostalom, i nije to trebala, jer Orsati kao da 
se od prvog dana uhvatio na lijepak njenih krasnih očiju i 
ostale krasote (koja je zbilja bila takova, da o njoj, možda je- 


 diniput istinito, nije govorila samo njena taština, nego i mnoga 


usta drugih ljudi). Na lijepak te krasote uhvatio se on dakle 
tako, da je naskoro samo radi nje zatražio produženje svog 
boravka u ljetovalištu, a najposlije joj priznao ono, što već 
ženama priznaju zaljubljeni muškarci; samo što je tom zgo- 
dom dodao i to, što baš inače nije tako redovito: sasvim ozbiljno 
ju je zamolio i izmolio za ženu. 

I već za koji mjesec, kad je Orsati zbilja bio pušten u ci- 
vil i obnovio svoju advokatsku kancelariju, Flora je učinila 
svoju posljednju posjetu materi (brat je već bio daleko u ka- 
detskoj školi), odvukla joj iz kuće najljepše pokućstvo i ostale 
vrijedne stvari, olakšala ju za mnogi nakit i preostalu gotovinu 
u novcu; za rastanak se još malo posvađala s njome radi svog 
ostalog dijela baštine, pa otišla u zemlju i grad, u kome su za 
koji dan novine o njoj pisale kao o milostivoj gospođi Orsati, 
samo još rođenoj Lorenzo. 

I punih osam godina trajao je taj brak, a za tako razli- 
čite karaktere njih dvoje bilo je to puno, jako puno! Florin 
muž imao je sve preduvjete, da svoju advokatsku karijeru do- 
vine do toga stepena, da bi Flora uz njega u društvu mogla 
igrati ulogu, koja baš ne bi bila barunska, ali ne bi bila ni pro- 
sječna. Bio je zbilja vrstan advokat, sjajan govornik, s neko- 
liko krupnih uspjeha u sudnici, a osim toga je za koju godinu 
zbilja naslijedio i imanje, koje mu je, pretvoreno u novac, 
moglo već samo omogućiti sve, što bi samo ushtio! No u tome 
je upravo bilo ono najgore, da njegove želje nisu išle visoko, 
nisu išle bar onim pravcem, kojim je to htjela Flora! 

No tako je to bilo već kasnije... U prvim godinama, po- 
gotovo u onoj, poslije podignutih ratnih ustava, razbujaloj 
inflaciji novca, društvenosti i uživanju on je još popuštao Flori, 
i Flora se na nj mogla s tim manje da potuži, što joj je kroz 
to vrijeme majka polučila izvjesni dio odštete za od nepri- 
jatelja nekad zaplijenjene brodove, a zatim umrla, pa Flori 

ostavila dio baštine, koji je ona još na bratov račun povećala i 
raspolagala s njime u braku po svojoj miloj volji... No s vre- 
menom, kad je tih njenih vlastitih sredstava nestalo, pa poratna 
plima lakomislenosti i lakoživlja stala da pada, a u braku se 
već našlo dvoje djece, njen muž se sve više stao da povlači u 
tvrđavu jednog karaktera, koju je ona uzalud opsjedala i umi- 
ljavanjem i bjesnilom. On se sav zakopao u svoje knjige i 
spise, pa mjesto da pođe na koju soareju, u bar ili na bal 
pisao bi svoje stručne članke ili — i to je bilo — otišao na ta 
kav politički sastanak. No baš i ta njegova politika! Čemu je 
vodila, šta mu je donosila? Kao da nije znao ni najjednostav- 
niji jedamputjedan života, on je ušao u jednu opozicionu 
stranku, vrtio tu prazan žrvanj fraza, iz kojega nikad nije 
moglo biti nikakvog brašna za realnost — realnost, naročito 
Florinu! li, ukoliko ga je i tu moglo biti, on ga se odricao. 
Kao noj zarinuvši glavu u pijesak nekakve karakternosti, on 
je odbijao da »svoje uvjerenje pretvara u profit«, (on!) — 
i ta besmislena njegova »koketerija s karakternošću i uvjere- 
njem«, (ona!), išla je čak dotle, da je zbog tih i u poslovnom 
svom Životu odbijao sve, što bi njima bilo suprotno. Primao 
je samo »čiste« parnice, ni čuti nije htio o kakvim, tobože 
sumnjivim i nečasnim aranžmanima, kao što je bilo posredo- 
vanje kod vlade za izvoznice i druge beneficije, pa kooptiranje 
njegovo za člana u odbor koje banke i slično... »Sad imamo 
dosta — znao je on reći poslije svoje naslijeđene baštine — da 
si ti htjela bolje gospodariti sa svojom baštinom, imali bismo 
još više! No ja radim i zarađujem, pa ćemo sačuvati ono, što 
imamo, sačuvati za djecu, a to i jeste glavno!« 

] po tom stanovištu on je, po Florinu mišljenju, postajao 
upravo škrt, te je to morao biti cio kraval, ako je ona htjela 
dobiti koju toaletu više — da je ipak ne dobije, ili otići kuda 
dalje na ljetovanje, da tamo ipak ne otiđe...! A za koga i 
m što ta njena odricanja, taj surovi pad spram svega onoga,“ 
sa je nekad o braku i s pomoću braka zamišljala sebi u mla- 

osti! ' 

Flora se zamišljavala i vidjela jasno: njen račun je bio. 
uvijek, da će u braku, kao što je uvijek nastojala i u roditelj- 
skoj kući, vladati u prvom redu ona sama, na lađi braka biti 
ona kapetan... A s ovim njenim mužem pokazalo se obratno; 
no otkad to naročito? Otkad je nestalo njenih vlastitih novaca 
i otkad su došla djeca! ' 

A djeca! Zar ih je ona uopće htjela? Još, još prvo, no i to 
je zapravo rodila samo mužu za volju, a drugo nije umrlo već 
u začetku samo zato, što se izjalovila medicina. 

I šta ju onda imaju vezati djeca i taj sebični njen muž? 
Nikad ga pravo ne voleći, ona ga je stala upravo da mrži, i 
s tom mržnjom, koja se spram djece ublažavala još najviše u 
ravnodušnost, stale su u njenoj glavi nicati osnove o boljim 
partnerima za život, kakav je ona htjela.. Ta da! Bila je 
još uvijek mlada i lijepa, pa što nije našla s jednim muškarcem, 
može da još uvijek nađe s drugim, — s drugim, a tih drugih 
kao udvarača je u nje uvijek bilo kroz tih osam godina braka 
s Orsatijem! 

I s jednim najupornijim, najisprekušanijim od tih, Flora , 
je od misli prešla na djelo. Bez mnogo objašnjavanja, samo 
s pobjedničkom nasladom kazne i osvete, u koju svrhu je, u 
znak odštete za svoju potrošenu baštinu, uzela još na koncu 
na mužev račun kod draguljara jedan skupocjeni prsten. I ona 
je ostala ravnodušna na sve opomene, predloge, prijetnje i 
molbe muževe (pa i molbe dječije) i prhnula iz braka s tim 
mužem kao ptica iz gnijezda, koje joj je bilo samo provizorno, 
— prhnula je i odselila se svome drugome mužu, zapravo samo 
ljubavniku, jer se za nj (budući da je taj bio oženjen i nije 
mogao dobiti rastave) nije nikad ni udala. 

Bio je to direktor jednog velikog imanja, koje je stajalo pod 
sekvestrom; silan prevejanac, koji je s tim imanjem postupao 
kao sa svojim. Imao je na raspolaganju dvorac, koji je prije 
pripadao vlasniku tog imanja, jednome grofu, i živio je sam 
kao grof, raskošno, rasipno, stalno više na veselim putovanjima, 

zimovanjima i ljetovanjima nego na imanju, kojim je imao 


upravljati. 

I ta pjesma, s tim sladozvučnija, što je dirigentom u njoj 
bila Flora, trajala je opet tri godine, nakon kojih je i njoj do- 
šao kraj; kraj jako neskladan, jer je direktor došao pod istragu 
i imao biti smijenjen. os 

No taj neprilični konac bio je za Floru već i uvod u 
nešto opet prilično, i još priličnije. U istom gradu, gdje joj je 
živio prvi muž, tada već rastavljen i nanovo oženjen, a s ko- 
jim, kao ni s djecom nije kroz sve te godine imala nikakvih 
veza (osim radi rastave), ona je radi svoga direktora, da spasi 
što se još spasiti dade, otišla po savjete k jednom advokatu. 
Otišla je jedamput, dvaput, trećiput, a poslije više nije ni tre- 
bala ona k njemu, jer je on došao k njoj... Stvar s direkto- 
rom pokazala se bezizglednom, a taj advokat pokazivao je 
nove šanse. I Flora je na pruženi prst uhvatila cijelu šaku, od- 
lučivši da tu više i ne ispušta... 

Taj advokat, Laci Golf — inače njen stari znanac, pa i 
udvarač — bio je u svakom pogledu sušta protivnost njenomu 
prvomu mužu. Vrstan inače kao i ovaj, samo ne toliko teoret- 
ski koliko praktički, nije poznavao skrupula, bavio se sa svime 
i primao se svega, što mu je nosilo dobit, i tako je, plivajući 
još k tome u političkom pogledu uvijek sa strujom, došao i do 
toga, da je bio akcionar nekolikih banaka i preduzeća, imao u 
gradu dvije palače, u garaži raskošan auto, a u društvu toliko 
veza i ugleda, da i nije bilo gotovo i najotmjenijeg salona, u 
kome se, u mekane fotelje, nije barem jedamput, zavalila i nje- 
gova nešto već pristarija i omašnija, ali uvijek dostojanstvena 
figura; dostojanstvenom su je naročito činile akcije, palače, 
auto... 

Tek, za Floru je tu bila i jedna smetnja: doktor Golf bio 
je oženjen! No koliko puta se već dogodilo, da ta smetnja nije 
bila smetnjom ni onda, ako je suparnica bila mlada, lijepa i 
zdrava! A s Golfovom ženom to nije bio slučaj. Ona je bolo- 
vala već više godina, duševno radi nesretne smrti sina jedinca 
i opravdane ljubomore na druge žene, koje su u životu njena 

muža igrale ulogu još prije Flore; a najposlije je obolila i tje- 
lesno tako, da više nikud nije izlazila, zatvorila se u svoju 

sobu, rušila se i venula, te je svaki dan bilo novo čudo, da su 
je još uopće našli u životu. : a .. 
I znajući to, Flora nije naglila. U njenom Životu bilo je 
već dovoljno škandala, da bi započinjala novi, i to u času kad 
je najviše bilo potrebno, da se za svoj novi: uspon, kao žena 
Lacija Golfa, rehabilitira pred društvom, u koje je trebala ući. 
Tako je dakle radila sve polako i smišljeno. Čuvala se, 
da še prerano odviše ne čuje o njenom odnosu s Golfom (to 
i radi direktora, koji je, premda otpušten, još imao novaca), 
i javno se, prekinuvši tada i s direktorom (koji više nije imao 
novaca) stala s Golfom pokazivati tek onda, kad je taj konačno 
ipak mogao staviti svoju ženu na odar (a stavio ju je, kako se 
pripovijedalo, stoga, jer se ona, načuvši ipak za njegov novi 
odnos s Florom, otrovala veronalom). | o. a 
I poslije toga navršilo se točno šest mjeseci i jedan dan, 
a Flora je sa svom pompom legitimno udate mondene dame 
nastupila svoje bračno putovanje na Rivijeru kao milostiva 
gospođa Flora Golf... m . 
Samo tad više nije u novinama stajalo: rođena Lorenzo, 
jer je upravo tih dana stajalo u novinama i to, da je jedan 
Lorenzo, a bio je to njen brat, koji je poslije svršena rata na- 
pustio kadetsku školu i s ostatkom još svoje baštine otvorio 
jednu trgovinu, dospio u zatvor kao defraudant še 


II. 


Florin brak s Lacijem Golfom ušao je u treću godinu. 
I Flora je zbilja mogla biti ponosna i sretna, na lađi toga 
braka — i ne samo kakvojgod! — bila je ona kapetan... Laci, 
savitljiv pred njom kao mače, pružao joj je i činio. sve što joj 
je samo ushtio hir, i tako se već treću godinu mogla sunčati 
u sjaju svog pravo po prviput zadovoljnog životnog cilja; da 
se kao velika dama kreće u prvim društvenim redovima, bude 
svuda kud stigne dočekivana s pažnjom, divljenjem i zavišću. 

No mi ćemo je pustiti u tom njenom kraljevanju i pau- 
novanju po salonima, balskim i barskim dvoranama, kazališ- 


175 





nim ložama, primorskim plažama itd., i ograničiti se samo na 
onaj najuži njen privatni život unutar četiriju stijena njena 
stana; tamo dakle, gdje ni parfem ni masaža, ni toaleta ni ele- 
gancija ikakva nije mogla, a nije ni razloga imala da sakrije 
nju onakvu, kakva je zbilja bila u svojoj duši, svojim težnjama 
i postupcima. ' 

Floru je drugi brak s Golfom nanio, kako znamo, u grad, 
u kome je, već po drugiput oženjen i on, živio njen prvi muž, 


Orsati, a s njime i njegova i njena djeca. Kroz sve godine * 


svog života drugdje, s direktorom, Flora nije imala s njima 
nikakvih veza, no je li to bilo moguće dalje? S njime dakako, 
pa to Flora, ne govoreći i ne pozdravljajući se, nije ni imala. 
Ali s djecom? 

Flora je već bila dosta ogovarana radi svog nematerinskog 
držanja spram djece; toga više nije htjela u veličini i slavi 


svog drugog braka, u kome je više trebala paziti na sud dru- 


štva, pa zato joj je prvo bilo, da postigne, da njena djeca po- 
katkad dođu k njoj. Ne radi kakve probuđene ljubavi; radi 
društva, radi ljepšeg izgleda pred njim! 

No to je bila odmah i prva obnova borbe i mržnje s Orsa- 
tijem: ovaj se protivio, da pušta k njoj djecu, i sigurno bi pri 
tom i ostalo, da djeca, sin i kćerka, nisu i sama zaželjela da 
dolaze k majci. ' 

I, zapravo, više kakve druge borbe, osim još po koji put 
radi djece, između nje i Orsatija nije bilo. No zato je ipak 
ostalo razloga za mržnju, na stare su se javljali i novi. 

Prije svega mnoga ogovaranja, koja je Flora o sebi na- 
čula, nisu li poticala od Orsatija ili bar od njegove druge žene, 
dakle opet od njega? Tako, otkud bi se inače znalo za onaj 
njen (zar ne i opravdan? dakako opravdan!) podvig s prstenom, 
koji je kupila na njegov trošak prije nego ga je ostavila? No 
to je još najmanje... Bilo je još nešto mnogo gore, neoprosti- 
vije! Flora je čula i od djece, da je Orsatijeva druga žena, 
inače bivša profesorica, bila marna, Štedišna, skromna i brižna 
za djecu (pastorčad, a svoje nije imala), no zar je to bilo 
opravdanje, da se kraj te promijenjene žene promijenio i muž, 

te je prestao biti onim dosadnim, glupim čistuncem od ne- 
kad? Uistinu! To je Flora znala od Golfa... Orsati je stao i 
sam da špekulira; postao je čak kompanjonom jednog tvor- 
ničara, daljnjeg ženina rođaka, koji je negdje u provinciji 
imao tvornicu umjetnog gnojiva... Za volju druge žene on 
je dakle mogao prižmurnuti, upravo pljunuti na tobožnji neki 
karakter, a za volju njenu, nekad ne! 

No najneoprostivije, jer upravo najosjetljivije po Florinu 
taštinu i težnje u sklopu njenih taština i težnja za vrijeme dru- 
gog braka, bilo je — no eto, što je bilo prvo, još u prvoj go- 
dini: Orsatijeva stranka je iz opozicije trebala prijeći na vlast 
i Orsati je trebao postati ministar... 

Floru je tada zahvatio upravo paničan strah, zavist i bi- 
jes: Orsati da postane ministar, sada, kad više ona nije nje- 


gova žena? 
Na sreću njenu Orsatijeva stranka nije došla na vlast i 
Orsati nije postao ministar. No otad... otad se u njenoj li- 


jepoj glavi ugnijezdila još jedna ljepša misao, strastvena kao 
što bijaše ona sva: zašto ne bi ministrom mogao postati Golf? 
I Golf se bavio politikom, samo ne tako istaknuto, no zato 
uvijek na vladinoj strani, pa tako, ako bi se stao više da ističe, 
postao ugledniji i u političkom pogledu, zašto ne bi ministrom 
mogao biti on? 

I istina, velika istina kao i tadanje vrijeme: ta manija je 
nju za koji mjesec prošla, prošla ju i zato, jer je tada prošla 
i sezona, da se mnogo misli na nove ministre. No njene oči, 
upravljene uvijek na to, koliko joj u društvu vrijedi sadašnji 
muž, pa po tome i ona sama, našle su i dalje razloga da ostanu 
budne i da se smrknu i zapale ljuto radi Orsatija: ovaj, kao 
Prvi, i onaj, kao drugi njen muž, bili su advokati, pa su im se 
tako, kao ljudima istoga zvanja, često križali interesi, a time, 
ako je Orsati bolje prošao, nije li bio interes prekrižen i njoj? 

I baš takovo nešto se desilo nedugo prije vremena, u koje 
Zapravo pada ova historija. Orsati i Golf — međusobno samo 
kolege po zvanju, a inače protivnici ne samo po interesu, nego 
i po karakteru, političkom taboru i, dakako, ženi, tako da nisu 

razgovarali osim samo službeno, u sudnici; — njih dvojica su 
se u jednoj privatnoj parnici našli opet u dva tabora, samo 
privatna. Jedan je zastupao jednu stranku, drugi drugu, i borba 
je bila, koliko već prije toga duga, toliko na koncu živa i 
ogorčena, — s tim rezultatom, da ju je u svoj i svoje stranke 
uspjeh pretvorio Orsati. 

Stvarno je bilo tako, da ju je on i morao dobiti, jer bi 
i za svakog laika bilo odmah jasno, da je pravo bilo na strani 
njegovoj i njegove stranke. I isto je tako bilo istina, da to su- 
parništvo nije izazvao on nego Golf, koji je zastupanje svoje 
stranke preuzeo kasnije, kad je već znao, da protivnu stranku 
zastupa Orsati. 

No šta je ta istina i pravo, kao vjerojatno sve istine i 
prava, moglo značiti za Floru? Ogorčena, kako sigurno niti u 
jedan tren nisu bili ni Orsati ni Golf, kad su se za svoje stranke 
svađali pred sucima, ona je vidjela samo jedno: da je s gubit- 
kom te parnice njen muž od svoje stranke izgubio jednu ve- 
liku za slučaj uspjeha obećanu nagradu, — nagradu, za koju 


je ona, po obećanju opet Golfa imala, i to je bilo bitno, da do- 


bije jedan, za nju upravo neodoljiv biserni collier... 

A što to opet znači, kad jedna žena, kakva je bila Flora, 
izgubi takav collier; šta to znači i čime to može uroditi po onog, 
koji je taj gubitak, po njenom mišljenju, skrivio (a toliko kriv 
bio već i prije!)? 

To se je vidjelo naskoro,kad su se zavaljali događaji, koje 
ćemo mi tu samo naznačiti kao okvir, u kome je Flora, sakri- 
vena inače iza kulisa, pokazala i svoju sliku... 

Desilo se naime, da je štampa opozicije, kojoj je pripadao 
Orsati, iznijela na javu škandal banke »Union«. Škandal je 
bio u tom, da je ta banka imala u rukama parcelaciju jednog 
velikog, sekvestriranog imanja, pa tu parcelaciju provodila 
s takovim genijalnim profitima za se, da su seljaci, koji su 
imali dobiti zemlju, takoreći izgubili i onu, koju su već po- 
sjedovali. Inače to je bilo baš ono imanje, kojim je nekada 


upravljao Florin direktor, dakle i ona... A da je parcelaciju 
tog imanja dobila u ruke baš banka »Union«? U izvjesnom 

pogledu bila je to zasluga i Flore! U toj banci imao je svoje 
akcije i u njoj prema tome imao uticaja Laci Golf; i na to se 
u svoje vrijeme također svela konzultacija Florina radi neka- 
danjeg direktora: Golf je (kao i za Floru) dobio interes i za 
imanje, pa je za parcelaciju toga zainteresirao i banku... Sve 
ostalo su učinile veze; direkcija banke je naime bila na strani 
tadanje (kao i svake) vlade. 

I te veze su bile još uvijek jake, napadaj je, koliko god 
glasan i bučan, bio bezopasan tako, da se direkcija banke od- 
važila čak na to, da se protivnicima zaprijeti tužbom kod suda. 


No u stranci tih protivnika bio je 1 Orsati! I stvarno je 
bilo, da on nije imao nikakvog udjela u napadaju i pisanju 
opozicione štampe; šta više, on je u napadnutoj banci imao 
također neki interes: njegov kompanjon u tvornici umjetnog 
gnojiva imao je u toj banci svoj tekući račun i baš pred koji 
mjesec podigao u njoj jedan veći zajam. 

No opet, šta se to moglo ticati Flore! Za nju je u cio taj 
škandal od napadaja bio bez svake sumnje umiješan i Orsati; 
on se tako opet i još infamnije drznuo, da dirnuvši u banku, 
u kojoj je bio interesiran njen muž, dirne i u interes njen; i 
infamija je bila to veća, što je on to radio protiv iste banke, 
koja ga je pomogla, izvukla ga zajmom sigurno iz neprilike. 

Tako je, eto, i u tom slučaju, i već od prvoga dana novin- 
ske prepirke oko banke »Union« iskaljivala Flora svoju mr- 
žnja na prvoga muža. A onda, jednoga podneva, vrativši se 
iz posjete, učinjene gospođi jednog šef-redaktora, sačekala je 
kod kuće svoga drugoga muža sva uzbuđena, i već treća, če- 
tvrta riječ joj je bila: ' 

— Jesi li čuo, banka »Union« predala je zastupanje svoje 
stvari pred sudom Orsatiju? Kako je to moguće? Zar nisi ti 
bio tu prvi pozvan? 

Laci Golf, majestetična figura kako je to već morao biti, 
dok je imao palače, akcije, auto, sjeo je udobno u naslanjač, 
pa se samo suvereno osmjehnuo: 

— Da, čuo sam! I bilo je nešto na tom... No tvoja infor- 
macija je zakasnila za dvadeset četiri sata za sadašnjim sta- 
njem stvari: Orsati je odbio zastupanje! 

Flora se, sjedeći i sama u drugom naslanjaču, trgnula, 
da je skoro prevalila kristalnu vazu, koja je bila iza nje na 
komodu: 

— Odbio...? Pa kako je to sve uopće bilo moguće...? 

Golf je palio cigaru, rekao kroz dim, od kojega mu je i 
nešto uvijek sivkasto lice i osmijeh bio plav kao najčišće, naj- 
nevinije nebo: 

— Pa nije to sve bilo ni tako ludo! Mislilo se tako... 
opoziciju, koja je navalila, treba tući s njenim vlastitim čovje- 
kom! A ti znaš, da Orsati i njegov kompanjon imaju u banci 
zajam, koji se svaki čas može otkazati... No, pa su računali, 
ja zapravo nisam... računali su. 

On nije mogao doreći, Flora ja srnula spram njega sa 
strastvenim krikom: 

— Pa mu i treba otkazati, Laci! — sjela mu je na ko- 
ljena, obgrlila ga rukom. — Ti to možeš učiniti! Meni za volju! 
Neka mu to bude revanš za collier...! : 

Laci se u naslanjaču namjestio jos bolje, dragao joj ruku, 
osmijehivao se već blaženo i lukavo: 

— No, što se tiče revanša, za to se ti ne trebaš mnogo 
brinuti! Brinu se za to drugi, i tu se tad ne radi samo o otkazu 
zajma! No, no... — zasmijao se glasno — još ti ne mogu sve 
reći, to je visoka politika, i još se pravo ne zna... No znat će 
se sigurno već sutra... Stvari su već prije bile u toku; ovo, što 
je učinila direkcija, bio je zapravo samo pokušaj za druge više 
interese... A za sada samo još to: zastupništvo banke pred su- 
dom preuzeo sam ja, i upravo se sada vraćam s konferencije 
s generaldirektorom . . 

On to reče, a Flora ga je od zadovoljstva poljubila u 
obraz. No ipak je htjela znati više, više; a kad se ona za nešto 
interesirala, tko joj je mogao odoljeti, pogotovo, ako se zvao 
Laci Golf (i osim, ako se zvao Orsati)! 

Tako je dakle doznala više, više, i kakvu divnu stvar! 

— To se — reče Golf — pogovaralo već dulje vremena, 
pa je uostalom i ona to već čula... O tvornici umjetnog gno- 
jiva, kojoj je Orsati suvlasnik, stale su se pronositi sumnje, 
da fabricira sve drugo nego pravo umjetno gnojivo, a kako je 
on, Golf, upravo danas saznao od generaldirektora, vlast već 
ima u rukama stručne dokaze, dobivene na osnovu kemijske 
analize, da je to umjetno gnojivo najordinarniji falsifikat. 
No, pa to je onda ujedno i bio onaj najteži bat, s kojim je 
direkcija banke kanila Orsatija smekšati... ito tad ne toliko u 
svom interesu (jer čega se ona imala bojati), koliko u in- 
teresu nečeg drugoga... Generaldirektor je u prvom redu ra- 
dio kao politička osoba, kao osoba povjerenja... Orsatija je 
trebalo istrgnuti iz opozicije! Ali... ali..., jer on nije pri- 
stao, šta je onda drugo preostalo, ili šta preostaje, da ga kazne 
ili možda ipak natjeraju na pristanak...? 

Doktor Golf je pustio Florine ruke, koje su inače pri- 
mjetno drhtale, zatim je na kratki čas šutio, gledao u nju sa 
smijuljkom, pa se uozbiljio i rekao svečano kao da svršava 
neku važnu dobivenu parnicu: 


— Vlasnik tvornice je sinoć zatvoren, a danas ili sutra 
bit će zatvoren i Orsati! 

Na te riječi Flori nisu zadrhtale samo ruke, nego cijelo 
tijelo. Dotle joj je lice bilo napeto, sad se razvuklo u grimasu. 
U oči su joj udarile suze, sva se ona stresla u konvulzivnom 
grču. Bacila se na Golfa, i smijala se i plakala, mrseći samo 
u sladostrašću ushita: 

— Laci, što ti ne kažeš, Laci! Orsati zatvoren kao prosti 
delinkvent! Ah, Laci, pa ja sam to uvijek znala... to mu i treba 
za njegov »karakter«! Laci, moj Laci! 

Laci je položio na nju ruke, nastupio je prizor bez riječi, 
u kojem se on samo osmijehivao. No i opet se uozbiljio, kad 
se ona maknula od njega, i nastavio je, zureći tobože u par- 
kete, a zapravo u njene noge: 

— To je sve lijepo, Flora... i iša ti ne trebam reći, da 
već radi tebe ne žalim nimalo Orsatija... No... tu su još i 
njegova i tvoja djeca...! 

Flora je ustala i popravljala kose, no lecnula se i stala. 
Djeca? Na to se tek sada sjetila. 


— No što! — gotovo se ozlovoljila, da ju je Golf sad na to 
sjetio. — Pa šta tu imaju posla djeca? Ah, ti misliš, da će na 
njih pasti sramota. ..! No...! No... — nije znala što da 


kaže, a međutim se već opet javio Golf. Podigao je glavu, 
osmjehnuo se opet kroz dim: 

— Nije to samo pitanje sramote! Nego... Hm! Eto, i to se 
može dogoditi... Orsati sigurno ne će popustiti ni u zatvoru, 
na to bih se mogao kladiti! On tvrdi, da je nekriv, da nije ništa 
znao za tehničko poslovanje svoga kompanjona. (Što se on ra- 
zumije u fosfate, kao i ja!) Pa može to i biti! Ali usprkos tomu 
može biti i to, da će ipak biti osuđen! A za taj slučaj, na koji 
bih se isto tako mogao okladiti, jer Orsatijeva kompromitacija 
znači nešto više nego samo njegovu — za taj slučaj se već sada 
govori, da će mu, budući da mu kompanjon ne posjeduje ništa 
osim zadužene tvornice, biti dobro okresano imanje za odštetu 
prevarenim trgovcima i konzumentima... Tvoja djeca mogu 
dakle ostati siromasi, zato ti to i govorim... ' 

Flora se namrgodila. Razumjela je: Golf je, u vječitoj 
svojoj pažnji, da joj ne učini što na žao, pretpostavljao, da 
ona više voli djecu nego što ih je voljela zbilja... No uistinu 
šta onda, ako djeca osim bez oca ostanu i bez svega drugoga? 
Spopadao ju je izvjestan strah, da njoj ne padnu na teret, no 
pritvorila se, učinila očajno lice: 

— To je istina, Laci, i to bi zbilja i za mene bilo strašno! 
— No i zlovolja se opet javila u njoj, kliknula je: — Ali šta 
mi možemo učiniti, Laci? Zar ti — pogledala ga široko, gotovo 
sa sumnjom, kao da bi on to htio — možeš možda spriječiti, 
da Orsati ne bude zatvoren? 

Golf se digao, zasmijao se: 

— To ne mogu! Mogu samo sa svojim pravnim savjetima 
pomoći, da on bude zatvoren! 

Flora ga je gledala s izrazom u licu, kao da je pogađala, 
da li je on to već i učinio; i na koncu, i njenim je licem pre- 
letio osmijeh. Samo osmijeh, a zapravo ona bi se mogla za- 

smijati također, samo luđe, bjesnije, strastveno od ushita. 
Opet od ushita, samo sad s punije i jasnije viđenim razlogom 
i ciljem... Orsati zatvoren i osiromašen; osiromašena dakle 
i njegova žena, ona brbljuša i... no, zar je to i sve? Više, više 
se moglo postići: osiromašiti Orsatija za njegovu djecu, oteti 
mu ovu, oteti mu najmilije...! 

Sva opsjednuta, bez svijesti već za kakav strah, ona je 
prišla k mužu raširenih ruku, u licu s izrazom Pilata, pod kojim 
se sakrivao Kaifa: 


— No, pa onda...? A zar se on žacao da napadne banku, 
dakle i tebe ... gura te u blato? No, a što se tiče djece, Laci 
— položila mu je na rame ruku, previla se pred njim kao 
mačka — tu prije svega, no da... Orsatiju valjda ne će biti 
baš sve zaplijenjeno! A zar nismo još mi tu? Mi možemo uzeti 
djecu k sebi, već su porasla, možemo ih poslati u kakav in- 
stitut... Na to sam često mislila (nikad nije mislila). ..! No, 
šta kažeš, Laci? Ti ćeš biti za to, meni za volju, je li? — Uhva- 
tila ga za oba ramena, unosila mu se u lice s napućenim usna- 
ma. — Ta zamisli samo — dodala je još — kako bi to divno 
odjeknulo u društvu, među znancima i znanicama: na sva ogo- 


“varanja mi odgovaramo tako, da spasavamo Orsatijevu djecu, 


djecu našeg neprijatelja...! 

Laci Golf je upijao očima, a i rukama njeno lice i tijelo, 
da li je u dušu i njene riječi? Kako se on uopće odnosio dotad 
spram djece? Ni toplo ni hladno; no pod svom mlakošću nije 
li bilo ipak katkad i očevidne dobrohotnosti kao spram djece 
žene, kojoj je bio svijestan ili nesvijestan rob? 

: . Takovim se, sigurno inače imajući o Florinim željama 
i druge misli, pokazao i sada. ' 

Privinuo je ženu k sebi, prošetao se usnama po njenom 
licu, osmijehivao se, više već sigurno misleći samo na to lice 


1ostalo u te žene nego na što drugo. 


... — Kako ti hoćeš, Flora! mrsio je. — No ne treba žuriti... 
vidjet ćemo... Ja ću učiniti sve, što ti želiš... Zar sam ti 
ikada išta odbio? 

Flora nije odgovorila. Kao odbijena njegovom gestom, i 
s izrazom već u licu, kao da se od nečeg otrežnjuje, vratila je 
mužu površno poljubac, zatim mu se izvila iz ruku, pa rekla, 

- brzo pogledavši spram vrata: 

— Da, ti si jako dobar, Laci! Ali... ja sam sasvim zabo- 
ravila, da telefoniram u salon »Matilda« radi manikerke... 
Navečer idemo na soareju kod generalice... ne? Svakako... ! 

I, ne sačekavši odgovor — davši ga sama —, prhnula je 
iz sobe, ostavila muža njegovoj već ugasloj cigari. ' 


HI. 


Još isti dan uvečer, dok je Flora kod generalice... ple- 
sala, gradom su kolporteri raznosili novine, koje su, dotad i 
još uvijek branivši banku »Union«, sa svim sodomskim perver- 
zitetom  buljvarske štampe, razotkrivale škandal o tvornici 
umjetnog gnojiva i bljuvale po Orsatiju, ocu njezine, Florine 
djece. 

Sutradan ujutro je Orsati bio uapšen, a da više u novi- 
nama nije mogao objelodaniti ispravak niti se uopće više sam 
braniti javno, a već za koji sat kasnije su Flori, crvenih oči od 
plača, dotrčala njena djeca. : 

Šta da se radi, i može li što mama, odnosno Golf pomoći? 
— to je bio glavni motiv te dječije intervencije — djevojčici je 
prošlo deset godina, dječaku dvanaest. I kako im je baš Golf 
došao na pamet, nisu li djeca, pogotovo sin, koji je govorio i 

. očajavao više od kćeri, doznali što od oca i maćehe za Golfovu 
zakulisnu ulogu u cijeloj toj aferi, koja je tako pogodila njih 
i njihova oca? To pitanje je Flora pokušala i potanje istra- 
žiti. No djeca su Šutjela, sin se bar pravio kao da ne zna ništa 
i sve radi na svoju ruku, njemu je, reče, Golf došao na pamet 
samo kao advokat i još k tomu njezin, mamin muž... No zašto 
ju je ipak pokatkad gledao tako čudno, s plahim, snebivenim 
izrazom neke ipak vjerojatne, samo neizrečene sumnje? 

Flora je uz neizostavna isticanja očeve lakomislenosti (ba- 


rem to; a inače se ona pred djecom znala o ocu izraziti i žešće) 


184 


= 


podvostručila svoje samaritansko-farizejske izljeve suosjećanja 
s djecom, čak je i u svojim očima izvabila suze. No ni riječi 
nije spomenula o tom da bi djeca mogla prijeći k njoj, — zar 
zato, jer joj se činilo prerano? Donekle. Zapravo, raspoloženje 
za takav način osvete Orsatiju već ju je prošlo — prolazilo ju 
je već za jučerašnjeg govora o tome s Golfom. Ipak, kakav 
hir, prosto besmislica; za koliko bi manje uz tu djecu bila slo- 
bodna! 

Tako je ostala samo kod utjeha, koje je pokušala zašeće- 
riti još s ponudom kolača; a što se tiče Golfa, tu je sumnjala 
i samo sumnjala (poradi težine očeva slučaja!), da bi on šta 
mogao pomoći; uostalom, ona ću mu reći, govorit će s njime... 

Na koncu pak sve je tad svršilo time, da je idući u jednu 
posjetu, provezla gradom malu u autu (s računom, naravno, 
da u takav dan nesreće za djecu bude s ovom — o kolike li 
materinske pažnje! — možda od koga poznatog viđena kako je 
na sreću i bila); sin se nije priključio, on je — opet sumnjivo! 
pronašao razlog, da mora k jednom prijatelju, koji stanuje u 
blizini, pa mu je do njega bolje ići pješice! 

Njezine sumnje u tog dečka pokazale su se naskoro is- 
pravne. Sin je još došao jedamput dvaput, da raspita, šta je 
za oca učinio Golf, a potom se više nije pojavljivao, pa šta 
više, i kćerka je još dolazila samo tajno, da to nije smio do- 
znati ni brat ni maćeha. 

Šta se dogodilo? Flora nije trebala mnogo pogađati; već 
za posljednje posjete sin je od nje otišao s jasno iskazanim 
uvjerenjem, da je i ona s Golfom kriva očevom uapšenju. A 
poslije je doznala od same kćerke, da je on do tog uvjerenja 
došao iz pripovijedanja maćehina, koja je opet to uvjerenje 
crpila iz iskazivanja Orsatijevih prijatelja, pa sigurno i Orsa- 
tija samoga. To sigurno i zato, što je baš Orsati, kako je to 
Flora također znala od kćerke, zamolio djecu preko maćehe, ' 
kad je ta bila kod njega u zatvoru, da više ne odlaze materi; 
a sinu je izričito poručio još i to, da je bez smisla bilo, što je 
k materi išao radi neke njene i Golfove pomoći... 

Tako dakle! Mjesto da je Orsatiju otela djecu, kako je to 
mislila u prvi mah, odbila je djecu od sebe same, barem jedno! 
A to je baš bilo ono, koje je ona, ako je uopće voljela ijedno, 
voljela više od drugog; sin joj se uvijek više dopadao od 
kćerke, premda je već bilo očevidno, da joj je ta kćerka po 
karakteru bila mnogo bliža od sina, koji je opet bio bliži ocu... 
(To se događa, da žene, usprkos svoj mržnji na muža, osjećaju 
veću naklonost spram muškog djeteta, u kome se nastavlja taj 
muž, nego spram ženskog djeteta, u kome se nastavljaju one 
same). No ipak Flora se poslije toga, kako su se izjalovili svi 
uostalom, ne baš veliki napori, da povrati sebi sina, zadovo- 
ljila i time, da joj dolazi barem kćerka... To je još trebalo 
radi društva; trebalo je to, dok se Flora, uvijek u suštini zavi- 
seći od suda drugih ljudi toliko, da je zavisila od njega čak i 
onda, kad mu je najviše radila nasuprot, dok se dakle ona, 
u neizbježivoj ipak, bar nekoj svijesti i svoga dijela krivnje, 
imala razloga bojati, da će se pobjeda, koju je pred društvom 
kanila doživjeti nad mužem, pred istim društvom pretvoriti u 
poraz radi djece, pretvoriti to tako, da će se o njoj govoriti, 
kako su je radi oca odbjegla, prezrela djeca... 

No kad je prošlo jedno izvjesno vrijeme, morale su je 
proći i te bojazni... Intimna njena historija s djecom ostajala 
je stalno u pozadini spram onoga, što je društvo, u kome se 
kretala, imalo da govori o njoj samo povodom škandala nje- 
nog prvog muža... I tu je tad, što je naravno, jer se kretala 
većinom u (njemu) protivničkoj sredini, imala prilike čuti samo 
osudu za tog muža; u istražnom naime zatvoru desilo se tomu 
mužu to, da je jedan namještenik tvornice, iz dubokih, samo 
njemu i bogzna još kome poznatih razloga, iznosio dokaze, da 
je Orsati znao za prevarno poslovanje svoga kompanjona... 
Orsati je dakle bio nesumnjivo kriv, i ta škandalozna njegova 
krivnja nije li značila konačnu, potpunu rehabilitaciju i oprav- 
danje Florino, da je nekad radije prebjegla u jedan divlji 
brak nego da ostane s tim mužem...!? Pa šta više, ukoliko se 
radilo i o intimnim poznavačima svega njenog i Golfovog 
udjela u obaranju Orsatijevu, nije li Flora imala prilike čuti 

i zadivljenje ili bar uvažavanje, da se tako duhovito — baš 
duhovito — revanširala Orsatiju za sve nekadanje.. .? 

Željena dakle pobjeda nad tim mužem uspjela je pred 
društvom potpuno; mjesto pada u cijeni ona je u cijeni po- 
rasla, i nije to bilo jednom, da je Flora imala razloga i za taj 
ponos, da se, makar samo za nekolike, našla u središtu jednog 
događaja, koji je daleko nadmašivao uzani krug privatnika, 
zanimao cijelu javnost... 

I u takovim raspoloženjima šta joj je još moglo biti do 
djece? Sina je zaboravljala, dolaženje kćerke podnosila je još 
samo s toga, da preko nje ima uvid i u tabor protivničkog 
braka, — a inače...? 

Inače bila je baš zimska sezona, sezona, u kojoj su se Flori 
nametale druge brige... Kako će se obući za ovaj ili onaj bal, 
da onda na njemu briljira, nadmaši ovu ili onu suparnicu (i, 
razumije se, neizostavno dođe i ona u novine, u onaj čarobni 
popis, u kome zbilja najelegantnije ili samo protežirane dame 
prolaze sa svojim toaletama još jednom kroz špalir novinskih 
redaka kao živi modeli na kakvoj — samo tad najpopularnijoj, 
za divljenje i zavist plepsa udešenoj — modnoj reviji; a koji 
je popis mnogoj dami, ako nisu bile u njemu spomenute, pro- 
uzročio teških razočaranja, glavobolja i jada ostalog) — to je 
stalo u središte sviju Florinih misli i briga, — briga, uostalom, 
kojih se ona već godinama, a pogotovo te sezone rješavala lako 
i samo s uspjehom! Tada je već o njenom vratu visio ipak i 
collier, koji je sebi toliko željela (dobri i pažljivi Golf pre- 
tvorio je u taj collier sav honorar, dobiven za zasluge, koje 
je, natjeravši klevetnike pred sudom na uzmak, učinio svojoj 
banci »Union«, a nečim drugim nekome drugome... s obzirom 
na Orsatija)... Is tim collierom o vratu, sva inače zbilja 
divna i u prvoklasnim toaletama (Pariz, Beč!), ona je te sezone 
doživljavala triumfe nad triumfima. Muškarci su se vrzli oko 
nje stalno i pomamno, novine su je spominjale među prvima, 
o njoj se pričalo, njoj se divilo i zaviđalo, bila je to kao apo- 
geja svega njenog ženstva. I Flora je, omamljena njome i 

sama, kako je omamljivala druge, mogla zbilja biti sretna, sva 
se zaboravljati u neprestanom opojstvu i samodopadnosti. 


No jednoga dana, još u punome jeku te triumfalne sezone, 
Flori se dogodilo ono, što je u životu najmanje željela i oče- 
kivala... Kod nje se baš skupilo društvo — održavala je jour, 
ili (jer je pred koji mjesec bila u Londonu): pravi i nepatvoreni 
five o clock, — a u njenom stanu se pojavio njen brat! 

Godinama ga već nije vidjela niti htjela da vidi; posljed- 
nje njeno viđenje s njime palo je u vrijeme majčine smrti i 
pogreba, kad su se ujedno njih dvoje zavadili radi baštine, 
Ponajviše radi kuće, za koju je Flora tražila (kaošto je i po- 
stigla), da se proda i dobitak podijeli, njoj barem trećina... 
A poslije, kad se brat posvetio trgovini i najzad s ovom pro- 
pao i bio zatvoren kao defraudant, još joj se jednom javio iz 
zatvora (na Orsatijevu adresu, jer je mislio, da je ona još 
uvijek Orsatijeva žena — tolike su između njih bile veze!) — 
javio se odande, moleći je za pomoć. No Flora je na to odgo- 
vorila prosto tako, da je pismo, taj dokaz tolike sramote po 
njeno djevojačko prezime, bacila u peć; — ta šta je ona imala 
da pomaže tom čovjeku, koji joj je doduše bio brat, no kojega 
nije nikad smatrala takovim! Šta mu je imala pomoći pogotovo 
uzevši u obzir činjenicu, za koju je doznala, da joj je brat 
postao defraudantom prvo iz proste gluposti i nesposobnosti, 
da vodi trgovinu, i drugo, još važnije, jer se kao najgora pro- 
palica (i u najgorim lokalima) samo kartao! 

Da, i nije mu pomogla nikako (to je mjesto nje učinio Or- 
sati!); čak mu nije odgovorila ni na drugo pismo, i poslije 
toga zar se nije mogla nadati, da će brat imati ipak toliko po- 
nosa, pa je zaboraviti kao sestru, kako je ona njega kao brata? 

No on nije imao toliko ponosa, i došao je... Zašto? 

Flora je od iznenađenja jedva skupila toliko prisutnosti 
duha, da je brata, odvedavši ga u jednu od najdaljih soba, 
sakrila pred ostalim gostima; — on je došao doduše u prilič- 
nom odijelu, ali izlizanom od starine, i uopće takvog izgleda 
u licu, da ga se sramila primiti i pred služavkama. 

Tada još nije prošlo ni mjesec dana, kako se on osuđen 
vratio s robije. Najprije se bavio u rodnome gradu, gradu 
nekadanje očeve veličine i vlastite propasti, onda je, nemavši 
tamo od čega da živi, došao u grad, u kome mu je življela 
sestra, a k sestri pak zato, da mu pomogne, dok ovdje ne nađe 
kakav posao. To je eto bila svrha... Nečuvena svrha, no još 
nečuveniji bio je način, s kojim ju je htio postići...! : 

Brat je doduše bio miran i priseban (čudno u tom promi- 
jenjen, jer je nekada, kolikogod slab i popustljiv, znao biti 
silno svadljiv i žestok!). No pod tim njegovim mirom nije li se 
u svakoj drugoj riječi osjećala poruga i prezir, pa šta više, 
dok je tražio milostinju, nije li se izričito pozvao na to, da 
traži svoje pravo, jer je nekada bio od nje prikraćen i upravo 
upropašten, budući da je radi nje morao prodati očevu kuću? 

Flora je bjesnila, i da nije imala u kući goste, a u istu 
sobu da nije došao i do nje i brata Golf, koji je nastojao uči- 
niti svemu najkraći kraj tako, da je svom dotad sasvim ne- 
poznatom šurjaku bez mnogo riječi dao priličnu svotu novaca, 
— dogodilo bi se sigurno samo to, da bi brata prosto otjerala. : 

Ovako se suzdržala, brat je dobio što je tražio i s mirom 
otišao; i, s jedne strane, moglo se to činiti i bolje... Samo, 
samo... ne će li on doći opet? 

I uistinu! Poslije nekoliko dana (a tada je već Flora imala 
u rukama pismo, u kome joj je njena još živa tetka pisala, da 
je i ona bratu dala novaca, prije nego je on otputovao, a osim 
toga doznala je već i to, od vlastite kćerke, da je brat bio i 
kod Orsatijevih, pa i tamo dobio pomoć), — poslije nekoliko 
dana, dakle, on se zbilja opet javio... I opet radi novaca... 

Flora tad nije imala goste; jedino je neugodno bilo, da se 
upravo spremala na šetnju autom s jednim svojim udvara- 
čem, koji je kao njena u životu možda još najiskrenije osjećana 
simpatija (dvadeset godina mlađi od njena muža, a mlađi i 
od nje) bio naročita akvizicija ove posljednje, još negotove 
triumfalne sezone plesa i zabava... No usprkos tomu ona se 
zadržala s bratom, da što nije mogla nedavno, učini ovajput... 
A donekle se njen bijes, u koji je naskoro pala, osnivao i na 

pravu. Brat joj je s porugljivim osmijehom, koji je za nju zna- 
čio samo najbestidniji, najpokvareniji cinizam, priznao, da je sav 
novac, koji je dobio bilo kod nje bilo drugdje, prokartao... 
Nesretno prokartao, reče on, a i kartao je samo zato, da pokuša 
namaći sebi sredstava, da se nekako progura, dok ne nađe sebi 
kakav ipak bolji posao... No zar je i to bilo opravdanje? 

Flora nije izabirala riječi, a malo po malo, pa nije više 
ni on, i tako je sve svršilo ne samo time, da mu nije ništa dala 
i otjerala ga, nego mu se i zaprijetila, da će ga, ako se još jed- 
damput usudi k njoj, dati uapsiti kao prostog iznuđivača i 
skitnicu... 

No još ni to nije bio konac. Još istoga dana on se pojavio 
u kancelariji njena muža, Golfa. I doduše od ovoga više nije 
tražio novac, nego samo to, da ga ovaj preporuči gdje za kakvo 
namještenje, po prilici za mjesto kakvog trgovačkog agenta ili 
slično... 

Golf još ništa nije znao za bratovu svađu sa sestrom, pa 
mu je, kakogod mu je to sve, i njegova pojava i molba, bilo 
neugodno, obećao, da će se o kakvom mjestu raspitati kod zna- 
naca. 

Ali kad je uvečer počeo o tome govoriti ženi, prekinula 
ga ova odmah sa svojim referatom o sukobu s bratom i 
htjela je o svemu drugome da čuje samo ne o kakvoj pomoći 
toj propalici... (Između doživljaja s bratom i razgovora s 
mužem ona je doživjela malo razočaranje sa svojim udvara- 
čem, pa je to u nje još više uskomešalo žuč). I tako je otvoreno 
rekla mužu, što je dosad zapravo već od prvoga viđenja s bra- 
tom najviše samo mislila, da se ona toga brata srami, da se 
boji da bi je on, ako se za nj dozna, mogao u društvu kompro- 
mitirati, i da bi zato najvoljela, kad bi se brata, s potpunom 
ravnodušnošću spram njega, natjeralo na to, da ovaj grad 
ostavi... 

— Ta zamisli samo, Laci — crvenila se od uzbuđenja, 
a možda već i od srama — ti ga namjestiš gdje kao trgovačkog 
agenta i on dođe da nudi robu kojoj .mojoj znanici! Zar ti 
misliš, da on nije u stanju reći, da je moj brat, u svakom pak 

slučaju zar misliš, da se to ne će doznati, a da on ništa o tom 
i ne govori! Trgovački agent, moj brat, jedan Lorenzo, brat 
Flore Golf, rođene Lorenzo... Nudi okolo pastu za cipele, 
bale platna na rokove! Laci, a još ti nisam rekla, kako je on mene 
i tebe napao radi Orsatija! Jest, ti znaš, da on zalazi i tamo... 
I jai ti smo po njemu upropastili Orsatija, o tome se usuđuje 
govoriti on, on, ovakva propalica, bivši robijaš! No da, ja sam 
mu dobro odgovorila, to je solidarnost robijaša! No, a da mui 
nađeš mjesto, misliš li, da bi ga on dugo imao? Pronevjerio bi 
opet, prokartao novac i samo bi se ti uzalud izložio ...! Ne, ja 
ti kažem, Laci, najbolje je dići od njega ruke, postupati kao 
da ga nema! 

Tako je Flora, u sestrinskoj svojoj i tad ljubavi, nagova- 
rala muža; a muž? 

U svojoj neizbježivoj susretljivosti sram svega, što mu je 
željela žena, on se saglašavao s njome, no usudio se ipak pri- 
mijetiti, da se kompromitaciji i njegovoj i njenoj ne bi moglo 
izbjeći, ako se brata pusti bez svake pomoći (»on, ako je zbilja 
takav, kako ti kažeš, može početi krasti!«), i zato da bi ipak bilo 
najbolje, kad bi mu se gdje našlo kakvo mjesto, samo negdje 
daleko u provinciji, i ne mjesto trgovačkog agenta, nego pisara, 
tako nešto gdje ne bi imao posla s novcem... 

Rješenje je zbilja bilo bolje, i Flora je na nj — ipak, tek 
poslije još malog odupiranja — pristala sa svom svojom uro-' 
đenom velikodušnošću. 

Ali se Golf nije još pravo sjetio misije, koju je imao iz- 
vršiti za svoga svaka, a jednog mu je prije podneva, kad se 
kasno u noć sa ženom vratio sa jedne redute, pa duže ostao 
u postelji, zazujao u stanu telefon i sa jednog izvjesnog mje- 
sta bilo mu javljeno, da je pronađen takav i takav čovjek, koji 
se u društvu samih sumnjivaca kartao za novac u jednoj krčmi 
u predgrađu... Sam kaže, da je već bio osuđen radi kriminala 
i ovdje da nema stalnog stana, nego spava sad tu sad tamo. No 
kaže i to, da tu u gradu ima sestru, i ta sestra da je baš milo- 
stiva gospođa Flora Golf... Šta dakle? Je li to istina? U pro- 

tivnom slučaju, ako je to laž, taj čovjek će za koji sat biti 
otjeran u svoj zavičaj... 

Čuvši to, Golf je bio toliko priseban, te je odgovorio da 
najprije o tome mora pitati ženu, on sam da ne zna ništa... 

Flora se još mazila u krevetu, a još više u feeriji misli i 
sjećanja na svu slavu, koju je opet doživljela na noćašnjoj 
reduti. Kao od hladnog ledenog pljuska klisnula, je u vis, uz- 
dignula se u postelji, čuvši o čemu joj govori muž. I prvo joj 
je bilo, da je protisnula u paničnom strahu: 

— No, a šta si ti odgovorio... .? : 

— Da ću tebe pitati, ja da ništa ne znam... 

Flora je još ostala ukočena, no mozak joj je radio kao 
stroj. Sjetila se prijetnje bratu da će ga dati uapsiti, sjetila se 
svega straha pred kompromitacijom radi tog brata; no i sve- 
jedno čega se sjetila, — stroj je već izbacio gotov produkt, i 
ona ga je prevela u riječi: 

— Izvrsno! No, pa šta mi možemo, Laci? Potvrdimo li, 
što nas pitaju, sramota je gotova, i još gora nego smo očekivali! 
Ovako nam je sam Bog pritekao u pomoć! Kaži dakle, da ja 
nemam i ne poznam nikakvog brata ili kakvog rođaka s pre- 
zimenom Lorenzo! Poslije, ako baš hoćeš, možeš se propitati 
gdje je on, naći mu mjesto, glavno je, da on više ne će smjeti 
u taj grad! No žuri, da ne bude sumnjivo, da se što dogova- 
ramo! 

Poslušni i dobri doktor Golf, sa smeđom pidžamom na 
tijelu i s mekanim papučama na nogama, otrčao je tiho i po- 
slušno kao dresirani medvjed, i za čas, pa se čulo na telefonu 
i iz telefona: 

— Dakle, moja žena ništa ne zna za kakvog brata ili ro- 
đaka s prezimenom Lorenzo... To joj je prviput, da takova 
šta uopće čuje... kaošto i ja, koji bih to svakako morao znati 
kao njen muž... 

— Naravno, razumije se... Ali ovaj naš Lorenzo tvrdi, da 
je bio kod vas i da ste mu vi obećali naći namještenje! 

— Ja? — (i grohot) — No to je zbilja kolosalno! Zar sam 
ja kakav bureau za namještenja ili burza rada? Taj čovjek je 

valjda na ulici vidio moju advokatsku tablu, pa po tome zna, 
da ja uopće postojim... Hohoho! 

— Hahaha! No hvala, i oprostite! Mi smo odmah znali, 
da imamo posla s jednom lažljivom protuhom... Gospodine 
doktore, oprostite! 

— Ništa, ništa! No kada šaljete toga čovjeka odavde? 
Prvim vlakom? Ali... ne zanima me, samo mi je smiješno, 
kako se to čovjeku samo najedamput podmeću za rođake neka- 
kvi sasvim nepoznati kriminalni tipovi! Klanjam se! 

Slušalica se vratila na svoje mjesto, a vratio se i muž. 
I još malo se u spavaćoj sobi između jedne Lorenzo i muža te 
Lorenzo raščinjao taj slučaj, a onda se, doduše tek za koji 
sat milostiva gospođa, rođena Lorenzo, preselila iz postelje u 
toplu, još ugodniju kadu. Tu je ispitivala svoje tijelo, dala se 
i masirati i dok se ona tako njegovala za dalju karijeru svoga 
ženstva, jedan Lorenzo, samo za koju ulicu dalje, a inače u 
društvu još jednoga kolege i dvaju čuvara nastupao je svoj 
neželjeni put kao čovjek sigurno s propalom karijerom za sve, 
ožigosan kao kriminalni tip... — jedan čovjek, također Lo- 
renzo, od nje porečeni brat... 


IV. 


Mi bismo mogli svršiti s Florom, prepustivši životu da. 
s njome bolje svrši od nas. No život je kadšto sam pripovijest 
ili barem nešto nalik, i tako nam on za bolji svršetak i te pri- 
Povijesti može još štošta da kaže. : 

Zimska sezona balova je prošla, ogranulo je proljeće, a u 
tom proljeću završila je o Orsatiju istraga i započeo je proces. 
No mi smo se zaletili predaleko, najprije još ovo: 

.Cio slučaj s Florinim bratom bio je (zaslugom Golfovom) 
dobro prikriven i Flora nije nigdje čula, da bi se gdje o nje- 
mu čulo među njenim znancima i znanicama. No nekako dvije . 
nedjelje poslije bratova izgona dobila je od brata pismo, a 
S tim pismom opet samo novi strah... _ o 


193 Hrvatsko Kolo 18 








Brat je znao, da su ga se sestra i njen muž odrekli i tako 
konačno baš oni doveli do njegova izgona. Pismo je zato bilo 
puno poruge i uvreda, no preko tih bi Flora prešla samo s pre- 
zirom, da nije bilo još nešto gore: u pismu se naime brat pri- 
jetio, da će se prije ili kasnije vratiti i onda prirediti Flori 
škandal, koji će joj biti njegova plaća za sve, plaća do smrti .. 

Šta je to mogao učiniti? Nešto je u pismu natucao i o sa- 
moubijstvu, no osim na to samoubijstvo nije li mogao misliti 
i na ubijstvo — njeno? 

Flora se savjetovala s mužem i u prvi mah su oboje mislili, 
da bi najbolje bilo cijelu tu stvar predati policiji. No takova 
šta je bilo ipak nezgodno, pametnijim se činilo udobrovoljiti 
brata s pronalaskom i ponudom kakvog namještenja... Ali 
kuda da mu to jave? Pismo je nosilo samo žig mjesta i ni- 
kakvu pobližu adresu; Florina tetka, na koju su se obratili, nije 
također znala ništa o nećakovu boravku; znala je jedino, kuda 
je bio dotjeran, no tamo ga više nije bilo... 

Uostalom vrijeme je prošlo, bratu nije bilo nigdje traga 
ni od njega glasa, pa se Flora pomalo i umirila, prijetnje bra- 
tove uzela za neozbiljne, napisane u prvom bijesu, i na brata 
stala uopće da zaboravlja. 

No još se nešto Flori dogodilo uoči samog procesa pro- 
tiv Orsatija. Kod nje se, prviput poslije tako dugog prekida, 
javio njen sin. Šta je pak taj htio? Flora se još ni dan dva 
kasnije nije mogla s mirom sjetiti tog nenadanog viđenja i do- 
življaja sa sinom. Već prije je ona od kćeri znala, da je on 
postao strašno ozbiljan i mračan, o njoj, majci, da ne može go- 
voriti nego s pokudom i mržnjom; no da će bitu tako lud i 
grozan, kakvog ga je vidjela, to nije nikad očekivala! On se, 
prije svega, nije ništa ispričavao što tako dugo nije dolazio; 
prosto se odmah vratio na staru svoju tvrdnju, da je i ona 
također kriva za očevo uapšenje i očevu vjerojatnu osudu, 
samo što je pri tom pošao dalje pa za Golfa (dakle i nju) ustvr- 
dio, da je i on sudjelovao u stvaranju onog jedinog lažnog 
dokaza o krivnji njegovog oca... Mi već znamo, radilo se o 
izjavi jednog namještenika Orsatijeve tvornice; no ne znamo, 

da je, što se tiče te izjave i Golfove krivnje za nju, Florin sin 
imao donekle i pravo — (o tom bi mogao govoriti i dobiveni 
honorar, pretvoren u Florin collier). No svrha svega toga, za 
Floru dakako, samo bezumnog okrivljivanja? Sin nije htio ni 
manje ni više, nego da Golf poradi — a Flora kod Golfa — 
na tom, da spomenuti namještenik tvornice, jedini ozbiljan 
svjedok optužbe, povuče svoj iskaz... 

To je bilo naivno, takovo nešto je moglo zamisliti samo 
još dijete... No zar je još dijete bio taj sin, kad mu je mati, 
užagrena već i naljućena, rekla da je to sve glupost, da ona s 
Golfom nije ništa kriva i ništa da ne može, Orsati da se upro- 
pastio sam, jer je sigurno kriv, i ako bi mu još itko mogao po- 
moći, da bi to bili drugi, mnogo jači faktori, na koje ni ona ni 
njen muž nema uticaja...!? 

i Sin se rasplamtio, dvanaestgodišnje dijete postalo je čo- 
vjek, i Flora je imala šta da čuje! Ne vjerujući joj ni riječi, 
iznoseći samo dokaze o protivnom, sin je, konačno valjda 
uvidjevši uzaludnost svoje posjete, prešao na drugo, i sasuo 
majci u lice, da nije majka nego ubojica svoje djece i oca te 
djece, zatim, da je to sramota, koju sebi ne bi mogla dozvoliti 
ni najpropalija žena, da ona još može živjeti kao žena jednog 
takovog neprijatelja i unesrećitelja oca svoje djece kao što 
je to Golf; druga žena da bi se s takovim čovjekom odmah 


rastavila i radije živjela kao prosjakinja... To je rekao, vi- 

čući, da su ga vani mogle čuti i služavke, i s vikom je još u 
: E Nia ž 

hodniku otišao: »To mi je mati, sramota, a ne mati.!« — Do- 


življaj je (već poradi služavki) bio zbilja težak, i Flori možemo 
ipak učiniti samo priznanje, ako ponovimo, da se još kroz neko 
vrijeme toga doživljaja sjećala samo s nemirom. 

No konačno oporavila se i od toga, svela sye opet samo 
na sinovu naivnost (i zavođenje od starijih, sigurno maćehe!) 
— ta šta je moglo biti drugo no naivnost očekivati i postavljati 
gotovo kao zahtjev, da se ona radi Orsatija s Golfom rastavi, 
ostavi tako udoban i svemogući svoj drugi brak? Jedino što je 
ona još mogla, i na to su joj se opet vraćale misli, bilo je, da 
u slučaju, ako Orsatiju bude zaplijenjeno imanje, o čemu se 

još uvijek govorilo, pomogne djeci tako (i samo tako!); da ih _. 


pošalje u koji internat, — ako dakako djeca, odnosno sin, a s 
ovim i otac, na to pristanu! Ako pak ne pristanu, šta je onda 
ona uopće još kriva? 

Tako u sebi opravdana (taština i interes su najugodnije 
zrcalo savjesti), Flora je dočekala Orsatijev proces, a s tim 
procesom, poslije nekoliko opet dana, i Orsatijevu, unaprijed 
već sigurnu osudu. I nije ju primila, moramo priznati, s naro- 
čitim nekim uživanjem, nauživala se u njoj već unaprijed, već 
se zasitila... (do zasićenja ju je valjda doveo sin!). 

Zapravo pak nju je tih dana zanimalo i nešto sasvim 
drugo... 

S onom istom svojom simpatijom, s kojom je doživjela 
razočaranje — sada možemo kazati i to, da se tu radilo o jed- 
nom mornaričkom oficiru, koji je tada bio na dopustu i taj 
naglo morao prekinuti — ona se ipak dospjela splesti dotle, da 
je radi sastanka s njime htjela za koji dan na more... No na- 
jednom se stvorila poteškoća; Golf kao da je nešto naslutio, 
pa je i on htio s njome! Kako da izađe iz te poteškoće? Golf je 
nalazio stotinu razloga, da ide s njome, a ona je za sastanak bila 
vezana na rok, oficir je naskoro morao na dužu plovidbu! 

Flora je premišljala i smislila sve na jedno, da iskoristi 
priliku u vezi s jednom najnovijom. prijateljicom (te je ona 
mijenjala kao toalete), koja je putovala na more k svojoj rod- 
bini. I baš radi dogovora s tom prijateljicom ona je jedno po- 


slije podne— bio je to baš dan, u koji je bila proglašena Orsa-. 


tiju osuda — otišla u jednu od najotmjenijih gradskih kavana. 

Sjedila je tu s prijateljicom na terasi, za jednim stolićem 
odmah kraj balustrade iznad pločnika. Proljetno sunce nava- 
bilo je ovamo više gosti nego obično u te dane i sate, prostor 
se šarenio od prvih proljetnih toaleta i narančastih suncobrana, 
koji su se zaoblili nad svakim stolićem poput orijaških polovica 
izdubene narandže. Pod jednim od njih, podalje od Flore, bilo 
je i jedno društvance Florinih ne baš najiskrenijih znanica i 
znanaca. No to se nje nije ticalo... Nije se ticalo; vidjela je 
doduše, da su ti znanci i znanice već mogli u novinama, koje 

su ležale po stolovima, pročitati osudu njenoga prvog muža; 
a vidjela je i to, da po koji put zapne o nju njihov pogled... 
No, što se nje još ticao taj muž, i što taj možda ogovaranjem 
praćeni pogled; ako bi još ičim imala uzvratiti na nj, bio bi 
to samo pogled i izraz triumfa! 

No sva se ona posvetila dogovaranju s prijateljicom; sva, 
jer je to bilo i prilično zabavno. Prijateljica — sama, također, 
razvedenica na novo udata, inače živa, rječita, dosta i iro- 
nična — ona je naime predložila, da iz mjesta svoje rod- 
bine Flori u mjesto njenog sastanka s oficirom pošalje dopis- 
nicu, koju bi onda Flora ispunila i poslala natrag, a prijate- 
ljica bi je potom poslala Golfu... Hihihi, pa to bi bio dobar 
vic, našaliti se ovako malo s dobroćudnim Golfom; no ipak, 
ipak — iako se Flora tom prijateljičinu predlogu smijala, činilo 
joj se to ipak odviše smiono. U suštini ona nije mnogo vjero- 
vala u pouzdanost ni te prijateljice, i možda uopće ne bi išla 
s njome u dogovor, da je mogla naći kakav bolji izlaz... 

No već se dogovorila, i sutra su obadvije trebale putovati, 
a za danas su još malo ostale tu sjediti, da riješe i onu neiz- 
bježivu društvenu dužnost: prorešetaju malo društvene novosti, 
zahvate malo u slatku bonbonijeru trača... 

I svakojaka su tu imena kliznula s jezika i jedne i druge, 
mnoga lica bila pretvorena u karikaturu, povučena za koji stu- 
panj po društvenoj vrijednosti niže, no konačno Flora je utih- 
nula, prepustila riječ rječitijoj, raspoloženijoj prijateljici... 

Sama se ona zamislila — zar možda ipak u to, da je ona 
sama mogla biti predmetom trača, ogovarana, unižavana, 
možda već i sasvim tu blizu, od znanica i znanaca na terasi? 
Ta misao ju je okrznula, no i utonula; na slučaj Orsati, koliko 
se nje on još ticao, mogla je, rekli smo, gledati samo s osje- 
ćajem pobjede; pobjede, koju nije umanjivala ni misao na 
djecu — u pogledu ove bilo je zasad još najvažnije, da su 
materijalno bila još sigurna, jer je pitanje odštete, koju je 
imao platiti Orsati oštećenicima, bilo predano na postupak ci- 
vilnim sudovima, a to se još moglo vući... I onda, šta je još 
moglo biti Flori neugodno? Možda za budućnost ipak to, da se 

dozna, prijateljica, na primjer, da je izda, kako je prevarno 
spram muža pošla na sastanak sa svojim oficirom? Naravno, 
ugodno to baš ne bi bilo; no u suštini zar je u njenom društvu 
bilo tako malo sličnih primjera, da bi tako strašno morao biti 
kompromitantan njezin, a onda, i koga bi se to najviše ticalo 
nego li Golfa, a toga je savijala oko prsta! 

Flora je dakle i s te strane bila mirna, mirnija s tim više, 
što je imala i jedan vanjski razlog, da na svoj sastanak s ofici- 
rom gleda još samo sa stanovišta, u koliko će u njemu uživati. 

Pred njom na stoliću bio je kup ilustrovanih listova, i 
kroz cijelo vrijeme, dok se dogovarala i zabavljala s prijate- 
ljicom, ona je listala po tim listovima, većinom doduše samo 
automatski i s površnom pažnjom za slike. No po koji put se tu 
ukazala i koja marina, a te su je već više zanimale, bile baš 
one vanjski povod, da je sebi dočaravala zabave i uživanja 
slijedećih dana. 

No ipak, ona je najednom ušutila, zamislila se, i baš s ta- 
kovim izrazom na licu kao da više nije mislila na kakvu za- 
bavu. Treba reći, da i nije više listala ilustrovane listove: osta- 
vila je otvorenu samo jednu stranu, zagledavala se baš u nju. 
I tu su doduše bile opet marine... no među njima... među 
njima!? 

Flora je sagnula glavu, podignula pred sobom ilustrovani 
list, da bolje sakrije pred prijateljicom lice; ovim se sve više 
osipavalo bljedilo... ' 

Na toj stranici, među marinama, ugledala je sliku jednog 
starog pomorskog kapetana, koji je tih dana zaglavio u jed- 
nom brodolomu. Jedan tren bio je to samo taj kapetan, koji je 
zaglavio u brodolomu, no u drugi tren... to je bio još netko 
drugi, — potpuni, kao izrezani njezin, Florin pokojni otac... 

I ako je Flora u djetinjstvu i spram oca svoju simpatiju 
određivala po računu, da joj je on od obitelji najkorisniji, ona 
je ipak tog oca voljela, čak ga znala i obožavati. Njoj dakle 
nije moglo biti svejedno, da sad, tako nenadano, ovdje na 
terasi kavane, i baš kad se sprema na more, vidi sliku, koja ju 
je tako živo, uistinu živo, morala podsjetiti na njenog oca. No 

otkud za to ipak bljedilo? Ipak se Flora, okrenuvši stranicu i 
spustivši knjigu na stolić, naglo prenula iz svojih misli, prisilno 
se nekako osmjehnula, kao da je nešto u sebi isto tako prisilno 
prevladala, pa se živo opet uplela prijateljici u govor: 

— No ovo je zbilja interesantno... za to nisam znala! 

Prijateljica je pripovijedala anegdotu o jednoj i Flori 
poznatoj dami... Ta dama je zimus bila sa svojom kćerkom 
na jednom balu, i ta kćerka se na balu toliko oduševila za jed- 
nog kavalira, da je s njime i gotovo samo s njime plesala cijelu 
noć... Nekoliko pak dana kasnije ta ista dama, naime dama- 
mati, predsjedavala je jednom sastanku žena, na kome se vi- 
jećalo o priredbi jednog velikog plesa u dobrotvorne svrhe za 
siromašnu djecu. I tu se ona zalagala za to, da taj ples bude 
što elitniji, a da bude što elitniji, treba paziti, tko će na njega 
doći, da pak ne dođe tkogod, treba osim pozivnica svaki učesnik 
imati i policajnu legitimaciju. Zašto? — digla se bura opo- 
zicije. Otkrilo se zašto; gospođa predsjednica je to objasnila 
s patosom dame i majke još uvijek strašno uvrijeđene: Kad 
je bila nedavno sa svojom kćerkom na balu tom i tom, i kad 
se ta kći oduševila za jednog elegantnog kavalira, pokazalo 
se ujutro prigodom rastanka, da je taj kavalir bio samo običan 
trgovački komi! — Zamislite, takovo nešto, pa da onda dopu- 
stimo da nam dođe tkogod! — oponašala je tu damu Florina 
prijateljica i smijala se: — A njezin vlastiti otac bio je trgo- 
vac i započeo u mladosti kao trgovački komi! Hihihi, nije li to 
guska? I takove stvari ona još iznosi javno! 

Flori je to također bilo smiješno, no ne sasvim; apstrahi- 
rajući drugo, ona se u sebi slagala sa strogim mjerilom dame 
u izboru učesnika elitnih balova, a osim toga, nije li i njezin 
otac, premda veliki brodovlasnik, bio donekle i trgovac, i ka- 
kav još samo trgovac — brat! 

Zato je samo otegnula lice na smijeh, — ili i ne, nasmijat 
će se... No šta ju je to u isti mah stisnulo u grlu, ispilo joj iz 
lica opet svu krv i opet ju još žešće potjeralo natrag; šta se to do- 
godilo, da se sva snebila, ne znajući kud da se okrene, kuda 
da pogleda? 

Njezina prijateljica je iz doze, koju je imala na stoliću, 
izvadila cigaretu. Konobar je priskočio da joj zapali; ona, kao 
i prije, sigurno opet nije vidjela ništa. ' 

A Flora je vidjela jasno: pločnikom su spram terase išla 
njezina djeca, oboje pognuto, šutke, sigurno u mislima, u pr- 
vom neposrednom proživljavanju očeve osude. No nisu bila 
sama. Uza njih, malo dalje, kao da ne pripada njima, bio je 
— je li to prikaza? vara li je pogled? ne, ne, ne, raspoznala 
je jasno: — bio je njen brat! 

Otkuda on najednom — sada, sada, i baš s djecom? 

Flora je poslije od kćerke saznala, da se s bratom vraćala 
upravo kući od oca; zatim da su se oboje s ujakom sastali sa- 
svim slučajno nedaleko same kavanske terase; ujak da je bio 
kod njih već dan prije, rekavši da je istog dana i stigao u grad; 
a onda, tog dana, da im se na ulici priključio, pitao i razgova- 
rao s bratom o ocu i njegovoj osudi, našto se, tješeći njih 
dvoje i proklinjući Floru, htio s njima, baš već pred kavanom 
rastati, otići nekud natrag... No nažalost je ona prepoznala 
mamu, rekla to bratu, tako da je to mogao čuti i ujaki..,i... 


No u sadašnjem smo času na kavanskoj terasi. Mijenja- 
jući boje, sva kao pod ledenim mlazom, koji joj je stezao 
utrobu, srce, dah, Flora se naglo spram pločnika okrenula le- 
đima, učinila pokret za kojim ilustrovanim listom, no dohvatila 
zapravo iz prijateljičine doze samo cigaretu, te učinila očajnu 
gestu za konobarom, koji se, zapalivši njenoj prijateljici ciga- 
retu, već okrenuo. đ 

No kad se i okrenuo natrag, u njegovoj ruci je uzalud 
već krijesnula žigica; Flora se ukočila, ruka joj se zgrčila, zje- 
nice ostale raširene, srce kao stalo... 

Pred njom, u razmaku samo dva tri nezaposjednuta sto- 
lića, srnuvši ovamo kao lud i opet stavši kao lud, ustobočio se 
njen brat. Pohaban, prljav (bar joj se tako činilo), kao da se 
izvukao iz štale, mračan, izbrazdan (ah, kao kapetan, koji je 
zaglavio u brodolomu, kao otac u svojim brigama pred smrt), 
on je digao ruku, ispružio ju upravo spram nje, pa u neobičnoj 


200 





i 
EJ 
2 
X 


suprotnosti sa svojom vanjštinom vikao čistim, zvonkim (sve- 
prodirnim) glasom: 

— Uživaš, Flora, pokazuješ se svijetu, dok je, i tvojom 
krivnjom, otac tvoje djece osuđen kao zločinac, a djeca ti 
plaču? To mi je sestra! — okrenuo se on spram ostalih gosti, 
još uvijek s rukom upravljenom spram Flore. — Sestra, koja 
je svojom mržnjom mene upropastila, svoga rođenog brata! 
Kada sam bio u zatvoru, vidio sam prostitutke, koje su za one, 
koji su patili, imale više srca... više srca, savjesti i karaktera, 
Flora, nego ti! Evo gledaj — upravio je on ruku spram ploč- 
nika, da tamo pokaže njenu djecu? 

Flora kao da je i s pločnika čula nečiji krik i plač; no nije 
se okrenula, ostala je ukočena kao hipnotizirana, bez moći 
da što sama vikne; izvana jedino još da reagira nemoćnim 
suzama. No unutra u sebi. ..? Ono, što ju je pred koji čas uz- 
nemirilo, kad se sjećala oca, bilo je baš to, da se ona sjetila 
i brata, a pri tome se odmah i usplahirila od nenadana straha, 
da toga brata, za kojeg joj se uvijek najvjerojatnijim činilo, 
da se skiće negdje u primorskim stranama, ne sretne gdje za 
svog tamošnjeg boravka, koji je imala provesti s oficirom dani 
A taj strah se onda u isti čas pomiješao is jednom mučnom, 
nikad još (ili ne bar tako intenzivno) doživljenom mišlju, šta 
bi joj rekao otac, kad bi mogao znati, kako se ona ponijela 
spram brata sve do posljednjih događaja između njih? 

I ta misao, prelivena užasom iznenađenja, da se taj .su- 
sret s bratom tako brzo ostvario; samo tu, a-ne tamo, ta misao 
se sad u svoj ukočenosti njenoj od strave, ali i od spoznanja, 
da je brat govorio istinu, uobličila_ u još nešto strašnije, u 
upravo  halucinatorno strašno... Baš kao prije u onoj slici, 
sada kao da je u licu bratovu vidjela oca (brat je zbilja bio 
jako sličan ocu), i to otac kao da je stajao pred njom, kažnja- 
vao ju, izvrgavao ju pred svima ruglu, osvećivao joj se, otac, 
njezin nekad tako dobri otac...! | 

No hoće li to još dugo trajati? Hoće li brat ipak učiniti 
još šta gore, osim da samo viče? 

Flora je još jedino vidjela, kako je brat jednu ruku upra- 


vio spram pločnika, posegao s drugom naglo u džep... onda 
je još pogledom potražila lica znanaca i znanica, te mutno po- 
mislila, šta misle i šta će učiniti oni... Zatim, ili istodobno, 


čula je još samo prijateljičin krik, i vidjela, više naslutila crnu 
mrlju konobara, koja je od nje potrčala valjda spram brata, 
pa je pocrnilo, pomračilo se za nju sve, pala je, nekome na 
ruke, u nesvijest... 

Kad je došla sasvim k sebi, bila je već u autu, vozila se 
kući. Prijateljica joj je pripovijedala, da se brat htio ustri- 
jeliti i da su ga svladali i uapsili, na ulici da se jedan dečko, 
koji se nazivao njezinim, Florinim, sinom, zauzimao za njega, 
no konačno plačući otišao s jednom curicom; na terasi da je 
bila velika konsternacija, svi znanci i znanice da su je okružili 
Pitajući šta se to zapravo dogodilo, a neki i hoteći s njih dvije 
u auto... 

A onda, za koji sat, jer ga prije nisu mogli nigdje naći, 
Flora se, sama, već bez prijateljice, koja je otišla, našla s mu- 
žem. On je bio na jednoj konferenciji, na koju je Flora, da bi 
ga pozvala odande, u svom uzbuđenju zaboravila. No još se 
i nije našao s Florom, a već se našao unutra u stvari... On 
naime na vrata u stan, a zazujao je s policije telefon i kroz 
taj pitanje, bi li k milostivoj gospođi mogao doći jedan detek- 
tiv, da je sasluša radi događaja na kavanskoj terasi. Zašto, 
šta se dogodilo? ... No dobro, čut će to pobliže od žene; ner- 
vozno je još saslušao samo, da su kod napadača na njegovu 
ženu nađena oprosna pisma, iz kojih se jasno vidi, da se zbilja 
odlučio na samoubijstvo, a od kojih je jedno adresirano na 
milostivu gospođu Golf i koje će gospođi donijeti detektiv; ko- 
načno, da bi se gospođa morala odlučiti, šta da se učini s nje- 
nim bratom, što uostalom nije tako hitno, jer brat će, prije 
nego eventualno bude opet izagnan, morati da odsjedi kaznu 
radi nepovlasnog nošenja oružja, a eventualno i radi zabra- 
njenog povratka u grad... 

To je dakle čuo Golf, i s tim novim vijestima (primljenim 
u mudroj šutnji o tom, radi li se zbilja o Florinu bratu ili 

ne, inače, glede dolaska detektiva, odgovorivši, da može doći, 


barem radi predaje pisma), pošao je on k svojoj ženi i izmi- 


jenio tu te vijesti s onim, što mu je žena imala sama da kaže 
o događaju na kavanskoj terasi. A ona mu je to i ispričala, 
kako je znala i mogla-i kako joj se činilo najbolje (viđenje 
djece i halucinaciju o ocu je zatajila); a zatim je, omotane 
glave i ležeći u pidžami na divanu, zastenjala, sva u jadu i 
suzama: 

— Laci, ja sam ti uvijek govorila, da je to propalica! 
Ovakvu mi lopovštinu učiniti na javnom mjestu, u kavani po 
bijelom danu pred ljudima, koji me poznaju! Ja barem pola 
godine ne ću moći među svijet... Još k tomu, ako dođe u no- 
vine... . 

Golf je zamišljeno šetao sobom, pa sjeo do nje na divan. 

— Ah, što novine! O tome ne trebaš, Flora, imati briga! 
Jednom Golfu valjda je lako, da ne dođe u novine nešto o 
njemu i njegovoj ženi neugodno! Nismo mi služavke, koje ie 
truju s octenom kiselinom, da novinari s nama ispunjuju retke! 
Nego, Flora, ti doduše ne želiš primiti detektiva, no on će doći 
da donese pismo, i šta da kažemo onda o tom tvom luđaku? 

Flora se naglo dignula, kriknula: . i 

— Da je lud i da si samo utvara, da je moj brat, šta 
drugo? No jesu li oni tamo otvorili pismo? Ti ne znaš? Ali, 
Laci, taj lupež ima da to pamti, šta misliš, on me je tamo mo- 
gao i ustrijeliti! Ja ne vjerujem, da je htio samo sebe! Ja sam 
već mislila... No... pa zato tu ne koristi samo novi izgon... 
oh, da se barem ustrijelio!... njega bi trebalo što duže dr- 
žati u zatvoru, da se otrijezni... Svakako, ne samo možda dva 
tri dana... — Tu je Flora učinila stanku, mislila o tom, kako 
je to dobro, da joj brat bude ovdje u zatvoru, prema čemu 
se ona ne će morati bojati da ga možda sretne i tamo na moru 
... I kad je već bila kod te misli, smatrala je podesnim čas, pa 
se naslonila na muža, rekla nemoćno i umiljavajući se: — Laci, 
a ja sam ti sasvim zaboravila reći o čemu sam se sa svojom 
prijateljicom dogovorila u kavani! Znaš, ona sutra ide u po- 
sjete na more k svojoj rodbini, pa me pozvala na nekoliko dana 

k sebi! Hoćeš li ti dakle odgoditi svoj put pa doći kasnije, tako 
recimo, za deset dana? Znaš — uzdahnula je, učinila umorno 
lice — sve je to na mene tako strašno djelovalo, da mi je i 
potreban odmor, malo samoće, a to će mi biti moguće jedino 
kod prijateljice... Što dakle, Laci? pomilovala ga je po licu. 

Laci Golf se malo od nje odmaknuo, preletio ju pogle- 
dom, zapeo time o njena golušava leđa, koja su se, s krasno 
udubenom krivuljom hrptenjače, bjelasala i u zapaljenom 
već svijetlu svjetiljke blistala nekim upravo sedefastim sja- 
jem kao slična ponutrica kakve morske ljušture. I baš kao da 
je pomislio, ne će li tko drugi milovati ta leđa, pogledao je 
ženu s jednim još pitanjem u licu, no ipak rekao mirno i su- 
sretljivo: ' 

— Pa mogu ja doći i kasnije, Flora! Imaš pravo, tebi sad 
treba prije svega odmor... No, Flora — ustao je i u licu mu 
se odrazio neki njemu nikad svojstveni zanos. — Kraj tolikih 
tvojih stvari, ja ti nisam dospio reći onu, radi koje ja možda 
ne ću uopće tako skoro na more... Danas mi je ponuđeno 
ono, što je bilo nekad ponuđeno Orsatiju, i za što si ti onda 
toliko žalila, da nije bilo meni... Ne mislim zastupstvo banke, 
nego... 

On još nešta reče, a Flora je na tren piljila u njega sne- 
bušeno, onda je srnula u visi zagrlila ga tako žestoko, da joj 
je sa čela spao oblog. I, grleći ga, ljubila ga je i klicala tako, 
da su joj se gušile riječi: 

— Mi... mi... Laci! Kakvo divno iznenađenje, kakva 
zadovoljština, kakva odšteta za sve današnje! 

I baš kao da to nije bila ona žena, koja je pred koji sat 
osjetila o sebi, ipak jednom, jednu tešku istinu i radi nje pala 
u nesvijest, zaplesala je te povukla i svoga tromoga muža u 
svoj zanosni i mahniti vrtlog. 

STIPAN BANOVIĆ, ZAGREB 


OBARANJE DVOJICE NAJVEĆIH 
HRVATSKIH PJESNIKA 


I. 


Kao što u razvaljenoj crkvi ili po napuštenome grobištu 
bukne divlja trava, pogibeljan drač i neplodan korov, tako su 
se iza poplave svjetskoga rata po njegovu razboju raskopitile 
razne bolesne, neplodne i pogibeljne misli i nauke. , 

U životu državnom razni eksperimenti; u društvu gram- 
zljiva obaranja i prikrivene otimačine; u obitelji nevjere, rastave 
i trovanja; u školama razularena mlađarija, koja svoje uči 
telje pozdravlja revolverima i noževima; u umjetnosti počesto 
pokvarena srca i pomračene pameti uz grlatu kliku dižu zastave 
neke nove estetike, koja solidne napore tisućljeća baca u mu- 
zej, pa nas u kinu i kazalištu namjesto okrepom 1 vedrinom 
časte bolesnim odurnostima, a u slikarstvu blijedim nekim i ne- 
lijepim mazarijama pišući, da Rafaele, Overbecke, obali 
treba baciti u muzej. S druge opet strane isprsuju se umiš jene 
veličine, samozvani kritičari, da ruše i obaraju ono, što je pri- 
raslo srcima milijuna bacajući im svoju prašinu u oči, kako bi 
se u tome mraku najlakše dovukli »k cilju podvita repa«. — 

Ova općenita pojava u Evropi je kukolj, koji se Kaj no 
na izgaženoj društvenoj njivi ratnih orgija i koji guši plodno 
i korisno bilje otimljući mu mjesto, razvoj i dozrijevanje. 


*  * * ; 


. Prof. Albert Haler dovezao se je posla, da u beogradskoj 
štampi kritizira hrvatske pjesnike i to one najveće i Hrvatima 

najmilije. God. 1928. »ocijenio« je u »Srpskom Književnom 
Glasniku« (str. 426.—439., 508.—517.) poeziju Petra Prerado- 
vića. Zatim je g. 1929. prorešetao pjesništvo S. S. Kranjčevića 
u istome »Glasniku« (str. 268.— 274., 356.—361., 434.—443.), 
a iste godine izdao je u Beogradu i posebnu knjigu: »Gundu- 
lićev Osman s estetskoga gledišta«. 


Prof. Haler sa neke samosvijesne visine sva tri spomenuta, 
možemo mirne duše reći: najveća i najslavnija pjesnika, obara 
sa pijedestala, na koji ih je postavilo naše književno javno mni- 
jenje i pređašnji kritičari. Svojom posebnom metodom i este- 
tikom Haler dokazuje, da ni jedan od ove trojice nije velik 
pjesnik, kako se je prije njega vjerovalo, već da su njihove 
pjesme retorične, mrtve, bombastične i blijede, jer da su pro- 
dukt uma, a ne srca, iz kojega samo mora — po receptu Ha- 
lerovu — izvirati svaka pjesma. 


Dioba uloga između uma i srca dosad je bila samo pjesni- 
čka slika, jer je srce bez uma, što i tijelo bez glave, a um bez 
srca — odsječena glava. Jedno se od drugoga ne može ni u ko- 
jemu inteligentnome poslu rastaviti, jer sam ljudski duševni 
rad je samo produkt osjećaja sa umom i pameću, bez kojih bi 
srce bilo komad mrtvoga mesa. 

Sveukupna svijest ljudska je zajednički plod uma i srca. 
Um i srce su usko povezani kao na pr. dva spojna suda, pa i 
srce uživa u onome, što um zadivljuje, jer ako bi srce uživalo 
u nečemu, što se protivi umu i razboru, to onda ne bi mogao 
ni biti pravi užitak, radi bojazni, grižnje savjesti i t. d. Tko 
misli drugačije, taj uopće ne poznaje psihologije. 

Haler samo umu pripisuje sve ono, što je umno, reflek- 
sivno, veliko i zanosno; prema tome on srcu daje niže osjećaje: 
ljubav, užitak, radost, dakle svojstva, koja u većoj ili manjoj 
mjeri imaju i životinje, a ta su svojstva prema Halerovoj este- 
tici jedina dostojna poezije. Pouka, moral i filozofija ne smiju 
po toj novoj estetici biti predmetom pjesništva. Da li s toga, 
što je uzvišenost nedostojna poezije i poezija umne uzvišenosti, 
toga Haler ne kaže. Takovo sofističko razloženje podsjeća nas 

na dječji odgovor u školi: dosad smo računali napamet, a sad 
ćemo računati na tabli bez pameti!... 

Da je zaista ovako, kako kažemo, pustimo, da nam to raz- 
jasni sam Haler, koji je u »Srpskom književnom Glasniku« g. 
1928. (knj. 25.) u svojoj raspravici: »O definiciji poezije« (str. 
441.) napisao i ustvrdio ovo: »Poezija je apsolutna u smislu 
forme, ali u smislu sadržine ne. Pjesnici će biti uvijek zato pjes- 
nici, što će pjevati, a ne poučavati, moralisati, filozofirati, i 
t. d.« Prema takovoj logici Goethe nije u svome »Faustu« filo- 
zofirao, niti Dante moralizirao u svojoj »Božanstvenoj Kome-, 
diji«: oni su »pjevali, samo da se pjeva — trla baba lan, da 
joj prođe dan... : 

Sad posve je naravna stvar: kad se ide sa takova materija- 
lističkog stanovišta, onda Preradović i Kranjčević nijesu ni- 
kakvi pjesnici, jer je prvi etičar, rodoljub, a drugi filozof, Pro- 
metej uma ljudskoga. Kazao sam, da je onakovo Halerovo sta- 
novište skroz materijalistično, jer na pr. ptice pjevaju, kako je 
to Rus Mečnikov veoma temeljito dokazao, najviše onda, kad 
se imaju pariti, inače kad su site i zadovoljne u svojim tjeles- 
nim potrebama. Ali budući da narav nije ljude stvorila pognu- 
tima i trbuhu poslušnima kao životinje, već im je dala i dušu 
s nebeskom iskrom, čovjek osim tjelesnih potreba ima i duševne, 
pa se zanosi za svim onim, što je veliko, plemenito i uzvišeno 
(naravno ako čovjek nije pokvaren, poživinčen), makar od toga 
i ne imao nikakve materijalne koristi, kao na pr. što je nemaju 
astronomi, koji umom svojim uz najveću nasladu slijede mi- 
rijade svemirskih tjelesa nastojeći dokučiti njihov put i zakone 
gibanja. Koliko je čovjek viši i savršeniji od životinje, toliko je 
i njegova prava poezija uznositija i viša od životinjske. Prema 
tome možemo temeljito odrediti: što uz jednako dobru pjes- 
ničku formu jedna pjesma ima više poleta, duševne snage i 
umne ideje, ona je veća, kao što je i jedna katedrala veća 
umjetnina od najljepšega ptičjega gnijezda ili Beethovenove 
simfonije od ciganskih raspojasih poskočnica. 

Ako neumni ili maloumni ljudi nemaju dovoljno duševne 
nadarenosti, radi čega ne mogu uživati u onakovoj uzvišenoj 

i poletnoj poeziji, to još ne stoji, da ona poezija ne vrijedi, jer: 
njezina vrijednost zaista postoji za razvijenije ljudske moz- 
gove, kao što postoje i one boje, kojih ne vide manje savršene 
ili bolesne oči. 

Da bi svoje obaranje umnih hrvatskih pjesnika opravdao, 
Haler zabacuje posvema i estetičke ocjene Markovića i Šrepela, 
pa i Branka Vodnika, koji bijaše u zadnje dane svoga života 
ipak zabrodio u druge vode. Haler se obara na ovaj Marko- 
vićev sud o Preradoviću: »Preradović nije samo pjesnik po 
svom zvanju, on je po svom znanju pjesnik: on nije samo 
bogoduhi, ushićeni, tankoćudni pobratim vile, on je naučeni, 
prosvijetljeni umnik, umjetnik. Ne samo njegove ideje, misli, 
ćuti čine ga pjesnikom, nego i oblik estetički: kompozicija, je- 
zikovni izraz, metrička forma«. 

Haler ne drži ništa do ovoga Markovićeva suda, već se 
obara na Preradovićeve ideje »u njihovoj ukočenoj apstrakt- 
nosti«. Haler prigovara Preradoviću, da je pojam ljepote pod- 
redio pojmu dobrote, iskrivljujući Markovićeve riječi o Prera- 
doviću: «Njegovoj pjesmi nije svrha stvarati ljepotu, nego pro- 
micati dobro« i »On je pjesnik tendenciozan u najplemenitijem 
smislu«. ' 

Marković kao pristaša grčke estetske filozofije stoji na 
stanovištu, da prava ljepota ide skupno sa dobrotom, jer da i 
dobrota nije drugo nego ljepota duše, naime sklad, jer bez 
sklada nema ljepote. 

Ovim estetičkim tvrdim stožerima, koje su udarili umnici 
Platon i Aristotel, ne će da vjeruju neki modernjaci držeći, da 
su ljepota i dobrota dva posve različita pojma, pa da ljepota 
može postojati kao takova i bez ikakve dobrote. No ja bih i 
takove mudrace zapitao, da prosude: koja je ljepotica vrednija 
— ako su obje jednako lijepe — po vanjštini —: ona, koja 
osim ljepote tijela imade i ljepotu duše, pa je talentirana, kul- 
turna, kreposna, valjana i poštena, ili ona, koja joj je vanjskom 
ljepotom premica, ali je glupasta, prostakinja, pijandura i 
bludnica?! Jasno je kao sunce: ona, koja uz izvanjsku ljepotu 
ima ljepotu duše, puno je vrednija, to jest, kojoj su obje lje- 

pote u skladu, jer bez sklada može valjada biti ponekakve lje- 
pote, ali ne može biti uzorne krasote. 

Jednako je i u pjesništvu: što uz izvanjsku ljepotu ima 
više i unutarnje dobrote, pjesma je bolja i uzvišenija, jer kad 
bi ljepota bila samo u vanjštini, onda pjesma ne bi mogla ni 
imati potpune ljepote. 

Kao što Haler prigovara Markoviću, tako se obara i na 
Šrepela radi njegovih pohvala Preradovićevih pjesama, pa mu 
prigovara ovako: »I Šrepel upotrebljava vrlo rado naivrie pane- 
giričke izraze naše starije kritike, kao »veličanstveno«, »divno«, 
»krasno«, »glasovi danteovske snage«, i t. d.«. 

Haler prigovara i Vodniku, što je za Preradovića ustvrdio, 
da on imade kao pjesnik-mislilac vrlina, kakvih nema tada ni 
jedan slavenski pjesnik ni mislilac«. 

Sjetimo se jedne veleumne Preradovićeve pjesme, u koju 
je on izlio svu snagu svoje plemenite duše, naime ode »Slavjan- 
stvu«, koja počinje: 


»Skidam kapu i do crne klanjam ti se zemlje, 

stupiv na obzor tvoj, na čudovilo čitava svijeta, 

veliko, silno, preslavno, svemožno Slavjanstvo! 

Ushitom trepti mi duh, i raskriljuje krila 

i smjelim hvata se okom neba visoka, 

hoće da ti na slavu danas visoko poleti. 

Ali gdje mi je glas dorastao tvome na svijetu, 

gdje li mi gusle prema tebi jake, da mi ne puknu, 

kad mi duša, usplamtiv munjom tvojega žara, 

stane grmjeti po njih. Oj po želji da mogu 

da si ispredem žice od zlata sunčanijeh zraka, 
daih odbriega do briega prepnem sinjeg preko mora, 
adami gudalom je sjajna duga nebesna, ' 
pa kad zagudim, da mi zatutnje mora dubljine 
ogromnim šumom sila ti tajnih, a vali 

gore ono mi prirode milinje da slažu, 

kojim njoj zuje povjetarca i ptičice poju, 

a dasve to jekom stostruči svod mi nebesni 

i opet veličajnim sve ujedinjuje skladom: 

tada bi samo, o tada jedino udesiti mogo 

pjesmu onako, ko što ti vriedi sila i slava«... 

Slika gusala, kojima je otvor morska dubina, žice na gu- 
dalu zrake sunčane, a samo gudalo duga nebeska, — to je jedna 
slika tako veličanstvena, da joj nema premca ni u kojoj pjesmi 
svih naroda i vremena. 

Poljak M. Zdziechowski pišući o toj Preradovićevoj pjesmi 
veli ovako: »a ta je pjesma svojim zanosom prestignula sve, 
koje je ikad slavenska misao nadahnula«*). 

A sad neka se čudi Lika i Krbava i »plemenita Hrvatska 
država«, kako Kačić pjeva, što o toj pjesmi veli prof. Haler. On 
piše čisto ovako: »To su oni »bijedni pjesnički ukrasi« iz škol- 
skih poetika, to su one Markovićeve »veleumne« metafore, hiper- 
bole, antiteze, i kako li se sve to zove, koje, uzete apstraktno, 
uzete dakle bez onog magijskog zračenja(?!), koje ima svoj 
izvor samo u subjektivnom pjesničkom doživljavanju, u poeziji 
kao poeziji ne znače ništa« (S. K. GI. str. 428. knj. 24.). 

Nakon ovakove blasfemije trebalo bi mučke prijeći preko 
sve pisanije g. Halera prema onoj narodnoj: »Nije korist gluhu 
šaptati, ni slijepu namigivati«; ali ćemo se radi javnosti hrvat- 
ske ipak pozabaviti njegovim nečuvenim kritikama, ako se one 
mogu tako nazvati. ' 

Haler također kudi Preradovićevu pjesmu »Putnik«, veleći 
da je zamućena alegorijom. (Haler je protivnik svih pjesničkih 
ukrasa). 

Ovdje ćemo se sjetiti jednoga drugoga velikoga pjesnika, 
naime Stanka Vraza, koji je prvi među Ilirima udario temelje 
prave kritike. Nakon tiskanja Preradovićeva »Putnika« piše 
Vraz 16. travnja 1844. Erbenu ovako: »I tako hoće i Zora (list 
»Zora Dalmatinska«) pristati u kolo sloge. Po svoj prilici pri- 
uzet će uredništvo Zore vrčmenom mladi naš pčsnik P. Prera- 
dović, osobiti poetički um. Ja ipak ne želim g. P. P., da metne 
ramena svoja pod taj teret bojeći se da pri tom vrlo dosadnom 


poslu ne otupi um. Škoda bi bilo za takav prekrasan poetički 


duh, koga ja metjem (polag moga suda) na pročelje našeg Par- 
nasa i vredan je da bude kolovođa u kolu vilah slovinskih. 


*) Pjesništvo poljsko i Preporod Hrvatske« str. 17. 


210 





Pčsma njegov »Putnik« (vidi posičdnji broj »Danice«) kruna 
je sviuh pčsamah nove naše škole, najsvetliji alem na kruni 
nove poesije ilirske«.*) 

»Putnik« je jedna od najomiljelijih pjesama Preradoviće- 
vih počevši od djeteta u osnovnoj školi, pa do jednoga esteti- 
čara i pjesnika, kakav bijaše Stanko Vraz. No, što vrijedi - 
komu, ne valja Jakovu! ' : Mik 
' . Uostalom kad je Preradović raznim doživljajima i proživ- 
ljajima svoga života dao oduška u mnogim svojim pjesmama 
kao na pr. »Spomenik svomu prvorođencu«, »Spomenik sacduj 
prvoj supruzi«, »Svojoj sestri jedinici«, »Majci«; kad vidimo 
da je on kao uvjereni spiritist pjevao i o njemu, — onda ie 
svega toga slijedi, da je Halerov prigovor »neproživljenosti« 
Preradovićevih pjesama: prazna riječ. Poznato je i djeci u 
osnovnim školama, da je Preradović u pjesmi »Putnik« prikazao 
samoga sebe i svoje proživljaje u tuđini, o čem je već pisao 
Ivan Trnski u Preradovićevu »vjekopisu« »Pjesničkih djela P 
Preradovića« (god. 1873., str. XXXIIL.—XXXIIL) ovako: »A 


tko je onaj »Putnik«, koji »ne zna puta, ne zna staze...«? Tko 


ono bježi od nemile tuđe majke, koja mu pod krov ne da, i tko 
ono uputiv oči i želje put zavičaja kliče: » Tebi opet duša diše .« 
Nije ono nitko drugi, već Preradović sam, koji raskrstiv se š le. 
denim tuđinstvom širi ruke materi domovini i njoj se posvećuje 
Žicu pogađa na djedovih guslah, jade i nade svoga natalla 
usvaja, načinom i začinom narodnoga pjevanja ukrašuje svoju 
pjesmu umjetnicu te postaje blagovjesnik, najslađi pjesnik svoga 
naroda, postaje — Preradović«. 

Od najstarijih kulturnih vremena po do danas i didaktič- 
nome pjesništvu se je davalo svoje mjesto u poeziji; ali po Ha- 
leru didaktične pjesništvo i nije nikakovo pjesništvo. Toga 
radi za nj nema vrijednosti niti krasna Preradovićeva pjesma 
»Djed i unuk«, koju su pjesnici Šenoa i Badalić uvrstili u 
Boo ogiju hrvatskoga umjetnog pjesništva, i koja se »od sje- 

juga« tisućama puta deklamirala u hrvatskome narodu 


*) »Dčla Stanka Vraza« V. dio, str. 347.—348. 

radi svojih plemenitih misli, etičke vrijednosti, rodoljubnoga 
žara, a i krasnih stihova, koji diraju u sred srca svakoga česti- 
toga čovjeka: 

»Uzmi, sinko, uzmi gusle ove, 

pa izvodi na njih pjesme nove, 

pjesme nove po srcu duboke, 

a po misli do neba visoke. 

Pjevaj samo, kad ti duša pjeva, 

kad ti sjedi na koljenu djeva, 

ona sveta boginja istine; 

nju prizovi, kad ti pjesma sine, 

nju prizovi, kad ti pukne Žica: 

nek ti bude ljuba i sestrica! 

Ako vidiš tužna prijatelja, 

zapjevaj mu pjesmu od veselja, 

jednom rukom u gusle si diraj, 

drugom rukom suze mu utiraj, 

kaži tako, da si sav u svemu 

složan s pjesmom, vjeran dušom njemu! 

Ako nađeš vjernu si ljubovcu, 

srodnu dušu duhu svom udovcu: 

ti nategni žice ponajbolje, 

ter poskoči u pjesničko polje. .- 

A kada ti slaviš domovinu, 

dobru majku svakom dobrom sinu: 

ti ustani, svoju kapu skini... 

Ali ako zlotvor moćan koji 

tebe svrne, veleć: »»Meni poji, 

proglasi me po širokom svieti 

dobitnikom — il ću te sapeti 

u tamnici u gvozdene mreže!«« — 

A ti, prije neg on tebe sveže, z 

guslam lupi o zemljicu crnu, 

da se u prah i trieske rasprhnu, 

reci njemu: »»Silni gospodine, 

nad guslami tvoja sile gine: 

ne razumie pjesma zapoviedi, 

slobodna je — svome glasu sliedil«« — 


Nakon ovako divnih stihova Haler o njima piše ovo: 
»Koliko god su ove misli izražene u jednom svečanom i 
ozbiljnom tonu, u pjesmi nema poezije, njena je intonacija da- 

leko od svakog neposrednog osjećajnog doživljavanja, a didak- 
tička je namjera neprikrivena i očita«. ' 2 

Pjesma dakle uza sve plemenite misli i pjesničku dikciju 
ne vrijedi, jer nije doživljena. Ovakove logike »pamet naša ne 
dohita« je kako pjeva Palmović. Pjesma dakle nema poezije. 
ako u njoj ima rodoljubne pouke. Pjesnik može pjevati oja 
dragoj, ako je voli, ali domovini ne smije, pa makar je kako 
volio! Pjesma mora biti poput praznoga klasja, da veselo tre- 
peri na vjetru, prema onoj: »Tamburice, moja dangubice!... 
Da silnici ne vole ovakove poezije, to je lako shvatiti, ali da će 
se ona primati srca i duše svih poštenih i dobro odgojenih ljudi 
to je stalno, jer i divlja zvijer ljubi svoj brlog, ptica pjeva naše 
slađe kod svoga gnijezda, pa kako da ne uzbudi čovjeku čuv- 
stva domovina njegova, koja ga je odgojila, koja čuva pepeo 
njegovih roditelja i koja će njega primiti na vječni počinak?! 
Zar su ljudi niži od divlje zvijeri? ... 5 

U svoju pjesmu »Djed i unuk« Preradović je utkao sve 
ono, što je umnim i čestitim ljudima najveće: idealnu ljubav 
istinu, prijateljstvo, domovinu i slobodu. Za te je ideale čovje< 
čanstvo davalo i daje život i imanje, a sad eto neki kritičari 
ne daju onim idealima ni jedne pjesmice! i 

Nebeski dar velikih umjetnika svih struka nosi na sebi 
trag njihove vrsnoće. Veličina se Tizianova, Murillova, Ruben- 
sova očituje na svim njihovim djelima: na historijskoj, religio- 
znoj, alegoričkoj, mitološkoj slici i t. d. 

Prema receptu Halerovu pjesme bi prigodnice bile nešto 
»neproživljeno«, nepjesničko, ali pravi pjesnik može da bude 
pjesnikom i u takovim pjesmama. To vrijedi i za Preradovića, 
što nam na pr. svjedoči njegova prigodnica: »Pjesma posla- 
nica Andriji Kačiću Miošiću«, koju mu je ispjevao kao svome 
Prvome učitelju u hrvatskom pjevanju*) prigodom stogodišnjice 
E. *) B prvoj svojoj hrvatskoj pjesmi (»Poslanica Špiri Dimitroviću«) 

adović sebe zove: »Petar od Perlata kapetan«, a tako se katkada pot- 


Morje i u svojim listovima. God. 1843. Preradović je u Mlecima sa Špirom 
imitrovićem i nekim drugim časnicima Hrvatima na glas pjevao Kačićeve 

njegove smrti. I u toj pjesmi Preradović nateže »žice ponaj-. 
bolje«, pa zanosno stavlja vili u usta ove stihove: 


»Ustaj, rode sokolova gniezda! Evo minu sto godina dana, 
Na nebu ti znamenita zviezda, otkada: te dopadnula rana, 
rasjala se sve u zlatne trake, ljuta rana u sriedi njedarca, 


pozlatila na nebu oblake! smrt nemila Milovana starca... 


Ustaj, rode, ustala ti dika, Nebo ima svjetlieh zvjezdica, 


u zviezdi joj slika i prilika; zemlja ima osvjetlanih lica; 
to je zviezda starca Milovana, što su zviezde nebeskoj pučini, 
imena mu u zviezdu kovana! svietla lica to su domovini«. 


Tko i u ovoj prigodnici, koja inače nije nikad uvrštena 
ni u jednu našu antologiju, ne nalazi ljepote i uznositosti, mi 
mu niječemo svaki dar za uživanje u pravome pjesništvu! 

Haler piše u grijeh Preradoviću »intelektualnu hotimičnu 
slikovitost«, »ozbiljnost samo spoljne nepjesničke  prirode«, 
kao da vrijedi neka neintelektualna nehotična slikovitost! Ha- 
ler tvrdi, da Preradović svoju »Proljetnu pjesmu« pjeva »pot- 
puno običnim, banalnim izrazima«. Ne vrijedi mu ni pjesma 
»Majka kod kolijevke«, jer je protkiva »očita rodoljubiva di- 
daktična namjernost«. Po Haleru »jednaku naivnost pokazuju 
i njegove ljubavne pjesme«, jer da su pjevane »u jednom 
hladnom, ukočenom obliku«, pak im čak podmeće 1 banalnost. 
Na str. 431. piše Haler: »Sve su ovo namjerno traženi »pjes- 
nički« motivi, sitne »pjesničke« idejice, subjektivno nezagri- 
jane i neproživljene. Preradović uopće rado definiše, što je 
siguran znak nepjesničkog, intelektualističkog duhovnog stanja«. 
Za ljubavnu poeziju Haler uopće niječe Preradoviću svaki dar. 

Ako uzmemo, da ljubavne pjesme moraju biti protkane 
ciganskom vatrom, da u njima moraju pucati poljupci kao šam- 
panjske boce, da moraju proživljavati plamen strasti u nekome 
zakutku sred noćne tmice, t. j: ako ljubav snizimo na pu- 


pjesme, tako da je to pobudilo i pažnju policije. Svaki je od onih časnika 
nadjenuo sebi jedno ime junaka iz Kačićevih pjesama, pa tako i Preradović 
ono svoje, koje je uzeo iz Kačićeve pjesme o Svetigradu, — što sam do- 
kazao u X. knjizi »Građe za povijest književnosti hrvatske« (»Izvor Pre- 
radovićeva pridjevka »Petar od Perlata kapetan«). 

tenu bakanticu, onda Haler ima pravo, da su ljubavne pjesme 

, Preradovićeve mrtve, naravno za ljude njegove estetike; ali 
Preradović pjeva o idealnoj ljubavi, on u njoj uzdiže da što 
je plemenitije, općenitije, jer bi inače pjesnik njegova kona 
oskvrnuo svoju liru. Za onakova veleumna i plemenita pjesnika 
bilo bi upravo banalno, *pjevati anakreontske delikatese i su- 
bjektivno-privatne sitne strasti. 

ž Haler se veoma ljuti na Preradovićev poklik izdajici: »Po 
perju te poznam, ptico, — Sram te budi, izdajico«. I Dante je 
izdajice metnuo u najveće paklene muke. Preradović je otvo- 
ren, iskren, preplemenit, a da ne bi pokazao svoj prezir prema 
svim izdajicama svoje domovine, čankolizima i pridvoricama 
koji se odmeću od svoje domaje, da ušićare kakovu korist ili 
promaknuće. 

Pjevajući jedan sonet u vijencu »Milim pokojnikom« Pre- 
radović ga je popratio pismom »koga svrbi, neka se češe«.*) 

Haleru ne vrijedi ni Pjesma Dubrovniku, jer je »bez spon- 
tanosti, smišljeno i vještački građena, a intonacija je oratorski 
hladna i usiljeno emfatična«. On nikako ne može da razumije 
vezu između oluje pri početku i same pjesme, a jasno je i bez 
velike mudrosti, da je pjesnik pod olujom označio burnu našu 
prošlost pod tuđom silom, dok je jedini Dubrovnik onda uživao 
blagodati mirne slobode. Za nas smrtnike zdrava razuma sve 
su lijepe pjesme »smišljeno i vještački građene« i ne znamo još 
za kalupe, iz kojih bi se izlijevale umjetne pjesme bez pjesničke 
vještine i smišljenosti!... 

Kad Haler piše o Preradovićevim pjesmama, u kojima se 
spominju Srbi, onda on nadomeće: »Preradović, austrijski viši 
oficir«. Takovih pjesama Haler ili ne razumije ili se ne usuđuje 
kazati istine. Tko hoće one pjesme shvatiti u svome pravome 
značenju, treba da pročita Preradovićevo pisanje g. 1844. u 
»Zori Dalmatinskoj« (br. 13., 15., 17 i 20. pod natpisom: Jezik 
južnoslavski) i da prouči Preradovićeva pisma, kao na pr. ono 


' *) Preradovićevo pismo od 11. prosinca 1870. poslano iz Beča Ivanu 
Trnskomu. 

od 22. prosinca 1863., što ga je iz Tamišvara pisao dru. Franji 
Račkome.*) . 

»Kraljević Marko« nije Haleru »ni drama ni poezija uop- 
će«, a »Lopudsku siroticu« je ispjevao »potpuno nepjesnički«, 
bez svake istinske poezije »hladan«, »nezagrijane mašte«, sa 
vrlo blijedim i rđavim opisima prirode, uz »nedostatak direkt- 
nog pjesničkog doživljavanja«. 

»Doživljavanje« i »doživljavanje«, samo bez misli, bez po- 
leta, bez pjesničkih ukrasa! Još malo, pa će i pjesnici kao ar- 
heolozi i turisti morati sobom nositi fotografske aparate! ... 

Ni »Smrt«, jedna od najumnijih pjesama Preradovićevih, 
ne odgovara novoj Halerovoj estetici. Ono, što je nama umno, 
veliko, uzvišeno, njemu je naprosto mana i nedostatak, pa piše: 
»Vrlo je zanimljivo pitanje o estetskoj vrijednosti ove pjesme. 
Preradović ni u njoj ne savlađuje refleksiju; njen je prvi za- 
metak misaone prirode, kao što su to uvijek Preradovićeve 
pjesme. Ni ovdje se ne događa onaj proces, običan kod pjes- 
nika sklonih refleksiji, no koji su pravi pjesnici: čvrsto posje- 
dovana istina ne zagrijeva Preradovića... Mjesto žive slike 
zasićene osjećajem, nalazimo hladno definisanje .. .« 

Haleru su i Preradovićevi »Prvi ljudi« pjesma, u kojoj »o 
jednoj dubokoj filozofiji nema govora«... »a još manje može da 
bude govora u ovoj pjesmi o jednoj velikoj poeziji: i ovdje je 
Preradović hladno misaon, dok mu je pjesnički izraz, kao gotovo 
uvijek, posredan i neproosjećan«. »Ako pogledamo pjesmu 
s književnog gledišta, naći ćemo u njoj obične Preradovićeve 
mane: deseterac oratorski intonovan, bez ličnog naglaska, bez 
osjećajnih prelijeva, a izraz je općenito blijed i konvenciona- 
lan; u jednu riječ: u Preradovićevu stihu vrlo je rijedak onaj 
lični potez, ono lično treperenje, što karakteriše pravu poeziju«. 

Haler prigovara protiv pjesnikovih alegorija i personifika- 
cija, »stalnog Preradovićeva vještačkog sredstva, blijedih, ba- 
nalnih epiteta i obligatnih specijalno Preradovićevih apstrakt- 
nih kovanica... a to znači smrt poezije«. 


*) Ja sam o tome pisao u »Hrvatu« od 9. VI. 1923. 

Haler poređuje Preradovićeve »Prve ljude« sa Miltono- 
vim »Izgubljenim rajem«, razumije se na Štetu Preradovićevu, 
kao što biva uvijek, kad hrvatskog pjesnika poređuje sa tuđim, 
— no on ne zna, da je ona divna zamisao, kako prva žena po- 
staje od kaplje iz anđeoske čaše pomiješane sa Adamovom su- 
zom — zamišljena prema našem specijalnom narodnom vje- 
rovanju, koje je Preradović vješto upotrebio za svoju pjesmu. 
Opće je uvjerenje, da je ono vjerovanje o postanku prve žene 
ljepše i uzvišenije od svakoga dosadašnjega izmišljaja o onom 
stvaranju. Ona je slika i nad Miltonovom, i o njoj je bilo 
pisanja i dosada, ali ga Haler ili ne zna ili ga hotimično pre- 
skače.*) 

Jednakao se Haler obara i na Preradovićeve pjesme »Sta- 
rac klesar« i »Zvijezde«: »Prva je suha alegorija — piše Ha- 
ler — koja »nema nikakve važnosti za povijest naše poezije«, a 
onda nastavlja: »U Zvijezdama« je Preradović poskliznuo u 
jednu običnu književnu igrariju, tražeći nasilne poredbe« i t. d. 
I ovdje je sud Halerov posve netemeljit, jer Preradović kao 
umnik zna veoma dobro što su zvijezde, ali on tumači opće 
ljudske misli, što su ih zvijezde nametale čovječanstvu, počevši 
od najprimitivnijih ljudi, pa sve do suvremenih spiritista. Ha- 
ler, koji se toliko na štetu naših pjesnika poziva na talijansku 
književnost, morao bi znati za jedno od najljepših i najglaso- 
vitijih mjesta u Manzoni-jevim »Vjerenicima«, naime ono, 
gdjeno don Ferante govori o zvijezdama: »Zar ćete mi, go- 
spodo, reći da toga upliva nema. Zar da nema zvijezda? Ili 


*) Isporedi: »Nekoliko pabiraka po Preradovićevim pjesmama« od 
M. Šrepela, »Vijenac« 1889., str. 299. Je li moguće, da za sve to ne zna 
g. Haler, kad se o tome čak piše i u devetom izdanju Petračić-Zagodine 
»Hrvatske čitanke za više razrede srednjih škola«, u priredbi Pasarića i 
Bogdanovića na str. 346.? Preradović je onu svoju divnu sliku o stvorenju 
prve žene iz kaplje anđeoske čaše i suze Adamove udesio po narodnoj slo- 
venskoj pričici, što ju je Ivan Trdina čuo u Mengšu u Kranjskoj i priopćio 
Je u 4. broju »Nevena« (str. 60.) g. 1858. U bilješci Petračić-Pasaričeve naj- 
novije »Hrvatske čitanke« (I. dio, 9. izdanje, str. 346.) tiskarskom griješkom 
je krivo stavljena godina 1868. Preradović je »Prve ljude« spjevao g. 1861. 

ćete reći, da tu gore stoje ne radeći ništa, kao da su glavice pri- 
badača pribodene u jastučić?« 


I u cijenjenoj Preradovićevoj pjesmi »Ljubav« nalazi 
Haler obične Preradovićeve pjesničke mane: »Pjesma je gra- 
dena i hladna kao druge, te »upada u jedno otrcano opće mje- 
sto«. Ovdje je zaista g. Haler zbilja kazao jednu veliku istinu, 
jer je ova pjesma zaista »građena«, a nije borme nikla kao ko- 
rov na kakvoj neobrađenoj njivetini. 


Bez mane nije ni oda »Bogu«, »jer književna vrijednost 


ove pjesme potpuno odgovara književnoj vrijednosti pjesme 
»Smrt«. 


Za veoma lijepu Preradovićevu pjesmu »Mujezin« veli 
Haler, da »joj je pjesnički oblik prilično aljkav i primitivan«, 
a zapravo se je čuditi, kako je pjesnik mogao onako krasnu i 
odugačku pjesmu ispjevati sa jednosložnim rimama na kraju 
redaka. Opis kahirske večeri je u onoj pjesmi neobično živ, 
psihologija je staroga mujezina upravo vanredno lijepa i isti- 
nita: 


»Hadži Kerim na nju uputi se gor', 

pod bremenom ljeta korak mu je spor. 
Mučno ga je gledat, gdjeno kao spuž 
polako se miče skalinam uz duž, 

ter kad dođe gore, na kraj stupnjem: svim, 
odlane i onom, tko ga gleda, tim«. 


Opis staroga mujezina na munari naslikan je savršeno: 
»Odmara se starac. Ko ovca je biel, 
pod sarukom bielim blied mu obraz ciel, 
upale mu oči do očnica dna, 
kano dvije iskre u ponora dva, 
duga brada biela siže mu na pas, 
žica srebra čini svaki joj se vlas. 
Čelenkom mu dragi na saruku kam 
od sunčanog ruja gori kao plam. 
Kad mu gledaš obraz uz taj sievak jak, 
kam mu je ko zvijezda, a brada ko trak, 
reć ćeš, da to nije ljudske glave lik, 
već repača zviezda do munare tik«... 

Ovaj opis, pogotovo zadnja poredba, dostojni su najvećega 
pjesnika!*) Da je i sam Preradović mnogo držao do ove svoje 
pjesme, svjedoči nam njezin odlomak, koji se je našao iza nje- 
gove smrti preveden na njemački jezik. 

Pošto se je Haleru činilo, da je premalo iskasapio divnu 
Preradovićevu odu Slavjanstvu, opet se na nju pošire vraća 
(str. 510.—511.), pa opet ističe: »Da svakome bude jasno ko 
ima zbilja smisla za poeziju, da se tu radi o jednoj retorskoj i 
hotimičnoj grandioznosti. Pjesnički oblici uneseni su spolja, 
kako gotovo uvijek kod Preradovića!« 

Jednako su mu rđave i druge rodoljubne pjesme Prera- 
dovićeve, pa i one »Rodu o jeziku« i »Jezik roda moga«. Tako- 
đer tvrdi: »Molitva« nema nikako one književne vrijednosti, 
koju joj Vodnik pridaje, jer joj nedostaje sve, što se razumi- 
jeva pod pojmom književnoga stvaranja. Govoreći o pjesmi 
»Utjeha« dodaje ovo: »Da smo kritičari sa naivnom vjerom u 
proročki dar pjesnika**), mogli bismo ustvrditi, da je ovdje 
Preradović bio velik pjesnik, jer je prorekao svjetski rat i da- 
našnju Jugoslaviju! Uostalom, pjesma je građena istom inte- 
lektualističkom metodom kao i druge«. 

Nakon takovih razloženja i njima sličnih Haler pri koncu 
svoje »kritike« prikuplja svoja razlaganja u ovaj općeniti sud: 
»Rekao sam više puta u ovom članku da ove misli Preradovi- 
ćeve nijesu se, u glavnom, ispoljile pjesnički. Ako na poeziju 
gledamo ne sa gledišta spoljnih oblika, već ako je uzmemo, kao 
što je i treba uzeti, kao izvjestan način doživljavanja, kao odre- 
đenu duhovnu formu, moramo da dođemo do zaključka da Pre- 
radović nije pjesnik, ili bar vrlo rijetko«. 


*) Nazad par godina pisao je neki musliman, da nitko nije tako 
lijepo i vjerno preveo muslimanski poziv na molitvu: »Alahu ekber...« kao 
Preradović u svome »Mujezinu«. 

**) »Bi li znanje, bi li sreća«; svakako je S. Kranjčević u svojoj 
pjesmi »Vizija« g. 1906. prorekao rasulo carističke Rusije, a i Mickie- 
wicz-evo se je proročanstvo ispunilo: da će se Poljaci osloboditi, kad Fran- 
cuska stuče Njemačku, a Njemačka Rusiju. 

Ovakovim svojim zaključkom obara Haler ne samo Pre- 
radovića, nego i prve naše književne kritičare, kao što su dr. 
Franjo Marković i Milivoj Šrepel, koji su o Preradovićevim 
pjesmama izrekli posve oprečan sud. Misli Markovićeve tu i tamo 
navedosmo prigodom navijanja samoga Halera u njegovoj 
kritici. Šrepel pak piše o Preradoviću ovo: »Iscrpljujući svojih 
pet glavnih vrela (ideju Boga, ljubavi, smrti, Slavenstva i 
hrvatskoga rodoljublja) iznosi pjesnik neobičnu dubinu reflek- 
sije, veliku snagu misli, pod kojom se gubi dražest čuvstva. 
Neki svečani mir, kojega ne buni nikakva strast, nadvija se 
sada nad njegovom poezijom«. Ovaj je Šrepelov sud posve te- 
meljit i sveden na pravu mjeru, jer po zakonima logike i po 
samoj naravi refleksivne poezije mora u njoj prevladavati umna 
misaonost kao što u vinogradu prevladavaju loze, a u ružičnjaku 
ruže. Svako drugo tumačenje je obična sofistika. Od Halerova 
prigovora, da Preradović pjeva umom bez srca, obranio se je 
sam pjesnik u svome sonetu »Pamet i srce«, gdjeno srce od- 
govora pameti: »Iz mog žara ti si svijetlo božje; ... 

Za Prve ljude veli Šrepel: »Ako je Miltonov ep pravilan 
kristal, Preradovićev je krasan i mirisan cvijet«. 

Koje li razlike u gledanju na Preradovića između kritika 
Halera i umnoga biskupa Strosmajera, koji je pjesnikovu smrt 
u kolovozu 1872. oglasio u hrvatskom saboru ovako: 

»Visoki Sabore! Imam visokoj kući veoma tužnu vijest pri- 
općiti, da je general Preradović 18. ovoga mjeseca u Beču pre- 
minuo. Gospodo! Ja ne imam riječi, kojimi bi dovoljno žalost 
svoga srca izrazio nad gubitkom toga svoga prijatelja. Ja mi- 
slim da nijesu samo prijatelji na pokojniku mnogo izgubili, 
nego je izgubio cijeli narod. Izgubio je narod naš u njem ple- 
menita i izobražena muža, koji je svomu zvanju na čast služio; 
izgubio je narod naš veleumna pjesnika, kojemu po mojem bar 
mnijenju kao liričnomu premca ne ima.. .« 

Osim Markovića i Šrepela, Trnskoga i Vraza s najvećim 
poštovanjem govore o Preradovićevu pjesništvu i pisci školskih 
knjiga kao na pr. Petračić, Zagoda, Pasarić i Bogdanović. Ova 
zadnja dvojica pišu za Preradovićevu pjesmu »Mrtva ljubav« 

.— koju također kudi Haler —, da je »pravi biser i po svojoj 


krasnoj kompoziciji i sjajnoj dikciji«, a Šrepel je u spomenutoj 
radnji u »Vijencu« (str. 298.) dobro opazio na njoj trag na- 
rodne pjesme, o čemu ni slova ne zna Halerova »kritika«. 

Milanu Ogrizoviću (»Narodne Novine« 1912. br. 191.) je 
Petar Preradović veliki kipar po sklonosti apstrakcijama i po 
oštroj i mirnoj izradbi, pa su mu Mujezin, Starac klesar, Zmija, 
Grobničko polje i pjesma Kačiću gotovi veličajni kipovi, a to 
su odreda sve pjesme, koje Haler baca kao nevrijedne. 

Dr. Dragutin Prohaska piše u svojoj radnji »O pjesniku 
Petru Preradoviću« (»Hrvatska Njiva« g. 1918., br. 11. str. 
183.) ovo: »Kranjčević se jasno izjavio unukom Preradoviće- 
vim (»Djed i unuk«), kad je u plamenitoj svojoj svečanoj be- 
sjedi o pjesniku u Zagrebu dne 31. kolovoza 1902. u dvorani 
Matice rekao: »...dao je program hrvatskim pjesničkim po- 
koljenjima i ostavlja onima, koji će doći, zauvijek sveti zakon 
u amanet (baštinu): zakon poštenja i vjere u svoj poziv, zakon 
predajne ljubavi spram te drage naše grude, natopljene u pro- 
šlosti krvlju i suzama, razrovane u sadašnjosti talasjem histo- 
rijskih nedaća«. 

M. Zdziechowski sveučilišni profesor u Krakovu*) piše 
na str. 127. svoje knjige: »Odrodzenie Chorwacyi w wieku 
XIX.« ovako: »Petar Preradović je nadvisio Vraza talentom, 
a Mažuranića svestranošću i plodnošću ideja... Njegovo stva- 
ranje dominira nad obje epohe hrvatske literature, koje dijeli 
g. 1850., a narod hrvatski je u njemu priznao svoga najvećega 
pjesnika«. 

Sve ove i tolike druge zvijezde na književno-estetičkome 
nebu hoće najedamput da zasjeni nenadani meteor novoga 
estetičara Alberta Halera. — Ali meteor makar kakav bio, sine, 
bubne i rasprsne se u rasuće i tminu... 

Kako Preradović znade i privatne obiteljske događaje veli- 
kim svojim umom uzdignuti do općenitog zanimanja i vrije- 
dnosti, odlično nam svjedoči njegov divni sonet: »Spomenik 


*) Sada u Vilnu. 

svome prvorođencu« (umr'o 24. rujna 1849. u trećem mjesecu 
svoga života): 


Čedomile, naše čedo milo, Kad ti tek se o životu snilo, 
nedozrela zelena jabuko, kad ti o njem prvi sjajak puko, 
naša prva radosti i muko, tad i noćni ćuk ti već zakuko 
davno tvoje odbilo je bilo. = i snebi se, što se jedva zbilo. 


Spomen mi je na tebe ko ona Ali mi se čini, kano da ga 
poglasica od miloga zvona, još sveudilj slušam; — oj spomeni, 
koje časkom popozvonje meni. trajna li si, kada si nam draga! 


Drugi bi pjesnik u ovakovoj zgodi probugario nešto »pro- 
življenoga« — kako Haler mudruje —, zapravo nešto privatno- 
uskoga u kićenim frazama, kao kakova narikača, dok naprotiv 
muza Preradovićeva od toga isklesa divno-veličanstveni kip 
općenite vrijednosti, izbacivši sve, Što je privatno i sićušno 
sileći srce, da uživa u toj skladnoj izradbi uma i srca.*) 

Kad profesor Haler tako nemilice ruši pjesništvo Prerado- 
vićevo, ne ćemo se čuditi, što se obara i na njegove »kova- 
nice«. Marković je o njima pošire progovorio u ocjeni hvaleći 
ga, da je njima obogatio hrvatski pjesnički jezik kao u starini 
grčki pjesnici. Dr. Stjepan Ivšić u Preradovićevu jubilarnom 
broju »Hrvatske Njive« (br. 11. 1918.) nimalo ne kudi pjes- 
nika, već ističe, da je on bio i »jezičar«, koji je proučavao: i 
Vukov rječnik. 

Preradovićev veliki »duh u misli moru kao ronac« morao 
je za svoje velike misli i ideje kovati riječi i oblike kao i svi 
veliki pjesnici. Da se je naš Prerad zanimao živo i za jezične 
poslove, dokazuje nam njegova rasprava »Jezik južnoslavski«, 
koja je g. 1844. izašla u četiri broja »Zore Dalmatinske« (br. 
13., 15., 17. 1 20.), u kojoj vojuje za ijekavski izgovor i preko- 
rava srpske pisce i pjesnike, što se penju »bez potrebe po staro- 
crkovnim zgradama i kupe najnerazumnije slavenske rieči, 


*) Na 19. veljače o. g. je Theodor Diubler, predsjednik berlinskoga 
književnog Pen-kluba, u svome predavanju u Zagrebu istaknuo, da je 
Goethe-va veličina u tome, što »spaja umjetnost i znanost u jednu cjelinu«, 
a takovo je shvaćanje posve oprečno Halerovu. 

kite njima svoja djela, misleć tijem začuđenje onijeh pridobiti, 
koji ih ne razumiju«. ' 

Ovaj Preradovićev prigovor vrijedi i danas nakon blizu 
sto godina i za samoga g. profesora Alberta Halera, koji je bio 
sretan svršiti škole na narodnome, a ne na tuđem jeziku kao 
negda Preradović, jer i kod g. Halera često susrećemo tuđinske 
i rđave riječi, kao što su na pr.: bolećiv,*) bolećivo, ovaplotiti, 
ovaploćen, proizvoljno i sl. Kod toliko lijepih narodnih riječi 
onakove su nepotrebne, osim ako netko njima želi namjerice 
istaknuti: kojemu kolu pripada. 

Stihovi Preradovićevi puni su mudrosti kao plodonosno 
klasje jedroga zrnja, pa su neki njegovi izričaji postali našim 
poslovicama: »Dom da sja se, gorjeti je nama«; »Svetoj čistoj 
strasti i više su na pomoći vlasti«; »Tko kod kuće sreće ne na- 
lazi, — taj u svijetu nikad je ne nađe«; »Tisuć sumnja istinom 
još nijesu«; »Ljudi sude, a Bog osuđuje«; »Stalna na tom 


svijetu samo mijena jest«; »Dok je zemlje, nicat će travica, 


— Dok je ljudi, bit će izdajica«; »Nevolja gola — najbolja 
škola«; »Kada nađeš ptičjeg mlijeka, — nać ćeš svakoj ćudi 
lijeka«; »Prazne tikve dižu se nad vodom«. »Ljubi, rode, jezik 
iznad svega — u njem živi, umiri za njega!«; »Tuđ tuđinu, 
tebi tvoj doliči. — 'Tuđi poštuj, a svojim se diči; »Sva je 
naša povjesnica velik samo zbor pjesama«. I sa samih ulaznih 
vrata zagrebačkoga Mirogoja uče nas Preradovićevi stihovi: 


»Rod bo samo, koj si mrtve štuje, 
na prošasti budućnost si snuje« 


Otkad je Boga i ljudi, uvijek se je mudrost smatrala vrli- 
nom i darom nebeskim, a sada eto neki kritičari traže, da se iz 
klasja poezije istrese zrnje mudrosti; ali mi znamo, da jedna 
poučna pjesma za mladež pjeva ovako: 


»Puno klasje tek je vrijedno nama, 
A prazno je za magarad slama«. 


*) Riječi: bolećiv, bolećivo nema ni Vukov, ni Broz-Ivekovićev, ni 
veliki rječnik Jugoslavenske Akademije, a druge dvije nijesu nikako naše 
Tiječi! 

Kad znademo, da Haler želi poeziju bez umnih refleksija, 
velikih ideja, zanosne plemenitosti, didaktike i mudrosti, pa 
kad uvažimo, da on i same pjesničke ukrase, kao što su alego- 
rija i personifikacija naziva »čisto nepjesničkim elementima, 
jer ih upotrebljavaju pjesnici bez mašte« — onda lako mo- 
žemo dokučiti, kakova bi muza poezije bila po njegovu re- 
ceptu: ona bi bila kao soko ostriženih krila, koji bi tako lišen 
poleta u nebeske vedre visine morao čeprkati sa purama i osta- 
lom okokućadi po otpacima i mrvicama svagdanjega života, — 
a to bi za sokola bila smrt. Jer ako je narav dala sokolu uzvi- 
janje po nebeskim visinama, nije ga stavila u isti red sa pu- 
rama ili pticama močvaricama, kojima je najveća slast gaziti 
po blatu i smradnim vodama. 

Ali ljudi, kojima u srcu tinja iskra nebeskoga bića, teže 
k nebu i visini, »klanjaju se sili uma, prijestolje joj dižu 
slavno« — pjeva Kranjčević, pa kao što nam je milija ljepo- 


tica, umom velika, a srcem plemenita, tako nam je draža i poe- | 


zija, koja uz umjetničku vanjštinu ima u sebi i umne snage, 
velikih misli i zanosnih ideala. Zato nam je Dante veći nego 
Boccaccio, »Faust« veći od »Armina i Doroteje«. 

Estetska navijanja Halerova nijesu drugo nego degrada- 
cija uzvišene poezije i njezino poprozaičenje. Da netko može 


voljeti i poeziju njegova kalupa, to mi vjerujemo, jer nam je 


to i Preradović protumačio svojim stihovima »Sinak ljubi i zlu 
majku, majka i zla sina svoga«, a glasoviti Dickens piše: »Ima 
ljudi, koji imaju bolje oči za tminu nego za svijetlo poput 
šišmiša i sova; mi, koji imademo organe vida drugačije ustro- 
jene, bacamo radije oči na prikaze naše mašte, onamo, gdje stoje 
u punom sunčanom sjaju«. 

Potpuna odijeljenost srca od uma, zatim pjevanje po pro- 
življavanju i bez njega besmislena su Halerova samoglava 
ispredanja, jer se u onakovu estetsku paučinu ne mogu uhva- 
titi nego samo muhe bez glave i pameti. 

Značajno je, da Haler svoje obaranje hrvatskih pjesnika i 
kritičara provodi samo u beogradskoj štampi, no da li će uži- 

sia 


vati isto gostoprimstvo, kad počne trgati lovor sa glave srpskih 
pjesničkih prvaka, — mi ne znamo! 


+ 
* * 


Poezija Preradovićeva se uznosito diže poput libanskoga 
cedra, koji svojim granama zaštićuje poharani hram upirući 
svoju glavu u nebeske vedrine daleko od zlobnih komara i kre- 
keta žaba on širi na široko oko sebe ugodnu hladovinu tijelu, a 
duši plemeniti okrepni miris. ' 

Za Preradovića, koji se je duboko upjevao u hrvatska srca, 
vrijedi ono, što je Tacit kazao za Agrikolu: mnoge će inače 
slavne zaborav zakopati, a njegove će pjesme kao uzorni sklad 
istine, dobrote i ljepote u srcima Hrvata i svih ljubitelja prave 
poezije živjeti do vijeka! 


1I. Obaranje Ivana Gundulića. 


Kad smo: već govoreći o Halerovoj kritici Preradovićevih 
pjesama imali i previše primjera njegove metodike, kritične i 
estetske logike, pa kad sve to dobro znamo, suvišno nam je 
opširnije govoriti o njegovoj estetskoj ocjeni. Gundulićeva 
»Osmana«; koja je izišla u posebnoj knjizi u Beogradu g. 1929. 
(u izdavačkoj knjižari Gece Kona). 

Osvrnut ćemo se dakle ukratko na neke njegove »snažnije« 
sudove i navode. U njegovoj knjizi opet susrećete riječi »pro- 
izvoljno«, »doživljenost i nedoživljenost«, »unutrašnje doživ- 
ljavanje«, »trepet doživljenosti«, »Gundulić se po svome obi- 
čaju cifra i naduva« (str. 81.); »(Gunduliću) ne ostaje drugo 
nego da hini pjesničko osjećanje retoričnom naduvenošću i da 
pozajmi jedan (!) tuđi pjesnički svijet« (str. 87.); »Tek na 
kraju spjeva pjesnik dava neposrednije maha svom ličnom 
stavu prema predmetu, no, kako smo vidjeli, ni tada se ne radi 
O poeziji, jer intonacija je i tu bez ikakva pjesničkog ganuća« 
(str. 88.); potegni tamo, navrni ovamo, »Osman« mu je jedno 
slabo djelo, koje »pokazuje se u svijetlu potpune nestašice pjes- 
ničkoga_doživljavanja« (str. 89.). 

Haler, razumije se, i Gunduliću prigovara radi njegovih 
»asketskih uvjerenja«, moralisanja i »didaktičke intonacije« 
kao i Preradoviću. 

Radi teorije o Halerovu »pjesničkom doživljavanju« i 
»proživljavanju« možemo se bar tješiti, da će se tek sada u 
Evropi roditi pravi epski pjesnici, pošto je na milijune ljudi 
već u svjetskom ratu preživjelo i doživjelo žive epike, jer on 
na str. 29. svoje knjige, ne znamo po koji put, opet tvrdi: »Do- 
življenost i nedoživljenost mora da se ispolji i u književnom 
stvaranju«. 

Za ocjenu Markovićevu između ostaloga veli i ovo: »Mi- 
slim da dalje ne treba gubiti mnoge riječi o drugim Markovi- 
ćevim izvodima. U svima je on stalno na površini, suh, forma- 
listički dogmatičar, u kojemu je naa ugušila svaki prirođeni 
osjećaj za poeziju«. : 

Haler bi iz svoje pjesničke estetike izbacio i sve pjesničke 
ukrase: »Što sam rekao za hiperbolu, važi i za druge pjesničke 
ukrase«, a osobito za antitezu. Ona je hotimično traženje odnosa, 
a volja, kao i intelektualni akt traženja analogija isključuju 
svaku pjesničku zagrijanost i svaku spontanost stvaranja« (str. 
24.). Prema ovoj estetici Halerovoj vrlo bi jadno prošla naša 
narodna epika radi obilja svojih pjesničkih ukrasa uopće, a an- 
titeza i hiperbola napose. Po toj logici i estetici Halerovoj nama 
bi bila na ruglo, a ne diku kao dosada i divna ona hiperbola, 
koja je mnogo ljepša od one Homerove o broju vojske i vino- 
točama. Mislim naime na našu hiperbolu: 

Jeste silna vojska u Turaka: 


svi mi da se u so prometnemo, 
ne bi Turkom ručka osolili. 


Takovi pjesnički ukrasi, koji nas uzdižu do divljenja, po- 
sve su u protivnosti sa ukusom i estetikom Halerovom, kako 
vidjesmo, kad se je jednako oborio na veličanstvenu onu hi- 
perbolu Preradovićevu u odi »Slavjanstvu« (o guslama, gudalu 
i žicama). Dosljedan svojoj estetici Haler_kudi i ponajljepše 

opise u »Osmanu« radi njihovih živih pjesničkih ukrasa. Oso- 
bito se obara na ove krasne stihove: 


Jakno plahi sjever kada silno dmenje vihra biesa 
priko mraznieh gora ulieta sve razgara i razdiže, 
u dubravu listopada, ' pali, prži, do nebesa 
u ku se oganj jur upreta, strahovite plame diže: 


tako planu na rieči ove 
otpr'e užežen Daut vrli; 
veće u srcu kupi zove, 

buni, lovi, kolje i prli. 


Kome ovi stihovi ne vrijede, taj pogotovo mora pokuditi 


_ tolike slične klimakse Mažuranićeve u »Čengić-agi«: 


Tko j u agu a ne u pjevača 
pogled upr'o, taj mogaše 
po licu mu poznat jade, 
boli, srdžbe, gnjeve, bijese 
i stotinu inijeh srda... 


»Hiperbola je Gundulićeva, dakle, logična posljedica nje- 
gova duševnog stanja pri pisanju epa, i ona nije nikakav pozi- 
tivni nego negativni estetski elemenat u Osmanu«. 

Uzdižući Haler neka mjesta Tassova u »Gerusalemme li- 
berata« daleko nad poređivana mjesta u Gundulićevu »Osma- 
nu«, prigovara našemu pjesniku radi njegova »naduvanja i ci- 
franja«, osobito njegovim izrazima: »od ljuvenieh perivoja 
otkrivaju liere biele« (prsa), »vodu uzimlju, biser meću« zapo- 
stavljajući ih prozaičnim izričajima Tassovim. Onih glavnih 
ukrasa romantičke poezije očito Haler ne razumije ili ne će da 
razumije, jer oni Gundulićevi izrazi nijesu drugo nego skra- 
ćene pjesničke poredbe (otkrivaju prsa bijela kao lijer; meću, 
t.j. polijevaju se vodenim kapljama sitnim i bijelim kao biser). 
Takovo polijevanje vodom odgovara istini, te mu ni sa reali- 
stične strane ne može biti nikakva prigovora. Jasno je, da je 
prema naravi romantičke poezije onakovo kićeno i nježno pje- 
vanje Gundulićevo bolje i ljepše od Tassova. 

Kako se Haler grdno zapliće u svojim navijanjima upravo 
do smiješnosti, najbolje će nam posvjedočiti ova poredba 

između stihova Tassa i Gundulića. Nad Gundulićev izričaj: 
»ke u bistrieh vodah nage, jakno zviezde trepte i sjaju« (gole dje- 
vojke) Haler visoko u ljepoti uzdiže Tassove riječi: »Kao što 
jutarnja zvijezda izlazi iz valova cijedeći se zarošena« (tako 
izlaze gole djevojke iz vode). Sad Haler veli, da ovakove lje- 
pote u stihovima Gundulićevim nema, »a nije moglo da bude, 
jer je u njima zgusnuta svježina doživljavanja, sav srh pjesni- 
kova ushita, sve ono lično što i čini poeziju poezijom, i što se ne 
može imitovati«. 

Tko ima imalo zdrava ukusa i bistre pameti, odmah će 
smjesta razabrati, da je u onim stihovima Tasso puno »nadu- 
veniji« i nerealniji nego Gundulić, jer ako naš pjesnik kaže, da 
se nage djevojke sjaju i trepere poput zvijezda u bistroj 
vodi, onda je mnogo realniji i umjereniji nego Tasso, koji nam 
donosi pred oči posvema nenaravnu i neistinitu sliku: da jutar- 
nja zvijezda izlazi iz valova cijedeći se zarošena!?... 

Takovih netemeljitih navijanja i previjanja ima u Hale- 
rovoj radnji na pretek. On ističe Gundulićevu »pokvarenu igru 
riječi« u stihovima: »Tako lovice u lovu se uloviše pri lovini«, 
a usuprot toga uzdiže Tassa ovako: »Može li se svježije i pla- 
stičnije prikazati dražesna zabuna i postiđenost djevojačka nego 
riječima (Tassovim): »Smijaše se ujedno, i ujedno se rume- 
njaše i u rumenilu bijaše smijeh ljepši, a u smijehu rumenilo«, 
— jer i ovo je isto tako nategnuta vještačka »igra riječi«. 
Uostalom takovih opetovanja ima na pretek ne samo u narod- 
nom (na pr. u zagonetkama), nego i u umjetnom pista, pa 
i novijega vremena. 

Posve je previjeno isticanje Tassove proživljenosti, uvjer- 
ljivosti i istinitosti realne nad Gundulićem, kad i sam Haler za 
primjer uzornosti navodi izraze Tasove o »vedrini čela«, »ru- 
meni cvjetnih obraza«, »zavidnim haljinama«; zatim kako iz 
usta »prši ljubavni dah« i »crveni se prosto sama ruža«; »lijepa 
prsa pokazuju svoj goli snijeg, kojim se ljubavna vatra hrani i 
budi«; pa onda kako je draga Tankredova urezavala na hi- 
ljade načina« u kore raznoga drveća draganovo ime, — jer sve 
je ovo brbljava, prekićena i natrpano-običajna oznaka roman- 

tike, koja je počešće još bljeđa i i nenaravnija kod Tassa nego 
kod Gundulića. 

Ako su mjestimice i prebujna kićenja Gundulićeva po 
sudu Halerovu: »šarene vrpce« (str. 22.), onda su zaista još 
šarenija pirlitanja Tassovi stihovi, što ih Haler toliko hvali: 

.»Svoj magični pas Armida je satkala od nježnih prkosa i 
blagih tihih odbijanja, od dražesnih prpošenja i radosnih po- 
mirenja, od riječi izgovorenih s posmijehom i slatkih kapljica 
plača, od isprekidanih uzdaha i mekih poljubaca«. Ovakovo 
romantičarsko pirlitanje je zaista šarenije i nacifranije od naj- 
šarenije slavonske kaćiperke, kad se sprema, blagdanom u kolo. 

Gundulićevo poređivanje djevojačkih prsiju sa lijerom 
nije nimalo gore od Tassova poređivanja njihova sa snijegom. 
Možda Gundulićeva poredba još više odgovara: istini. 

Haler piše, da »dolazi najljepše do izraza Tassova nepo- 
sredna inspiracija« u njegovu pričanju, “kad nam opisuje, kako 
malu Klorindu u šumi doji tigrica i nježno se igra s njome. 
Da u pričama vučice doje ljude kao ona Romula, to još nekako 
prolazi, ali da najkrvoločnija zvijer na svijetu naime tigar doji 
i miluje nejako dijete, to je pak tako grdna pretjeranština, da 
E agrđuje i i najbombastičniji romanticizam. Takova šta Gundu- 
lić zaista ne bi nikad nategao. I Haler kuje u zvijezde tu ro- 
mantiku Tassovu! A gdje je sada ostala pjesnička »proživlje- 
nost«, istinitost, realnost i uvjerljivost nasuprot bombastično- 
sti, cifranju i »naduvenosti«?! 


Eto, do čega se dolazi, kad netko hoće jednu stvar udaš 
mjerom, koja ne odgovara. Do takovih: apsurda mora bez- 
uvjetno doći svaki kritičar, koji romantička djela mjeri reali- 
stičkom mjerom. Prepirati se o realizmu u izmišljenim roman- 
tičkim epima, to je toliko ozbiljno, kao kad bi se prirodopisci 
stali prepirati: da li oni volovi, što ih je Jules Verne vidio na 
mjesecu, vole jesti ječmenu ili bobovu slamu! . 

Nasuprot tolikim manama, što ih u Giiidulićevu »Osmanu« 
vidi i nabraja Haler, kao što je tobože prazna frazeologija, pre- 
velika kićenost, blijedo, mrtvo i nenaravno navijanje, mi ćemo 

bez velika izabiranja iznijeti ovdje par mjesta iz osmoga pje- 
vanja, koja će nas uvjeriti o protivnom, jer sve ono, što Haler 
naziva manama, nije zapravo nego samo karakteristika i glavna 
bit romantične poezije. 

U spomenutome pjevanju opisuje Gundulić slijepoga 
starca Ljubdraga, koji sa svojom kćerkom Sunčanicom živi u 
mirnoj prirodi. Starac zovne mladost od »Bugarskih sela«, da 
se malo pozabavi. Djevojke beru cvijeće, da se njime okite, ali 
se najednom pred njima stvori crnac Kizlar-aga, koji je došao 
na selo ugrabiti i u Carigrad povesti Sunčanicu. Preneraženje 


djevojaka, kad ugledaše onog jastrijeba, Gundulić je prikazao 
majstorskom psihologijom: 





»Ali crnac ko se ugleda, 
ne zna od straha nitko, gdi je; 


Sunčanica i š njom lipa 
družba od straha i od srama 


Razlog bješe, mi dvojica 

da smo štapak ćaćku i tebi: 
s ćaćkom starcom ti starica 
da nas vodiš, sad je triebi. 


Ali slušaj svu nezgodu 
i naš teški jad nemili: 
s očima smo i slobodu 
slatku i dragu izgubili. 


Carica nas, majko draga, 
sestra naša, kćerca tvoja, 
prid Muratom ne pomaga, 
komu ljubi bit dostoja; 


pače i ona, vajmeh, ista, 
da nam kuću iskoriepi, 
vrlom caru na svjet prista: 
zajedno nas š njim osliepi! 


Ni joj ganu srce tada 

tvrđe od stiene, vrlje od zvieri, 
ljubav od dva braca mlada. 
hudu miso da ne tjeri.*) 


Zato, ako taj put slidiš 

ti, da, liepe sve gospoje 
u Budimu kad razvidiš, 
dvie nevjeste nađeš tvoje; 


Kada budeš, majko, tamo 
među ugrskiem  gospojami, 
tužna majko, smisli samo, 
ke ćeš hvale podat nami! 


Jeda riet ćeš: »Imam živa 
ja dva sina, dva junaka, 
u kih stoji i pribiva 
moga srca rados svaka? 


sjemo tamo svak ureda 


cvietje iz skuta na tli sipa 
hoće bježat, a ne umije. a. 


ko za zlatnieh braše prama. 


Poniknute liepe vile 

zamukle su mramorkome, 
cieneć, da su tako skrile 
same sebe sjenim svome. 


A kad na želju hanumovu starac Ljubdrag između osta- 
loga pripovijeda njemu i o oslijepljenju Grgura i Stjepana 
Brankovića, Gundulić nam to prikazuje ovako: 


A Jerina iz bieloga 
Smedereva izagnana, 
za nać Đurđa vojna svoga 
put ugrskich pođe strana. 


Čuj, ke su mi sinci mili 
po jednomu sad glasniku 
plačnoj majci poručili 
trudne glase, zgodu priku: 


Ovake mu pak dA glase, 
u Budimu kad ga srete: 
»Trgaj, trgaj siede vlase, 
tužni starče, s hude štete! 


»Srce će se tve napola 
rascijepiti, majko tužna; 
tva dva sinka, dva sokola, 
dva sliepca su i dva sužna. 


Gospostvo ote i isposieca Ti po svakoj svieta strani 
tvoje vojske car ognjeni; gledaj, majko, na dan bio; 
Grgur, Stjepan, naša djeca, nami se je zrak sunčani 


robovi su osliepljeni. mlađahnijem ugrabio. 

»Dva sina imam«, moć ćeš rieti, 
nu dva sliepca, nu dva roba; 
oteše mi ih Turci kleti 

i sada mi ih drže oba...« 


Tko u ovim stihovima ne osjeća topline i iskrenosti, taj 
zaista — kako Gundulić kaže — ima srce »tvrđe od stijene, 
vrlje od zvijeri«! 


*) Gundulić dakle tvrdi, da je carica Mara, sestra Stjepana i Grgura 
Brankovića, dala skupa sa Muratom oslijepiti rođenu braću. Istog je uvjere- 
nja i narodna pjesma o tom događaju, što sam je ja našao i priopćio u 
Matičinu »Hrvatskom Kolu« g. 1906., a zatim uz obrazloženje u Akademi- 
jinu »Zborniku za narodni život i običaje južnih Slavena« knj. XXVI. 
sv. 1. (str. 35.—50.). 

Istina je naprotiv, da je carica Mara pokušala spasiti vid svoje braće, 
ali prekasno, kako nam svjedoči Srbin-poturica Mihajlo Konstantinović iz 
Ostrovice u svome spisu »Pamietniki Janczara Polaka przed rokiem 1500. 
napisane«, što je sve lijepo razbistrio i Stojan Novaković u svojoj raspravi 
»Carica Mara« (Letopis Matice Srpske, knj. 174., sv. IL, str. ILi dalje). 

Iz ovoga se vidi, da je Gundulić onako vjerovao i pisao pod dojmom 
narodne tradicije, jer i narodna pjesma br. 66. u I. knjizi Matičnih Hrvat- 
skih narodnih pjesama, zapisana u Smokovljanima u kotaru dubrovačkome, 
također pjeva o oslijepljenju braće Brankovića zamjenjujući Jerinu (»Pro- 
kleta Jerina«), ženu Đorđa Brankovića, sa njegovom kćerkom caricom 
Marom. 

 Kad-je crnac zgrabio Sunčanicu: 


»Otet bi se mlada uzela 
strašnom crncu, ki je hvata, 
golubica jakno biela 

“crnom orlu iz nokata«. 


Prepuna je čuvstvenosti i topline i tužaljka starca Ljub- 


draga za otetom jedinicom, koju on uzalud zove i ako zna, da 


ga i ne čuje u daljini: : 
»O ma kćerce! Ni' e je, nije! 
Sunčanico, .kćerce. mlada, 
tvoj sunčani ures gdi je? 
Jaoh, tko mi te grabi sada? 


»Ozovi se, kćerce mila! > 

Vid', koja me boles ciepa! 

Ah, komu si ostavila 

ćačka tvoga stara i sliepa?.,.« 


A i Sunčanica, kad se je razabrala od straha i preneraže- 
nja, također kuka i jaduje u putu: de 


»Gdje sam tužna? Ah jaoh, koja 
ugrabi me ovo.sila? 

O žalosna majko moja, 

na što me si porodila?« 


.Gorko svoje jadanje i cviljenje dovršuje ovako: 


»Ali nigdje ni'e nikoga, 
Ko bi mene pomoć htio! 
Čačko, ufanje srca moga; 
*i ti me si ostavio!« 


ae Neboga djevojka bi nabrajala i kukala i dalje, ali njezine 
suze i jadikovanje ganuše i oporoga crnca, pa je on prekine 
otresito:  . | 

»O djevojko« vapeć, »mlada, 

dosta si se plakat čula: 

ah umukni veće sada, 

kamenito zamuknula!« 


sa Očito je, da se je Gundulić u onome kukanju starca Ljub- 
draga i njegove kćeri Sunčanice poveo za našim narodnim na- 
ricaljkama, koje čovjeku paraju srce, jer iz srca izlaze. Ako 
su dakle ovi i njima slični stihovi Gundulićevi “odista iskreni; 

naravni i puni osjećaja, onda ne razumijemo nikako: zašto oni 
nijesu i »proživljeni« prema receptu g. Halera, jer valjada ni 
recept njegove estetike ne traži, da i epski pjesnik mora sam 
doživjeti i proživjeti ono, o čemu pjeva, jer to bi bila očita 
besmislica?! Pro, 

Na Halerove prigovore Gundulićevoj »naduvenosti« i »na- 
cifranosti« pustit ćemo, da mu odgovori dr. Milivoj Šrepel, 
koji u svojoj raspravi »O Gundulićevim Suzama sina razmet- 
noga« (tiskanoj u CXXVII. knjizi »Rada« Jugosl. akademije 
znan. i umjet., a preštampanoj u posebnu knjižicu g. 1896.), 
s razlogom i veoma dobro ističe i ovo: »Uz Tansilla moglo ga 
se je (Gundulića) dojmiti i. duhovno djelo Torquata Tassa »Le 
sette giornate«. Gundulić nije dakako prevodio, nego je tek u 
Italiji, učiteljici naroda, našao književnu formu, dobio je po- 
budu, da po načinu talijanskih pjesnika odabere građu iz bi- 
blije i da joj po njihovoj. metodi skroji oblik. Kad to znademo, 
ne ćemo se čuditi, ako u Gundulićevim »Suzama« i drugim ma- 
njim djelima nađemo gdješto do pretjeranosti razvitu ljubav 
za antitezu, za tako zvane »concette«, za onu igru riječi, koja 
nastoji čitatelja zagnati u čudo duhovitim obratima ističući če- 
sto. sasvim spoljašnje i slučajne momente. Ovu crtu dikcije 
osobito su ljubili tadašnji Talijani: ona se javlja već u Pe- 
trarke, ima je i previše u Tassa, koji je uopće govoreći glavni 
uglednik Gundulićev, a izvrgla se u Marinija: i u njegovoj školi. 
Tako se je ova crta, koja odgovara živahnosti talijanskoga 
temperamenta, prometnula u očitu zabludu, kako to najbolje 
razabiremo u djelima Napuljca Marinija (1569.—1625.), naj- 
slavljenijega talijanskoga lirika u 17. stoljeću«. (str. 8.—4.). . 

Kao što Haler tereteći Gundulića radi naduvenosti i naci- 
franosti sakriva ista svojstva u. djelima Tassovim, tako isto pri- 
govarajući »moraliziranju«  Gundulićevu preskače još veća 
moraliziranja Tassova, koji je osim već spomenutoga djela na- 
pisao još i pjesme »Lacrime di Maria Vergine« (»Suze Marije 
Djevice«) i »Lacrime di Gesu Cristo« (»Suze Isusa Krista«).: U 
svojoj. pjesmi »Origine della Congregazione di Monte. Oliveto« 
pjeva Tasso o ispraznosti i ništavilu ovoga svijeta isto kao-i 

naš Gundulić i veli za ovaj život: »questa nave, dal mar quasi 
sdruscita, — e con rotto governo e stanche sarte« (»Ova lađa 
gotovo zdrobljena od mora — i sa krmilom razbijenim i ko- 
nopima isprekidanim«). 
Iza toga pjeva i ovako: 

Se questa vita & rea, che quasi al vento 

Nebbia infeconda pare, o secca polve, 

(Cosi fugace e leve in un momento, 

O si dilegua, o si raggira e volve) 

E buona quella, che veloce o lento 

Non ha il suo corso e non si cangia o solve. 


(»Ako je loš ovaj život, koji se pričinja kao neplodna ma- 
gla na vjetru i suhi prah (tako iščezljiv i lagan u isti čas ili se 
raspline ili se vrti i okreće), dobar je onaj, koji nema hitar svoj 
tok i ne mijenja se niti iščezava). 

Ovakovo istinito moraliziranje, koje »proživljuju« svi ve- 
liki duhovi, naš je pjesnik Gundulić kazao zaista mnogo ljepše 
1 uznositije: 


»Ah, ni'e život ljudski drugo, »Ah, sad imam pamet hitru, 
neg smućeno jedno more, sve je, što sviet gleda i dvori, 
neg plav jedna, ka udugo na ognju vosak, dim. na vitru, 


biju vali kako gore; 
i sred ovieh netom tmina 
čo'ek se rodi, mriet počina«. 


snieg na suncu, san o zori, 
trenutje oka, strila iz luka, 
kiem potegne snažna ruka«. 


Haler se, kad mu ide u prilog, poziva i na sudove dra. 
Branka Vodnika, pa je potrebno da za uzvrat iznesemo Vodni- 
kove sudove o Gundulićevim djelima, što ih je tiskao u Mati- 
činoj »Povijesti hrvatske književnosti«, gdje na str. 29. piše 
ovako: »Dubravka«, drama u 3 čina, pretposljednja je, a naj- 
ljepša dubrovačka pastirska igra, pače možemo ponosito reći, 
da joj nije takmena nijedna pastirska igra ni u savremenoj 
talijanskoj ili ma u kojoj evropskoj književnosti. — »Suze sina 
razmetnoga«, pjesan u tri 3 »plača«, jesu najdotjeranije pjes- 
ničko djelo stare hrvatske književnosti« (str. 280.). A da se sud 


Vodnikov posve kosi sa navijanjima Halerovim, vidi se jasno 
iz ovih riječi Vodnikovih: 

»Kakogod je »Osman« djelo nedogotovljeno, ipak se u 
njemu odražavaju crte velikoga mislioca i pjesnika. Gundulić 
je stao u prvi red pjesnika u svjetskoj književnosti. Pošavši za 
Tassom, kome bijaše premac, pjeva borbu Evrope i Azije, krsta 
i nekrsta, a prvi je od velikih svjetskih pjesnika opjevao poče- 
tak svršetka osmanlijskoga carstva, u što se u njegovo doba po- 
čelo općeno vjerovati... S ovim u svezi javlja se u Gundulića 
prvi put u našoj poeziji sveslovjenska ideja, s izrazitim poli- 
tičkim obilježjem, jer Slovjenstvo na sjeveru, narod poljski, 
kao osloboditelj južnih slovjenskih naroda, postaje predstavni- 
kom kršćanstva i Slovjenstva« (str. 245.). Pri koncu svoga pi- 
sanja o Gunduliću Vodnik opet piše i ovo: 

»Osman« i »Dubravka« velika su pjesnička djela ovoga 
doba ne samo u povijesti hrvatske, već uopće u povijesti svjet- 
ske književnosti. »Dubravka« je puna poezije, dubokog etič- 
kog osjećaja, velikoga patriotizma, uzvišena idejom, velika po 
koncepciji, pa ako talijanski književni historici Tassovu pa- 
stirsku igru »Amintu« cijene kao najljepše njegovo djelo, mi 
možemo reći, da se naša »Dubravka« uzdiže u svakom pogledu 
nad »Amintu«. A u »Osmanu« hrvatski je pjesnik upravo po- 
šao stopama Tassovim, da stvori romantičnu epopeju novoga 
doba, u čemu je originalan, pa ma da je po izgledu »Oslobo- 
đenoga Jerusolima« stvarao neke epizode, ipak se originalnošću, 
oblikom, fantazijom, idejama i refleksijama, pojedinim sli- 
kama i zamišljenom cjelinom takmiči s Tassom. Osmo pjeva- 
nje »Osmana«, prekrasna epizoda o Ljubdragu i Sunčanici, u 
kojoj je prikazan sav teški udes našega naroda u stoljetnoj | 
borbi s Turcima, jamačno je jedna od najljepših stranica -južno- 
slovjenske poezije; ova je epizoda u umjetnoj poeziji ono, što 
»Smrt majke Jugovića« u našoj narodnoj pjesmi« (str. 246.). 
Ovaj sveukupni sud Vodnikov o »Dubravci«, a naročito o 
»Osmanu« zaista je razborit i sveden na pravu mjeru i stoji 
posve u opreci sa Halerovim napadajima na »Osmana«. 

Ako sada uzmemo u obzir, da su »Suze sina razmetnoga« 
najbolje i najljepše pjesničko djelo Gundulićevo, pa da tek 
iza njih u pjesničkoj vrijednosti dolazi »Dubravka«, koju 

Vodnik kao i: mnogi drugi kritičari po vrijednosti meću nad 
najbolje djelo Tassovo, naime »Amintu«,y — iz toga logički 
jasno slijedi: da Gundulić nije mrtva sjena Tassova — kako 
hoće g. Haler — već da naš pjesnik po svome talentu i pjesnič- 
koj vrijednosti nadvisuje Tassa. ' 

Ja se s toga potpuno slažem sa Alfredom Jensenom i dr. 
Barcem kad tvrde, da je Gundulić svojim »Osmanom« bliži 
istini od Tassa, pogotovu Jensenu vjerujem, kad piše, da je 
utjecaj naših narodnih pjesama na »Osmana« bar toliko velik 
koliko i nasljedovanje Tassove poezije, jer nam to dokazuju 
ne samo Gundulićevi epiteti i toliki, Haleru mrski, pjesnički 
ukrasi, kojima obiluje naša narodna poezija, već n. pr. i sam 
dvoboj između Krunoslave i Sokolice ispjevan je po uzoru i 
redu naše narodne epike. Da je Gundulić zaista volio i pozna- 
vao naše narodne pjesme, ja sam iznio par dokaza u svojoj 
radnji »Gundulićev Osman i naše narodne pjesme«.*) Mo- 
ralno-poučna nota Gundulićeva »Osmana« kao ozbiljnog djela 
za nas je vrlina, a ne kakova mana. - 

Hoteći g. Haler da njegova ocjena pliva povrh svih osta- 
lih kao ulje povrh voda, ustao je i protiv svih onih kritičara 
domaćih i stranih, koji su hvalili »Osmana«, pa prigovara 
»naivno-hiperboličnom tonu Stjepana Gradića«, koji je g. 1670. 
hvalio Gundulića. Udara i na Jaketu Palmotić-Dionorića, koji 
Gunduliću dosuđuje vječni vijenac od zelenoga lovora, a oso- 
bito se obara i na »nekritičnu panegiričnost« Ambrozija Mar- 
kovića, što se je usudio u prvome izdanju »Osmana« napisati 
ovo: »Ako se ohola Grecija diči svojim Omerom, Lacio Virgi- 
liom; a Italija Tassom... razložito Dubrovnik, a i vas nas 
slovinski ima se dičit i hvalit svojijem prisvijetlijem i priza- 
mjernijem Givom Frana Gundulića«. Između Pavićevih su- 
dova o »Osmanu« Haler spominje i onaj, koji je posve protiv 
njegove estetike, naime: »Svaki pjesnik a navlastito ako pjeva 
historijsku zgodu, ima zadaću, ne samo đa nas zabavi, nego još 
više, i tu, da nas lijepim načinom uči istinu«. Iza Pavića spo- 


> %) Matičino »Hrvatsko Kolo«:II. (1906.). str.: 274.—280. 

minje i Luku Zore, »koji odbija s indignacijom svaku sumnju 
u veličinu Gundulićevu«. ' 

Franji Markoviću je Osman »veleumno djelo«, Gunduli- 
ćevo »prikazivanje mu je bujnije« od Tassova. Poljski kritičar 
Adam Rzaewski je kazao: »Jan Gundulicz $mialo stanać može 
obok Tassa«. — Rus Roman Brandt ističe, da je Gundulić svo- . 
jim predmetom (pitanje postojanja turskoga carstva) nad Tas- 
som, Vergilijem i Camočnsom, i ako za prvom dvojicom zaostaje 
u živahnosti pripovijedanja, a posljednjega i nadmašuje. — 
Švedu Alfredu Jensenu je Gundulićev »Osman« — »genijalan, 
jedinstven i harmoničan spjev« (ein genial und  cinheitlich 
harmonisches Gedicht). — Dru. Antunu Barcu je Gundulić 
realniji nego Ariosto i Tasso. Haler ističe: »Najveću odliku epa 
vidi Dr. Barac u pjesnikovoj gigantskoj borbi za lični izraz 
protiv ondašnjih konvencionalnih književnih elemenata«. 

Čudno je, kako je dru. Haleru izbjegao jedan stariji 
panegirik.u slavu Gundulića, kojim i dr. Ivan Broz započinje 
uvod »Osmana« u izdanju od g. 1887.: »Zašto da uznosim hva- 
lom pjesnika, kojemu nema slavom ravna! Kod silne slave nje- 
gove slabe su riječi moje. I zato je bolje, da spomenem samo 
djela njegova, pravu slavu njegovu«. — Dr. Đuro Korbler veli 
u Matičinu izdanju »Osmana« (str. 19.), da »kao plod Bogom 
zadahnuta duha ostaje djelo trajne vrijednosti, pa ne treba ni 
hvaljenja ni kuđenja«. : 

Profesor slavistike na njemačkom sveučilištu u Pragu dr. 
Gerhard Gesemann, od kojega je Srpska Kraljevska Akade- 
mija izdala »Erlangenski rukopis starih srpskohrvatskih na- 
rodnih pjesama«, nedavno je (1930.) u kolekciji »Handbuch der 
Literaturwissenschaft« (izdaje ju dr. Oskar Walcel, sveučilišni 
profesor u Bonnu) dao u svijet knjigu »Literaturen der slavi- 
schen Volker — Die serbokroatische Literatur«. 

U toj svojoj najnovijoj radnji piše dr. Gesemann ovo: 

»Dubrovačka literatura pokazuje nekoliko djela, koja u 
svakom pogledu nadmašuju djela iste vrste u evropskoj rene- 
sansnoj i baroknoj literaturi: Hektorovićevo »Ribanje« nad- 
mašuje talijanske ribarske idile, Lucićeva »Robinja« i Gun- 

dulićeva »Dubravka« — odgovarajuće evropske drame, i 
»Osman« — sve evropske barokne epopeje. Mogu me unaprijed 
grditi, ali ja poznajem obje i znam, šta kažem«. 

Dakle ni profesor Gesemann se nimalo ne slaže sa kapa- 
citetom dra Halera u ocjeni Gundulićeva »Osmana«! 

Znamenitost Gundulićeva »Osmana« potvrđuje najbolje 
činjenica, što je ona njegova praznina bila četiri puta popunja- 
vana (Sorkočević, nepoznati dubrovački pjesnik u izdanju Jefte 
Popovića g. 1827., Maro Zlatarić i Ivan Mažuranić). To nam 
potvrđuju i prijevodi »Osmana« na strane jezike: g. 1827. izi- 
šao je talijanski prijevod Zadranina Nikole Jakšića. Jedanaest 
godina iza toga tiskan je u Dubrovniku novi talijanski prije- 
vod Marka Antonija Vidovića Šibenčanina. God. 1865. izdao 
je u Mlecima latinski prijevod Vlaho barun Ghetaldi. Nešto 
malo, ali veoma lijepo, iz »Osmana« je preveo na latinski jezik 
i opat Brnja Džamanjić, a znade se, da se je za taj posao 
pomno spremao i Marko Faustin Galjuf, latinski pjesnik i im- 
provizator svjetskoga glasa. Na peljski jezik preveo je »Osmana« 
ugledni književnik Karol Brzozowski, a g. 1846. mu je slavni 
Adam Mickiewicz osobito pohvalio prva tri pjevanja, koja mu 
bijaše poslao na ogled. Nažalost taj je prijevod izgorio g. 1849. 
u Dresdenu. 

Znademo također, da je i Petar Preradović preveo na nje- 
mački gotovo čitavo I. pjevanje »Osmana«. Prijevodima Gun- 
dulićeva »Osmana« namijenio je Jensen čitavo jedno poglavlje 
u svojoj knjizi »Gundulić und sein Osman«. Tolika brojna pre- 
vađanja »Osmana« nas uvjeravaju, da je on bio duševnom 
poslasticom mnogobrojnim ljudima. 

Ne će biti na odmet, ako ovdje iznesemo o Gunduliću sud 
jednoga duševno nadarenoga čovjeka iz Pavićevićeve šeste 
knjige »Crnogorci u pričama i anegdotama« (str. 145.): »Knez 
Nikola i Marko Miljanov o književnicima«. 

— Pitao Marko Miljanov Knjaza Nikolu: 

— Zna li se među vama pjesnicima i književnicima, koji 
je bolji, a koji gori ili pišete onako ćuture, pa se ne zna ko od 
koga odvaja? | 

— Zna, Marko, te još kako, — odgovori Gospodar. 

— Pa koji su, Gospodaru, od ovijeh srpskijeh književnika 
ponajbolji? 

— Evo kazat ću ti: Ivan Gundulić, stoji kao na vrh Koma; 
Dositije Obradović i Branko Radičević u više Donje Planine; 
(niže od Koma); vladika Rade kao u Kučima (i još niže); a ja i 
Simo Popović u one lugove oko Plavnice u Zetu (najniže)«. Nije 
s gorega znati: što se o Gunduliću misli ovako sa strane. 

Halerova ocjena Gundulićeva »Osmana« našla je ipak 
pohvalu u mjestu, gdje je tiskana, naime u Beogradu, gdje se 
u »Srpskom Književnom Glasniku« (1929., str. 611.—614.) na 
nju osvrnuo i pohvalio je Vladislav Miljković. Doduše: »jedna 
lasta ne čini proljeća«, ali ćemo se ipak osvrnuti na pisanje 
Miljkovićevo. On kaže: »G. Albert Haler je med onim kritiča- 
rima koji vrše tu reviziju sudova vrlo odrešito, sa jednog naro- 
čitog estetskog stajališta, bez ikakvih obzira. On je dosledni 
sledbenik Benedeta Kročea... I u svojoj studiji o Petru Pre- 
radoviću (S. K. Glasnik, 1928., knj. 24.) g. Haler nam je naj- 
jasnije pokazao taj svoj kritičarski stav«... »I kad pročitamo 
njegove (Halerove) zaključke, vidimo kako su i oni novi, revi- 
dirajući sudovi uslovljeni temperamentom i unutrašnjim naklo- 
nostima kritičarskim«. 

Ovdje g. Miljkoviću posve vjerujemo, jer se i ja slažem 
s tijem, da su oni Halerovi sudovi posve subjektivni »po unu- 
trašnjim naklonostima kritičarskim«. Miljković navodi sud Ha- 
lerov, da je Osman »mehanizovana živa poezija Tassova«, jer 
da je nikao iz »potpune nestašice pjesničkoga doživljavanja« 
(izričaj Halerov). Miljković povodeći se za Halerom ipak tvrdi, 
da je Gundulić bio »vanredan stihotvorac« i dodaje: »Ali sve 
to takvo nije dovoljno da izvede umetničku tvorevinu« 

(str. 614.). : 

Miljković ističe i ovaj svoj sud: »G. Haler u svojoj ras- 
pravi došao je do izvesnih sličnih zaključaka, ali samo negativ- 
nih«. Uistinu on u svim svojim većim studijama dolazi do nega- 
tivnih zaključaka, jer Haler s osobitom nasladom voli rušiti 
tuđe sudove na štetu cijenjenih pjesnika. Još nije nikad okušao 

raditi protivno, a to je veoma značajno za njegov kritičarski 
duh. ' 

Ne kaže istinu Miljković, kad piše: »međutim samo: delo 
(»Osman«) pored svih pohvala i hvalisanja ne čita se više«, jer 
u današnjoj teškoj životnoj borbi za opstanak zasjenjenoj kru- 
tim materijalizmom ne čita se više koliko se je prije čitao ni 
Homer ni Dante, pa ni sam Tasso. Stariji naraštaj, davljen po- 
ratnim neprilikama, nema za takovo čitanje ni vremena ni du- 
ševnoga raspoloženja, a mlađariji je srce i dušu zaokupila za- 
bava, »nogomet«, kavana, kino i foxtrott. To su sve posljedice 
razora svjetskoga rata, koji nam je namjesto topovske magle 
ostavio društveno-moralnu maglu, dok najednom, nakon zasi- 
ćenja, ne pirne zdraviji vjetar i očisti teren sjaju prave i idealne 
ljepote i dobrote. Do toga će zastalno doći: »Post nubila Phoe- 
bus«! 

Da su se mnoge duše naslađivale Gundulićevim »Osma- 
nom«, svjedoče nam prije štampanja mnogobrojni prepisi nje- 
govi, a otkad su ga počeli štampati, mnoga izdanja toga epa: 

1. tiskano potpuno izdanje Ambrozija Markovića u Du- 
brovniku g. 1826. 

I. tiskano potpuno izdanje Jefte Popovića u Budimu 
g. 1827. 

III. tiskano potpuno izdanje (sa popunom 1. Mažuranića) 
izdala je Matica Ilirska u Zagrebu g. 1844. 

IV. tiskano potpuno izdanje sa predgovorom A. Vebera 
Tkalčevića, nakon rasprodaje III. izd. 1854. 

V. izdanje Osmana izišlo je u sveukupnim djelima Gun- 
dulićevim, što ih je štampala Jugoslavenska akademija u Za- 
grebu g. 1877., što ga je spremio A. Pavić. 

VI. izdanje opremio je dr. Ivan Broz u Zagrebu g. 1887. 

VII. izdanje Osmana štampao je ćirilicom Jovan Boško- 
vić u Zemunu g. 1889. 

VIII. štampao je S. Kugli u Zagrebu bez oznake godine (II. 
Brozovo izdanje). 

IX. izdanje u pripremi K. Šegvića, štampano je u Zagrebu 
g. 1911. i 


240 





| 
' 


X. izdanje po priredbi Broza i Šegvića štampao je Kugli 
u Zagrebu g. 1913. 

XI. izdanje u »Djelima« Gundulićevim ponovno izdala 
Jug. akad. znanosti i umjetnosti g. 1919. 

XII. izdanje »Osmana« izdala je Matica Hrvatska u pri- 
redbi Kčrblerovoj g. 1919. 

XIII. izdanje »Osmana« jest njegova preradba u prozi za 
školsku porabu. 

God. 1929. izišao je u Beogradu ćirilicom Gundulićev 
»Osman« kao 3. sveska »Velikih pisaca za omladinu« i to pre- 
rađen u roman od Dušana Bogosavljevića. 

Ako dakle u roku od 93 godine bijaše razgrabljeno 13 
izdanja Gundulićeva »Osmana«, — poprečno bi na svako ne- 
punih sedam godina došlo po jedno izdanje — to nam je živa 
svjedodžba, da se »Osman« čita rado, uvaži li se, da smo mi 
malen, rasparčan i vrlo siromašan narod, koji u nekim kraje- 
vima broji i do 80% nepismenih. 

Kod ovih brojeva suvišno je svako dalje dokazivanje. 

Veoma je karakteristično, što Haler napisavši čitavu 
knjigu o Gundulićevu »Osmanu« nigdje i ne spominje dvaju 
njegovih najboljih i najljepših djela, a to su »Suze sina raz- 
metnoga« i »Dubravka«. Je li to s toga, što bi morao ona djela 
pohvaliti — usuprot svog .»negativnoga« programa? 

Nema vrednijega kritičara, koji ne bi »Suze sina razmet- 
noga« smatrao najljepšim biserom naše stare hrvatske poezije. 
Kgrbler u izdanju Matičinu veli: »Po obliku pak svome, po sa- 
vršenim osmercima, koje veže u jedno zgodan srok, i po vještom 
redanju pojedinih misli u zaokruženu cjelinu, da ne spominjem 
nanovo birane dikcije njezine, ta je pjesma ne samo najsavr- 
šenije pjesničko djelo Gundulićevo, nego čitave naše starije 
književnosti, dostojan takmac i najbiranijih plodova talijan- 
skoga pjesništva onoga doba«. 

Na ulaznim vratima zagrebačkoga Maksimira stoje Gun- 
dulićevi stihovi iz »Dubravke«: 


24 I Hrvatsko Kolo 16 


U veseloj ovoj sjeni 

od čestitih tvojih grana 
provesti je milo meni 

dio najdražih mojieh dana. 


O Dubravo, slavna_ svima 
u uresu slobodnomu, 
liepa ti si mojim očima, 
draga ti si srcu momu. 


Kao što je »Osman« dao nadahnuće Bukovcu za najkras- 
niju njegovu sliku »San Gundulićev« i Rendiću za njegove re- 
ljefe na Gundulićevu spomeniku u Dubrovniku, tako je i »Du- 
bravka« namamila trojicu naših glazbenika, da je uglazbe (Zajc, 
Dobronić i Gotovac).*) ' 

Prema zapiscima starijeh Dubrovčana »Dubravka« se je 
prikazivala u Dubrovniku već godine 1628. Prema tome pro- 
hujalo je preko naroda našega već dugih trista godina, a mi se 
još uvijek njome naslađujemo na našim pozorištima. Ono, što 
dugi vijekovi utvrđuju, zaludu je obarati slabim ljudima! 

Kad se hoće nekomu obarati slavu Gundulićevu krpateći 
jedno njegovo djelo, koje je do nas dospjelo nepotpuno i u ko- 
jemu kao u svakome većemu pjesničkome djelu uz uspjela ima i 
manje uspjelih mjesta, — onda bi svakako trebalo spomenuti 
umjetničku snagu pjesnikovu, koja se bolje odrazuje u drugim 

“njegovim djelima, da se kritičaru ne prigovori zla nakana, jer 
izricati sud o nečijoj vrijednosti preskačući njegove vrline isto 
je kao saditi laž, što je, dakako, uzalud, s razloga što Kronion 
ima vazda dovoljno vjetara, da brzo obori svako stablo, koje 
se sadi u jalovu zemlju plitko i vrtoglavo. 


+ 
* * 

Kao što je i Branislav Miljković napomenuo: dr. A. Haler 
je sljedbenik talijanskoga suvremenog filozofa Benedetta Croce, 
o kome je Haler napisao prikaz u »Srpskom Književnom Glas- 
niku« (g. 1929. br. 128.—132., 194.—201.). Haler kod naših 
pjesnika primjenjuje nauku Croce-ovu: da je svaki estetski akt 
prvi stepen doživljavanja realnosti, turajući pod tu tvrdnju 
»proizvoljno« najljepše pjesme naših prvih pjesnika. Međutim 


*) Na Pilama u Dubrovniku postavljen je i Rendićev kip »Stojna 
otimlje satiru ovcu« (po »trećemu skazanju« drugoga čina »Dubravke«). 

su i u samoj Italiji veoma žestoko napali Croce-evo estetičko 
načelo: da je umjetnička tvorevina fizički akt proglasivši ga 
posve nerealnim i fantastičnim. 

Fraza »proživljenost«, koje se Štovatelji Croce-ovi drže 
kao pijan plota, ne donosi u estetici ništa posve novo, jer je od 
pamtivijeka postojalo isto shvaćanje u riječima: istinitost, iskre- 
nost, naravno, uvjerljivo, psihološki i t. d. Prema »proživlje- 
nosti« Croce-ovoj je na pr. i njemački estetski teoretik Vol- 
kelt u svojoj knjizi »System der Aesthetik« postavio načelo 
»proosjećanja«. 

Da netko uživa u pjesmama određenoga pjesnika, mora 
imati duševne srodnosti sa pjesnikom ili bar dara i naklonosti 
za poeziju, jer kao što ne može objektivno suditi o muzici onaj, 
koji nema nikakva dara ni uha za glazbu, tako ni potpuni pro- 
zaici ne mogu nikada pravo ocijeniti jednoga pjesnika, pa ma- 
kar se naoružali sa koliko mu drago načela pojedinih estetičkih 
teoretika. Sudovi dra. Franje Markovića o pojedinim našim 
pjesnicima za nas su pouzdani i temeljiti i radi toga, što je on 
bio ne samo filozofski estetik, već i dobar pjesnik sa tanko- 
ćutnom dušom odazivljivom pravoj poeziji. 

A da je to zaista tako, ja ću usuprot tvrdnjama Halerovim 
iznijeti sud jednoga kapaciteta, kojega bismo radi njegova 
opsežnoga znanja u svim strukama ljudske kulture mogli po 
Kačiću nazvati »sveznadarom«. To je uvaženi naš povjesničar 
Vjekoslav Klaić, koji je g. 1884. bio urednikom »Vienca«, te je 
iste godine u njemu napisao članak o Franji Markoviću. 

U tome se prikazu Klaić najprije osvrće na poljskoga pisca 
Stanislava Grabowskoga, koji je iste one godine u petome broju 
»Slovanskoga sbornika« na češkome jeziku opisao svoje puto- 
vanje po Hrvatskoj (»Po Chorvatsku, pabčrky z cest«). U tome 
opisu Grabowski spominje, kako je da ugodi svome srcu pošao 
i u Križevce samo da se pokloni vrijednome Franji Markoviću. 
Grabowski kao i Klaić veoma cijene pjesnički rad Franje Mar- 
kovića, a osobito njegove epe i balade. Klaić čak spominje, 
da je i Preradović svoga »Mujezina« spjevao pod dojmom 
Markovićevih primjera. 

Pošto je Klaić ukratko prikazao desetgodišnji pjesnički 
rad Markovićev, obzire se na njegov kritičko-estetski rad, pa 
između ostaloga veli: »U isto vrijeme po prilici (1873.) napisao 
je krasnu ocjenu Preradovićevih djela, kojom je upravo utro 
put boljemu razumijevanju i shvaćanju toga pjesničkog veli- 
kana« (str. 611.). — O kritičko-estetskome radu Markovićevu 
piše Klaić ovako: »Marković, koji se je doista okanio stihova, 
ne šalje za » Vienac« više pjesama; ali je zato on, sam pjesnik i 
filozof, bolje od ikoga zvan i pripravljen, da bude sudija osta- 
lim pjesnikom hrvatskim i velikim i malim. Pa tako Marković 
nakon deset-godišnjega . pjesnikovanja (1864.—1873.) postaje 
kritikom hrvatskih pjesnika, i to časno zvanje vrši on i danas 
još zdušno i revno. On, koji je sam sretno pjesnikovao, koji toli 
dobro poznaje radosti i muke pjesničke, on, koji je tvorio sam 
djela neprolazne vrijednosti, može bolje od ikoga vršiti tešku 
zadaću literarnoga kritika u Hrvatskoj. Ako on sam više i ne 
pjeva, a on nas uči pjesnička djela razumijevati, ocjenjivati, a 
što je najglavnije: uživati. Jer nije svaki bekrija dorastao, da 
može estetički uživati; i za estetski užitak traži se nešto, prije 
svega oplemenjen ukus i duševna dispozicija za uživanje« 
(str. 610.). 

Kako jedna ista pjesma neke razdražuje, a drugima razbla- 
žuje dušu, to znade i naš priprosti seljak, koji je to svoje filo- 
zofsko shvaćanje skitio u jednu basnu, — tako lijepu i pametnu, 
da je ovdje moramo prenijeti iz Vrčevićeve zbirke: 

— >»U jednom gaju pjevao je slavuj u proljeće, a slušala ga 
kukavica, pak ga ukori. »Što«, reče mu, »dodijavaš danju i 
noću tvojim cijukanjem i pijuckanjem; dodijao si gori i vodi, 
a da znaš lijepo kao ja pjevati, Bogom ti prosto«. 

»Ma što luduješ, crna kukavice! Ja svojim umiljatim gla- 
som veselim svakoga, tko u gori živi, i tko na vodu dolazi, a ti 
ne znaš pjevati no kukati, pak si svom zlu doslutila, te ćeš do 
strašnoga suda kukati«. 

»Nije ti to tako, moj mali jaduju, no dođi k meni i da za- 
«pjevamo, kako tko zna i umije, pa da pitamo švakoga, tko nas 
bude čuti, tko ljepše od nas dvojice pjeva«. 

Slavuj pristane od prve i počne na onu njegovu pjevati, a 
odmah poslije njega kukavica. Čobani u gori i radnici u polju 
ostave svoj posao, a od milinja počnu slušati slavuja, a kad poče 
kukavica, svi za svojim poslom, osim samo jedan magarac na- 
puljio uši, a digao glavu, pa zaviče: »Evala kukavice. Prosto 
ti bilo i tko te rodio, divno li jutros razveseli brda i doline!« — 
Žao bi slavuju, pa počne od jada prelijetati s drveta na drvo 
jadikujući; ali čobani i radnici počeše ga tješiti: »Ma ne budi 
dajbudi lud ti, ako je magarac! Da li ne znaš, da koga gođ 
magarac pohvali, više ga grdi, a koga kudi, onoga pred svije- 
tom više diže i slavi«. 

VILIM FILIPAŠIĆ, ZAGREB 


TU NE QUAESIERIS... 


Ti nčpitaj, otkle taj svijet, gdje mu početak, gdje svrha, 
Jer iskona njegova tajna duboko sakrita leži. 

Zbroj zakona njegovih tebi nikad se ne će objavit, 

On nema ni doba ni međe, prastarim velom je zavit 

I duh tvoj zaludu se muči, kad ga odgrnuti teži. 


I ishod i bivstvo i svrha putem se valjaju svojim, 

A duh tvoj, ma kako se drzn6, ne će ih krilima taknut. 
Gle, sunaca ogromnih metež sitni tek zlatni je prašak, 
Vijčkov4 vrvnja i huka beščujni lahora dašak. 

KM non 

Zar div, koj s Mliječnog će puta druge na pute koraknut? 


Ded stišaj tu bezumnu čežnju: otkriti Tvorčevu tajnu. 

Ni vlastite otkrio nisi. S pomnjom istražuj je dugom. 
T vo j svijet si možeš izgradit, možeš poljepšat, naružit, 
Ti gmizati možeš mu na dnu il mu visinama kružit. 

Svoj vlastiti čvor razriješi prije no kreneš se k drugom, 
Dok natrag kapneš u vječnost, neznana koja ti mati. 


I nemir tvoj ona ti dala, pa će i pokoj ti dati. 

ANTE KOVAČEVIĆ, VARAŽDIN 


TARABALIS 


Žućko potrči prema školi, jer to, što je sada opazio, veoma 
je važno za cio razred. Trči on, torba udara u leđa i odskakuje 
cok-cok... 

Razred galami po običaju. Bijaše već blizu osam. Žućko, 
dječak bijelo-žućkaste kose, modrih očiju i prćasta nosa, uleti 
u razred i stade već s vrata vikati. »Dečki, nešto novo da vam 
kažem!« No razred je i dalje dizao graju. Samo neki bliži, koji 
su ga čuli, upitaše, šta je. On skoči na klupu, da ga svi vide, i 
poviče: »Mir! Slušajte, dečki, nešto ću vam rećil« Neki rado- 
znali stadoše psikati i miriti drugove. 


— Tarabalis je pijan! — oglasi Žućko nekako samodo- 
padno i pobjedonosno, što prvi donosi tu vijest. 
— Bravooo, živioooo! — zaori razredom. Nastade lupa ru- 


kama po klupama i udaranje nogama o pod. To su znakovi ve- 
selja. Neki počeše i pjevuckati. 

— Mir! — rikne Joza Debeli promuklim glasom. — Da 
čujemo do kraja. Gdje si ga vidio? 

— Zemlariatarabalis! — javi se nečiji piskutavi 
glas. 

— Šuti, ne deri se, bando! — uspostavlja Joza mir. 

Čovjek, koga razred očekuje, pomenuti »Tarabalis« ili pu- 
nim imenom Nikola Antonović, profesor je prirodnih nauka, 
a dobio je taj nadimak od đaka, jer je svaku biljku, koju nije 
poznavao, nazivao »Zemlaria tarabalis«. Što znači, da iz zemlje 
Taste, a uz tarabe se penje. 

U razred ulazi Điđi. : 

— Tiho, dečki! — opominje on, — za mnom ide Njuškalo. 

Na tu vijest svi se umiriše. N juškalo, direktor škole, uvi- 
jek hoda po zgradi i žandarskim okom zaviruje svuda, da pro- 
nađe »nepravilnosti«. Oko osam sati obično je šetao od vrata 
do vrata, da utvrdi nazočnost nastavnika u razredu. 

Budući da je prijetila opasnost, razred se brzo stiša. Ne 
dođe li pijani Tarabalis, bit će dosta vremena da se zabavlja. 
Uz to je minula bojazan od drugih redova, pa je to dvostruka 
dobit. Od straha da Njuškalo ne otkrije, da u razredu nema 
Tarabalisa, razred je uvukao dušu u se... 

Pošto je, čini se, minula opasnost, najbliži do vrata Pri- 
krade se na prstima do njih i posluša, ne čuje li se štogod. 
Ništa sumnjivo ne primijeti, dade rukom znak i razred poče da 
se meškolji i mrmori. 

Joza Debeli, koji se svojom pojavom nametnuo razredu za 
vođa i suca, prvi progovori: 

— Dečki, sada budite tiho, da nas ne otkrije, a ti, Žućko, 
govori, gdje si vidio Tarabalisa? 

— Kod »Slona«. Prolazim ja onuda i čujem viku. Po- 
gledam kroz otvoreni prozor, a to unutra sjedi Tarabalis, vidi 
se, pijan kao zemlja i drži Micu konobaricu na krilu, pa u sav 
glas deklamira: 


»Pjevaj, kad ti srce pjeva, 
Kad ti sjedi na koljenu djeva...« 


Prolomi se smijeh i urlanje. Neki ponavljaju stihove. Drugi 
psiču, utišavaju i mire. : 

— Mirrr! — mrmlja u basu Joza. — Otkrit će nas, ako bu- 
demo larmali! Nego, dečki, da se dogovorimo, Što ćemo da ra- 
dimo? 

— Evo, dečki, tko je ovo kadar za mnom ponoviti? — pita 
Braco i stade kao stroj da žurba: 


Čičak čemerika 
Žeitin varenika, 
Olovo sokolovo. 
Soko pade na livade 


248 





= 
ko 
3 
K 


Oj mene kobile. 
Kud ste mene vodile? 
U čičke doline. 

Šta u — — — 


Netko je uporedo zapjevuckao: 


Elem, belem, bumbarisn, 

Sisn, gutn, talarisn, 

Anton, kaparon 

Živa raka, tika taka — — — 


— Stoj, ne drobite budalaštine, nego da se pametno poza- 
bavimo, dok ne dođe Tarabalis! — viče Joza. 

Cunoga je stao grepsti vrabac u džepu, a donio ga je, da 
pita Tarabalisa: kakva je to ptica? Vrapca je premazao crnim 
tušom i jezik mu podrezao, da ne živka. Razred je češće slič- 
nim pitanjima predusretao profesora samo da vrijeme prođe 
i da ne ispituje. 

— Da pustim vrapca da leti po sobi, pa da ga hvatamo? 
— predlaže Cuni. ' 

— Ne, ne, bit će prevelika galama! 

— Nego znate što, dečki? Hajdemo se nasmijavati, pa 
tko se prvi nasmije, da mu nabijemo top. 

— Evo nasmijavajte mene! — skače na klupu Pepo, dje- 
čak velikih ušesa, i napravi ozbiljno lice. ' 

— Silazi dolje, šta se duriš — javlja se zapovjednik Joza. 
— Ja predlažem da pripovijedamo priče. 

— Dobro. Ja ću prvi o Alibabi i dvanaest hajduka. 

— Ja znam o Sindbadu moreplovcu. 

— Dusepo Musolino. X 

— Ne derite se! Ne ćemo pričati ono, što smo pročitali, 
nego ono, što smo doživjeli. Predlažem da svaki priča nešto 
smiješno, što je doživio. Jeste li za to? 

— Jesmooo. Bravooo! Alaj će biti lijepo. 

— Daštam ti daštam: šta u gori bez mozga laje? 

— Umukni, Garove! 

— Valencijaaaaaaaa! 

»Ja te ljubim, život za te gubim, 

Ta ta ta ta taaaaaaaaaj!« 

— Pazi ga, opet tuli Valenciju. 

— Mirrr. Joza počinji! 

— Slušajte, dečki. Idem ja jedamput u školu, kad li na 
uglu sretnem Đukicu šegrta, gdje nosi punu košaru jaja. Ajde 
Dukice, kažem mu ja, evo ti stojim na meti: pogodi me jaje: 
tom u čelo, ako si kadar. — Ozbiljno kažeš? pita Đukica. — 
Ozbiljno! Evo ti stojim na šest koraka! I stanem mirno, sigu- 
ran, da on ne smije baciti jajeta. Đukica uze jaje, nacilja, i 
kres mene jajetom usred čelenke... 

— Hahahaha! Tako ti je i trebalo! 


I razred nastavi pričati. 


% 
* * 


La to vrijeme već je Nikola Antonović Tarabalis izišao iz 
gostionice i uputio se u školu. Dođe do oglasnog stupa i za- 
stane. Pogled mu zape o nekoga seljaka na plakatu, koji drži 
sinčića za ruku i oba gledaju u razastrta nova odijela. 

a Eta tako, brate, ti kupuješ sinu »Tivar« odijelo! — 
obrati se u misli na njih Tarabalis. — Pravo imaš, jeftina su. 


I ja bih isto tako, ali ne smijem. Ne da društvo. Ti si, vele, 


gospodin i treba da nosiš finija odijela. Ti treba da imaš kul- 
turnije potrebe. Haha! To je ono! dokle nas dotjeraše, čak do 
»kulturnih potreba«. I zbog tih mojih gospodskih pro- 
htjeva, moj je otac rasprodao gotovo svu zemlju, a sin mu po 
gradu pije i banči. E, japek, japek, govorio sam ja vama, da 
me ostavite kod kuće. Ali da, još i danas zuji mi u ušima ono 
vaše: — »Ti moraš biti gospodin. Ne ću da se mučiš kao jal« 
— Bog vam duši prosti, vi ste mislili, da se ne ću mučiti... 
. Haha! Kriza industrije, molim. Svi viču: naš je narod 
još primitivan. Sve si sam kod kuće izrađuje. Treba ga od te bole- 
sti izliječiti. Neka što više kupuje i što više troši, jer u tom leži 
spas naše mlade industrije. I sad da se spasi ta»naša mlada 

industrija«, mora naš seljak namjesto frule da sluša gra- 
mofon i radio. Ne smije ni zube čačkati noktima, nego kefi- 
com. Hahaha! Pravo je imao onaj carinik, što je četke za zube 
označio kao luksusnu robu. I jeste. Kao da mi nismo kadri ono 
malo proje i sira, što nam zaostane među zubima, i noktima 
očistiti. Za meso nam i ne treba. Njega rijetko kada i jedemo. 
I tako, gospodine moj, zbog te pomoći našoj mladoj industriji 
morao sam ja ženi i kćerima kupiti »pelemantle«. Ta to je nji- 
hova kulturna potreba. I gladovat će radije nego da su bez 
»pelemantla«. Haha! To mora biti, jer inače ne će izaći cijele 
zime iz kuće. Radije i u zatvoru pola godine nego da izađe bez 
»pelemantla«. Hahaha! Evo ti još jednoga gordijskog čvora, 
Rodosa i Rubikona. Preskoči, ako možeš... 

— Da, dragi japa, evo vam vašeg sineka s kulturnim pro- 
htjevima. Moram da se najbolje odijevam, da najfinije jedem, 
da svagdje budem prvi, dakle da igram gospodina. A o dakle 
ikako, to niko ne pita. Uzgojili su me za gospodski život i po- 
trošili na me sav seoski imutak. I sad, kad sam nekakav vražji 


gospodin, sad da prostite — nema novaca. Hopla, opet sam na 
istoj točki. Hic Rhodus... Tu je Rubikon... 
— Nađi negdje novaca — veli žena — stvori miih! 


Nađi, a gdje da ih nađeš? U banci. A kamati me žderu, brate 
seljače, sve u ime naših kulturnih potreba. I tebe žderu. Pa 
zašto da onda i ne popijemo koju. Jelde? Svrati i ti, da popiješ, 
jer to je naš narodni običaj. Pijemo svoju muku. Haha! Sve 
danas mora biti u narodnom duhu. 

— Kažu, da je alkohol otrov. Haha. A zaboravljaju, da je 
to naš narodni proizvod. I da treba naše siromašne vinogra- 
dare i voćare potpomagati. Ako ne budem pio, reći će mi, da 
nisam nacionalan, da svoje ne potpomažem. Molim, ja doka- 
zujem, da sam nacionalan. 

— Sve je alkohol, prijatelju. I tvoj seljački posao, i po- 
pova molitva, i moja nauka, umjetnost i književnost. Sve to 
čovjeka opija. Kad u njih uđeš, zaboravljaš na sve. Eto to je 
glavno: zaboravitisebe... ' 

— Vražji gvardijan, haha, baš je zgodan! Došao k njemu 
predsjednik »Društva za etičku obnovu« i veli: — Učinimo ne- 
što da prestanu krađe. — »Kako velite?« — pita ovaj — »da 
uništimo krađu! Ne može se to naprečac. Crkva se već dvije 
hiljade godina bori, ali ne ide. Dabome, da ne ide, kad je to 
narodni običaj, narodna Psihologija. A mi ne smijemo protiv 
većine, protiv naroda!« Bravo gvardijane, tako se govori. Ne 
smijemo mi, prijatelju, Protiv većine, jer će nas kresnuti po 
njušci, da ćemo se okrenuti za tri stotine i šezdeset stupanja. 
Većina ima pravo. Hahahaha! Kako i ne bi imala pravo, kad 
joj daju »kulturne potrebice«, a ne daju novaca. Kako se do- 
lazi do kulturnih potrebica bez novaca? Krađom. Salamune, 
gdje si? 

— Japa, japa, Bog vam duši Prosti, ali ste krivo učinili. 
Da sam ostao kod kuće, imao bih dvadeset jutara zemlje, krave, 
Jalšu, svoju prvu ljubav i sretno i zadovoljno bih živio. Ne 
bih imao te slavne kulture i civilizacije, ali bih bio zadovo- 
ljan i slobodan. To je ono glavno, gospodine moj. Os jećaj 
je mjerilo, a ne metar i kilogram. 

— Ili, da ste bar rekli: Sinek, novac jesve. Ako budeš 
imao novaca, bit ćeš i dobar, i mudar, i pošten. Svi će te cijeniti 
i poštivati. Da ste bar to kazali, pa bih otišao u Židove i Cin- 
care, gledao svoja posla i zgrtao pare. A ne ovako: Gandhi, 
raketni aeroplan, put na Mjesec, Meštrović, Lenjin, spiritizam, 
metafizika, skelet muhe, živčani sistem infuzorija, razbijanje 
atoma. Do vraga Gandhi i razbijeni atom, što ja imam s njima, 
kad evo ovoga časa moja djeca nemaju mlijeka da Piju, jer 
im tata ima nekakvu »kulturnu potrebu«, da pije i mora da 
pomaže našu mladu industriju žeste. Što će meni teorija rela- 
tivnosti i nekakav nadrealizam, kad mene realni život tuče u 
glavu i moram da se stidim sam sebe. Stidim se, brate, jer je 
u meni ostao trunak još onog nepokvarenog seljaka. Malen je 
taj seljačić, ali mu nokti porastoše i grebe. Tu me pod srcem 
uvijek grebe i veli: Tu sam! Pogriješio si! To boli, strašno 
boli. Pravo imaš, grebi samo, grebi. A ja? Ja ću da bježim 
tisuću metara ispod morske Površine, da proučavam »biljni i 

životinjski svijet«. Hahaha! Djeca mi gladuju, a ja je ću 
metaraispod površine mora. Jedna krasota! | ' 
— O kulturo, o prosvjeto, majko bijednih i gladnih. . 
diš, sinek, ja se sjećam, kad je tvoj djed nosio prtene Z. i 
košulju. Sad tebi tvoj japica kupuje »Tivar« odijelo. Bu 
japica ne zna čitati, a tebi kupuje sve što ti treba. A a | 
sam profesor i imam sve nauke u malom prstu. Pa ia upuje 
odijelo meni i mojoj djeci? »Prva Hrvatska«, do groba moja 
j juba! Hahahaha! ' 
ki: ei: da sam pijan! Varaš se! dijete. Uostalom, ja 
sam najbistriji, kad malo gucnem. I ruke mi tada ne dršću. A 
opiti se ja ne mogu. Kad mi dođe piće do grla, ja samo o? 
prst u grlo i — štrc! iskoči sve napolje. Pa opet, vužgi ga, Blaž, 
kao da nisam alkohola ri mirisao. m ' a 
— Sad što je najžalosnije, tvoj tatek misli, da je ea a 
lje, nego njemu. I tebi sigurno kupuje novo odijelo, dise 
ići u školu. Eto nas opet u jednom vražjem vrtlogu i . u 
vitiosusu. Ja zaviđam njemu, a on meni 1 hoće si: . 
bude gospodin, da nauči slova. Što su slova? Sirabo 1, “= : 
I oni misle, da to zanima dijete, eto što je moramo“ a ga 
zanima i veseli. I da zagonetka bude Pu no : 
žedno dijete, molim — slovima. Što je puneA . a 
najrealističniji stvor. On se rukovodi uvijek ei o. . ut 
izmom i mašta je slaba. Žalosna mu majka! Ta ovo > : 
hrane simbolima i apstrakcijama. Fuj i ng. tuj. Jadna jeca! 
— Dragi sinek, ako si ti sam u roditelja, još re . 
hranit će te makar i papirom i slovima. A što u sa ia da 
Gdje si, Pitagoro, izvuci svoj. poučak! Svi se eh Psa 
kažu: — Kako vi, kao kulturan i inteligentan me : ne : 
toliku djecu? Sram vas bilo, kao da ste postolar! + : ia 
vraže. Ništa ne smiješ, sve u ime svete omoao ni djec ia 
smiješ da imaš. Hahaha! Vražjeg li napretka! 1 ašina ae 
vodi sve više, a čovjek sve manje. Treba zamijeniti Se 
mašinom. Hahaha! Dotjerat će dotle, da će mašine 8 pa 
stvarati. Haha! Jedina Crkva ima pravo kad propovijeda: ne 

susteži se, sve je to od dragoga Boga. Živjela crkva, ti si za 
moju kuću. Zar da čovjek radi još manje od truta? 

— Dakle, djeca ne trebaju takozvanim boljim klasama 
nego sirotinji. A što će onda da radi takozvana inteligencija, 
nego da legne u bocu formalina, pardon, još prije nego legne, 
neka prilijepi etiketu »Posljednji primjerak svoga roda«. Tako 
je to, pametni će ljudi izumrijeti, a glupani će se razmnožiti 
kao miševi i zečevi. Gdje si, eugeniko, spasavaj! Sve to u ime 
nekakve kulture i još nešto, zbog toga, što nemaš svoje kuće. 
»Prima se na stan samo obitelj bez djece«. Što da radi, zar da 
pokolje djecu? Ne. A ti onda, Nikola Antonoviću, narečeni 
Tarabalisu, pokupi svoje šestoro djece i zavuci se pod smokov 
list, pa neka onaj debeli kućegazda bez djece šeće kroz svojih 
šestoro soba do sudnjega dana. Bog neka mu sudi! 

— Haj, prijatelju, vidiš li, kako se stvari okreću? Umwer- 
tung aller Werte. Imao sam ja i kuću i dvadeset jutara. Ali 
sve je to pozobala ova moja pamet. A sada, prijatelju, od pa- 
meti nikakve hasne. Ne rentira se. Takva su vremena. ' 

— Sada dosta! Idem svojoj ljubljenoj i dragoj mladeži u 
školu. Haha! Naša zlatna mladež, naši draguljići. A svaki drži 
u ruci po jedno učiteljsko srce i griska ga. Formalno ga griska 

i žvače kao čokoladu. | 

— Pa šta onda da se radi? Traži penziju, govore mi. Ne 
ću da tražim, gospodo, ne ću. Prvo zbog toga, jer se bojim 
smrti. Čim tko u penziju, već ga Gospod zove preda se na ra- 
čun, traži: — Položi račune! I na ovom se svijetu znojiš, kad 
polažeš račune, a šta će tek biti na drugom? Vidiš, slabo tko i 
užije ono malo mirovinice. Drugo, hoću, da mi se još malo 
klanjaju. Trebaju me i klanjaju mi se do pojasa. A kad me 

ne budu trebali, ne će se nitko na me ni obazreti. Što da me i 
gleda, kad mu više ne treba. To ti je kao u onoj narodnoj: 


»Pljucka Mara na pudara, 
Kad se grožđa nazobala«. 


Takvi su već ljudi. Eto, za inat cijelom svijetu, ne idem 
u penziju! Neka sam ishlapio, kako oni vele, ali baš ne ću u 

penziju. Kad me otjeraju silom, žalit ću se Njegovom Veli- 
čanstvu kao onaj, koga nakon četrdeset i pet godina silom umi- 
roviše, pa još piše: »Otjeraše me usred rada«... »kad aa 
bolje sile posvetio narodu i državi«, »da su me bar pe i : 
dovršim započete planove«. Hahahaha! Tako ću i ja. Davoli 
jedni, nitko se ne da u penziju. Ne da im se u Pritanej na 
Č ozbu. Haha! . ' 
kod. mea japek i sinek, već je krajnje vrijeme, da e 
u školu. Oprostite što sam udario u žalosne žice. Kad vidim 
vas, seljake, onda se odmah javlja onaj moj eo ga 
nosim pod srcem, pa zagrebe, a srce moje seke Kem 
Kupi, brate, odijelo sinčiću, ali ga ne šalji u visoke škole. .& 5 
kod kuće jede kukuružnjak bez »kulturnih potrebica«. Jer ti j 


najgore ovako, kao kod mene — i kukuružnjak i kulturne po- 
trebe. Zbogom. Servus. Adio. Hahahahaha! 
* * + 


Vrata se tiho otvoriše i kroz njih proviri glava Tarabalisa. 
Pripovjedaču zape riječ. Razred ispruži vratove i ubode svoje 
fesora. X 
a dr rana kao osušena žaba, s nekakvom sićušnom gla- 
vicom bogomoljke, doskakuće Tarabalis do stola, a "a se 
razred nije ni obazro. Donio je miris alkohola, kao a je baš 
u taj čas iskočio iz koje boce prirodoslovnoga kabineta. E 
Prva neizvjesnost i napetost već popušta i razred se stade 
meškoljiti u veselom očekivanju. Traži se povod, da svi grunu 


u smijeh. ' o . 
— Budite tiho i učite štogod za budući sat, jer mene danas 
jako boli glava! — tuži se Tarabalis. a . 
— Joj. Kako nam je žao! Da donesemo aspirina! — čuju 
se glasovi. 


— Ne, ne treba. Samo budite tiho. Proći će to. . 

— Uuaaaaaaaa! — neko se prodere u zadnjoj klupi. 

— Tko to tuli? Zar vas nije sram? Po cijele noći ne mogu 
spavati od razmišljanja, kako da vam olakšam učenje, a vi 


ovako! Stidite se... 

Razred se značajno pogledava i smješka, a očima govori: 
— »Slušaj, bato, kako podvaljuje!« 

— A što se vi cerekate? — uzrujanim glasom zaviče Ta- 
rabalis i potrči prema Điđiju, koji je sjedio u prvoj klupi. 

— Molim, ja se ne smijem. 

— Kako možete lagati, kad sam baš u vas gledao. 

— Molim, ja sam učio, ja se nisam smijao. 
; Vidi ti njega! Ovako bezobraznog derana još nije majka 
rodila. I vi meni u brk lažete. Kako se zovete? 

— Kapelet. 


m. Ovo prezime kao da je probušilo dno profesove svijesti, te 
Je IZ nje sve iscurilo. Nastala praznina, neki zastoj u radu 
pamćenja i mašte, te on nikako ne može da makne svoje mi- 
šljenje naprijed. To prezime došlo mu je sasvim nepoznato, 
strano, premda se lica sjeća. 

— Kapelet, Kapelet, — mrmljao je, — to sad prvi put 
čujem. A kakostese vi Prijezvali? 

— Oduvijek samo Kapelet. 

— Glete, molim vas, tko bi to mislio? — čudi se on i u tom 
čuđenju kao da zaboravlja, što je započeo. Kapelet, Kapelet, 
nečuveno ime! Zatim se dosjeti povodu ove scene i užurbano 
poviče: »I sad zato, što se još od rođenja zovete Kapelet, vi 
mislite, da imate pravo ismijavati svoga starog i bolesnog pro- 
fesora. Fuj, stidite se!« ' 

— Molim, ja se nisam smijao. 


Teška i mamurna njegova glava težila je da zauzme vo- 
doravni položaj i on sjede za sto. U grlu ga stade žeći žgara- 
vica. — »Onaj konjak baš me je dotukao!« dođe mu na um i 
glasno reče, da ga svi čuju: »Zaboljela me glava još jače od 
toga uzrujavanja. Mjesto da ste pažljivi prema svom bolesnom 
profesoru, vi pravite huncutarije!« — Nato sjedne, podlakti se 
i pokrije dlanovima oči, da đaci ne opaze, kako drijema. 


Razredom se razlila vesela pakost. Kao mnogoglavi pauk 
nagrizali su svoju žrtvu svaki put drugim zubalom. A ova se 
trzala i otimala kao muha u paukovoj mreži. ' 

Nasta pucketanje. Počelo je od zadnjih klupa i primicalo 
se sve bliže Tarabalisu. To đaci gaze po košticama od trešanja 
da izazovu žrtvu. Ali se ova ne miče, pravi se kao da ništa 
ne čuje. 

Kad to nije upalilo, stadoše gurati Cunoga s njegovim tu- 
šem obojenim vrapcem. Cuni se raskuraži, izvuče iz džepa 
usplahirenu pticu, priđe k stolu i zapita: — »Molim, kakva 
jeovo ptica?« 

Preplašeni crni vrabac stade mlatarati krilima, čokati i 
grepsti. 

*“ Tarabalis srdito pomisli — »Gle, đavola, kako mi ne dadu 
da zadrijemam!« Pogleda na vrapca, uze ga i stade promatrati. 

— Hm, hm, — nagađao je on, — vjerojatno neka pje- 
vica. Ne znate, kako pjeva? Ne znate, šta jede? 

— Ne će jesti. 

— Ne će. Mora nešto jesti. Crna je ... bit će kos, neka 
posebna vrsta. ' ' 

Neki se nasmiju. Crni se vrabac trgne i odleti iz ruke 
Tarabalisa. 

— Drži ga. Huraaaa! — navališe đaci i stadoše skakati 
po klupama, veseli što ugrabiše priliku da prekinu dosadno 
sjedenje. Nasta gužva, lom, cika i smijeh. Tobožnji kos udarao 
je bijesno o zatvorene prozore, rušio se i opet zalijetao. 

— Mir! što radite? — mirio je Tarabalis podivljale đake. 
Ali ga niko ne posluša. Rijeka veselja tekla je po svojim za- 
konima, dokle god ne uhyvatiše vrapca. 

Pomalo se razred umiri, a Tarabalis nastavi drijemati. No 
ne priuštiše mu toga zadovoljstva. Oni iz zadnjih klupa po- 
češe da ga gađaju papirnatim lopticama. On to osjeća, ali ne 
će da odgovara. — Gadovi obijesni, vi me želite rasrditi, ali 
baš ne ćete! — inatio se on. 

U ove mnogoglave zvijerke, kao što je. razred, brzo se ra- 
đaju misli. Oko Dade okupljaju se glave, šuškaju, šapću i pod- 
smjehuju. Nešto se dogovaraju i saopćuju drugima. Razred 
je sve saznao i nutka Dadu pogledima i klimanjem glave da 
mu govori: — Žuri se, naskoro će zazvoniti! 

Tarabalis je propadao u polusan. Mrmor u razredu uspav- 
ljivao ga je kao žuborenje potoka što se bacaka preko kamenja. 

Dado priđe k stolu držeći među prstima nekakvu crno- 
smeđu kuglicu i zapita uzbuđeno: — Molim, gospodine pro- 
iesore, a kakva je ovo lagana ruda?? Našao sam je 
u brdima, kad sam bio na izletu. 

Profesor kao da sluša iz neke velike udaljenosti; ne će 
da čuje i ne miče se. Milo mu je drijemati. 

— Molim! — ponavlja Dado nakon kratkog čekanja. 

— 1 baš mi ne dadu vragovi mira! — srdi se Tarabalis i 
podiže glavu. 

— No, šta je, šta hoćete? 

— Imam nekakvu rudu! 

— Rudu? i uze da je ogleda. Crno-smeđa kuglica kotr- 
ljala se po njegovom dlanu. Pogrebe je noktom, primiriše, za- 
grize zubima i reče: 

— To je neka smola! 

Razred prasne u smijeh i stade da urla. Ta smola bijaše 
suhi ovčji brabonjak. 

— Šta je? Kakvo je to ponašanje? — srdito se čudio Ta- 
rabalis. 

Razred i dalje urla, smije se u pakosnom uživanju. 

Tarabalis odjednom shvati svoj žalosni položaj. Mnogo- 
godišnje uvrede dođoše mu u svijest i njegovo srce zaplače. 
On skoči među đake, naglom i razdraženom kretnjom obiju 
ruku razdrlji prsa i uzneseno i jezovito zaviče: 

— Evo, sinci, žderite me, jedite me! Izgrizite i ovo, što 
je još ostalo. Krv ste mi pili cijeloga života, a sada me po- 
žderite do kraja. Za vas sam sve dao. I dvadeset jutara i Jalšu, 
čovječje dostojanstvo, mir i sreću na selu. Sve je — — — — 

Sva gorčina i razočaranje okupiše se na jednom mjestu. 
U jednoj maloj žilici u mozgu — kap. Krvni sudovi popustiše. 
Smirila se jedna ojađena duša. A mnoštvo uplašenih očiju 
užegoše se strahom, da joj osvijetle put u vječnost. 

Bog da prosti duši Nikole Antonovića Tarabalisa, ako je 
zlo živio. Bog da prosti i onima, koji mu život zagorčiše! 

ANTONIJA KASSOWITZ-CVIJIĆ, ZAGREB 


TITO BREZOVAČKI 
KAJKAVSKI KOMEDIOGRAF 


(* 1757. #1805.) 


Što dalje odmičemo od životnoga doba istaknutoga kojeg 
Hrvata, odnemarenog od književnih historika njegove epohe, 
sve nas više goni pijetetna ljubav, da od biografskih mrvica 
stvorimo harmoničnu živu sliku. Stoga smo koji put prinuždeni, 
da izvan najužeg kruga posegnemo i za nuzgrednim, ali karak- 
terističnim momentima, ne bismo li time pojačali svijetlo i 
sjene oko milog lika. 

Takovih osvjetljenja i retuša treba i za simpatični lik 
fratra Pavlina, Tita Brezovačkoga, o kojem nam nažalost nije 
sačuvan nikakav potret, pa zato jedino po njegovim kvalitetima 
možemo da sebi predočimo njegovu pojavu. Bit će da je bio 
prototip »bijeloga fratra« u širokoj bijeloj mantiji od ovčje 
vune, pomalo nemarnik za sebe. U živahnom pogledu misaonog 
čovjeka i u gestama valjada je odsijevala skromna pavlinska 
narav, patriotsko žarko srce i vrlo prijemljiv duh za svaku 
nauku i umjetnost. Premda naši zagorski Pavlini nisu imali pri- 
like, da se odlikuju na bojnom polju kao bosanski fratri, ipak su 
nam mnogo vrijedili svojim radom na prosvjetnom polju. 

Pavlini su od davnine imali svoje samostane po Hrvatskoj: 
oko god. 1240. već su se naselili u Remetama kraj Zagreba, 
zatim u Ozlju, Čakovcu, Varaždinu, Križevcima, Požegi i dr., 
a god. 1400. osnovali su potonju svoju maticu u Lepoglavi (sa- 
dašnja kaznionica). Tamošnju prostranu staru zgradu darovao 

im je god. 1440. grof Herman Celjski za vremena svoga ba- 
novanja u Hrvatskoj, k tome crkvicu »Gospe uznesene. na 
nebo« kao i prostrane livade i oranice, a ovo se prvobitno ima- 
nje znatno proširilo poslije bogatim donacijama hrvatskoga 
okolnog plemstva. : 

Bilo je vrlo zgodno, što je lepoglavski samostan ležao na 
širokoj cesti javnoga saobraćaja, pa bi bogati putnici, velikaši, 
plemići i njihove gospođe u Pavlina koji put tražili kratko 
odmaralište. Dosjetljivi fratri, da ne naruše samostanski zapt 
i pristojnost, za svoje su visoke vesele goste podigli poseban 
paviljon usred obrambenih zidina oko prostranoga dvorišta, te 
ga uredili svom udobnošću za razmažene svjetovnjake. U prvom 
bi katu odsjedali otmjeni putnici sa damama, a prizemno bi 
se ukonačili sluge i kočijaši, kao i sva ostala luksusna posluga. 
Nešto dalje bila je podignuta konjnušnica i suše. Ta se puto- 
vanja po varaždinskoj županiji kao i ugodna odmaranja pu- 
tem spominju i u privatnoj korespondenciji naših plemića i 
plemkinja; gdjekada su opisi iskićeni malim detaljima, kako su 
u Pavlina tri puta na dan slasno ručali, kako su ovi njima u 
“čast sa školskom mladeži priredili pozorišne male predstave sa 
šalama i t. d. Svakom bi putniku već izdaleka palo u oči sasvim 
umjetničko lice pavlinskog samostana, bez sredovječne ukoče- 
nosti i askeze, više kao viteška tvrđa nego li kao dom sirotnih 
fratara. Kad je jednom biskup Kolonić, dolazeći iz Beča, ovdje 
više dana izdašno uživao gostoljublje i nagledao se svih umjet- 
ničkih i prirodnih ljepota, uskliknuo je: »Šteta, što nema tako 
jakih četveroprežnih kola, da bi se veličanstvena i lijepa ova 
zgrada mogla prenijeti u Beč!« (Robert Kauk: »Povijest pavlin- 
skog samostana u Lepoglavi«). | 

Mudri Pavlini, koji su unatoč svojoj priznatoj gostoljubi- 
vosti živjeli besprijekornim, jednostavnim životom, znali bi se 
okoristiti tim vezama, ne samo da svoja zemljišta prošire i 
crkvu obogate, nego da po svojim gostima steku i trajne veze 
s kulturnim Zapadom. Tome su pogodovala dva važna mo- 
menta: lična sloboda tijela i duha bez stroge klauzure, te ne- 
sapeti saobraćaj s obrazovanim okolnim plemstvom, koje bi 

donosilo u samostan sve tekovine moderne literature, umjetno- 
sti, a navlastito industrije. Po vremenu su stoga Pavlini došli 
na glas radi svoga zvonoljevarstva, urarstva, prve tvornice pa- 
pira u Hrvatskoj, prvih ljekarna i zamašnog botaničkog znanja, 
radi liječništva, napose kirurgije, radi pripravljanja boja iz 
biljnih sokova za bojenje tkiva i za slikanje i još mnogo toga. 

Ali se u njih razvijao i najtanji osjećaj za čisti stil i umjet- 
nički ukus. Njihove građevine, koje su vlastitim rukama zidali 
i kitili, kao i njihove crkve, navlastito lepoglavska, zapanjuju 
savršenom ljepotom slikarstva, uljenoga kao i al fresco. Uz to 
je utvrđeno, da su Pavlini, naročito u drvorezbarstvu i u zla- 
tarstvu, borokni stil u Hrvatskoj podigli do kulminacije. Od 
mnogih njihovih umjetnika sačuvana su nam kao najznameni- 
tija imena Bobić, Ranger i Daler. 

Oko god. 1503. podigli su Pavlini prvu gimnaziju u Hrvat- 
skoj i to u Lepoglavi, a ova je odmah bila javna i za svje- 
tovnjake; god. 1656. i filozofiju, poslije i teologiju sa semina- 
rom, te im je pod Leopoldom I. podignut zavod na akademiju. 
Oni su bili prvi, koji su dobili pravo za podjeljivanje doktorskih 
titula. R. Strohal tvrdi, da je iz lepoglavskih škola izašlo toliko 
vještih hrvatskih književnika, da bi se njihovim imenima mo- 
gao da napuni čitav odsjek starije domaće bibliografije. 

No nikakva nam kronika nije zapisala, koliko se u isto 
doba u njih razvijala i dramatika. Možda zato, što se ona u 
svojim počecima još nije dostojno cijenila. Vlad. Lunaček piše 
u uvodu na veliko zasnovanoga svog nedovršenog djela »Po- 
četak historije kazališta u Zagrebu«: »Ne da se ni zamisliti, da 
nisu Pavlini već gajili dramu u doba, kad je u susjednoj Slo- 
veniji već bilo predstava na narodnom jeziku nabožnoga sa- 
držaja, eventualno i s profanom primjesom, u svrhu da se što 
više istakne moralna tendencija, dakle u neku ruku recitacija i 
pantomima. Jer ako su Pavlini na postanju lijepe knjige, zna- 
nosti i umjetnosti ostavili tolike tragove svome narodu, kojima 
su pokazivali, da im je narod na srcu, kako da i oni ne zađoše na 
pozornicu, tim prije, što su i Isusovci po čitavoj Evropi, gdje- 
god ih je bilo, tako radili. Pavlini su oko probuđenja naroda 

imali najveće zasluge, ali nažalost nije kultura drame u njih 
istraživana, niti pravo ocijenjena. Čini se, da su započeli u Va- 
raždinskoj županiji s prvim svojim teatrom. Kako su daleko 
dospjeli, ne znamo, ali znamo iz zapisaka Nikole Skerlecza 
Lomničkog, da su se prikazivanjem bavili«. 

Evo nam umjetničkog ambijenta, u kojem je mladi Tito 
Brezovački iza dovršenih visokih studija započeo svoj profe- 
sorski i propovjednički rad, a zacijelo i književni. No zapravo 
su život i sudbina Brezovačkoga malen roman čovjeka, koji je 
silom prilika dospio u nepoćudno mu zvanje, koje nije ni 
malo odgovaralo živom i veselom temperamentu sa satiričko- 
humorističnom jakom žicom, što pod tonzurom ipak treba vazda 
pritajivati. Stoga je valjda u svom zvanju mnogo toga vršio 
pod silu, probijao se kroz život pod teretom prevage tih vedrih 
kvaliteta, njegovih »huncutarijah«, koje su ga svega ispunjale, 
pa je njima često lakomišljeno i popuštao na negodovanje i 


na užas svojih poglavara. Tek u posljednjih pet godina prije: 


rane svoje smrti stvorio si je u Zagrebu svoj ambijent nasmi- 
jane slobode stvaranja i fabuliranja, a time stekao poznatu 


nedostiživost i neumrlost, no u prvom redu svoje potpuno uži- 


vanje. 
pe . . 
Sudeći po mršavim podacima u zagrebačkom gradskom 


arhivu, porodica je Brezovačkoga najprije bila udomaćena oko . 


Gornje Stubice. Ovo se naime prezime spominje več god. 1667., 
kad je »zagrebački vice-sudec« Belošević odredio seoskom 
knezu Brezovačkomu u Varadinovu, Superior Sztubica, »da 
od hiže do hiže prepoveda (zabrani) sili včiniti vu selu gospe 
Shishinachke« (vidi Acta Croatica anno 1660.—1661.). Ta se 
imena, poslije koji put spomenuta, provlače kroz akte slobod- 
njaka-seljaka, u nižem Zagorju tek u drugoj polovini XVIII. 
vijeka, kad se Brezovački poizdigli u svećeničkom staležu i to, 
kako dr. Vodnik spominje u 9. knj. »Građe« Jugoslavenske 
akademije, neki Ivan Brezovački kao kajkavski pisac i župnik 
u Oštarijama kraj Ogulina (f 1828.), pa i Fabijan Brezovečki 
također Pavlin, koji je bio ređen god. 1773., dok je Tito dobio 
' tonzuru tek god. 1781. 

Najtočnije podatke ostavio nam je zagrebački kanonik 
Mirko Raffay, koji je zacijelo po ličnim izjavama Titovima 
morao da sastavi njegov vrlo čudni »curriculum vitae« (niže 
citirano). Utvrđeno je, da je Tito bio zagrebački sin, ovdje se 
rodio mjeseca, maja 1757., i umr'o 29. oktobra 1805. g. Pa i 
otac mu Mihalj bio je rodom Zagrepčanin, dok mu je majka 
Ana, rođ. Fabianec, bila iz Rakovca kraj Križevaca, dakle 
sami rođeni kajkavci. Naslućujemo, da se Tito rodio na sam 
dan sv. Tita, 4. januara 1757. g., pa da mu po purgarskom obi- 
čaju dadoše ovo neobično ime, premda i mlađeg brata Dona- 
tiusa, koji je pao na ratištu kao vojni kapelan, okitiše također 
takovim rariretom. 

Teži je bio fatum, koji je zahvatio sinove, da po purgar- 
skom običaju budu bogoljubne žrtve religioznih ambicija svo- 
jih roditelja, da se posvete duhovnom staležu. Tito se uzalud 
tome otimao, jer je u njemu svaka žilica treperila od osebuj- 
nog komedijaštva, šale i doskočica. A sva ta odveć svjetska 
nagnuća, koja su ga teretila kao svećenika, bila su zapravo 
jedan plus za literaturu i za pisca-dramatika. On je iza dovr- 
šenih studija u Zagrebu i Varaždinu stupio u red lepoglavskih 
Pavlina, stekavši u Pešti bakalaureat filozofije i teologije, jer 
je radi neimaštine i neiskustva u širokom svijetu morao kao 
dotadašnji đak duhovnog seminara natrag da se skloni u samo- 
stan, gdje su mu za vazda osigurani dom, hrana i odijelo. Time 
ga roditelji držahu sjajno opskrbljenim, a ujedno su bili pre- 
sretni, što su se riješili brige za toga nepopravljivog nemir- 
njaka, koji bi mogao poći još i zlim putem. 

Tito je zacijelo naumice bio odabrao red Pavlina u Lepo- 
glavi. Zagorska je krv tu očito progovorila, no još svjet- 
lija je bila perspektiva, što su Pavlini osim svojih visokih 
umjetničkih i književnih kvaliteta bili na glasu i radi svoga 
demokratizma i ljubavi spram domaćeg naroda te radi slobode 
kretanja i nesmetanoga saobraćaja s okolnim plemstvom, pa ne 
će zacijelo ondje biti ni zamjerke Titovoj grabancijaškoj žici i 
vječitoj žeđi za ljudskom slobodom. Zapadni su Hrvati u oba 
posljednja decenija XVIII. vijeka bili kruto potlačeni u pogledu 

»kmetskog jezika horvatskog«; s jedne ih je strane pritiskala 
germanština, sa druge madžarština; tako da su se od nužde 
iznova utekli staroj mrtvoj, sasvim neopasnoj latinštini. Tad su 
hrvatski duhovnici bili gotovo jedini, koji su u literaturi čuvali 
domaće blago, da se sasvim ne zatre, pa pjevali, pričali i obu- 
čavali u književnoj tada kajkavštini, a velikim trudom sastav- 
ljali »Njemačko-madžarsko-ilirski rječnik« (Pavlin Belostenec), 
da bude na korist i onima, koji nisu dosta upućeni o među- 
sobnom odnosu tih triju jezika. 

U ono je doba već Brezovački počeo jamačno da kiti hrvat- 
ske kalendare za puk svojim malim: satiričkim pjesmama i 
dosjetkama, ali bez potpisa, pa bi se autorstvo moglo utvrditi 
jedino filološkom metodom. Najviše ga je ipak zanimalo »ko- 
medijaštvo«. Kad je u Lepoglavi bio nastupio službu, već se 
ondje odavna gajila glagolska crkvena sredovječna prikaziva- 
nja ili »dramatski moraliteti«. Ali su se ovdje već podosta bili 
udaljili od svojih istarskih i istočno-primorskih davnih uzora, 
pa su lepoglavski đaci najradije prikazivali »Mišterije o bla- 
ženoj Djevici Mariji«, o svetoj Majci kao požrtvovnoj rodite- 
ljici. To je doduše uvijek bio općeni ljudski motiv za dramu, 
ali se tome u nas namijenio naročito topao kult. Svakako su 
Pavlini bili dužni da s ovim »moralitetima« doprinose svoj obol 
za uzgajanje morala i pobožnosti u školi i u narodu. No zacijelo 
kraj svojega naglog i nesapetog napredovanja u svim granama 
umjetnosti nisu zastali kod tih ograničenih »moraliteta«, već 
davali oduška slobodnoj svojoj vedroj duši, kako to opažamo 


u svim njihovim umjetničkim radnjama. Stoga možemo da 
ustvrdimo, da su ondje nastali prvi humoristički scenski poku-: 
šaji u kajkavskoj Hrvatskoj, eventualno za intimne večeri o 


pokladama, ili pred šaljivo raspoloženim plemićkim gostima, 
pa je bila dopuštena slobodna igra i šala, huncutarija, kome- 
dija, groteska u smiješnu kostimu A la germanski »Puppen-« i 
»Singspiele«. Taj je naivni vedri duh svakako oplodio kajkav- 
ske komedije, stoga su Pavlini bezuvjetno bili prvi, koji su u 
gornjoj ili kajkavskoj Hrvatskoj — pa makar samo shemom — 
pripravljali kazališnu umjetnost u hrvatskom duhu i jeziku. 

a gis : žena 
Kuća, gdje je radio i živio Tito Brezovački 


(Mesnička ulica 47) 





U tom se milieu-u posve prirodno razvijao i jačao dramat- 
ski talenat Brezovačkoga. Bit će, da je on bio jedan od naj- 
aktivnijih inspiratora lepoglavskih teatarskih večeri, da je s đa- 
cima počeo da prikazuje i vlastite svoje šaljive scene i aktovke, 
pa možda i »Krapinskog kovača«, dramatsku svoju satiru, koja 
nam je nažalost poznata jedino po naslovu, pa i melodram 
»Igrokaz pastirski«. — Zacijelo je još u Lepoglavi zasnovao i 
na samostanskoj pozornici iznio svoj prvi potpuni dramski 
prvenac »Sv. Alexi«. To je bio smion pokušaj 26-godišnjeg 
samostanca, s kojim je Brezovački prekinuo tradiciju »dra- 
matskih moraliteta« te stvorio prevodni most između uzora 
klasične latinštine isusovačke i krepko-vedre kajkavštine. Premda 
je Brezovački potekao iz kajkavskoga centra, iz samoga Za- 
greba, nije uvijek pisao čistim kajkavskim govorom. On bi se 
kojput služio i štokavskim, koji je temeljito bio upoznao za 
svoga službovanja u Požegi, a pjevao je i njemački. Ali nije- 
dan naš kajkavski pisac prije Brezovačkoga nije znao da se 
izražava tolikom melodijoznošću, mekoćom i karakterističnim 
sentimentom kajkavštine. Jedini je Brezovački bio toliko prožet 
kajkavskim duhom, da su njegova lica i događaji u komedi- 
jama izašli komičniji, slađi, intimniji, nego u ikojeg drama- 
tika one epohe, s naivnom prefriganošću i primitivnim podva- 
lama, dok je i u samoj masnoj šali očuvao karakteristični uzgojni 
utjecaj, pa se sveto još ni dandanas u istom duhu i značenju 
ne bi dalo prenijeti u bogatu štokavštinu. 

Što se tiče temeljnoga motiva za »Sv. Alexi-a« Brezovač- 
koga, veli dr. Andrić u »Radu« Jugoslav. akademije knj. 146.: 
»I ako je Brezovačkoga »Sv. Alexi« ispisan tako individualnim 
i jakim jezikom, mislim, te ne može biti sumnje da je djelo 
ipak samo preradba ili prosti prijevod«. Istoga je mišljenja i 
dr. Franjo Fancev, te drži, da ćemo o eventualnoj originalnosti 
te drame moći da sudimo tek onda, kada se »Sv. Alexi« Bre- 
zovačkog isporedi s ostalim mnogobrojnim obradbama iste 
drevne legende. 

Brezovački nam sAm pokazuje put do izvora za ova 'obra- 
đivanja, jer veli u »Zavjetku«: Ovak vu Chineh Szvetczev Bol- 


265 


landus na dan 17. Szerpnya vu 4. Knige iztoga meszecza zpi- 
szuje«. — Poznato je, da su i Isusovci — Bollandisti priredili 
nekoliko drama »Alexijevih«, pa je ta lijepa legenda mamila 
dramatičara sve do najnovijega doba (na pr. g. 1921. Francuz 
Henri Ghćon »Le pauvre sous 1 escalier«, — »Siromah pod 
stepenicama«, premijera u Zagrebu 4. II. 1926.). Brezovački 


nam ipak ne objašnjava, da li mu je djelo sasvim izvorno. On. 


je svoga vrelog branitelja našao jedino u dr. Branku Vod- 
niku, koji piše u »Građi« Jugoslav. akademije knj. 9.: »Mi po- 
znajemo Brezovačkoga kao vrlo izvorna pisca, u koga nema ni- 
kada oskudice u invenciji, koji nije nikad ništa prevodio ili 
prerađivao, pa možemo »Sv. Alexa« smatrati izvornim njego- 
vim djelom, odnosno izvornom dramatizacijom poznate le- 
gende... Iako je od ovog dramatskog prvijenca do »Matijaša 
Grabancijaša dijaka« razmak od gotovo 20 godina, ipak po- 
stoje između obje drame neke dublje srodnosti, kojih ne bi bilo, 
da djelo nije izvorno«. — Ovo dakle pitanje ostaje i nadalje 
neriješeno. 

»Sv. Alexi« Brezovačkoga mora da je u svoje doba u knji- 
ževnim krugovima pobudio zasluženu senzaciju, dok se već god. 
1786. — dakle tik pred ukinuće pavlinskih redova — štampao 
u Zagrebu kod Josefa Karola Kotsche-a, a prikazivan bio u kr. 
plemićkom konviktu u Zagrebu g. 1804. ' 


SZVETI ALEXI 


vu chetverom zpelyanyu napervo poztavlyen po Titussu Brezovachki Leto 
1786 Vu Zagrebu pritizkano po Jozefu Karolu Kotsche. 


Na prvom je mjestu odštampan »Zavjetek« (predgovor, prolog), koji 
je ovdje točna kopija latinske jezuitske drame »Sv. Alexi«, a glasi u pri- 
jevodu: 

Eufemian, glasoviti Večnik Rimski, komu bi Bogatstvo svoje prez 
Odvetka (potomka) buduči ostavil, skerbliv, po almuštvah (milodarima) i 
molitvah sina Alexia od Boga sprosi. Ovomu vu navuku i krepostjah zver- 
šenomu vu prikladne dobe odredi zaručnicu Gerkinju Petronillu imenom, 
lepote i čednosti vu Carigradu najpervešu. Ovaj Alexi pervu noč svadbenu 
Persten svoj, i pojas zruči, ter mučeč iz Rima vu Edešu pobegne; otkud po 
seđemnajst Let vremenu vu Rim poverne se i vu očinski hiži po smerti 

stoprav (tekar) Otcu, Materi, i Zaručnici poznan, drugeh sedemnajst Let 
pod očinskemi štengami stanujuči spuni. — Ovak vu Čineh Svetcev Bollan- 
dus na dan 17. Serpnja Meseca vu 4. Knige istoga Meseca spisuje. 


POSZLA OBVERSHITELI: (lica) 


ALEXI, Szin Eufemiana. 

EUFEMIAN, Otetcz Alexia, Vechnik Rimzki. 
AGLAIE, Thovarussicza Eufemiana, Mati Alexia. 
Demofoon, 
Karilius 
FORBUSS, Alexiev Znanecz. 

FAVORIN, Eufemianov Szluga. 

Dogod zpelyanya vu Dvoru Eufemiana Rimzkoga Vechnika. 


) Petite Eufemikni 


. U toj dramatskoj obradbi drevne legende počinje radnja 
s mukama mladoga Aleksija, koga pod silu žene, da im patri- 
cijsko pleme ne izumre bez potomka. No mladić je sav obuzet 
uzvišenim pozivom, da služi jedino Bogu. Radnja, kako je ski- 
cirana u »Zavjetku«, odvija se u dramskim scenama, protkana 
i često isprekidana monolozima, u kojima se pred naivnom pu- 
blikom XVIII. vijeka izražava duševno raspoloženje pojedinih. 
glavnih lica drame. Sve nas to osvaja svojom. ljupkom: dik- 
cijom, kako je možda bila uobičajena u patricijskom milieu-u, 
uvijek nježna, obzirna, uljudna i topla, s bogatstvom. izražaja, 
koje je nastalo u pretpreporodnom književnom gibanju. Uspr- 
kos glavnomi motivu »Žalostnog pripečenja« (događaja) nala- 
zimo mnogo humora, dosjetljivosti, i kao da vidimo pred sobom 
vedroga fratra Tituša, kako se muči, da prema nabožnom na- 
slovu obuzda svoje jogunasto guščje pero. Mimo običaja, da u 
drame, određene za seminarske škole, ulaze i ženska lica, u 
»Sv. Alexiju« ipak nalazimo majku Aglaju i zaručnicu Petro- 
nilu, koje su zacijelo glumili preodjeveni đaci, a u kr. plemić- 
kom konviktu rođene sestre đaka-glumaca. a. = 

Najistaknutiju ulogu ima sluga Favorin, tipični komedijaš 

Brezovačkoga, čovjek preodan svojim gospodarima, bez ikakve 
servilnosti, pa on po klasičnom običaju njima govori intimno 
»ti«. Vrlo groteskan jest moment, gdje Favorin pokušava da vi- 
dovitoga mladog sveca Aleksija namami u svadbenu dvoranu, 

gdje ga čeka odlično društvo i prelijepa zaručnica: »Vsi veli- 
kaši rimski tvojega oca vu jednom zlatu opravljeni, tebe je- 
dnoga čekaju. Zaručnica tvoja sva _z blistajučem kamenjem 
naperjena kakti jeden pav, po dvoru se širi, nigdo nju pred 
bliskom zlata pogledati ne more. Ona vendar komaj čaka 
vreme, i želi, da bi se vure na fertalje (četvrti) obernule, da bi 
z tem berže on hip preželni došel, ar su zkoro vse ženske je- 
dnake, kaj najbolje želiju, one pred drugimi odurjavaju, kaj 
najvekšu njim pri serdcu donaša radost, one najžalostneje zvana 
kažeju. Dapače na istom zdavanju (vjenčanju) suze im se po 
licu cureti vidiju, kak da bi se za divojačtva premenjeni stališ 
najbolje plakale, one vendar suze iz očih preša veselje, da vi- 
diju vre jeden put ono vreme, za kojem od petoga leta mlado- 
sti svoje gusto i preželno zdihavale jesu«. Takav se je pasus 
na seminarskim pozornicama zacijelo Potpuno izostavljao. 
Osobito lijep i lapidarno jednostavan je govor Aleksijev. 
Njegove slutnje i sumnje, bojazni, sinovlja dužnost, obziri 
spram namijenjene mu zaručnice, sve se to izražava ponajviše 
u monolozima, ali nas ovi koji put sjećaju tjeskobe Spasite- 
ljeve na Maslinovoj gori. Najosjetljiviji momenti, koji su ka- 
dri da eventualno naruše sav fini svetački štimung, kao što je 
mirakulozno iščeznuće Aleksijevo na laganom čamcu usred su- 
tona na Tiberu, pa dolazak pape, da potraži »bogca pod šten- 
gami«, obradio je Brezovački sa mnogo više suptilnosti no 
mnogi drugi obrađivači ove teme u najnovije doba. Posljednji se 
Prizor naime ne odigrava realno pred našim očima, već nam se 
prikazuje na usta intimusa ove kuće »Forbuša, kao zaključni po- 
mirljivi akord drame. Ovo nada sve interesantno i zasebno rje- 
šenje čini se da je zadivilo i dr. Br. Vodnika, dok je pročitavši 
Brezovačkoga »Aleksija«, uskliknuo: »Nijedan kajkavski pisac 
nije do pasa prvijencu Brezovačkoga!«... i 
Idealni boravak u Lepoglavi nije bio dug. Došlo je naglo, 
gotovo nepojmljivo naglo, a za Pavline katastrofalno, kad je 
Josip II. reformirajući samostane na praktičnu i humanu nji- 
hovu svrhu, god. 1783. raspustio i ovaj odlični red. Bilo je za- 
cijelo u doba, kad je Tito sa svojim đacima već uspješno bio 

pokušao izvađanje svojih dramatskih prvenaca, a Pavlini a 
sada na brzu ruku — da ne bude zamjerke od njena 2 
misije — taj »korov« uništili, da ne kompromitira o X. a e : 
učnu knjižnicu s njezinim dostojanstvenim a a j im : 
i kronikama. Time je zacijelo propalo mnogo kajkavskog . ; 
različnih pisaca, kojima se vrijednost danas ne da potpuno ocij 
m Brezovački se tada već nalazio u pavlinskom samostanu u 
Varaždina, a kad je nastupila katastrofa, bio je das . 
profesora na varaždinskoj gimnaziji. Dr. Vodnik e . 
ondje bio zasnovao i izradio svog »Sv. Alexia«, i . po i S 
jem njemačkog teatra, koji je bio prvi u užoj Hrva ps 
Varaždinu je naime tada bilo sjedište hrvatskoga pl : sku 
koje je tražilo razonode svake ruke, a najjače E pra der 
tar, kad je pod Marijom Terezijom ondje stolovala v 
Consilium Regni Croatici počevši od god. Le. 

Grof Adam Oršić u svojim nam memoarima otkriva a 
ludo raskošje i potencirano društveno bezumlje za ah Z 
je luksus prelazio svu materijalnu snagu višega druš “a 
Tamo su se za banske vlade vidjele najdivnije ekvipaže, oke 
brno posuđe, sjajne livreje lakaja i skoroteča me sra 
brze pošte) i francuskih kuhača. Ekscelencije i pom a 
njihove dame svu su svoju skupocjenu modu dra: : ii 
neki je donijeli iz Pariza, svaki si je mladić imo glav da 
svojio nadimak Spectabilisa te se odijevao . svilu E a. 

. Tada je jedna feudalna familija za drugom pala na p . 1 
granu kao nekoć moćni grofovi Patačići, koji su čak pa žen 
stečaj. Politički sasvim obespravljeno plemstvo u svom PE 
riju raskoši posve zaboravljalo gubitak svojih na ana 
bakanalije, plesalo na vulkanu bez dna, a ka o je : ij : 
svaku modu, to je kao najmoderniji luksus pom dla 
je ovo postalo duševna Poni ok doba i milieu-a. 

ikazuje grof Adam Oršić. ne: 
ai Ono petka doba dalo nam je dvije uvažene m 
duše. Najnoviju je struju zastupala grofica Katarina atačić, 
rođ. Drašković, koja je oko god. 1780. ispjevala dražesni svoj 

rococo-kanconier_ »Pesme  horvatske« po talijanskom uzoru 
obijesnu, a donekle sentimentalnu liriku s jakom erotskom 
natruhom, pa je karakteristično za duh onoga doba, da ih je 
Pjevala u umiljatoj kajkavštini aristokratskoga jargona, a onda 
ih posvetila (Honny Soit...) svome rođaku biskupu Patačiću. 
Njoj se nasuprot kao predstavnik hrvatske patrijarhalne 
starine uzdizao naš ekspavlin Tito Brezovački S prirođenim 
Moličreovim ironiziranjem čitave svoje okoline. Ali »on nije bio 
samo pjesnik jednog čitavog milieu-a kao cjeline« — kaže dr. 
Vodnik — »već i pjesnik detalja s neiscrpivim humorom«. U 
njega je bila osobita tanka žica za oštro zapažanje svih ljud- 
skih smiješnosti, a to je njegovim komedijama dalo ono jako 
karakteriziranje tipova iz sviju slojeva: velikaša, maloga pla- 
-hog plemića, građanina i kmeta. Pjesnik je očito pokazao svoju 
najveću simpatiju za ljude iz niže klase, koji su u njegovim 
dramama nosioci autorovih ideja, naime humanizma i dobrote, 
za koje postavlja kao prototip Dijaka. Za nas je književni rad 
Brezovačkoga to znamenitiji, jer je procvjetao na izmaku 
XVIII. vijeka, u naše najsiromašnije doba, kad građanska 
Hrvatska nije imala gotovo ništa ni s idejne ni s umjetničke 
strane, kad se sva naša kajkavska književnost sastojala od mu- 
kom. ispjevanih prigodnica, u kojima su hramali ritam i srok; 
kad je sve bilo bezbojno, beznačajno. Takova je od prilike 
slika toga doba prema prikazu dra. Vodnika u »Hrvatskoj po- 
:zornici« od 20. X. 1925. 

Kad je god. 1779. velik požar uništio oveći dio Varaždina, 
“banska je vlada prenesena u Zagreb, a ovdje ukinuta već 
1780. g. Tim je prestao u Varaždinu i njemački teatar, koji je 
bio pozorište imućnika, ali se u Zagrebu nije znao snaći, već 
se njegov duh sprva zavukao u plemićke kurije za ekskluzivno 
«društvo, u koje građanstvo nije imalo pristupa. 

Brezovački je tada morao da ostavi Varaždin i mirni sa- 
mostanski milieu, iz kojega je zapravo po Prvi put bio izbačen 
“bez zaštitnih ograda u svijet, o kojem je mnogo bio sanjao i 
vruće ga željkovao, ali nije bilo materijalne podloge, da se. u 
mjemu smjesti. Tad se sklonio u majčin zavičaj, u Križevce, 

gdje ga je radi nužde primio stari župnik te ga zaposlivao :, 
kapelaniji, ali bez imenovanja. Odanle ga je duhovna oblast god. 
1790. maknula u majčino rodno mjesto Rakovec kraj Križe- 
vaca, gdje se neobuzdana živahna narav promašenog popa ni- 
kako nije mogla da snađe. ' Na 
Dok je ekspavlin u Križevcima životario od milosti ta- 
mošnjega župnika, bit će da je prvi put dospio lično među po- 
litičare. Bilo je to upravo u ono za Hrvatsku opasno vrijeme, 
kad su se ljeti god. 1790. Madžari posebnom taktikom mnogo 
trudili, da slatkim obećanjima steknu u Hrvata »najuže bratstvo«. 
Uistinu pak njihove su intencije bile te, da s pomoću ovoga 
»bratstva« ojačaju protiv opasnog Beča i cara Leopolda, a 
s druge strane da lakše proguraju u hrvatske škole i urede pro- 
tuzakoniti madžarski jezik. Odveć povjerljivi Hrvati nisu od- 
mah progledali tu obmanu, pa je na neko vrijeme među hrvat- 
skim odličnicima zavladao neki madžarofilski delirij, primila se 
i madžarska magnatska nošnja, a mnoga stara hrvatska imena, 
koja su svršavala s »ić«, sad su se promijenila u »-Iy« ili »-ny«. 
Čini se, da je Brezovački sebi zarana bio stvorio svoj po- 
litički credo, pa da je ostao okorjeli konservativac, i to među 
onim svećenstvom, koje nije pristajalo uz duhovitog napred- 
njaka zagrebačkog biskupa Vrhovca. A kako je mladi pop im- 
pulzivnom svojom naravi na svaki poticaj izvana reagirao 
jakim trzajima svoje krvi i temperamenta, tako je on u taj čas 
propjevao svojom najglasnijom i najpatriotskijom pjesmom, 1 
to na latinskom jeziku, da ga čuje sav kulturni svijet, a PP. 
oni, koji treba da čuvaju hrvatske drevne pravice na budim- 
u ron iznio je sveučil. prof. dr. Franjo Fancev 
lijep prikaz u »Hrvatskoj Reviji« (br. 4. od god. 1929.) see 
tu odugačku pjesmu preveo te joj dao hrvatski napis : Ti 
sestre Dalmacija, Hrvatska i Slavonija utječu se k novom banu 
grofu Ivanu Erdčdy-u, da im Ugarska ne oduzme njihovih 
kruna i k tomu zaručnika Leopolda«. Na ' 
Sam naslov nam kaže jezgru temeljne misli ove pjesme, 
a kako je Brezovački, poznat nam ponajviše samo kao najod- 

ličniji naš kajkavski komediograf (Šurmin ga spominje i kao 
romansijera), u srcu nosio plamenu ljubav za svoju domovinu, 
kako je živo ustao da je brani i pozvao hrvatskog bana, da 
spriječi protuzakonje te da očuva tri kraljice-sestre, njemu 
povjerene, vrelim ritmom izražavaju donji stihovi. 


U početku: 
Našega spasenja nada od nekada jedina, bane, 
Ovamo dođi brzo, i ne daj nam propasti sasvim! 
Dalmatinac, Slovinac i Hrvat, odani kliču: 
Ban će uskoro našoj doskočiti nevolji i zlu. 
Djedovska naša vjera u najvećoj lebdi pogibli, 
Narodna naša sloboda i Tvoje, Leopolde, pravo. itd. 
A svršava: 


Dođide, bane, i spasi sestara jadnica prava! 
Vječna će nas i Tebe povezati zahvalna ljubav. 

Za svog banovanja ne daj, da dogodi zlo se toliko, 
Pa prostacima svima i svima budalama reci: 

Sad kad cio svjet za slobodom žudi toliko, 

Ludost je velika, nje se od svoje volje odreći. 

Sve to ako sada pred kralja mudro izneseš, 

On dopustiti ne će, da tri mu se oduzmu v'jenca. 
Za Madžaricu vruću, da prostiš, kakva je, zna se: 
Kad joj dragoga hoće da oduzmu njezina muža... 


Dr. Fancev kaže, da je efekt te pjesme bio silan. Pod ovim 
dojmom da je stajalo cijelo vijećanje hrvatskoga plemstva kri- 
ževačke županije dne 20. jula 1790., kada je bila - izglasana 
predstavka na bana, na hrvatske županije i na hrvatske dele- 
gate u Budimu, kojom se najodlučnije odbija madžarski jezik 
kao atentat na prastari ilirski narod. Ujedno da se traži, da se 
prema potrebi na ove madžarske zahtjeve odgovori zahtjevom 
za uvedenje hrvatskoga jezika. Taj bolni krik pjesnikov odjek- 
nuo je živo i u srcu hrvatskoga bana, pa je to njega potaklo, da 
na zasjedanju u budimskom saboru od 4. sept. usklikne gordo: 
»Regnum regno non praescribit legesl« — Kraljevstvo kra- 
ljevstvu ne propisuje zakone!« 

Na to se uzvrpoljili Madžari, pa je ugarski historik Engel 
— po prikazu Fanceva — tu pjesmu držao toliko važnom, da ju 

je učinio izvorom za povijest Hrvatske u god. 1790., a nazvao 
»drskošću« pjesnikove riječi: »Slobodna kraljestva mi smo, a 
tko se stidi Hrvatstva — Neka se Hunima divljim pokorava i 
neka im služi!« : ' 

Autor je bio i ostao nepoznat. Fancev tvrdi, da ni Madžar 
Egel ni naš Smičiklas, ni Šišić, koji je o toj pjesmi pisao u 3. 
dijelu svoje »Male knjižnice« Mat. Hrvatske, nisu znali za ime 
autorovo, dok je dr. Vodnik tek po jednoj bilješci slučajno za to 
doznao, ali nije poznavao pjesme. Imadu od nje dva stara pri- 
jepisa, jedan u Metropolitanskoj knjižnici, a drugi u Sveučiliš- 
noj, koji posljednji ima još i njemačku bilješku: »Dies ist eine 
fehlerhafte Abschrift des vortrefflichen Gedichtes, das anno 
1790. wa4hrend des Landtages im Umlauf war, verfasst von: - 
Brezovachky, Expaulin«. — No možda su ga oblasti ipak sma- 
trale istovetnim s onim opasnim pjesnikom, koji je lansirao u 
svijet još jednu silno patriotsku pjesmu u 45 strofa pod napi- 
som »Jeremiaš nad horvatskoga orsaga zrušenjem nareku- 
jući«, pa joj cenzor Lehnau god. 1801., bojeći se zacijelo učin- 
ka, uskratio dopuštenje štampanja. 

Slobodnjačka duša Brezovačkoga, bez ikakve taštine i sla- 
vohleplja, mora da je uživala u svojoj anonimnosti, ali i u go- 
lemoj lavini, kojom je pjesma, ispjevana u dobar čas, stavila 
u gibanje, što se nije više dalo posve zaustaviti. Ali je pjesniku 
bilo mučnije no ikada, da sav svoj vijek bude osuđen na 
jednoličan službeni rad na selu, koje mu nije davalo nikakve 
pobude. 

Stoga je još za boravka u Križevcima upravio latinsko 
pismo zagrebačkom magistratu (akta grad. arhiva protocoll. br. 
151, datirano Crisii 27. Junii 1790.), u kojem se prvi put potpisao 
kao »Ex-Pavlin«. U toj molbi spominje, da se na području grada 
Zagreba nalazi njegova očinska kuća, u kojoj je proveo najra- 
niju svoju mladost. Tu kuću da je nabavio njegov otac Mihalj 
od podignute baštine, koju je god. 1767. ili 1769. baka Katarina 
Fabianec bila namijenila svojim malim unucima Titušu i Do- 
natu. Posljednji je pao u ratu, stoga prvi, kao sadašnji 
jedini baštinik, moli, u slučaju da bi otac tu kuću prodao, da 

zagrebački magistrat dotični legat spasi za Tita Brezovačkoga. 
Otac je Brezovački bio doduše službeno pozvan, da se o tome 
izjavi, ali nema u varoškim spisima nikakvih daljnih tragova. 
Bit će, da je kuća ostala u posjedu porodice. 

Tek što je Tito u Rakovici proživio prve svoje samotne 
časove, a u Maticu kršćenika stavio prvi put svoj službeni pot- 
pis kao imenovani kapelan 20. nov. 1790., u isti ga je čas uhva- 
tila tolika očajna nostalgija za Zagrebom i primjerenim višim 
djelokrugom, da se isti dan opet obratio zagrebačkom magi- 
stratu. Ali se ovaj put nije poslužio latinskim kurijalnim sti- 
lom, krcatim bezbrojnim periodima, čudno građenim gerun- 
dijima i stilskim floskulama, već je progovorio od srca u dra- 
goj svojoj kajkavštini, koja je bila ugrožena (vidi acta Zagrab. 
ad sess. 27. 9-bris 1790.). ' 


PLEMENITI MAGISTRATUS 
y vsza Zebrana Obchina Kralyevzkoga 


Varassa Zagrebechkoga! 
(u originalu nastavlja starijim kajkavskim pravopisom). 


Poklamkam začul bi bil da nemški prodekator, i prevendar skupa 
Gospon Minković bogoslovstva navučitel bi bil postal, i ovak preimanu 
čast ostaviti moral, dobil sem želju vezda plemen. Magtu i vsoj zebranoj 
občini mene ponizno preporučiti da ovu istu čast nemškoga prodekatora 
meni milostivno predati bi dostojali. ' 

Naj dostojaju premisliti prvič: da sin domovine jesem, koj falata 
kruha od domorodneh dobročinitelov skup spravlenoga prosim, sudim, da 
isteh pobožneh dobročinitelov želja ova je bila, da deca negda domovine 
ovoga falata kruha vuživati mogla budu, želejuči najme bolje domačoj deci 
kak strajnskoj pomoči. Ter kak nebi ovo za istoga varaša i varašanov diku 
bilo, da najme vu stališu jesu onu skerb za svoju decu imati, da vu vsa- 
kom odhranjena znanju denes sutra budu vsakojačke časti i službe na 
hasen i diku domovine svoje obnašati, i ovak pokazati da ni potrebno ple- 
menitomu varašu ali vu duhovnom, ali vu svetskom stališu drečne ljude na 
hasen i službe domovine potrebne od drugud posudjevati, pokehdob na 
ovakve isti varaščani s-trudi, s-troški, i s-velikum skerbjum decu svoju od- 
hraniti navadni jesu, koja na veselje starešeh, hasen varaščanov, i diku va- 
raša na vsake službe i časti potrebuvati se mogu. 

Drugoč naj dostojaju premisliti nesreču, i starost otca mojega, koji 
se vezda vu stareh letah s-svojum nesrečum bori, ter pomoči od onoga po- 

treben je sina, kojega buduči jošče srečen s-velikum skerbjum vu on posta- 
viti željel je stališ, vu kojem od sina pomoč imati bi mogel. Žalost njegovu 
vu nesreči, starost vu potreboči postavlenu ako pravo premisle, ako službe 
vu mlajši dobi plemenitomu varašu tuliko let včinjene na pamet dozoveju, 
ne štimam ja da plemeniti Mgtuš, i vsa zebrana občina tuliko pomiluvanja 
imala ne bi, da službe njegove včinjene preštimati, i barem nje daruvati 
ne bi hoteli da sina vu on postaviju stališ vu kojem staroga otca k-grobu 
dohraniti dostojno mogel bude. 

Mene kaj se dotiče, ja vu nemškem jeziku vre vu Varaždinu concio- 
nator od mojeh negdašneh poglavarov postavlen bil jesem, niti z-menšum 
hvalum kak želim varaščanov čast moju obnašal jesem; k-tomu način pro- 
dekuvanja meni vre vezda vu deseto leto prodekujučemu na tuliko je znan, 
da kuliko se od vsakoga potrebuvati more. 

Vsi pako ovi moji zroki plemenite gospode za zadobiti, i spunjenu 
videti želju moju napervo postavleni tuliki mi se jošče ne vidiju, kulika mi se 
vidi plemenitoga Mgtuša i vse zebrane občine dobrostivnost. Zato ovu čast 
od same njihove milošče i dobroga proti domači deci nagnenja ponizno i 
zaufano čakal budem. Na Rakovcu dan 20. 9-bra 1790. 


Tittus Brezovatsky Expaulin. 


Iz ove molbe u neliterarnoj kajkavštini otkriva nam se 
štošta. Da je Brezovački naime već deset godina bio »prode- 
kator« a zacijelo su mu bile propovijedi isto tako osobite, sočne 
i kojiput krupno humoristične kao u bečkoga vedro-filozofskog 
dvorskog propovjednika Abrahama a Santa Clara. — Nadalje, 
da je kao Pavlin neko vrijeme boravio u varaždinskom njihovu 
samostanu, gdje je zacijelo i tamošnjoj aristokraciji i hrvat- 
skim banovima, najvećma rodom Madžarima, držao redovno 
njemačke propovijedi. Ali zamoljeno mjesto u Zagrebu ipak 
nije dobio, jer se ovo nije ispraznilo. Tako je lijepu svoju 
mladost tratio i dalje u zabitnom selu, a čini se, da su se brige 
za vlastiti život kao i za oca sve više nagomilavale, i čežnja 
za Zagrebom sve više rasla, kao i ljuta bol, da se domaći sin 
zapostavlja uza svoju spremu, kojom bi služio svom rodnom 
gradu. 

I sam otac Mihalj Brezovački, starac od 70 godina, mora 
da je priprostim svojim umom pronikao duboke patnje svoga 
tužnoga sina, pa se odvažio na molbu zagrebačkom magistratu 
(archiv. Zagrab. ad Sess. 29. 8-bris 1793.) ovim pismom, koje 
ovim, čini mi se, prvi put ulazi u štampu: 

Ad Amplissimum Lib. Reg. Civitatis 


Zagrabiensis Magistratum 
Dominos gratiosissimos Colend. 


PLEMENITI MAGISTRATUSH varosha Zagrebechkega! 
(original u starom kajkavskom pravopisu) 


Zdola podpisani ponizno se preporučam slavnom magistratušu, da 
bi sina mojega Tituša vu priliki, ako vezdašni gospon prevendar Lacko 
Babočaj varaški plebanuš bi postal, na mesto njegovo dostojali preven- 
dara postaviti, iz zrokov dole postavleneh. 


I-mo da ja tulika leta varaške službe na znanje vseh varaščanov, E 
istoga plemenitoga magistrata, kaj posvedočiti tulikaj vse ista protocolla 
Restauratiumska, verno i prez vsake falinge obnašal jesem, i jedino imal 
ufanje da denes zutra z-onum malum platjum, koju služil jesem, decu od- 
hranim, ter barem z-trudi i zaslužbami mojemi kruha priskerbim, z-kojem 
mene vu starosti mojoj k-smerti bi odhranil. Ovoga kruha vezda išče sin 
moj, i ja i tak za njega, kak za me prosim, da po njem ja srečen biti mo- 
gel budem. 


2-do Znano je gos: plemenitomu magistratu, da ja tak po nesreči 
.kak po stroškeh za decu zadužil se ja jesem, i isti moj dug, jer da ako hižu 
prodam, malo mi za živlenje ostane, ako iz činza dam, ovoga na isplačanje 
interešov vsega tak zdati moram, da poleg ali petlati,vu starosti moji, ali 
gladuvati ali pak zadnič vu spital se (gdu slav: magist:) prositi vu potre- 
boči moral budem. 


3-o Mogu se zmisliti gospoda, da dedi sina mojega, to jest obodva 
tasti moji vu varaši buduči službe, ovu barem refleksiju zaslužili jesu, da se 
odvetki njihovi po milošči plemenitoga magistrata z-domačem  opskerbe 
kruhom, kojega nisu stranski nego domorodski funderali jesu. 


4-o Naj dostoju imati refleksiju, tak zverhu starosti moje, koju vre 
skoro bogečka potpira palica, kak zverha teškoga i sokom svagdanjemi su- 
zami sprevodjenoga živlenja mojega, najbolje pako ako sin moj Tituš 
sprevodim, i ovak duga se mojega berže rešiti se budem mogel, koj vu jedini 
akomoderan bude, da ja pri njem male ove dneve živlenja mojega priličneje 
hiži stoji, koju sila ognja nesreča na prah, mene vu bogečku palicu, i va- 
raški kapital na pogibel obernuti more. 

Ovi su anda zroki, koj gledeč na sedine moje, i slabu starost moju 
gledeč na svoju službu tešku, nehasnovitu, i gledeč na istu domaču decu 
vsakoga na pomiluvanje genuti bi morali, i ufam se ja, da se plemenita 
serca plemenitega magistratuša geneju, i prošnju moju spuniju, za koju 
milošču nam iskazanu Gospodina Boga za dobro zdravlje, i dugo živlenje 

gospode slavnoga magistratuša pri svetih službah moliti stalno obečamo, 
i ostajemo 


Amplissimi Magistratus Infimus 
Michael Jos: 
Brezovachky m. p. 


Ni očeva dirljiva molba, napisana pojmljivim staračkim 
egoizmom, nije u Zagrebu upalila. Tito morade da se i dalje 
kinji u beznadnom svom kapelanovanju u Primitivnoj seoskoj 
okolini Rakovca. Ta jednoličnost i dosada tamošnjeg ambijenta 
morala je da djeluje ubitačno na vreli temperamenat čovjeka 
u tridesetim godinama. Nije dakle čudo, ako je postao pre- 
osjetljiv, razdražljiv i žučljiv, da se zakopao u starinsku kulu | 
konzervatizma, da se predao davnim principima, nekoć za 
đakovanja u jezuitskoj školi utuvljenima, pa da se u njemu 
povećavala mržnja protiv zdravih modernističkih načela, prem- 
da je zacijelo morao u duši da prizna, da su same tradicije za 
napredak čovječanstva preteške verige. 

U tom »zaprašenom« raspoloženju našla ga i uzbunila god. 
1792. revolucionarna brošura, pamflet protiv višega klera, pod 
napisom »Reflexiones de reformatione cleri zagrabiensis« sa 
pseudonimnim imenima autora: »Szabadhegyi«, »Slobodni bri- 
jeg« i Fogassy »Zubati« (u Metropol. knjiž. u Zagrebu). Bre- 
zovački je u to doba bio sasvim potisnut iz svjetskog, a pogo- 
tovo literarnog života, a sada, kad bi za svoj spas iz nepod- 
nošljive osame trebao odlučne faktore iz svih inteligentnih slo- 
jeva u Zagrebu, nije ni časa egoističnom praktičnošću pomislio 
na svoj probitak ili eventualnu štetu, već se svim žarom zagri- 
jao za ovo prijeporno pitanje, te iza duljeg vremena istupio 
aktivno na literarni forum. 

U taj čas, kao da pred nama uskrsava opet Pavlin, čuvar 
kulture, vedri borac. Neupućen u momentane zakučaste borbe, 
ne čitajući knjiga radi neimaštine, on misli i osjeća samo ro- 
đenim svojim intelektom bez izvanjske hrane. Njegov je duh 
našao nov interes: u tom pamfletu nalazi napadaj protiv či- 
tavoga klera, višega i nižeg, dakle protiv cjelokupne kršćanske 
crkve. Stoga iskreno i otvoreno, kako dolikuje čovjeku, koji je 

uvjeren o onome, što brani, a ne mareći za posljedice bilo s koje 
strane, istupa Tito Brezovački potpunim svojim imenom na 
čelu brošure kao odgovora napadačima »Authoris et reflexio- 
num de reformatione cleri zagrabiensis per Nob. D. Hierony- 
mum  Szabadegyi propositarum  confutatio per R. D. Titum 
Brezovachky, praesbiterum .expaulinum opposita«. Zagrabiae, 
typis Jos. Carl. Kotsche 1798. (jedini primjerak u Metropol. 
knjižnici). 

Obrana bila je škakljiva, vrlo opasna, no za melankolika 
u seoskoj zabiti bar na kratak čas zdrav lijek. To je moralo dušu 
Brezovačkoga svu da prodrma, jer nije nikad prije ni poslije, 
ni lično, ni perom sudjelovao u ikojoj polemici. No kad je 
djelce bilo štampano, a za njegov silni napor i polet duše ni 
s koje strane nije bilo riječi razumijevanja, činilo mu se, da je 
i opet promašio. Uskoro je zapao u potpunu reakciju i sma- 
laksalost. Vječito tupo kapelovanje tamo od god. 1784. uz nepre- 
stane životne brige i odricanja moralo je s vremenom da izjede 
ovu nekoć punu, mladenačku bit, stvorenu za duševne ema- 
nacije i vedrinu. Tijelo mu se sada stalo kidati i lomiti sve do 
srži. Kad je navršio svoju 40. godinu života — sjena nekadaš- 
njeg veselog zagorskog fratra Tituša — digoše ga sa kapelanske 
službe, pa je jadnik sa dvije svoje neznatne mirovine, pavlin- 
skom i kapelanskom, oko god. 1799. krenuo u Zagreb, kao u 
Canossu, ne znajući, hoće li se tamo liječničkom pomoću pri- 
dići ili od sviju neopažen za uvijek usnuti. Ali zapravo na dnu 
duše ipak je još i dalje tinjala vječna luč rođenog mu opti- 
mizma, kojega nije mogao da utrne nikakov umjetno kultivirani 
pesimizam. 

Uto je gotovo prošlo 10 godina, kako Brezovački slavni 
zagrebački magistrat salijeće svojim gorkim poslanicama i mol- 
bama, no ovaj put kao da ima tračak nade: u crkvi sv. Marka 
bijaše se naime ispraznilo mjesto altariste, stoga, Tito moli 
20. dec. 1799., da se ovo mjesto njemu podijeli. On pokušava 
ponovno, da srca varoških otaca gane tužnim istinskim prika- 
zima o svojoj bijedi i nemoći te o potrebi da se u Zagrebu na- 
stani i liječi, premda je unaprijed uvjeren, da će od male služ- 

bice altarista s neznatnim dohotkom teško uzdržavati sebe i ne- 
moćnog oca. Stoga nastoji, da mu se sačuva i stara mirovina. 
Napokon mu se želja ispuni, i on se presretan nastani u rodnom 
svom gradu. Što više, nade su počele naglo da rastu. Onih je 
naime dana u Zagrebu preminuo Tomo Huzjak, koji je kod 
župe sv. Marka bio uživao prebendu sv. Ivana, pa se Brezovački 
požurio, da se natječe za ovo unosno mjesto (acta Zagrab. 21. 
aprila 1800. br. protoc. 432.). Na toj se molbi potpisao: »Infi- 
mus servus Titus Brezovatsky, Altarista ad. s. Marcum«. 

Napokon se preblaženi fratar sa svojim ocem, koji je bio 
prevalio 80. godinu, te sa svojom grabancijaškom sirotinjom 
uselio u prijatnu prebendarsku kuću na »platea Meszichiana« 
vulgo Mesznichka vulica tada br. 22. (sada br. 47.) nad kućom 
prebende sv. Križa. Uz nju je bio lijep vrt, a kao neki omen 
za budućega našeg najslavnijeg komediografa u susjedstvu je 
bila god. 1796. podignuta nova velika palača grofa Antona 
Pejačevića, da služi prvom stalnom kazalištu u Zagrebu. 

Dr. Branko Vodnik, koji je u prije spomenutoj svojoj stu- 
diji (»Građa« knj. 9.) pribrao veći dio ovdje navedenih bio- 
grafskih podataka, kazuje, da je k ovoj prebendi sv. Ivana, koja 
je bila najbolja, pripadao i lijep mlin »molam versus S. Xave- 
rium in fluvio Medvednica«. K tomu da su pripadale i bliže 
šume i oranice, u svem 12 jutara, osim toga još neke livade, ora- 
nice i vinogradi drugdje oko grada. Povrh toga pala je u dio 
prebendi još i oltarina od više pobožnih zaklada te kamate od 
glavnica, rasposuđenih vjernicima, pa je Tito Brezovački 
odjednom postao imućan čovjek, koji je u samom novcu imao 
dohodak od 622 for. i 33 kr. na godinu. . 

Sve se to nalazilo u vrlo zapuštenu stanju, a razgranjena 
ekonomija sama po sebi već nije mogla da bude po ćudi popu- 
literatu. Ali gdje ima golubova, onamo dolijeće i više njih. 
Uskoro se u kući našla brojna zagorska rodbina ratarskog sta- 
leža, sedam glava na broju, koja dotad nikad nije pitala za 
gladnoga rođaka-popa, a sad mu u dobar čas nuđala za posao 
svoje zdrave, žilave mišiće. Tito ih je objeručke primio, oca 
postavio za gazdu u kući i gospodarstvu, a sretni starac, rije- 

Šivši se napokon vječite aveti »bogečke palice«, sav je prepo- 
rođen i ponosan kao »prebendarov otac« preuzeo brigu nad 
svom imovinom. Prve je godine trebalo doduše uložiti 600 for. 
za popravak kuće i mlina, a 400 for. za vrt i gospodarstvo oko 
kuće. Ali onda je odasvud stalo cvasti i roditi, imanje se poste- 
peno povećavalo, zdravlje i dobra volja se vraćali, kao da 
»dobri Bog, koji ne plaća svake subote«, hoće jednom već da 
teško iskušavanog svog sina Tita nagradi za sva pretrpljena 
mučeništva. đ 

A sad pred nama uskrsava treći lik popa Pavlina, ispaštan 
i oplemenjen, tjelesno doduše prije reda oslabljen, ali oči mu 
pune žara, a srce opet puno kristalne vedrine. Tito zacijelo 
nije mnogo razmišljao o tom nenadanom preokretu i neočeki- 
vanom blagostanju. Lakokrila mu se duša očito brzo snašla u 
prirodnom svom elementu, da opet klicanjem i pjevanjem slavi 
Boga, da se opet raduje i da uživa u svim ljepotama i u ljudskoj 
dobroti, koja je napokon našla put do njega. Materijalna je 
bezbriga zacijelo za njega vrijedila samo toliko, koliko za sva- 
ko umno biće, koje gine za svojom neovisnošću od sićušnih ali 
mučnih dnevnih briga i oskudica. 

Umjesto oštrih polemika njegovo je guščje pero na iski- 
ćenim arcima opet pisalo i pjevalo »Ode inclyte« i različne pri- 
godnice u stihovima, kao što onu štampanu god. 1800. povo- 
dom hrvatskog ustanka protiv uzurpatora Napoleona, kojega 
je Tito od svega srca mrzio. Zatim »Festis honoribus illustris- 
simi Domini Comitis Antonii Amadć« etc. štamp. 1803. u hek- 
sametrima, kojom se slavi inauguracija velikog župana zagre- 
bačkog, a potpisana »Dicatum per Titum Brevovatsky, ex-pau- 
linum et ad S. Marcum Zagrabiae praebendarium sub titulo 
Sti. Joannis.« A _ među ostalim brojnim posvetama ima i jedna 
štampana njemačka u 13 kitica »Ode auf die feyerliche Fin- 
weihung der von Maria Theresia ihrer kaiserlicher koniglicher 
Majestaet der Kriegs-Jaeger-Compagnie der Slavonisch-Pose- 
ganer-Landschaft allergnaedigst geschenkten Fahne zu Pleter- 
nicz MDCCCIII. von Titus Brezovachky, Weltpriester der 
Agram. Dioeces«. 

Da vidimo, kako je naš Tituš umio da pjeva i njemački: 


1. Erhebe nun Dein Haupt, Slavonien auf immer, 

Du hochbegliicktes Land durch des Triumphes Schimmer, 
“ Der heut in Deinen Dorf, zu Pleternicz, beginnt, 

Und bey dem Freudenfest den vollen Glanz gewinnt. 


3. Wo hoch in voller Pracht ein Grundstein sich erhebet, 
Woriiber in der Luft der Prinz zu Pferde schwebet. 
Das stolz mit seiner. Bird', als mit dem Sieger Kranz, 
Scheint zu bestreiten woll'n dem Land den Ehrenglanz. 


4. Vor diesem grossen Erb- und micht' ger Kronen Prinzen, 
Mit dem, als Helden schon, sich briisten die Provinzen, 
Steh'n hundert fiinfzig Mann, die auserles' ne Schaar, 
Mit Gut und Blut bereit zu jeder Lebens G'fahr. 


6. Dem tausendfachen Tod, und selbst den Hollen Schaaren 
Den Stolzen Trotz beherzt zu bicten, und beharren 
Mit Felsenfester_Treu, fir Gott und ihren Furst'n, 
Und fur das Vaterland, ihr eigen Blut zu diirst'n. 


8. Durch das Geprag' der Pflicht bezeichnet nun die. Bahne, 
Die durch des Bischofs Macht geweihte Ehren-Fahne, 
Die Prangend vor der Front, die Compagnie, als Pfand 
Der hčchsten Gnad', erhielt von Landes Mutter Hand. 


9. Hoch von der Spitze weht, und wirft auf jene wieder, 
Fin weiss und griines Band, den Gnaden-Schatten nieder. 
Dass der Theresien erhab'ner Name schmiickt, ; 
Von der Monarchin selbst h6chst eigner Hand gestickt itd. itd. 


Titušev »grabancijaški« temperament od naravi bio je 
tako jak, da ga nisu mogle stišati ni oboriti nikakve regule, 
određene za primjereno vladanje svećenika u uzvišenom du- 
hovnom staležu. O tome imamo pouzdanih podataka upravo iz 
onih vremena, kad je vršio službu prebendara kod sv. Marka 
u Zagrebu. Mirko Raffay, opat, kanonik zagrebački i katedralni 
arhiđakon, po odredbi svoga biskupa Maksimilijana Vrhovca 
morao je god. 1801. da provede kanoničku vizitaciju u župi sv. 
Marka, pa izvijestiti »de beneficiatis ecclesiae_ parochialis« a 
među inim i »de beneficiato s. Ioannis«, o Titu Brezovačkom 
(u nadbiskup. arhivu Anno 1801.—1810.). 

Kanonik je Raffay bio vrlo dobroćudna duša, pun obzira 
spram ljudskih slaboća, no službi za volju morao je pred naj- 
višim svojim poglavarom, zagrebačkim biskupom, da iznese 
izvještaj, koji posve odgovara istini (latin. original preštampan 
u Vodnikovoj studiji u »Građi« knj. 9.) Kad su dakle srce i 
obzirnost, boreći se sa savjesnošću, diktirali u pero donji opis 
vladanja Brezovačkoga, možemo biti sigurni, da vizitator nije 
žučljivo prevršio mjeru, već našeg Tituša poštedio koliko je 
god mogao. 

U tom opisu izjavljuje Raffay, da Brezovački rado i vješto 
izmiče crkvenim svojim dužnostima, da on svjetovne običaje 
(u svom načinu života) rado pretpostavlja crkvenima, što više, 
da on najvoli »divagationes«, kajkavski »sim tam klatarenja«, 
a mnogo manje svoje duhovne poslove. — Kad je kanonička 
vizitacija bila dovršena, tad je kanonik Raffay pozvao svećen- 
stvo u običajnu »koronu« (svakogodišnja svećenička skupština) 
u župni dvor sv. Marka i to 23. sept. 1801. Ondje je rezultat 
svojih vizitacija još jednom pretresao, a onda se lijepim go- 
vorom opraštao od svećenstva, stavljajući svakom pojedincu 
na srce, neka se po mogućnosti očisti od glavnih svojih poroka, 
da ne bude na štetu ugleda hrvatskoga duhovništva. Raffay se 
konačno obratio našem nepopravljivom nemirnjaku Titušu, te 
mu spočitavao, da se u njemu vidi »corruptio saeculi«, pokva- 
renost novog vijeka, koji se više ne pokorava prijašnjoj pre- 
vlasti svete crkve. Brezovački je bio počešće zatečen, kako je što 
brže i što kraće odslužio svetu misu, a zatim »in curta veste«, u 
kratkom kaputiću, bez mantije, u svjetskom odijelu, žuri Bog 
bi ga znao kuda, ali ga samo nema ondje, gdje treba vršiti vjer- 
ske dužnosti. Osim toga koji put polazi »spectacula publica«, 
naime kazalište, što je za duhovnika upravo sablažnjiv običaj. 
(Archidiaconatus Cathedralis, Ano 1801.). 

Naš je Tituš zacijelo oborenih očiju slušao te zaista za- 
služene premda dobrohotne prigovore, ali je za nj bilo — pre- 
kasno. U njegovom se naime tabernaculu (starinski pisaći stol 
s tajnim pretincima) nalazila za štampu dovršena komedija, 
njegov »Mathias Grabantzias dijak«, slika i prilika vlastite 

pjesnikove avanturističke biti, a usklađena u formi pustopašne 
šale, kakva se u svako doba u Zagrebu rado gledala. 
Fratar je Brezovački tada već dobro poznavao tehniku 
drame, kako ga karakterizira prof. Šurmin u svojim »Pabircima 
po kajkavskoj literaturi« (u »Vijencu« od god. 1894.), a znao 
je i za zahtjeve svoga vremena. Crtanje značaja i lica mu je 
uspjelo kod svakoga predstavnika (tipa) zagrebačkoga pučan- 
stva. Tu su prikazani rđavi ljudi po svojoj duši, dok ih svijet 
drži, da su plemeniti. Varavi sud svijeta obmanjuje te gra- 
đane, radi čega se i oni sami ne poznaju kako bi trebalo. Sve ide 
za častima, za novcem, a plemenita čuvstva i dobra volja ri- 
jetke su stvari. Zato treba da dođe čovjek, koji im svoju ple- 
menitu misao izvodi ružnim riječima, sredstvom, koje je naj- 
prikladnije, da onakve ljude dozove k svijesti. Da je »Matijaš 
Grabancijaš« plemenit čovjek, simpatična osoba, jasno je, a 
osobito mu diže vrijednost njegova nesebičnost i ljubav u radu 
za dobro domovine. Što se otkrivaju domaće pogreške i zablude, 
to nam godi, a šala postizava cilj. U toj komediji sav nam je 


. zagrebački život dobro prikazan, pa i mišljenje onoga vre- 


mena. Zato ova šala, mimo tendenciju, da ljude popravlja, 
da iskorijeni ludo vjerovanje u coprije, ima dosta kulturnih 
crta onoga vremena, pa i mjesta, gdje Brezovački daje oduška 
rodoljubnom čuvstvu u vrlo lijepom obliku. A u jeziku slijedi 
Brezovački princip svih naših popova-književnika, da »samo u 
materinskom jeziku stoji sva snaga zemlje«. 

Vjerovanje o »Grabancijašu dijaku« bilo je vrlo prošireno 
u Hrvata i Madžara, pa prof. V. Jagić drži, da je pričanje o 
Grabancijašu od Hrvata prešlo poslije Madžarima, kao i nje- 
govo ime »Garaboncz4s dićk«. Istim se sujetom bavio i ma- 
džarski književnik Munk4csy, načinivši od njega komediju kao 
i Brezovački i to god. 1780. Jagić kombinira stoga: ili su Mun- 
kacsy i Brezovački radili po istom madžarskom izvoru: ili se 
MunkAcsy okoristio komedijom Brezovačkoga. Nama je pak 
napose poznato, da se Brezovačkoga »Mathias Grabantzias 
Diak« po različnim rukopisnim kopijama prikazivao od đaka 
već i prije god. 1804., kad je prvi put ušao u štampu. Jagić dalje 

.drži, da je ime Grabancijaš prekrojeno od talijanske riječi 
»gramanzia«. Prema ovom značenju »Grabancijaš« je onaj, koji 
.se razumije u negromancije, »Schwarzkiinstlereien«, u čarolije, 
po kajkavskom »coprnjak«, a dijak se izvodi od latinskoga 
»diaconus«. 

Taj je Grabancijaš dakle fantastična pojava siromašnoga, 
ali vrlo učenog đaka, koji znade dozivati duhove, zmajeve i 
.dr., pretvara zle ljude u životinje, pravi kišu i tuču. Tu neo- 
“bičnu moć daje mu njegova nauka, što ju je kao crnoškolac ste- 
“kao u 13. školi, punoj kušnje. Učeni Pavlin, leksikograf Belo- 
.stenec kaže u svom prije spomenutom golemom latinsko-hrvat- 
skom rječniku »Gazophylacium« (štamp. u Zagrebu 1740.), da 
je »Grabancias, copernik, koi hude duhe zaklinanjem copernem 
.v tela dozava, da mu prišestna povedu«. 

Vuk Karadžić spominje također »grabancijaše« u svom 
rječniku kod riječi »vrzino kolo« ovako: ...»neki đaci, kad 
izuče dvanaest škola, otidu (njih 12 mora biti) na vrzino kolo 
(da dovrše sa svijem i da se zakunu...) I ondje nekakvu oso- 
bitu knjigu čateći nestane jednoga između njih dvanaest (od- 
nesu ga đavoli ili vile, ali oni ne mogu poznati koga je ne- 
stalo)... Takovi đaci poslije zovu se grabancijaši, i idu sa đa- 
volima i sa vilama, i vode oblake u vrijeme grmljave, oluje i 
tuče. Grabancijaši su svi izdrpani«. 

O »Grabancijašu« Brezovačkoga, najpopularnijoj kajkav- 
skoj komediji, što ju je autor, kao sve dramatske radnje, 
namijenio đačkim pozornicama, pregnantno se izrazio prof. dr. 
.Gudel u svojoj studiji »Stare kajkavske drame«, veleći: »Brezo- 
vačkoga je »Grabancijaš« u pravom smislu satirička drama, 
koja ima tu tendenciju, da u obliku krupne lakrdije ismije 
.mane i slaboće suvremenoga svog društva. Njoj je tedencija i 
ta, da ruglu izvrgne vjerovanje u Grabancijaša i njegove čaro- 
lije, a pored toga ima još mnogo satiričkih poteza i sličica iz 
onodobnog kulturnog života zagrebačkoga. O tom, kako bi isko- 
rijenili to praznovjerje o Grabancijašu đaku, koji svašta nad- 
..čovječno umije, mnogo su kod svake zgode radili svećenici iz 
.oanoga doba, jer se njih najviše ticalo«. 


284 


Život Brezovačkoga, sva njegova neobična bit, njegov na“ 
čin nevezanoga naziranja na svijet te njegovo uživanje u iro- 
niziranju ljudskih slaboća, dok je on sam fratar, bivši crno- 
školac, putujući Grabancijaš bez rođenog doma i krova, ali 
duša mu vedra i puna zdravih nazora i nakana, da svojim pro- 
povijedima popravlja svijet — pomalo je nalik na prirodnog 
filozofa, simpatičnog sv. Franciska. Stoga nam je pojmljivo, 
kolikom je nasladom naš Tito stvarao svoga Grabancijaša, u: 
kojemu odsijeva sama piščeva narav. Poradi tih momenata ovo 
nas djelo još i danas opaja kao bistra gorska vodica. Mnogo 
nam o piščevoj nakani kod stvaranja »Grabancijaša« kaže 
njegov 

PREDGOVOR 
k dobrovolynomu chtavczu (čitaču). 


Dogoda igru ispeljanu ovak, kak ovde je, 
Tebi za krajši čas alduvati hotel jesem, 
Dobrovoljni čtavec. 

Budeš videl dijaka, 

Kojemu stari ime Grabancijaša prideli jesu; 
Čul budeš od njega, 

Kulika je hasen napretka vu dobreh navukeh, 
Koji tak osobno, 

Kak opčinsko dobro poradjaju. 

Kajti pak ovakve igre negda pri Gerkih, 
Potlam pri Rimljanih, 

Iz takovoga cilja zmišlene i igrane jesu, 

Da i krepostih cenu, 

I faling odurnost pred oči postaviju, 

I potom. dike želju, 

Koja jedina dobro deržanje kinči, 

Vu nas povekšaju, 

Zato, kak odurne i buduče sreče porušlive 
Nekoje falinge jesu vu vezdašnjeh, 
Najbolje pak mladeh sveta ljudih, 

Moj diak, več vu peldah, kak vu navukeh kaže. 
Ako morebiti oštreši bude, kak bi vnogi željel, 
Prosim, da nezameriš, 

Ar stoprav je iz škol izišel, 

Kade istinu govoriti i včiniti je se navčil. 
Zato, ufam se, 

Da z istinum svojum tebe nezbantuje, 
Ar sem upučen, da je tebi dobro znano, 
Da niti kreposti pohvaliti, 
Niti falinge popraviti prez istine ni moguče. 
K istini svoji priložil je moj diak 
I takva tulikajše, 
Koja razveseliti i na smeh genuti 
Z navukom mogla budeju. 
Ar se je tersil nasleduvati one reči, 
Koje negda jeden pesmoznanec je zgovo 1. 
Najmre: 
Vsu dužnost je spunil, 
Koj je hasnovito z vugodnem 
I smešnem zmešal. 
Ovu anda igru 
I istinu za dobro primi dragi čtavec. 
Ako hvalu kakvu od tebe zaslužil jesem: 
Ovu tebi pripisati dužen budem, 
Koj cenu svoju istini skratil nisi; 
Ako nikakvu: mene bi moral kriviti, 
Ako vsem po volji včiniti bi mogel, 
Pa nebi hotel. 

Zdrav ostani. 


Ta je komedija štampana tri puta. Najprije ju je sam 
Brezovački, kako je prije spomenuto, izdao god. 1804. i to u tri 
čina, pa se tako izvodila i u plemićkom konviktu 12. siječnja 
1804. Naši bibliografi tvrde, da su takvi eksemplari dandanas 
vrlo rijetki. Drugo je izdanje »Grabancijaša« priredio god. 1821. 
Toma Mikloušić, plebanuš stenjevački, ali je počevši od 4. 
prizora trećeg čina izradio četvrti čin, pridržavši ujedno u cje- 
lini prijašnji tekst. S ovom duljom stankom između trećega i če- 
tvrtoga čina ovaj je obilni i šareni materijal sujeta za tadašnju 
priprostu publiku svakako bio jasniji i shvatljiviji. Osim oba spo- 
menuta izdanja navodi Ivan Kukuljević u svojoj bibliografiji 
još jednu kombinaciju, koju dr. Vodnik na temelju činjenica 
obara (u Građi« knj. 9). U novije je doba Velimir Gaj po 
Mikloušićevoj preradbi »Grabancijaša« prenio komediju iz 
kajkavskoga na štokavski govor, sastavio je u desetercima s ne- 
kim umecima, štampao je najprije u knjizi »Književna zabava« 

I. od god. 1860., a onda je posebno odštampao pod naslovom 
»Grabancijaš preporođen, starinski narodovid u slikomjeru u 
pet činova«. — Iza toga je zasebni ovaj sujet namamio i novijega 
našeg komediografa Eugena Tomića, da se na njemu dramat- 
ski okuša, ali ni taj nije osobito uspio. Na pozornici Hrv. na- 
rodnog kazališta u Zagrebu osvanuo je »Mathias Grabantzias 
Diak« godine 1857. i odnio potpunu pobjedu nad svim poto- 
njim preradbama, pa i nad posljednjom, koju je god. 1929. 
pokušao Tito Strozzi. Ima u nas klasičnih djela, u koja dirati je 
svetogrđe, pa se to svakiput grdno osvećuje. 
Po štampanom prvom izdanju glasi naslov: 


MATHIAS GRABANTZIAS DIAK 
vu trojem dogodu 
izpelyan po 
TITUSSU BREZOVATSKY 


Prevendaru szv. Ivana 
y igran vu kralyevzkom konviktu 
vu Zagrebu dana 12. szechna 
Letto 1804 


vu Zagrebu pritizkan pri Josefu Karolu Kotsche. 


Zavjetek. 


Dobri navuki jeszu temely tak oszebnoga kak opchinzkoga dobra, ar 

Po oveh chlovek tak szebe kak blishnyega ravnati i od zla na dobro 
vuputiti zna. 

Dogodov izpelyitelyi: 

MATHIAS, kakti diak \ Grabantzi 

MATHIAS, katki tergovecz | ravantzias. 

SZMOLKO, shostar. 

VUKZAN, kerznar. 

JUGOVICH, plemeniti pravdoznanecz. 

VESZELKOVICH, pazitel na szergurnozt opchinzku. 

KOPRINOVICH, priszesni pazitel na pute. 

PISZAROVICH, varaski piszar. 


ZO\ 
GAJO | Szmolkovi detichi. 

PERVI. 1 , 
DRUGI. HL fo dva musi 
HANZL, ostarjaski szluga. 


Dogod zpelyavasze vu Zagrebu. 


Za vrijeme Brezovačkoga nije još u nas bio običaj da se 
stvaraju posve originalne kajkavske drame. Naši su dramatski 
Pisci nekim  plahim nepouzdanjem u vlastitu stvaralačku 
snagu posezali ponajčešće za njemačkim plodovima, a onda ih 
prema individualnom svom osjećanju, rodoljublju i moralu 
prerađivali i primjenjivali domaćem ambijentu, naročito u po- 
gledu karakterizacije naših ljudi, začinjali ih domaćim humo- 
rom i komikom lokalnih tipova, ulijevali im u dušu naše osje- 
ćanje, a navlastito podavali svakoj drami naš prelijepi kajkav- 
ski jezik, koji je kroz više vijekova dominirao u govoru i knjizi 
po širokom teritoriju naše domaje. Od njemačke je drame da- 
kle obično ostao samo mršav kostur, a tako vješto i u skroz 
narodnom duhu obrađen, da naše kajkavske drame mirne 
duše možemo nazvati originalnima, izuzevši ropske prijevode 
Eckartshausenovih, Kotzebue-ovih i nekih drugih njemačkih dra- 
matika. To je ustvrdila većina naših književnih istraživača. 

Možda je na sličan način radio i Brezovački, naročito svog 
»Diogeneša«. Za ovo posljednje imade mnogo argumenata, ali 
nijedan nije za autorstvo Brezovačkoga sasvim odlučan. Šafašik 
kaže, da je Brezovački »Diogeneša« ostavio u rukopisu, Miklou- 
šić da ga je popravio i objelodanio god. 1828. »vu novem po- 
gledu na vnogeh želju na svetlo dan«. Gudel tvrdi u studiji 
»Stare kajkavske drame«, da je krivo u Kukuljevićevoj »biblio- 
grafiji«, da je komediju »Diogeneš« napisao Jandrić, a ista da 
se pogreška nalazi i u ilirskoj čitanci Veber-Mesić-Mažurani- 
ćevoj. Kulakovskij veli, da je naš »Diogeneš« prijevod ili pre- 
radba, adaptacija iz strane književnosti, ali original nije nigdje 
nađen. 

Za autorstvo Brezovačkoga »Diogeneša« zanosno je lomio 
koplje dr. Vodnik, polemizirajući na sve strane i u različnim 
organima štampe. Ali ni Vodnikova rasprava u »Njivi« nije 
nam donijela željenoga rezultata. Preostaje nam dakle samo 

vlastita duboka impresija, da kod čitanja »Diogeneša« i sluša- 
nja predstave u Hrv. narod. kazalištu u Zagrebu, gdje se iznosi 
postojano s oznakom autorstva Brezovačkoga, nalazimo u toj 
komediji mnogo, što je našem osjećanju vrlo blizu i poznato po 
stilu i jeziku »Sv. Alexi-ja« i »Grabancijaša«. To su naime one 
samonikle oznake ličnog osjećanja, duha i govora Brezovač- 
koga, prožetog zasebnim izrazima, neprisiljenim, sasvim izvor- 
nim i prirodnim, bez ikakve afektacije. Samo glavno lice »Dio- 


.geneša«, vjernog sluge dvaju gospodara, fina je karakterizacija 


upravo rođenog našeg plemićkog sluge. To je u govoru, gestama 
i igri naš domaći sin iz naroda, koji je prožet »preštimavanjem« 
za otmjene svoje gospodare, dobroćudan i popustljiv do kraj- 
nosti i kraj gladna želuca, pun nedužnog izrugavanja strancima 
i krupnim njihovim porocima, a služi se u tom grotesknim izra- 
zima, kojih ima jedino u lokalnoj našoj kajkavštini onoga doba. 
Vanredna je Diogenešova dijalektika, dok daje temperament- 
nog oduška ogorčenju, preziru i seljačko-filozofskom razmatra- 
nju prilika, a ganutljiva je njegova mekana priprosta duša, 
koja svakom dotepencu, svakomu gizdelinu napokon ipak pra- 
šta, »kajti su veliki bogčeki na tom svetu«. 

I nehotice se priklanjamo mišljenju dra. Vodnika, da je je- 
dini Brezovački bio kadar da stvori tako savršen tip našega pri- 
mitivnog sluge u historijskom ruhu svojega doba, pa makar se 
kostur drame prislonio i uz inostrani koji uzor. Napokon ni 
najveći svjetski književnici sviju vremena i naroda nisu se ža- 
cali, da posegnu za tuđim sujetom, koji ih je pobudio na umjet- 
ničko obrađivanje. Time su stvorili neprolazna djela, a sebi pri- 
bavili slavno ime. 

»Diogeneš« je bio zanosno primljen na predstavi u kr. ple- 
mićkom konviktu, te se po više puta glumio. U Hrvatskom na- 
rodnom kazalištu bio je prikazivan prigodom proslave 1000- 
godišnjice hrv. kraljevstva dne 28. oktobra 1925., ostao je na 
repertoiru, gdje bez ispravaka u tekstu i sceni razveseljava joši 
danas hipermodernu, razmaženu publiku. 


Po Mikloušićevu izdanju štampan je natpis: 

DIOGENESH 
ili 
SZLUGA DVEH 
ZGUBLYENEH BRATOV. 
Veszeli Igrokaz 
Vu peterom Zpelyivanyu 
po 
Tomashu Mikloushich P. Z. (plebanuš stenjevački) 
Vu Novem Pogledu 
Na vnogeh selyu na szvetlo dan. 





VU ZAGREBU 
Pritizkan vu Novoszelzkoj Szlovarniczi. 
1823. 
OSZOBE. 


HERMEGILD MIRIBUL: drugach: Peter Lyubimir, Brat ztareshi. 

FERDINAND BURIMIL: drugach: Pavel Lyubimir, Brat mlajshi. 

DIOGENESH, Szluga obodveh Bratov: drugach: Josef, Szin Paula 
Lyubimira. ' 

SZVETLOGLASZ SHANDOR: Kralyevzki Tolnachnik. 

SZEBIRAD MIHALY, Provizor jednoga mochnoga Kneza. 

PAZAROVICH MARKO, Jeden Veliki Tergovecz. 

SHUNDIBUNDI GERGO, Mali Tergovecz, ili: Czinczar. 

POHABI NERAZMUCH, Vrachitel. 

GULYIBRAD BARTOL, Barber. 

DOBROSZLAV MARTIN, Putnik y Pavla Lyubimira Priatel. 

MEDOBUZ ANTON, Kerchmar. 

ZMEKNIREP MISKO, kakti: Diak. 

ZMEKNIREP MISKO, kakti: Czigan 


Igrokaz zpelyavasze vu Zagrebu. 


Pretinci visokoga tabernakula slavnog našeg komediografa 
zacijelo su krili još mnogi koji dramatski pokušaj, izrađene i 
neizrađene skice, a možda i koje prilično dovršeno djelo — to 
naslućuju naši literarni historiografi — ali osim dosad napo- 
menutih nije im po napisu nijedno točnije poznato, pa se nije 
ni štampalo. Bit će za vremena sretne materijalne obezbjeđe- 
nosti, u kojoj se naš Tito sada nalazio, da su njegova dalja 
scenska djela zakrenula širokom stazom nesputanih literarnih 
sloboština, ali da su po svojoj koncepciji, a možda i po preslo- 
bodnoj dijalektici bila u opreci s tjesnogrudnim društvenim mo- 

ralom ili se u neku ruku nisu slagali s reputacijom jednoga pre- 
bendara sv. Ivana, a možda ih je radi kakvih političkih ili vjer- 
skih nedopuštenih aluzija zabranila tadanja stroga cenzura. 

Nije naime moguće, da bi dramatik tako zamašna talenta 
i tolikih vidnih uspjeha odjednom bez razloga zašutio, to ma- 
nje, što je imao mnogo poticaja u neposrednom svom susjed- 
stvu, gdje se oko godine 1796. u Blatnoj ulici — Vicus lutorus, 
kao nastavku Mesničke ulice, podizala velika zgrada s prostra- 
nom dvoranom za otmjene javne plesove i kazališne predstave 
s ostalim teatarskim nusprostorijama, naime kasniji popularni 
»Amadć-ov teatar« u Demetrovoj ulici br. 1, sada Prirodo- 
slovni muzej. : 

Nije davno, da smo imali tek vrlo mršave podatke o tome, 
gdje se na obratu XVIII. vijeka zapravo u Zagrebu javno glu- 
milo, pa su to pitanje istraživali prof. Vj. Klaić, prof. Gudel i 
Vlad. Lunaček. Najbliže su se iza njih primakli historijskoj 
istini E. Laszowski i dr. Br. Vodnik, koji su u gradskom kao i 
u metropolitanskom arhivu neumorno otkrivali sve, što je do- 
tada bilo zastrto velom različnih naslućivanja i kombinacija. 

Njihovom smo zaslugom napokon na čistu, da najvažnije 
historijske činjenice o postanju pojedinih zagrebačkih pozornica 
možemo da skupimo u kratak historijat. Prvi su javni scenski 
pokušaji za gričku purgariju bili u sredini XVIII. vijeka u naj- 


«starijoj gričkoj pivovari u Pivarskoj ulici (br. 4), gdje su putu- 


juće njemačke »Šmire« zabavljale priproste goste svojim lakr- 
dijama sve do god. 1785. Iza Mariaterezijske soldačke vlada- 
vine, a pogotovu pod Josipom II. širilo se sve opasnije nasto- 
janje Habsburgovaca oko opće germanizacije sviju plemena u 
monarhiji, pa su zbog toga i njemačkim kazališnim družbama 
sve više rasla krila. Stoga su odlučne ličnosti u Zagrebu u tijes- 
nom saobraćaju s Bečom sve to marnije tražile dostojno mjesto 
za otmjenu pozornicu. Kad su se bila razbila dugotrajna i 
ozbiljna pregovaranja radi eventualne preudezbe velike dvo- 
rane u akademiji na trgu sv. Katarine (god. 1785.), pojavio se 
nov projekt s refektorijem u samostanu sestara Klarisa u Opa- 
tičkoj ulici (sada br. 20), koji bi ukinut god. 1782. Ondje se 

dopuštenjem komandanta generala baruna de Vins-a glumilo 
javno za građanstvo, dok su bile dvije ekskluzivnije pozornice 
u Kapucinskoj ulici, i to u dvorani grofova Oršića odnosno 
Voikffya i kod baruna Kulmera. Kad je refektorijska dvo- 
rana radi ruševnoga svog stanja već bila sasvim neprikladna za 

Plan I. kata Amadćova teatra 


Prikazivanje, a otkup i pregradnja Crkve sv. Trojice uz samo- 
stan bili nemogući radi prevelikih troškova, bilo je sve teže, 
da se Zagrepčanima pružaju prikladne kazališne večeri. Tek 
je god. 1796. uklonio tu nevolju grof Anton Pejačević, kad 
je izgradio spomenutu palaču u današnjoj Demetrovoj ulici 
br. 1. Ovu je god. 1808. prodao barunima Kulmerima, koji su 

tamo uredili svoje drugo kazalište u Zagrebu, a prvo 
ostavili. Zatim je palača god. 1807. prešla kupnjom u ruke 
umirovljenoga zagrebačkoga velikog župana grofa Antona 
Amadć-a de Varkony, pa se ondje glumilo i pjevalo sve do 
otvorenja »Varoškog teatra« na Markovu trgu dne 4. oktobra 

Pročelje Amadćova teatra 


1834., kojemu ćemo 100-godišnjicu osnutka za koju godinu moći 
da proslavimo. 

Ovih 38 godina kazališnih predstava u tako zvanom 
»Amadć-ovu teatru«, unatoč stranomu repertoiru i glumljenju 
od najveće je bilo važnosti ne samo za oplođenje naših kaj- 
kavskih dramatika, u prvom redu za »susjednog prebendara« 
Brezovačkoga, već i za sav budući razvoj hrvatskoga kazališta. 
Ovdje se zagrebačka publika donekle odgajala repertoirom bi- 
rane svjetske dramatike u uzornoj interpretaciji čestih gosti 
s bečkoga Burgtheatra i talijanskih prvorazrednih opera. To je 
bilo i jedini razlog, da je vrlo oštroumni i rodoljubni zagre- 
bački biskup Maksimilijan Vrhovac taj njemački teater i nje- 
gove glumce ne samo tolerirao, već ga uzeo pod svoju pasku i 
navodno kod prekupnje Amadćove učestvovao. Ovo je dakle 
kazalište jedna od najvažnijih etapa u pripravi i razvoju hrvat- 
skoga kazališta, pa je stoga za nas vrlo zanimljiva i izvorna 
njegova izvanjska i nutarnja slika. 

U kazališnom arhivu grada Zagreba (zasad pohranjenom 
u državnom arhivu) nalazimo vrlo važan originalan dokume- 
nat, koji nam mimo mnogogodišnje različne kombinacije kon- 
statira, da je taj teatar podignut mnogo prije, naime već god. 
1796., ali radi vlage da se mogao predati svojoj svrsi tek po- 
slije nove godine 1797. Taj službeni spis glasi: 


»Nachdem des Hochgebohrenen Herrn_ Graf Anton Pejachevich 
im Jahre 1796. neu erichteten Gebaude durch die drey Sommer Monathe 
ohne Dach Pfosten steht, und sonsten Taglich alle Menschen mčglichen 
Vorkehrungen getrofen werden diesen Saal gut und gesund zuzurichten, 
habe ich Endes unterschriebener nach oftmahliger Untersuchung gefunden, 
dass ohne mindesten Gesundheits Schaden dieser Saal den 22. Janner 1797. 
die offentlichen Baal ihren Anfang nehmen kčnnen. 


Agram den -17. Janner 1797. 


“ Franciscus de Paula Hornajer 
Landes Physicus«. 


Cijela je zgrada bila s početka samo jednokatnica, podig- 
nuta na gradskim zidinama u debljini jednog hvata, i to jedan 
golem nepravilan petorokut sa tri pročelja, što je zacijelo jako 
smetalo pozornici; jer je bila sasvim maćuhinski ugrađena u 
trokut prema Visokoj ulici. Situacija je naime bila ta: u Deme- 
trovoj ulici u prvom katu s desna prva dva prozora pripadala 
su malom stanu za personal, daljih pet prozora velikoj dvorani 
za plesove i pozornicu, zatim četiri prozora prema Visokoj ulici 
kao pozadina pozornice, dok je peti prozor pripadao glumačkoj 
garderobi. Vrlo je bilo povoljno za propuštanje zraka i svi- 
jetla, što se nad prozorima prvoga kata nalazio pod stropom 
još jedan red manjih kvadratnih prozora. Kod posljednje adapta- 
cije g. 1856.—1858. ovaj se red prozora porušio, izgradio drugi 
kat, a na njemu isti prozori kao u prvome. ' 

Da nam je bar još naslutiti, u kojem se kutiću partera pro- 
strane dvorane koji put stisnuo zaneseni naš Tituš! Ili se možda 
već za vrijeme prijepodnevnih pokusa, koji za ljubitelja kazali- 
šta imadu veliku privlačivost, prošavši kroz svoj vrt sa visokim 
jelama (stoje tamo još i danas) te kroz široka gospodarska vrata 
do uskog uspona Blatne ulice, odšuljao u palaču, da zaviri 

bar na čas na pozornicu pa da vidi nešto novo od njemačke 


scenske tehnike? — Ali za večernje predstave gledamo ga u 
duhu, kako je sav ispružio vrat i ukočio se od napetosti u gle- 


danju, slušanju i primanju dubokih dojmova. U taj čas sasvim 
bi zaboravljao na svoj u koroni ožigosani »kratki kaputić« i 










































































Profil Amadćova teatra 


»sablažnjivu svoju nazočnost u kazalištu (»spectacula publica«). 
Možda je naš Brezovački kod tih predstava više vidio i naučio 
nego sva ostala publika zajedno. A možda je ovdje njegovo po- 
slije toliko osporavano autorstvo »Diogeneša« unaprijed našlo 
svoje sasvim prirodno rješenje: da je naime ova savršena kajkav- 
ska komedija zapravo jedna sinteza svega tamo viđenoga, proću- 
ćenoga, prekaljenoga i iskristaliziranoga u duši rođenog talenta 
komediografskog. Tito da je zatim nakrcan novim idejama i 
prisluškujući samo još vlastitoj intuiciji iza kazališne predstave 
u tihoj noći, kad ništa nije moglo da smeta potpunoj koncen- 
traciji brojnih duševnih faktora, u svojoj sobici, u prebendar- 
skoj niskoj kuriji, stvarao one živahne scene protkane klasičnim 
humorom. Odaja, u kojoj bi radio, zacijelo je bila sva zasićena 
i prodahnuta njegovim teatarskim duhom, a taj je morao da 
bude vrlo jak i žilav, jer se tamo održao gotovo kroz sto go- 
dina. Taj je duh naime ojačao iznova, kad se iza smrti preben- 

dara Jože u tu kuriju uselio suosnivač hrvatskog narodnog ka- 
zališta, Josip Freudenreich sa brojnom svojom porodicom, ondje 
boravio od god. 1872.—1876., pa također noću ondje stvarao po- 
sljednje svoje hrvatske pučke drame, komedije i lakrdije. Iza 
Freudenreichovih tamo se uselila teatrofilska familija Kralje- 
vih, koja je hrvatskom kazalištu darovala najvrsniju naivku 
Ivku Kraljevu. 

Odjednom se neočekivano odveć užurbanim tempom Ppri- 
bližavao posljednji čin životne komedije Brezovačkoga, koja je 
autora zatekla u naponu rada i bezbrižnog uživanja današ- 
njice. Taj čarobni san, da kulturan čovjek može da živi i da se 
kreće u milieu-u, primjerenu zahtjevima njegove estetike i po- 
trebe, trajao je ciglih pet godina. Ali nema kronike, koja bi nam 
objasnila, što se zapravo dogodilo, da je naš Tito u noći 
29. oktobra 1805., dakle u svojoj 45. godini, iznenada pre- 
minuo. 

Tada ga zakopaše u kripti crkve sv. Marka i pokriše to 
vrelo srce teškim mramornim kamenom. Možda je u tom času 
mnogoj pobožnoj duši odlahnulo, budući da je Tito Brezo- 
vački bio vrlo neugodan i nepopravljiv svat, koji je kao duhov- 
nik pokazivao premalo ozbiljnosti u službi, pa svojom iskre- 
nošću, istinitošću i vječito šaljivom dosjetljivošću u najnezgod- 
niji čas koji put ozlovoljio cio kor dušobrižnika. 

BILJEŠKA 


Uz pjesmu Đ. Arnolda: Antun Nemčić. — Antun Nemčić pl. Gosto- 
vinski rodio se 1. IV. 1813. Gimnazijske je nauke svršio u Varaždinu a 
filozofiju i pravo u Zagrebu. U to mu je doba umrla majka, koju je van- 
redno ljubio. Bio je redom pristavom, sucem 1 bilježnikom pai poslani- 
kom u hrvatskom saboru. Kao pristav upoznao se s nekom lijepom i nao- 
braženom djevojkom iz imućne obitelji i zaprosio je — ali ona ga odbi, 
jer si je uobražavala, da je želi uzeti radi imetka. Kako ju je međutim 
volio vidi se odatle, što je u knjižari Županovoj našao sliku neke djevojke, 
koja je njoj vrlo naličila, pa je tu sliku kupio i uokvirenu ju stavio na 
stijenu do postelje i vrlo je često suznim očima promatrao. Kasnije se za- 
gledao u drugu djevojku, nu naskoro opazio, da se misli njime samo 
titrati. Najljepše pjesme, kojima je dao naslov Lepiri, tiču se baš tih nje- 
govih nesuđenih ljubavi. Kao političar bio je jedan od najgorljivijih pri- 
staša ilirskoga pokreta. Na nekom službenom putovanju po Moslavini oboli 
od kuge i umrije 5. IX. 1849. 

